
PREFAŢĂ 


În vremurile de demult, când Ierusalimul urma să fie reconstruit, profetul a auzit într-o viziune un mesager ceresc 
spunându-i altuia: „Grăbeşte-te şi vorbeşte acestor tineri”. Aşa că, şi în aceste ultime zile, tinerilor bărbaţi şi femei ai 
mişcării advente le-a fost dat să joace un rol important în drama sfârşitului istoriei acestui pământ. 

„Domnul a hotărât ca tineretul să constituie mâna Sa dreaptă.” — 7 T 64 

„Cu o aşa armată de lucrători ca tinerii noştri, bine antrenați, înzestrați cu putere, curând mesajul crucificării, al 
înălţării şi al apropiatei reveniri a Mântuitorului va putea fi purtat în întreaga lume, cât mai grabnic!” — Ed. 271 

Astfel de mesaje au fost transmise tineretului acestei mişcări, prin Spiritul Profetic, încă de la începuturile lucrării 
noastre. Instrumentul ales de Dumnezeu pentru manifestarea acestui dar, Ellen G. White, a fost o tânără de numai 
şaptesprezece ani, atunci când şi-a început lucra-rea. Ea a cunoscut luptele copilăriei şi ale tinereţii cu puterile 
întunericului şi, de asemenea, viaţa de biruinţă în Hristos. Multe solii de instruire, mesaje de simpatie, mustrare şi 
încurajare, scrise de pana ei, au fost adresate direct tinerilor. Aceste solii au îndreptat întotdeauna mintea tinerilor către 
Hristos şi Cuvântul Său, ca unică sursă de putere în formarea unor caractere creştine nobile, şi au ajutat la cultivarea 
spiritului de consacrare care i-a caracterizat pe atât de mulţi dintre tinerii noştri. 

Soliile care sugerau ca tinerii să fie organizaţi în grupuri şi societăţi, în scopul de a lucra pentru Hristos, au fost 
transmise în 1892 şi 1893. În urma acestor sugestii s-a dezvoltat Societatea Tinerilor Voluntari şi Misionari, care s-a 
dovedit a fi o putere înălţătoare şi, în acelaşi timp, un sprijin susţinut în viaţa tinerilor din mişcarea adventistă din 
întreaga lume. 

În răstimpul îndelungat în care Ellen White a scris pentru tineri, soliile sale au fost publicate în cărţi; multe articole au 
apărut în Îndrumătorul tinerilor (Youth's Instructor), iar în alte locuri nu au fost păstrate într-o formă organizată. Aceste 
sfaturi sunt o moştenire prețioasă şi ar trebui să fie în mâinile tuturor tinerilor noştri de astăzi. De aceea, Departamentul 
Misionarilor Voluntari al Conferinţei Generale a revăzut toate scrierile lui Ellen White de la începutul lucrării sale şi a 
selecționat soliile care se refereau la soluţionarea problemelor tinerilor noştri. Deşi nu a fost întotdeauna posibil să se 
păstreze tot articolul, a fost exercitată o grijă deosebită pentru a face acele selecţii care să redea cu claritate şi exactitate 
ideea autoarei cu privire la subiectul tratat. Pentru a se realiza o îmbinare echilibrată a sfaturilor, am inclus mult material 
prezentat deja sub forma unor cărţi, dar care nu a fost distribuit tinerilor de pretutindeni. 

Munca de adunare şi aranjare a articolelor cuprinse în acest volum a fost finalizată de comun acord între Patrimoniul 
Publicaţiilor Ellen White şi secretarii Departamentului Misionarilor Voluntari al Conferinţei Generale. Prin eforturile 
susţinute, făcute de Southern Publishing Association, această solie este transmisă mai departe într-o formă atractivă. 
Sperăm ca interesul tinerilor noştri pentru această carte să-i conducă la un studiu atent al tuturor soliilor care au fost 
transmise bisericii rămăşiţei prin Spiritul Profetic. 

Rugăciunea noastră cea mai fierbinte şi stăruitoare este ca aceste solii să reprezinte o putere reală pentru tinerii 
mişcării advente din întreaga lume, în încercarea de perfecţionare şi cizelare a caracterului creştin, şi să dea un nou şi 
impetuos impuls de ascultare, pentru încheierea şi desăvârşirea măreţei noastre misiuni — „mesajul advent pentru 
întreaga lume în această generaţie”. 


M.E. Kern 
Secretarul Departamentului 
Misionarilor Voluntari al Conferinţei Generale 


INTRODUCERE 

FORMAREA UNUI CARACTER 
PENTRU ETERNITATE 


Am un interes profund pentru tineri şi cea mai mare dorinţă a mea este să-i văd străduindu-se să-şi perfecţioneze 
caracterele creştine, căutând ca prin studiu plin de râvnă şi rugăciune stăruitoare să dobândească acea pregătire 
esenţială pentru a sluji cu demnitate cauza lui Dumnezeu. Sper şi îmi doresc din tot sufletul să-i văd ajutându-se unul pe 
celălalt să atingă un nivel mai înalt al experienţei creştine. 

Hristos a venit să ne înveţe pe noi, familia umană, care este calea spre mântuire şi a făcut ca această cale să fie atât 
de netedă şi clară, încât şi un copilaş să poată merge pe ea. Hristos le porunceşte urmaşilor Săi să meargă înainte pentru 
a-L cunoaşte pe Dumnezeu; şi dacă vor urma zilnic îndrumările Sale, vor învăţa că lucrarea Sa este pregătită la fel ca 
venirea dimineţii. 

Aţi privit soarele înălțându-se şi zorile revărsându-se peste pământ şi cer. Puțin câte puţin, licărirea creşte până când 
soarele apare; apoi lumina creşte constant, tot mai puternică şi mai clară până când este atinsă deplina măreție a 
miezului zilei. Aceasta este o ilustrare frumoasă a ceea ce Dumnezeu doreşte să facă pentru copiii Săi, în procesul de 
perfecţionare a experienţei lor creştine. Umblând zi de zi în lumina pe care El ne-o transmite, în ascultare supusă şi de 
bunăvoie faţă de toate poruncile Sale, experienţa noastră [15]! va creşte şi se va extinde până când vom ajunge la statura 
deplină de bărbaţi şi femei în Isus Hristos. 

Tinerii au nevoie să păstreze mereu înaintea lor calea pe care a urmat-o Hristos. La fiecare pas, aceasta a fost o cale a 
biruinţei. Hristos nu a venit pe pământ ca un împărat care să conducă toate naţiunile. El a venit ca un om umil, ca să fie 
ispitit şi să biruie ispita, pentru a merge înainte, aşa cum trebuie să facem şi noi pentru a-L cunoaşte pe Dumnezeu. 
Studiind viaţa Lui, vom învăţa cât de mult face Dumnezeu pentru copiii Săi, prin Fiul Său. Vom învăţa că, oricât de mari ar 
fi încercările noastre, ele nu pot depăşi ce a îndurat Hristos, pentru ca noi să putem cunoaşte calea, adevărul şi viaţa. 
Printr-o viaţă în conformitate cu exemplul Său, ne vom arăta aprecierea faţă de sacrificiul pe care El l-a făcut în favoarea 
noastră. 

Tinerii au fost răscumpăraţi cu un preţ infinit: sângele Fiului lui Dumnezeu. Gândiţi-vă la sacrificiul Tatălui de a-l 
permite Fiului Său să facă acest sacrificiu. Gândiţi-vă la ce a renunţat Hristos când a părăsit curţile cereşti şi tronul 
împărătesc pentru a-Şi da viaţa, o jertfă zilnică pentru oameni. El a îndurat ruşine şi batjocuri. A suportat toate insultele 
şi bătaia de joc pe care oameni plini de răutate le-au putut îngrămădi asupra Lui. Şi, după ce Şi-a îndeplinit misiunea de 
pe pământ, a suferit moartea pe cruce. Gândiţi-vă la suferinţele pe care le-a îndurat pe cruce — cuiele pătrunzându-l în 
mâini şi picioare, batjocura şi [16] ocara din partea celor pe care El venise să-i salveze —, gândiţi-vă la faţa ascunsă a 
Tatălui Său. Dar, trecând prin toate acestea, Hristos a făcut posibil ca toţi cei care doresc să poată avea o viaţă 
comparabilă cu a lui Dumnezeu. 


Un prieten credincios 


Atunci când S-a înălţat la Tatăl, Hristos nu Şi-a lăsat urmaşii fără ajutor. Spiritul Sfânt, ca reprezentant al Său, şi 
fiinţele cereşti, ca îngeri păzitori, sunt trimişi pentru a da ajutor celor care, în ciuda marilor greutăţi, duc lupta cea bună a 
credinţei. Aduceţi-vă aminte întotdeauna că Isus este ajutorul vostru. Nimeni nu înţelege la fel de bine ca El 
particularităţile caracterelor voastre. El veghează asupra voastră şi, dacă sunteţi dispuşi să fiţi călăuziţi de EI, va împrăştia 
în jurul vostru o influenţă benefică, ce vă va da posibilitatea să faceţi voia Lui în toate. 

În această viaţă, noi ne pregătim pentru viaţa viitoare. În curând, va fi o mare reexaminare, în care fiecare suflet care 
caută să-şi desăvârşească un caracter creştin trebuie să suporte testul întrebărilor cercetătoare ale lui Dumnezeu: Aţi 
fost voi un exemplu demn de urmat pentru alţii? Aţi vegheat asupra sufletelor ca unii care trebuie să dea socoteală de 
aceasta? Oştirea cerească manifestă interes pentru tineri şi este extrem de dornică să treceţi cu bine încercarea, ca să 
puteţi să auziţi aceste cuvinte de aprobare: [17] „Bine, rob bun şi credincios... Intră în bucuria Stăpânului tău.” 


1 Cifrele din paranteze drepte indică sfârşitul paginii din original. 


Fie ca tinerii să-şi aducă aminte că trebuie să-şi formeze caractere pentru veşnicie aici şi acum şi că Dumnezeu 
aşteaptă ca ei să facă totul foarte bine. Fie ca persoanele cu mai multă experienţă să vegheze asupra celor mai tineri, iar 
atunci când văd că sunt ispitiţi, să-i ia deoparte şi să se roage cu şi pentru ei. Domnul va vedea recunoaşterea din partea 
noastră a sacrificiului de nepreţuit al lui Hristos pentru noi în interesul pe care-l vom arăta în mântuirea celor pe care Ela 
venit să-i salveze. Dacă tinerii ÎI vor căuta pe Dumnezeu, El va face ca strădaniile lor să fie eficiente. — Ellen G. White, YI, 
21 noiembrie 1911. 


Secţiunea | 


PLANUL LUI DUMNEZEU 
PENTRU TINERI 


„Pentru ca lucrarea să poată înainta în toate direcţiile, Dumnezeu cheamă tinereţea plină de 
vigoare, zel și curaj. El i-a ales pe tineri să ajute la înaintarea cauzei Sale. Pentru ca să facă planuri cu 
mintea limpede și să execute cu o mână curajoasă, este nevoie de întreaga lor energie. Tinerii și 
tinerele sunt invitați să-și predea puterea tinereţii lor lui Dumnezeu, ca, prin exersarea puterilor lor, 
prin gânduri pline de agerime, isteţime și acţiuni viguroase, ei să poată aduce slavă lui Dumnezeu și 
salvarea pentru aproapele lor.” GW 67 

O CHEMARE PENTRU TINERI 


Dumnezeu doreşte ca tinerii să devină bărbaţi şi femei plini de seriozitate, pentru a fi pregătiţi să acţioneze în nobila 
Sa lucrare şi pentru a fi capabili să poarte responsabilităţi. Domnul cheamă oameni tineri, cu inimi neîntinate, puternici, 
curajoşi şi hotărâți să lupte bărbăteşte în bătălia ce le stă înainte, prin care Îl pot proslăvi pe Dumnezeu şi pot 
fi o binecuvântare pentru omenire. Dacă tinerii ar studia Biblia, dacă şi-ar calma dorinţele impetuoase şi ar asculta vocea 
Creatorului şi a Mântuitorului lor, nu numai că ar fi în pace cu Dumnezeu, dar ar descoperi că sunt înnobilaţi şi cultivați. 
Ar fi în interesul tău veşnic, tânărul meu prieten, să dai atenţie sfaturilor din Cuvântul lui Dumnezeu, pentru că ele au o 
importanţă inestimabilă pentru tine. 

Te sfătuiesc să fii înţelept şi să iei în considerare care ar fi rezultatul unei vieţi trăite la întâmplare, o viaţă 
necontrolată de Spiritul lui Dumnezeu. „Nu vă înşelaţi: Dumnezeu nu Se lasă să fie batjocorit. Ce seamănă omul, aceea 
va şi secera. Cine seamănă în firea lui pământească va secera din firea pământească putrezirea.” De dragul sufletului tău, 
de dragul lui Hristos, care S-a dat pe Sine pentru a te salva pe tine de la dezastru, opreşte-te asupra punctului de plecare, 
în care hotărăşti ce vei face în viaţă, şi cântăreşte bine responsabilităţile, oportunităţile şi posibilităţile tale. Dumnezeu ți- 
a dat o şansă de a împlini un destin măreț. Influenţa ta poate spune despre adevărul lui Dumnezeu. Poţi fi conlucrător cu 
Dumnezeu în marea lucrare de răscumpărare a oamenilor... [21] 


Chemaţi pentru un destin măreț 


O, dacă tinerii ar putea aprecia destinul măreț la care sunt chemaţi! Chibzuiţi bine asupra cărărilor paşilor voştri. 
Începeţi-vă lucrarea cu scopuri înalte şi sfinte şi fiţi hotărâți ca, prin puterea harului lui Dumnezeu, să nu vă abateţi de la 
cărarea cea dreaptă. Dacă începeţi să mergeţi într-o direcţie greşită, fiecare pas va fi presărat cu pericole şi dezastre şi, 
dacă veţi continua, vă veţi abate de la cărarea cea dreaptă a adevărului, siguranţei şi succesului. Aveţi nevoie ca mintea 
să vă fie întărită şi energiile voastre morale să fie înviorate de puterea divină. 

Cauza lui Dumnezeu reclamă cele mai înalte performanţe ale unei fiinţe şi, în multe câmpuri de activitate, este nevoie 
urgentă de tineri cu calificări literare. Este nevoie de oameni în care te poţi încrede că vor trudi pe ogoarele întinse, care 
acum sunt gata pentru seceriş. Tinerii cu calităţi obişnuite, care s-au consacrat întru totul Domnului, care nu sunt corupți 
de viciu şi necurăţii, vor fi încununaţi de succes şi vor avea posibilitatea de a face o lucrare măreaţă pentru Domnul. Fie 
ca tinerii să dea atenţie avertismentelor şi să fie cu mintea trează. 

Cât de mulţi tineri şi-au risipit puterea dată de Dumnezeu în nimicuri şi petreceri fără rost! Cât de multe povestiri 
dureroase am auzit despre tineri care nu au devenit altceva decât nişte epave umane, din punct de vedere mintal, moral 
şi fizic, din cauza tolerării viciului! Constituţia lor fizică este ruinată şi utilitatea vieţii lor este risipită datorită îngăduirii 
plăcerilor păcătoase. [22] 

Vă sfătuiesc pe voi, tinerii de astăzi, lipsiţi de griji şi nepăsători, convertiţi-vă şi deveniți împreună-lucrători cu 
Dumnezeu. Faceţi ca îndeletnicirea vieţii voastre să fie binecuvântarea şi salvarea altora. Dacă veţi căuta ajutor la 
Dumnezeu, puterea Lui lucrând în voi va dobori toate tendinţele opozante şi veţi deveni sfinţiţi prin adevăr. Păcatul este 
prezent printre tinerii de astăzi într-o proporţie alarmantă, dar scopul pentru care să faceţi tot ce puteţi să fie acela de a 
salva suflete din puterea lui Satana. 

Fiţi purtători de lumină 

Purtaţi lumina oriunde v-aţi afla; arătaţi că aveţi puterea soliei, că nu sunteţi o persoană indecisă, ce poate fi uşor 
influenţată de agenţii celui rău. Nu cedaţi cu dragă inimă sugestiilor celor care Îl dezonorează pe Dumnezeu, ci mai 
degrabă căutaţi să îndreptaţi, să corectaţi şi să salvaţi suflete din mâna celui rău. 

Apelaţi la rugăciune, convingeţi în numele blândeţii şi al umilinţei de caracter pe cei care se opun. Un suflet salvat din 
păcat şi adus sub stindardul lui Hristos vă va aduce bucurie în ceruri şi va pune o stea în coroana voastră de sărbătoare. 
Un suflet salvat, prin influenţa sa pozitivă, va aduce alte suflete la cunoştinţa mântuirii şi astfel lucrarea se va multiplica 
şi numai dezvăluirile din ziua judecății vor arăta extinderea manifestării acestei lucrări. 

Nu ezitaţi să lucraţi pentru Domnul, deoarece credeţi că nu veţi putea face mare lucru. Faceţi acel puţin cu 
credincioşie, pentru că Dumnezeu va lucra alături de eforturile voastre. El va scrie numele vostru în Cartea vieţii ca pe 


unul care este valoros şi care merită să intre în bucuria Domnului. Să-L implorăm cu stăruinţă pe Dumnezeu ca lucrătorii 
să se ridice spre a acţiona în câmpurile albe, gata de seceriş; căci mare este secerişul şi puţini sunt secerătorii... [23] 


Nutriţi gânduri mari 

Tinerii ar trebui să aibă gânduri mari, planuri înțelepte, pentru a fructifica cele mai multe dintre şansele ce li se oferă, 
dând dovadă de aceeaşi inspiraţie şi acelaşi curaj care i-au animat pe apostoli. loan spune: „V-am scris, tinerilor, fiindcă 
sunteţi tari, şi Cuvântul lui Dumnezeu rămâne în voi, şi aţi biruit pe cel rău”. Un standard înalt este pus înaintea tinerilor 
şi Dumnezeu îi invită să vină şi să lucreze efectiv în serviciul Său. Tinerii cu inima dornică după adevăr, care doresc să fie 
elevi la şcoala lui Hristos, pot face o lucrare extraordinară pentru El, numai dacă dau atenţie comenzii Căpitanului aşa 
cum răsună peste veacuri, până în timpurile noastre: „Fiţi oameni, întăriţi-vă”. 

Voi ar trebui să fiţi oameni care vor umbla în umilinţă cu Domnul, care vor sta înaintea Lui cu firea nouă pe care El le- 
o va da, liberi de necurăţie, liberi de orice contaminare, de senzualitatea care corupe această vârstă. Voi trebuie să fiţi 
oameni care dispreţuiesc falsitatea şi slăbiciunea, care vor avea curajul să susţină adevărul, să fie curajoşi, să ţină ridicat 
stindardul pătat de sânge al Prințului Emanuel. Talentele voastre se vor dezvolta, dacă le folosiţi pentru Domnul, şi vor fi 
consi-derate preţioase de către El, care le-a cumpărat cu un preţ nemăsurat. Nu staţi, neglijând să faceţi ceva, pur şi 
simplu pentru că nu puteţi face ceva spectaculos, ci faceţi orice găsesc mâinile voastre să facă, tot mai aproape de 
perfecţiune şi cu toată puterea... 


Chemarea pentru a se înrola 

Hristos cheamă voluntari pentru a se înrola sub flamura Sa şi ca să poarte stindardul crucii înaintea [24] lumii. Biserica 
tânjeşte după ajutorul tinerilor care vor răspândi o mărturie curajoasă, care vor trezi cu zelul lor fervent energiile 
amorţite ale poporului lui Dumnezeu, crescând astfel puterea bisericii în lume. Sunt căutaţi tineri care să reziste 
tentaţiilor lumeşti şi care să-şi ridice vocea pentru a avertiza împotriva primilor paşi în direcţia imoralităţii şi a viciului. 

Dar tinerii care Îl vor servi pe Dumnezeu şi se vor consacra lucrării Sale trebuie mai întâi să-şi curețe templul sufletului 
de necurăţie şi să-L încoroneze pe Hristos în inima lor; astfel vor putea să depună efort în munca lor de creştini şi să 
manifeste zel în a-i convinge pe oameni să se împace cu Hristos. Nu vor răspunde tinerii noştri invitaţiei lui Hristos: „lată- 
mă, trimite-mă”? Tinerilor, ieşiţi înainte şi identificaţi-vă ca împreună-lucrători cu Hristos, ridicaţi lucrarea de unde a 
lăsat-o El şi continuaţi-o până la încheierea ei. — RH, 16 iunie 1891 


Trăsături esenţiale de caracter 


Dumnezeu nu le poruncește tinerilor să aibă mai puţine aspirații. Elementele de caracter care-l fac pe un om plin de 
succes şi onorat printre oameni — dorinţa de nestăpânit după un bine cât mai mare, voinţa neînfricată, eforturi 
extenuante, perseverenţă neobosită — nu trebuie strivite sau anihilate. — PP 602 [25] 

SĂ CĂUTĂM SĂ-I FIM PLĂCUȚI 


Dumnezeu are o lucrare specială de făcut pentru fiecare individ în parte. Când vedem răutatea acestei lumi scoasă la 
lumină în sălile de judecată şi publicată în ziare, să ne apropiem mai mult de Dumnezeu şi, printr-o credinţă vie, să ne 
prindem de făgăduinţele Sale, pentru ca harul lui Hristos să se poată manifesta în noi. Noi putem avea o influenţă 
puternică în lumea aceasta. Dacă puterea convingătoare a lui Dumnezeu e cu noi, vom fi în stare să conducem la 
convertire suflete care sunt în păcat. 

Simplitatea noastră va realiza multe în această lucrare. Nu ar trebui să încercăm să atingem poziţii înalte sau să 
câştigăm premiile oamenilor. inta noastră nu ar trebui să fie aceea de a deveni cei mai mari. Ar trebui să avem ochi 
numai pentru gloria lui Dumnezeu. Ar trebui să lucrăm cu toată inteligenţa pe care ne-a dat-o El, plasându-ne în calea 
luminii, astfel încât harul Său să vină asupra noastră, să ne modeleze şi să ne cizeleze, pentru a ne asemăna cu 
Divinitatea. Cerul aşteaptă să-şi reverse cele mai bogate binecuvântări asupra celor care s-au consa-crat în slujba lui 
Dumnezeu în aceste ultime zile ale istoriei pământului. Vom fi testaţi şi încercaţi; vom fi chemaţi să petrecem nopţi de 
veghe; să petrecem aceste timpuri în rugăciuni stăruitoare către Dumnezeu, pentru ca El să ne dea înţelegere şi o minte 
ageră, ca să discernem care sunt privilegiile noastre. — RH, 1 aprilie 1909 [26] 

STANDARDELE SUCCESULUI 


„Frica de Domnul este începutul înţelepciunii.” Mulţi dintre tinerii noştri nu simt nevoia să-şi întărească puterea prin 
exerciţii riguroase, să facă totul cât mai bine în orice timp şi în orice circumstanţă. Ei nu au frica de Domnul înaintea 
ochilor şi gândurile lor nu sunt curate şi cultivate. 

Tot cerul este conştient de fiecare gând şi acţiune. Acţiunile voastre pot trece neobservate de colaboratorii voştri, 
dar ele sunt deschise inspecției îngerilor. Îngerii sunt însărcinaţi să dea ajutor celor ce se străduiesc să învingă orice 
obicei rău şi să stea departe de înşelăciunile lui Satana. 


Adevărata integritate 


Puterea micilor acţiuni rele, a micilor inconsecvenţe, care modelează caracterul, nu este evaluată aşa cum ar trebui. 
Cele mai măreţe şi înalte principii ne sunt descoperite în Cuvântul lui Dumnezeu. Ele ne sunt date pentru a întări fiecare 
efort pe care-l facem în direcţia bună, pentru a controla şi păstra echilibrul minţii noastre, pentru a ne conduce să 
aspirăm la atingerea unui standard înalt. 

În istoria lui Iosif, a lui Daniel şi a tovarăşilor săi, vedem cum lanţul de aur al adevărului îi poate lega pe tineri de 
tronul lui Dumnezeu. Ei nu puteau fi ispitiţi să se abată de la cursul lor integru. Ei au prețuit favoarea lui Dumnezeu mai 
presus de favorurile prinților şi prinţeselor şi Dumnezeu i-a iubit şi a întins scutul Său peste ei. Datorită integrităţii lor [27] 
pline de credincioşie, datorită hotărârii lor de a-L onora pe Dumnezeu mai presus de orice putere pământească, 
Dumnezeu i-a onorat înaintea oamenilor într-un mod deosebit. Ei au fost onoraţi de Domnul Dumnezeu, a cărui putere 
este peste întreaga creaţie a mâinilor Sale, sus în ceruri sau jos pe pământ. Acestor tineri nu le era ruşine să-şi manifeste 
adevăratele opinii. Chiar la curtea regelui, prin cuvintele, obiceiurile şi practicile lor, ei şi-au mărturisit credinţa în 
Domnul Dumnezeul din ceruri. Ei au refuzat să se plece în faţa vreunui ordin pământesc, care i-ar fi distras de la 
închinarea şi onorarea lui Dumnezeu. Ei au avut putere din ceruri să mărturisească legătura lor cu Dumnezeu. 

Ar trebui să fiţi pregătiţi să urmaţi exemplul acestor tineri nobili. Nu vă ruşinaţi niciodată de convingerile voastre; 
exprimaţi-le atât înaintea oamenilor, cât şi a îngerilor. Nu vă lăsaţi dominați de o falsă modestie sau de o falsă prudenţă, 
care vă sugerează un curs al acţiunii contrar acestor sfaturi. Prin cuvinte alese şi consecvenţa acţiunilor, prin calităţile 
voastre, printr-o evlavie adevărată, mărturisiţi-vă credinţa, fiind hotărâți asupra faptului că Hristos trebuie să ocupe 
tronul din templul sufletului vostru, şi puneţi-vă talentele fără rezerve la picioarele Lui, pentru a fi angajaţi în serviciul 
Său. 


Consacrare deplină 


Pentru binele vostru prezent şi veşnic este cel mai bine să faceţi un legământ cu ceea ce este drept şi adevărat, 
pentru ca oamenii să vă cunoască poziţia. Mulţi nu sunt total angajaţi în cauza lui Dumnezeu şi poziţia lor oscilantă este 
ea însăşi o sursă de slăbiciune şi o piatră de poticnire pentru alţii. Fără principii stabilite şi fără consacrare, cum sunt 
mulţi dintre aceştia, [28] valurile ispitei îi atrag departe de ceea ce ştiu că este bine şi ei nu fac încercări ferme de a 
înfrânge fiecare rău şi de a-şi perfecționa, prin îndreptăţirea lui Hristos, un caracter cinstit, corect şi chiar desăvârşit. 

Lumea are dreptul să ştie exact la ce se poate aştepta de la fiecare fiinţă umană dotată cu inteligenţă. Acela care este 
întruchiparea unui adept al principiilor oneste va fi o forţă vie asupra semenilor săi şi îi va influenţa şi pe alţii prin 
creştinismul său. Mulţi nu realizează şi nu apreciază cât de mare este influenţa fiecăruia în ceea ce priveşte binele sau 
răul. Fiecare învățăcel ar trebui să înţeleagă că principiile pe care le adoptă devin un mod de a trăi, o influenţă 
modelatoare asupra caracterului. Cel care-L acceptă pe Hristos ca Mântuitor personal va iubi pe Isus şi pe toţi aceia 
pentru care El a murit, căci Hristos va fi în el ca un izvor de apă care ţâşneşte în veșnicie. El se va consacra fără rezervă 
păzirii poruncilor lui Hristos. 


Afirmă-ţi libertatea 
Adoptă o lege în viaţa ta, astfel ca nici o ispită sau alt interes să nu te întoarcă de la onorarea lui Dumnezeu, pentru că 
El „atât de mult a iubit lumea, că a dat pe singurul Său Fiu, pentru ca oricine crede în El să nu piară, ci să aibă viaţa 
veşnică”. Pentru că sunteţi agenţi morali liberi, răscumpăraţi printr-un preţ infinit, Dumnezeu vă cheamă să vă afirmaţi 


libertatea şi să vă angajaţi puterea dată de Dumnezeu ca oameni liberi ai Împărăției lui Dumnezeu. Nu mai staţi sub 
sclavia păcatului, ci, supuşi fideli ai Împăratului împăraţilor, dovediţi-vă loialitatea faţă de Dumnezeu. [29] 

Prin Isus Hristos, vi s-a arătat că sunteţi demni de încrederea divină cu care v-a onorat Dumnezeu, binecuvântându-vă 
cu viaţă şi har. Trebuie să refuzaţi să fiţi subjugaţi de rău. Ca soldaţi ai lui Hristos, trebuie ca, deliberat şi inteligent, să 
acceptăm termenii salvării Sale în orice circumstanţă, să preţuim principiile corecte şi să acţionăm conform lor. 
Înţelepciunea divină va fi ca o lumină care vă va călăuzi paşii. Fiţi corecţi cu voi înşivă şi cu Dumnezeu. Tot ce poate fi 
zdruncinat va fi zdruncinat, dar, înrădăcinaţi şi bazaţi pe adevăr, veţi rezista împreună cu lucrurile care nu pot fi 
zdruncinate. Legea lui Dumnezeu este durabilă şi nealterabilă, pentru că ea este expresia caracterului lui lehova. 
Hotărâţi-vă să nu aduceţi nici cea mai mică dezonoare cu vorba sau influenţa asupra autorităţii Sale. 


Predare deplină 


Să împărtăşeşti religia lui Hristos înseamnă să te predai în totalitate lui Dumnezeu şi să te consacri îndrumării 
Spiritului Sfânt. Prin darul Duhului Sfânt, puterea morală îţi va fi dată şi nu numai că-ţi vei folosi talentele în slujba lui 
Dumnezeu, dar eficienţa lor va fi mult crescută. Predarea tuturor puterilor noastre în mâna lui Dumnezeu simplifică 
problema vieţii. Uşurează şi scurtează miile de probleme cauzate de pasiunile inimii umane. Religia este ca o funie de 
aur, care uneşte cu Hristos atât sufletele tinerilor, cât şi ale bătrânilor. Prin aceasta, cei credincioşi şi ascultători sunt 
conduşi în siguranţă de la întuneric şi cărări întortocheate în cetatea lui Dumnezeu. [30] 

Sunt tineri care au numai abilităţi obişnuite şi totuşi, prin educaţie şi disciplină, cu profesori care sunt animați de 
principii înalte şi curate, devin puternici în urma procesului de antrenare, calificaţi pentru poziţia de încredere la care 
Domnul îi cheamă. Dar sunt tineri care nu vor reuşi, pentru că nu au fost determinaţi să-şi învingă înclinațiile naturale; ei 
nu vor asculta vocea lui Dumnezeu din Cuvântul Său. Ei nu şi-au baricadat sufletele împotriva ispitelor şi sunt hotărâți să- 
şi facă datoria la voia întâmplării. Ei sunt ca aceia care, într-o călătorie riscantă, refuză orice ghid sau instrucţiune care i- 
ar putea feri de accidente şi dezastre şi merg înainte, într-o cursă sigură a distrugerii. 


Alegerea destinului 


O, dacă fiecare ar realiza că este arbitrul propriului destin! Fericirea voastră în această viaţă şi în viitor, în viaţa 
veşnică, este în mâinile voastre. Dacă alegeţi, veţi putea avea parteneri care, prin influenţa lor, vor deprecia gândurile, 
cuvintele şi morala voastră. Puteţi da curs intenţiei de a da frâu liber apetitului şi pasiunii, de a dispreţui autoritatea, de a 
folosi un limbaj batjocoritor şi chiar de a vă degrada până la cel mai de jos nivel. Influenţa voastră poate fi de aşa natură, 
încât să contamineze şi pe alţii şi s-ar putea să fiţi cauza ruinei acelora care ar fi putut fi aduşi la Hristos. Puteţi să vă 
lăsaţi îndepărtați de Hristos, de bine, de sfinţenie şi de cer. La judecată, aceştia vor arăta spre voi şi vor zice: „Dacă n-ar fi 
fost influenţa sa, nu m-aş fi poticnit şi nu mi-aş fi bătut joc de religie. El [31] avea lumina, ştia calea către cer. Eu eram 
ignorant, eram cu ochii legaţi pe calea largă a distrugerii”. O, ce răspuns am putea da la o asemenea acuzaţie? Este atât 
de important, încât fiecare ar trebui să analizeze încotro conduce el sufletele. Noi suntem în atenţia lumii întregi şi cât de 
inteligent ar trebui să cântărim importanţa influenţei noastre. Nu trebuie să eliminăm veşnicia din calculele noastre, ci, 
mai degrabă, să ne întrebăm continuu: Este umblarea noastră plăcută lui Dumnezeu? Care va fi influenţa acţiunii mele 
asupra minţii acelora care aveau mai puţină lumină şi claritate despre ceea ce este bine? 


Întrebări cercetătoare 


O, dacă tinerii ar cerceta Scripturile şi ar acţiona aşa cum cred că ar face Hristos într-o situaţie similară! Posibilităţile 
noastre de a dobândi cunoştinţe despre cer au plasat asupra noastră mari responsabilităţi şi, cu o solicitudine imensă, ar 
trebui să ne întrebăm: Merg eu oare în lumină? Acord eu atenţie luminii strălucitoare care mi s-a oferit, conducându-mă 
pe calea cea dreaptă, sau, mergând pe căi necinstite, voi fi întors de pe cale?... 

Ar trebui să fim înzestrați cu un serios şi profund simţ al valorii, sfinţeniei şi autorităţii adevărului! Lumina cerească 
străluceşte deasupra cărărilor voastre, dragi tineri, şi eu mă rog să valorificaţi cât mai multe dintre posibilităţile care vi se 
oferă. Primiţi şi preţuiţi fiecare rază cerească trimisă şi cărarea voastră va deveni din ce în ce mai strălucitoare, până în 
ziua cea mare. — YI, 2 februarie 1893 [32] 


5 
ZILE PLINE DE OPORTUNITĂŢI 


Acum este momentul să învăţăm lecţia din experienţa celor ce au lucrat pentru Dumnezeu în generaţiile trecute. Cât 
de puţin ştim despre conflictele, încercările şi lucrările acestor oameni, aşa cum s-au pregătit pentru a întâlni armatele 
lui Satana. Punându-şi întreaga armură a lui Dumnezeu, au fost în stare să reziste şiretlicurilor celui rău. 

Acei oameni care în trecut s-au predat lui Dumnezeu, pentru înălţarea cauzei Sale, erau tari ca oţelul în ceea ce 
priveşte principiile. Ei erau oameni care nu-şi pierdeau puterea şi nu se descurajau; oameni care, asemenea lui Daniel, 
erau plini de respect şi zel pentru Dumnezeu, plini de scopuri şi aspirații nobile. Ei erau la fel de slabi şi neajutoraţi ca 
oricare dintre cei care sunt angajaţi acum în lucrare, dar şi-au pus întreaga încredere în Dumnezeu. Ei aveau bogăţie, dar 
aceasta era constituită din inteligenţă şi dintr-un suflet cultivat. Fiecare dintre noi poate avea această bogăţie, dacă Îl va 
face pe Dumnezeu începutul, sfârşitul şi cel mai bun în toate. Astfel, deşi lipsiţi de înţelepciune, cunoştinţă, calităţi şi 
putere, le putem primi pe toate, dacă învăţăm lecţiile predate de Hristos, pe care avem privilegiul de a le învăţa. 


Felul de lucrători necesari 


Acum avem oportunităţi şi avantaje care nu erau uşor de obţinut în generaţiile trecute. Noi avem o lumină sporită, şi 
aceasta ne-a parvenit prin munca acelor slujitori credincioşi care au făcut din Dumnezeu punctul lor de sprijin, primind 
putere [33] de la El, pentru a lăsa lumina să strălucească în raze curate peste lume. Astăzi, noi trebuie să dezvoltăm 
această lumină aşa cum, în trecut, bărbaţi şi femei nobili au sporit lumina pe care le-o dăduse Dumnezeu. Ei s-au străduit 
îndelung să înveţe lecţiile predate în şcoala lui Hristos şi strădania lor nu a fost în zadar. Eforturile lor perseverente au 
fost răsplătite. Ei s-au unit cu cea mai măreaţă putere din câte există şi, căutând cu o dorinţă puternică, o cunoaştere 
mai adâncă, înaltă şi extinsă a realităţilor veşnice, au putut astfel prezenta cu succes comorile adevărului unei lumi în 
nevoie. 

De lucrători cu un asemenea caracter este nevoie acum. Cei care sunt oameni după voia lui Dumnezeu şi care sunt 
astfel înregistraţi în cărţile din ceruri sunt cei care, la fel ca Daniel, şi-au cultivat fiecare talent în aşa fel, încât să 
reprezinte cel mai bine împărăţia lui Dumnezeu într-o lume care se complace în răutate. Progresul în cunoaştere este 
esenţial, pentru că, o dată angajaţi în lucrarea lui Dumnezeu, cunoaşterea este puterea în slujba binelui. Lumea are 
nevoie de oameni cu judecată, oameni cu principii, oameni care cresc constant în înţelegere şi discernământ. Presa are 
nevoie de oameni pe care să-i folosească în modul cel mai avantajos, pentru a da adevărului aripi cu care să străbată ca 
fulgerul orice naţiune, limbă şi popor. 


Sursa noastră de eficienţă 


Trebuie să folosim tineri care vor cultiva o hărnicie dublată de cinste, care nu se tem să-şi pună puterile la încercare. 
Astfel de tineri vor găsi un post oriunde, pentru că ei nu se clatină pe cale şi pentru că poartă în minte şi suflet 
înfăţişarea divină. Ochiul lor este îndreptat spre ţintă şi ei înaintează [34] şi urcă strigând: „Victorie!” Dar nu este nici o 
chemare pentru cei indolenţi, temători şi necredincioşi care, prin lipsa lor de credinţă şi voinţă de a-şi nega eul de dragul 
lui Hristos, ţin lucrarea pe loc... 

Dumnezeu îi cheamă pe cei care vor fi împreună-lucrători cu El. Unită cu Hristos, natura umană devine curată şi 
onestă. Hristos dă eficienţă şi omul devine o putere în slujba binelui. Sinceritatea şi integritatea sunt atributele lui 
Dumnezeu şi cel care le posedă are o putere ce este invincibilă. — RH, 10 martie 1903 


Îndreptăţirea lăuntrică 


Îndreptăţirea interioară este demonstrată de exprimarea ei în exterior. Cel care este îndreptăţit în interior nu are o 
inimă de piatră şi insensibilă, ci, zi de zi, creşte după modelul lui Hristos, devenind din ce în ce mai puternic. Cel care a 
fost sfinţit prin adevăr va avea stăpânire de sine şi va călca pe urmele paşilor lui Hristos, până ce harul se va contopi în 
glorie. Îndreptăţirea prin care suntem iertaţi ne este atribuită; îndreptăţirea prin care suntem sfinţiţi ne este împărtăşită. 
Prima reprezintă recomandarea noastră pentru cer, iar cea de-a doua ne face să fim potriviţi pentru cer. — RH, 4 iunie 
1895 [35] 


6 
ÎNĂLŢIMI CARE POT FI ATINSE 


Dragi tineri, care este ţinta spre care vă îndreptaţi şi care este scopul vieţii voastre? Sunteţi voi ambiţioşi să dobândiţi 
educaţie, ca astfel să aveţi un nume şi o poziţie în această lume? Aveţi gânduri pe care nu îndrăzniţi să le exprimaţi, ca de 
exemplu să ajungeţi într-o zi pe culmile cele mai înalte ale inteligenţei, să faceţi parte din consilii deliberative şi 
legislative, ajutând la adoptarea legilor pentru naţiune? Nu este nimic greşit în aceste aspirații. Fiecare dintre voi poate 
avea scopul său. Nu trebuie să fiţi mulţumiţi cu realizări umile. Puneţi-vă scopuri înalte şi nu precupeţiţi nici un efort 
pentru a le atinge. 


Religia — temelia vieţii 

Frica de Domnul stă la temelia unei nobleţi sufleteşti adevărate şi complete. Integritatea, integritatea constantă, 
neabătută, este principiul pe care trebuie să-l purtaţi cu voi în toate împrejurările vieţii. Aplicaţi religia în şcoala vieţii, în 
casa voastră, în toate căutările voastre. Acum, este important să vă întrebaţi cum să vă alegeţi şi să vă perfecţionaţi 
studiile în aşa fel, încât să menţineţi soliditatea şi fermitatea unui caracter creştin nepătat, punând toate cererile şi 
interesele vremelnice în slujba înaltei cereri a Evangheliei lui Hristos. 

Vrei acum să clădeşti aşa cum vei fi în stare şi să-ţi modelezi caracterul, raportându-te astfel la societate şi la viaţă, 
încât să răspunzi mai întâi scopului pentru care te-a creat Dumnezeu? Ca urmaşi ai lui Hristos, nu sunteţi opriţi [36] să vă 
angajaţi în ocupaţii vremelnice, dar ar trebui să aplicaţi religia voastră cu privire la acestea. Oricare ar fi activităţile în 
care v-aţi angaja, niciodată să nu întreţineţi ideea că nu veţi putea avea succes, dacă nu veţi sacrifica din principii. 


Responsabilităţi înalte 

Echilibraţi de principii religioase, vă veţi putea urca pe orice înălţime doriţi. Veţi fi încântați să vedeţi cum vă veţi 
ridica şi veţi atinge stan-dardele înalte pe care Dumnezeu vi le-a pregătit. Isus iubeşte tinerii preţioşi şi nu este încântat 
să-i vadă crescând cu talente necultivate şi nedezvoltate. Ei pot deveni oameni puternici, cu principii ferme, potriviţi să 
poarte responsabilităţi înalte, dar pentru aceasta ar trebui să se străduiască din răsputeri, punând la lucru fiecare resort 
al fiinţei lor. 

Dar niciodată să nu comiteţi o crimă atât de gravă, pervertind puterile date de Dumnezeu, făcând rău şi distrugându-i 
pe alţii. Sunt oameni talentaţi, care-şi folosesc abilităţile pentru a răspândi ruină morală şi corupţie; dar tot ce vor 
semăna va produce un seceriş pe care nu vor fi mândri să-l strângă. Este un lucru de temut să foloseşti darurile primite 
de la Dumnezeu pentru a răspândi nenorocire şi suferinţă, în loc de binecuvântare în societate. Este de asemenea de 
temut să dai deoparte talentul care ţi-a fost încredinţat, să-l împătureşti într-un şervet şi să-l ascunzi de lume, pentru că 
acest lucru va lua de la tine cununa vieţii. Dumnezeu ne solicită serviciile. Există responsabilităţi de purtat pentru fiecare 
şi noi putem îndeplini misiunea măreaţă a vieţii numai când aceste responsabilităţi sunt complet acceptate şi îndeplinite 
cu conştiinciozitate şi credincioşie. [37] 


Influenţa religiei 

Înțeleptul spunea: „Adu-ţi aminte de Făcătorul tău în zilele tinereţii”. Nu presupune nici măcar o clipă că religia te va 
face trist şi mohorât şi îţi va bloca drumul către succes. Religia lui Hristos nu distruge şi nici măcar nu slăbeşte nici o 
abilitate. Ea nu te va face în nici un fel incapabil de a trăi bucuria unei reale fericiri, ea nu-ţi va scădea interesul pentru 
viaţă şi nici nu te va face indiferent la solicitările prietenilor şi ale societăţii. Religia nu învăluie viaţa într-o pânză de sac, 
nu se exprimă prin suspine şi gemete. Nu, nu! Cei care fac din Dumnezeu începutul, sfârşitul şi ceea ce este mai bun în 
tot ceea ce fac sunt cei mai fericiţi oameni din lume. Zâmbetele şi strălucirea nu sunt alungate de pe chipul lor. Religia 
nu-l face pe cel ce o adoptă aspru şi necioplit, neîngrijit şi nepoliticos; dimpotrivă, îl cultivă şi îl înnobilează, îi rafinează 
gusturile, îi sfințește judecata şi îl pregăteşte pentru a se potrivi cu societatea îngerilor cereşti şi pentru casa pe care Isus 
a pregătit-o. 

Să nu pierdem niciodată din vedere faptul că Isus este un izvor nesecat de bucurie. El nu Se delectează cu mizeria şi 
suferinţa fiinţelor umane, ci Îi place să le vadă fericite. Creştinii au la îndemână multe surse de fericire şi ar putea spune 
cu acuratețe şi fără greşeală ce plăceri sunt îngăduite şi potrivite. Ei se pot bucura de acele recreeri care nu le vor irosi 
judecata şi nu le vor degrada sufletul, astfel încât nu vor fi dezamăgiţi, pentru că aceste recreeri nu vor lăsa în urmă o 


influenţă negativă, care să distrugă respectul de sine sau care să bareze calea către utilitate. Dacă Îl pot lua pe Isus cu ei 
şi pot menţine un spirit de rugăciune, sunt în perfectă siguranţă... [38] 


Administrarea talentelor noastre 


Tineri prieteni, frica de Domnul stă la temelia tuturor progreselor; este începutul înţelepciunii. Tatăl nostru ceresc are 
pretenţii de la voi, pentru că, fără să-l cereţi şi fără să meritaţi, El vă oferă darurile Sale şi, mai mult decât atât, El v-a 
oferit tot cerul într-un singur dar, şi anume vi L-a dat pe Fiul Său iubit. În schimb pentru minunatul Său dar, El cere de la 
voi o ascultare plină de bucurie. Facultăţile voastre intelectuale şi morale sunt daruri de la Dumnezeu, talente 
încredințate vouă pentru o dezvoltare înţeleaptă şi nu aveţi libertatea să le lăsaţi să doarmă şi să le privaţi de o cultivare 
potrivită sau să le mutilaţi şi să le piperniciţi din cauza inactivităţii. Trebuie ca tu însuţi să hotărăşti dacă vei îndeplini sau 
nu cu credincioşie responsabilităţile importante care-ţi revin, dacă îţi vei îndrepta sau nu eforturile în direcţia cea bună. 

Trăim înconjurați de pericolele ultimelor zile. Tot cerul este interesat de caracterele pe care vi le formaţi. Fiecare 
calitate cu care aţi fost înzestrați v-a fost oferită pentru că voi trebuie să fiţi părtaşi ai naturii divine, scăpând de 
stricăciunea care este în lume prin poftă. Oamenii nu sunt lăsaţi singuri să cucerească puterile răului, prin eforturile lor 
slabe. Ajutorul este la îndemână şi va fi dat fiecărui suflet care îl doreşte cu adevărat. Îngerii lui Dumnezeu, pe care lacov 
i-a văzut în viziune urcând şi coborând, vor ajuta orice suflet care vrea să ajungă fie şi în înaltul cerului. Ei păzesc poporul 
lui Dumnezeu şi iau seama la fiecare pas făcut. Cei care urcă pe calea însorită vor fi răsplătiți şi vor intra în bucuria 
Domnului lor. — FE 82-86 [39] 


Un ideal înalt de atins 


Idealul lui Dumnezeu pentru copiii Săi este mai înalt decât cel mai înalt gând pe care îl pot avea oamenii. Evlavia — 
asemănarea cu Dumnezeu — este idealul de atins. Înaintea învăţăcelului este deschisă cărarea unui progres continuu. El 
are un obiectiv de îndeplinit, o ţintă de atins, care include tot ce este bun, curat şi nobil. El va avansa cât se poate de 
repede în orice ramură a adevăratei cunoaşteri. Dar eforturile sale vor fi îndreptate spre obiective mai înalte decât 
atingerea unor interese egoiste şi trecătoare, la fel cum cerul este mai presus decât pământul. — Ed 18,19 


Canale ale harului lui Dumnezeu 


Este privilegiul fiecărui suflet de a fi un canal viu prin care Dumnezeu poate comunica lumii bogăţiile harului Său, 
bogăţiile de nepătruns ale lui Hristos. Hristos nu doreşte nimic mai mult decât să aibă agenţi care să reprezinte lumii 
spiritul şi caracterul Său. Şi nu este în lume o nevoie mai mare decât manifestarea prin oameni a iubirii Mântuitorului. 
Cerul întreg aşteaptă canale prin care să poată fi picurat uleiul sfânt, pentru a fi o bucurie şi o binecuvântare pentru 
inimile oamenilor. — COL 419 [40] 

STANDARDE ALE EFICIENȚEI 


Asupra tinerilor stau responsabilităţi serioase. Dumnezeu are mari aşteptări de la tinerii care trăiesc în această 
generaţie a creşterii luminii şi cunoaşterii. El aşteaptă ca ei să împartă această lumină şi cunoaştere. El doreşte să-i 
folosească pentru a risipi erorile şi superstiţiile care au întunecat mintea unora. Ei trebuie să se autoeduce, să adune 
fiecare iotă şi fărâmă de cunoaştere şi experienţă. Dumnezeu îi consideră responsabili pentru oportunităţile şi privilegiile 
pe care li le-a oferit. Lucrarea ce le stă înainte aşteaptă eforturile lor stăruitoare, pentru a putea fi purtată înainte de la 
un jalon la altul, aşa cum o cer timpurile. 

Dacă îşi vor consacra inima şi mintea în slujba lui Dumnezeu, tinerii vor atinge un nivel înalt de eficienţă şi utilitate. 
Acesta este standardul pe care Dumnezeu aşteaptă ca tinerii să-l atingă. A face mai puţin decât atât înseamnă să refuzi 
cele mai multe dintre oportunităţile pe care ţi le-a dat Dumnezeu. Aceasta va fi considerată ca o trădare faţă de 
Dumnezeu şi un eşec în lucrarea pentru binele omenirii. 


Calificarea pentru lucrare 


Cei care se străduiesc să devină lucrători pentru Domnul, care caută cu zel să dobândească pentru a împărtăşi, vor 
primi în mod constant lumină de la Dumnezeu, pentru că ei vor putea fi canale de comunicare. Dacă, la fel ca Daniel, vor 
aduce toate obiceiurile, poftele şi pasiunile lor în conformitate cu cererile lui Dumnezeu, tinerii se vor califica [41] pentru 
o lucrare mai înaltă. Ei vor trebui să scoată din mintea lor tot ceea ce este ieftin şi frivol. Vor trebui să renunţe la 
tendinţele către amuzament şi plăcere, pentru că asemenea tendinţe nu au loc în viaţa şi experienţa acelora care trăiesc 
prin credinţa în Fiul lui Dumnezeu, mâncând din trupul Său şi bând din sângele Său. 

Ei ar trebui să realizeze că, deşi pot dobândi toate avantajele şi învăţăturile, este posibil să nu obţină educaţia care i- 
ar face potriviţi pentru lucrarea în anumite părţi ale viei Domnului. Ei nu se pot angaja în slujba lui Dumnezeu fără 
bagajul de cunoştinţe necesare şi fără respect, dublat de inteligenţă. Dacă oferă plăcerii şi amuzamentului mintea 
prețioasă, care ar trebui întărită prin scopuri înalte şi nobile, ei vor degrada puterile pe care Dumnezeu li le-a dat şi sunt 
vinovaţi înaintea Lui, pentru că nu şi-au dezvoltat talentele printr-o folosire înţeleaptă. 

Micimea spiritualităţii lor este o ofensă adusă lui Dumnezeu. Ei alterează şi corup şi mintea acelora cu care vin în 
contact. Prin cuvintele şi acţiunile lor, ei încurajează o lipsă de atenţie vecină cu nepăsarea cu privire la lucrurile sfinte. 
Nu numai că-şi pun în pericol propriile suflete, dar exemplul lor este în detrimentul tuturor acelora cu care vin în contact. 
Ei sunt complet incapabili să-L reprezinte pe Hristos. Servitori ai păcatului, nesăbuiţi şi indiferenți, ei se îndepărtează de 
la El. 

Cei care se mulţumesc cu realizări umile nu vor ajunge împreună-lucrători cu Dumnezeu. Acelora care îşi lasă mintea 
nesupravegheată, Satana le face sugestii care le vor umple mintea, astfel că sunt antrenați în armata sa pentru a momi şi 
alte suflete. Ei pot părea că practică religia, [42] că au o formă de asemănare cu Dumnezeu, dar sunt de fapt iubitori de 
plăceri mai mult decât iubitori de Dumnezeu. 


Inteligența nu este evlavie 


Sunt tineri care au un anumit fel de inteligenţă, care este recunoscută şi admirată de tovarăşii lor, dar abilităţile lor 
nu sunt sfinţite. Această inteligenţă nu este întărită de binefacerile şi încercările experienţei şi Dumnezeu nu o poate 
folosi în beneficiul umanităţii şi pentru glorificarea Numelui Său. Sub masca bunătăţii, puterile lor sunt folosite pentru a 
ridica standarde false şi faptul că nu sunt convertiți le foloseşte drept scuză pentru cursul greşit al acţiunilor lor. Satana îi 
conduce să-şi amuze tovarăşii prin nimicuri şi prin aşa-zisa lor inteligenţă. Tot ce întreprind este fără valoare, pentru că 
sunt sub controlul ispititorului, care îi direcţionează şi le modelează caracterele, astfel încât să facă lucrarea sa. 

Ei au posibilităţi, dar sunt neantrenaţi, au capacităţi, dar nu sunt dezvoltate. Le-au fost date daruri, dar le-au folosit 
greşit şi le-au degradat prin indiferenţă şi i-au tras şi pe alţii în jos, la acelaşi nivel la care se găsesc ei. Hristos a plătit 
răscumpărarea pentru sufletele lor prin negare de sine, sacrificiu de sine, umilinţă, prin ruşinea şi reproşurile pe care le-a 
îndurat. Ceea ce a făcut, a făcut pentru a-i putea salva din robia păcatului, din sclavia unui stăpân care îi foloseşte şi le 
distruge sufletele. Dar ei au făcut ca dragostea Mântuitorului să nu aibă efect şi El Se uită cu mâhnire la lucrarea lor. 


Astfel de tineri se vor întâlni cu pierderea veşnică. Cum le vor părea distracţia şi veselia lor în acea zi, în care [43] 
fiecare om va primi de la Judecătorul întregului pământ răsplata după faptele săvârşite în timpul vieţii? Ei au pus la 
fundaţie lemn, stuf şi mirişte şi întreaga lor viţă va pieri. Ce pierdere! 

O, cu cât mai bună este situaţia acelora care şi-au îndeplinit partea în slujba lui Dumnezeu, căutând aprobare de la 
Isus, notându-şi zilnic greşelile, erorile, părerile de rău şi victoriile pe care le-au câştigat împotriva ispitei! Ce bucurie şi 
pace vor avea ei în Hristos! Asemenea tineri nu-şi vor aminti întâmplările vieţii lor cu ruşine şi dezgust. — YI, 22 iunie 
1899 


Instrumentul ales 


Mărturisirea credincioşiei Lui este mijlocul ales de cer pentru a-L descoperi pe Hristos lumii. Noi trebuie să mărturisim 
harul Său aşa cum s-a făcut el cunoscut prin sfinţii oameni din vechime; dar mult mai eficientă va fi mărturia propriei 
experienţe. Noi suntem martorii lui Dumnezeu, dacă lăsăm să se manifeste în noi înşine lucrarea puterii divine. Fiecare 
individ are viaţa lui distinctă şi o experienţă proprie, deosebită de a celorlalţi. Dumnezeu doreşte ca rugăciunea noastră 
să urce la El având specificul propriei personalităţi. — MH 100 [44] 

URCĂ PE ÎNĂLŢIMI 


În dezvoltarea unui caracter creştin, este esenţial să perseverezi în facerea binelui. Voi încerca să le demonstrez 
tinerilor noştri importanţa perseverenţei şi energiei în lucrarea de clădire a caracterului. Din anii cei mai fragezi, este 
necesar să imprimăm în caracter principiile integrităţii riguroase, astfel încât tinerii să poată atinge cele mai înalte 
standarde ale dezvoltării lor. Ei ar trebui să fie totdeauna conştienţi că au fost cumpăraţi cu un preţ şi ar trebui să dea 
slavă lui Dumnezeu prin trupul şi mintea lor, care sunt ale Lui... 


Înaintare zilnică 


Lucrarea tinerilor trebuie să se dezvolte zi de zi! Petru spunea: „De aceea, daţi-vă şi voi toate silinţele ca să uniţi cu 
credinţa voastră fapta; cu fapta, cunoştinţa; cu cunoştinţa, înfrânarea; cu înfrânarea, răbdarea; cu răbdarea, evlavia; cu 
evlavia, dragostea de fraţi; cu dragostea de fraţi, iubirea de oameni. Căci, dacă aveţi din belşug aceste lucruri în voi, ele 
nu vă vor lăsa să fiţi nici leneşi, nici neroditori în ce priveşte deplina cunoştinţă a Domnului nostru Isus Hristos.” 

Privirea nu trebuie să fie aţintită la aceste trepte succesive, care să fie numărate în timpul mersului; ci, fixându-vă 
ochiul asupra lui Isus, privind numai spre gloria lui Dumnezeu, veţi avansa. Nu puteţi atinge plinătatea staturii lui Hristos 
într-o zi. V-aţi afunda în disperare, dacă aţi vedea toate dificultăţile cu care trebuie [45] să vă întâlniți şi să le depăşiţi. Voi 
aveţi de luptat cu Satana, care va lucra prin orice înşelăciune posibilă să vă distragă mintea de la Hristos. 


Întâmpinarea de obstacole 


Dar noi trebuie să întâlnim toate piedicile plasate în calea noastră şi să le depăşim una câte una, fiecare la timpul ei. 
Dacă vom depăşi prima dificultate, vom fi mai puternici când o vom întâlni pe următoarea şi la fiecare nou efort vom 
deveni mai capabili, mai apți să avansăm. Uitându-ne la Isus, putem fi învingători. Închizând ochii în faţa dificultăţilor şi 
evitând să dăm o bătălie serioasă pentru bine, vom deveni slabi şi neîncrezători. 

Urcând pas cu pas, te poţi căţăra pe cea mai înaltă culme şi vârful muntelui poate fi atins la sfârşit. Nu vă lăsaţi 
copleşiţi de cantitatea mare de muncă pe care trebuie să o faceţi în timpul vieţii, pentru că nu vi se cere să o faceţi toată 
o dată. Lăsaţi ca fiecare putere a fiinţei voastre să-şi facă lucrul de fiecare zi, îmbunătăţiţi fiecare şansă prețioasă, 
apreciaţi ajutorul pe care Dumnezeu vi-l dă şi avansați pe scara progresului treaptă cu treaptă. Amintiţi-vă că trebuie să 
trăiţi fiecare moment la vremea sa, că Dumnezeu v-a dat o zi, iar înregistrările cereşti vor arăta cum i-aţi valorificat 
oportunităţile şi privilegiile. Fie ca să îmbunătăţiţi fiecare zi pe care Dumnezeu v-a dat-o, pentru ca la sfârşit să-L puteţi 
auzi pe Stăpân spunând: „Bine, rob bun şi credincios”. — YI, 5 ianuarie 1895 [46] 

PARTENERIAT CU DUMNEZEU 


Aveţi în interiorul vostru resurse de a atinge posibilităţi infinite. Un om, aşa cum înţelege Dumnezeu acest termen, 
este fiul lui Dumnezeu. „Preaiubiţilor, acum suntem copii ai lui Dumnezeu. Şi ce vom fi, nu s-a arătat încă. Dar ştim că 
atunci când Se va arăta El, vom fi ca El; pentru că Îl vom vedea aşa cum este. Oricine are nădejdea aceasta în El, se 
curăţeşte, după cum El este curat.” Este privilegiul vostru să vă întoarceţi de la ceea ce este inferior şi lipsit de valoare şi 
să vă ridicaţi spre standarde înalte — pentru a fi respectaţi de oameni şi iubiţi de Dumnezeu. 

Lucrarea religioasă pe care Domnul o dă tinerilor şi oamenilor de toate vârstele arată respectul Său pentru ei, copiii 
Săi. El le-a încredinţat lucrarea stăpânirii de sine. Domnul îi cheamă să fie părtaşi cu El în marea lucrare de răscumpărare 
şi înălţare. Aşa cum un tată îl ia pe fiul său ca asociat în lucrarea sa, tot aşa Domnul îi ia pe copiii Săi ca asociaţi în această 
lucrare. Noi suntem făcuţi împreună-lucrători cu Dumnezeu. Isus spune: „Cum M-ai trimis Tu pe Mine în lume, aşa i-am 
trimis şi Eu pe ei în lume”. Nu preferi să fii mai degrabă copilul lui Dumnezeu decât slujitorul lui Satana şi al păcatului, 
având numele înregistrat ca duşman al lui Hristos? 

Tinerii şi tinerele au nevoie de mai mult din harul lui Hristos, astfel încât să aducă principiile creştinismului în viaţa lor 
zilnică. Pregătirea pentru venirea lui Hristos este o pregătire făcută prin [47] El, prin exersarea celor mai bune calităţi ale 
noastre. Este privilegiul fiecărui tânăr să dea caracterului său o formă frumoasă. Dar este o nevoie categorică de a 
rămâne aproape de Isus. El este puterea, eficienţa şi tăria noastră. Nu ne putem baza pe noi nici măcar o singură clipă... 


Ajungând din ce în ce mai sus 


Oricât de mari sau mici sunt talentele voastre, amintiţi-vă că ele v-au fost numai încredințate. De aceea, Dumnezeu 
vă încearcă, dându-vă posibilitatea să vă dovediţi apartenenţa la adevăr. Lui Îi datoraţi toate calităţile voastre. Lui Îi 
aparţin puterile trupului vostru, mintea, sufletul şi pentru El trebuie folosite. Timpul, influenţa, calităţile, abilităţile 
voastre — pentru toate trebuie să-l daţi socoteală Lui, care vi le-a dat. Cel care caută, prin eforturi stăruitoare, să ducă 
mai departe măreţul plan al Domnului de înălţare a naturii umane, acela foloseşte cel mai bine darurile primite. 

Perseveraţi în lucrarea pe care aţi început-o, până când veţi câştiga victorie după victorie. Educaţi-vă pe voi înşivă în 
vederea unui scop. Aveţi în vedere cele mai înalte standarde pe care le puteţi realiza din ce în ce mai bine, reflectând 
astfel slava lui Dumnezeu. — YI, 25 ianuarie 1910 [48] 


Secţiunea a l-a 


CONFLICTUL CU PĂCATUL 


Exemplul lui Hristos ne arată că singura noastră speranţă de victorie stă în rezistenţa continuă la 
atacurile lui Satana. Cel care a triumfat asupra dușmanului sufletelor, luptând cu ispitele, înţelege 
puterea lui Satana asupra neamului omenesc și l-a biruit spre folosul nostru. Ca învingător, El ne-a 
oferit avantajul victoriei Sale, pentru ca, în eforturile noastre de a rezista ispitelor lui Satana, să 
putem uni slăbiciunea noastră cu puterea Sa, lipsa noastră de valoare cu meritele Sale. Susţinuţi de 
puterea Sa de a îndura ispita, putem rezista și noi în Numele Său Atotputernic și putem birui așa cum 
a biruit El. — ST, 4 martie 1880 

SATANA, UN DUȘMAN PUTERNIC 


Omul căzut este captivul de drept al lui Satana. Misiunea lui Isus Hristos a fost să-l salveze din puterea lui. Omul are o 
înclinaţie naturală de a urma sugestiile lui Satana şi nu poate rezista cu succes prin propriile forţe unui duşman aşa de 
puternic; va reuşi numai dacă Hristos, puternicul cuceritor, va locui în el, ghidându-i toate dorinţele şi dându-i putere. 
Numai Dumnezeu poate limita puterea lui Satana. El străbate tot pământul încolo şi încoace. Nu-şi neglijează nici un 
minut misiunea, de frică să nu piardă ocazia de a distruge suflete. Este important ca poporul lui Dumnezeu să înţeleagă 
aceasta, pentru a putea scăpa din cursa lui. 


Satana deghizat 

Satana îşi pregăteşte înşelăciunile în aşa fel, încât, în ultima campanie împotriva poporului lui Dumnezeu, oamenii să 
nu-şi dea seama că este el. 2 Cor. 11,14: „Şi nu este de mirare, căci chiar Satana se preface într-un înger de lumină.” 

În timp ce unele suflete înşelate vor susţine că el nu există, Satana îi ia în stăpânire şi lucrează prin ei pentru o şi mai 
mare extindere. Satana ştie mai bine decât oamenii lui Dumnezeu ce putere pot avea ei asupra lui, când tăria lor este în 
Hristos. 

Când, cu umilinţă, Îl imploră pe puternicul Biruitor să le dea ajutor, chiar şi cei mai slabi credincioşi în adevăr, 
încrezându-se puternic în Hristos, pot respinge cu succes pe Satana şi dominaţia lui. El este prea şiret ca să vină deschis, 
[51] îndrăzneţ, cu ispitele sale, pentru că atunci energiile amorţite ale creştinilor s-ar putea trezi şi bizui pe puternicul şi 
măreţul Mântuitor. Dar Satana vine imperceptibil şi deghizat şi, uzând de această deghizare, lucrează prin fiii neascultării 
asupra celor ce practică asemănarea cu Dumnezeu. Satana se va folosi de puterea sa de hărţuire, ispitire şi înşelare 
împotriva poporului lui Dumnezeu. 

El, care a îndrăznit să | se înfăţişeze lui Isus, să-L ispitească şi să-L batjocorească pe Domnul nostru şi care a avut 
puterea de a-l lua în braţele sale şi de a-L duce pe acoperişul templului şi apoi, sus pe un munte extrem de înalt, îşi va 
exercita puterea într-o manieră impresionantă asupra generaţiei prezente, care este inferioară în inteligenţă Domnului 
lor şi aproape ignorantă în ceea ce priveşte subtilităţile şi puterea lui Satana. 

Într-o manieră spectaculoasă, el va afecta trupurile acelora care sunt din fire înclinați să i se supună. Satana se bucură 
în sinea lui că este privit ca o născocire. Îi convine când este perceput ca un animal sau reprezentat prin ilustraţii 
copilăreşti. El este considerat atât de neînsemnat, încât oamenii sunt în întregime nepregătiţi să facă faţă planurilor sale 
conturate cu înţelepciune, pe care aproape întotdeauna reuşeşte să le ducă la îndeplinire. Dacă puterea şi subtilitatea lui 
ar fi înţelese, ei ar fi pregătiţi pentru a-i rezista cu succes... 


Bătălia pentru fiecare suflet 


Am văzut îngerii răului luptându-se pentru suflete şi îngerii Domnului rezistându-le. Conflictul era dur. Demonii le 
asaltau, corupând atmosfera cu influenţa lor otrăvitoare şi măcinându-le sensibilitatea. Îngerii sfinţi [52] vegheau cu 
groază aceste suflete şi aşteptau ca ele să îndepărteze oştile lui Satana. Dar nu este lucrarea îngerilor buni să controleze 
mintea împotriva voinţei fiecărui individ. Dacă oamenii au cedat în favoarea duşmanului şi nu fac nici un efort să-i 
reziste, atunci îngerii Domnului nu pot face altceva decât să ţină în frâu oastea lui Satana, ca ea să nu provoace 
distrugere, până când o altă lumină va fi dată celor în pericol, să-i mişte şi să-i provoace să se uite la cer pentru ajutor. 
Isus nu va delega îngeri sfinţi care să-i scape pe cei care nu fac nici un efort să se ajute singuri. 

Dacă vede că e în pericol să piardă un suflet, Satana se va strădui din răsputeri să-l păstreze. Când individul este 
speriat de pericol şi, cu tristeţe şi ardoare, se uită la Isus după putere, Satana se teme că-l va pierde din captivitate şi 
cheamă forţe noi din rândul îngerilor săi, pentru a sădi buruieni în bietul suflet şi a forma un zid de întuneric în jurul lui, 
astfel încât lumina cerului să nu poată ajunge la el. Dar, dacă cel aflat în pericol perseverează şi, în neajutorare şi 
slăbiciune, se uneşte cu meritele lui Hristos, dobândite prin sângele Său, Isus ascultă rugăciunea stăruitoare a credinţei şi 
trimite ca întărire şi mai mulţi îngeri, care vor excela în putere. 

Satana nu poate suporta ca cineva să apeleze la rivalul său puternic, pentru că se teme şi tremură înaintea puterii şi 
maiestăţii lui Hristos. Când văd că se înalţă o rugăciune fierbinte, Satana şi toţi îngerii săi tremură. Şi când îngerii 


atotputernici, îmbrăcaţi cu platoşa cerului, vin în ajutorul sufletelor slabe şi urmărite, Satana şi ai lui dau înapoi, ştiind 
bine că au pierdut bătălia. — RH, 13 mai 1862 [53] 

CARACTERUL CONFLICTULUI 


Voința omului este agresivă şi se străduieşte constant să subordoneze scopului său toate lucrurile. Dacă s-a înscris de 
partea lui Dumnezeu şi a binelui, roadele Duhului Sfânt vor apărea în viaţa lui, iar Dumnezeu a hotărât că „slavă, cinste şi 
pace va veni însă peste oricine face binele”. 

Când i se permite, Satana modelează voinţa şi o foloseşte pentru a-şi atinge scopurile. El infiltrează teoriile 
necredinţei şi ridică inima omului la război împotriva Cuvântului lui Dumnezeu. Cu eforturi perseverente, Satana caută să 
le inspire oamenilor energiile sale de ură şi antagonism faţă de Dumnezeu, pentru a-i aduce în opoziţie cu cererile 
cerului, precum şi cu acţiunile Spiritului Sfânt. El înrolează sub stindardul său toţi agenţii răului şi-i aduce pe câmpul de 
luptă sub comanda sa, pentru a opune răul binelui. 


Chemaţi să ne opunem puterilor răului 


Satana lucrează să-L detroneze pe Dumnezeu din inimă şi să modeleze natura umană după imaginea sa deformată. El 
promovează toate tendinţele negative, trezind pasiuni şi ambiţii nesfinte. El declară: „Toată această putere, aceste 
onoruri, bogății şi plăceri păcătoase vi le voi da”. Dar condiţiile lui sunt: renunţarea la integritate şi o conştiinţă docilă. 
Astfel, el degradează calităţile umane şi le aduce în captivitatea păcatului. [54] 

Dumnezeu îi cheamă pe oameni să se opună puterilor răului. El spune: „Deci, păcatul să nu mai domnească în trupul 
vostru muritor, şi să nu mai ascultați de poftele lui. Să nu mai daţi în stăpânirea păcatului mădularele voastre, ca nişte 
unelte ale nelegiuirii; ci daţi-vă pe voi înşivă lui Dumnezeu, ca vii, din morţi cum eraţi; şi daţi lui Dumnezeu mădularele 
voastre, ca pe nişte unelte ale neprihănirii.” 

Viaţa de credinţă este o stare de război. „Căci noi n-avem de luptat împotriva cărnii şi sângelui, ci împotriva 
căpeteniilor, împotriva domniilor, împotriva stăpânitorilor întunericului acestui veac, împotriva duhurilor răutăţii care 
sunt în locurile cereşti.” În acest conflict al neprihănirii contra nelegiuirii, putem avea succes numai prin ajutor divin. 
Natura noastră mărginită trebuie adusă în subordonare faţă de voinţa Celui infinit; umanul trebuie unit cu divinul. 
Aceasta va aduce Spiritul Sfânt în ajutorul nostru şi fiecare biruinţă va tinde spre redobândirea proprietăţii cumpărate de 
Dumnezeu, la restaurarea imaginii Sale în sufletul omenesc. 


Ajutorul Spiritului Sfânt 

Domnul Isus acţionează prin intermediul Spiritului Sfânt, pentru că acesta este reprezentantul Său. Prin Spiritul Sfânt, 
El insuflă sufletului viaţă spirituală, îndreptând energiile spre bine, curăţind sufletul de poluare morală şi făcându-l 
potrivit pentru Împărăţia Sa. Isus are multe binecuvântări de dat şi daruri bogate de împărţit printre oameni. El este 
minunatul Stăpânitor, infinit în înţelepciune şi putere; şi dacă vom ajunge să recunoaştem puterea Spiritului Sfânt şi vom 
admite să fim modelaţi de El, vom rămâne definitiv şi în întregime în El. Ce gând este acesta! „Căci în El locuieşte 
trupeşte toată plinătatea Dumnezeirii. Voi aveţi totul deplin în El, care este Capul oricărei domnii şi stăpâniri.” Inima 
umană nu va cunoaşte [55] în nici un caz fericirea, până când nu se va supune modelării de către Duhul Sfânt. Duhul 
Sfânt aduce sufletul reînnoit în conformitate cu modelul dat de Isus Hristos. Prin influenţa Duhului Sfânt, duşmănia 
împotriva lui Dumnezeu e transformată în credinţă şi iubire, iar mândria, în umilinţă. Sufletul percepe frumuseţea 
adevărului, iar Hristos este onorat prin desăvârşire şi perfecţiune de caracter. O dată ce aceste schimbări sunt efectuate, 
îngerii izbucnesc în cântece pline de bucurie şi exaltare, iar Dumnezeu şi Hristos Se bucură uitându-Se la sufletele 
modelate după asemănarea divină... 


Preţul victoriei 
Lupta dintre bine şi rău nu este mai puţin feroce decât a fost în zilele Mântuitorului. Cărarea spre cer nu e mai netedă 
acum decât era atunci. Toate păcatele noastre trebuie date deoparte. Orice plăcere îngăduită, care împiedică progresul 
nostru spiritual, trebuie eliminată. Ochiul drept şi mâna dreaptă trebuie sacrificate, dacă ne îndeamnă să păcătuim. 
Suntem noi dispuşi să renunţăm la înţelepciunea noastră şi să primim Împărăţia cerului asemeni unui prunc? Suntem 
dispuşi să ne despărţim de îndreptăţirea prin noi înşine? Suntem gata să sacrificăm aprobarea oamenilor? Premiul, 
câştigul vieţii veşnice, este de o valoare inestimabilă. Suntem dispuşi să spunem „bun-venit” ajutorului dat de Duhul 


Sfânt şi să cooperăm cu El, depunând mai departe eforturi şi făcând sacrificii proporţional cu valoarea obiectului ce 
reprezintă câştigul pe care-l putem obţine — viaţa veşnică? — RH, 10 februarie 1903 [56] 

EFORTUL SPECIAL AL LUI SATANA 


Mi s-a arătat că trebuie să ne păzim din fiecare parte şi să rezistăm cu perseverenţă insinuărilor şi înşelăciunilor lui 
Satana. El s-a transformat într-un înger de lumină, înşelând mii de oameni şi prinzându-i în captivitate. Avantajele pe 
care le are de pe urma cunoaşterii minţii oamenilor sunt înspăimântătoare. Astfel, asemenea şarpelui, el se strecoară 
imperceptibil pentru a perverti lucrarea lui Dumnezeu. El face ca minunile şi lucrările lui Dumnezeu să pară obişnuite, 
omeneşti. 

Dacă Satana ar conduce un atac deschis, direct, împotriva creştinătăţii, creştinii ar veni în umilinţă şi agonie la 
picioarele Răscumpărătorului. Puternicul şi măreţul Mântuitor l-ar speria pe îndrăzneţul duşman şi l-ar da înapoi. Dar 
Satana, transformat într-un înger de lumină, lucrează asupra minţii, dând impresia că se află chiar pe cărarea cea sigură 
şi dreaptă. Prin ştiinţe ca frenologia, psihologia şi hipnotismul, Satana a acţionat mai direct asupra acestei generaţii, 
lucrând cu acea putere care va caracteriza lucrarea sa la sfârşitul perioadei de probă... 

Pe măsură ce ne apropiem de sfârşitul timpului, mintea umană este mult mai uşor afectată de înşelăciunile lui 
Satana. El îi conduce pe muritorii înşelaţi să explice lucrările şi minunile făcute de Hristos pe baza unor principii generale, 
dar în esenţă umane. Satana a avut dintotdeauna ambiția de a contraface lucrarea lui Hristos şi de a-şi stabili propria 
putere şi propriile pretenţii. De obicei, el nu face această lucrare deschis, direct şi cu îndrăzneală. El este dibaci şi ştie că 
cea mai eficientă cale pentru a-şi îndeplini lucrarea este să se arate [57] oamenilor căzuţi în păcat în forma unui înger de 
lumină. 

Satana a venit la Hristos în deşert sub înfăţişarea unui bărbat tânăr, frumos, semănând mai mult cu un monarh decât 
cu un înger căzut. El a venit având cuvântul Scripturii în gură. A spus: „Este scris”. Mântuitorul nostru, în suferinţă, îi vine 
în întâmpinare cu Scriptura, spunând: „Este scris”. Satana caută să se folosească de faptul că Domnul Hristos era slăbit şi 
suferea. El luase asupra Sa natura noastră umană... 

Încrederea în sine este fatală 


Dacă Satana poate întuneca şi înşela astfel mintea umană şi-i poate conduce pe muritori să creadă că au o putere 
înnăscută, prin care pot îndeplini lucruri bune şi măreţe, ei încetează să se mai bizuie pe Dumnezeu ca El să facă posibile 
aceste lucruri, deoarece cred că există în ei puterea de a le realiza singuri. Ei nu recunosc o putere superioară. Ei nu-l dau 
lui Dumnezeu slava pe care El o cere de la ei şi care se datorează măreției şi slavei Maiestăţii Sale. Scopul lui Satana e 
astfel îndeplinit. El se bucură atunci când omul căzut în păcat se înalţă pe sine, aşa cum s-a înălţat el însuşi în ceruri şi a 
fost izgonit. El ştie că, dacă omul se înalţă pe sine, ruina lui este la fel de sigură cum a fost a lui. 


încredere distrugătoare 


El a eşuat în ispitirea lui Hristos în pustie. Planul salvării a fost dus la îndeplinire. Preţul cel scump a fost plătit pentru 
răscumpărarea omului. Şi acum, Satana se străduieşte să distrugă fundamentul speranţei creştine şi să întoarcă mintea 
oamenilor pe un făgaş unde ei nu pot fi ajutaţi [58] sau salvaţi prin marele sacrificiu oferit. El îl conduce pe omul căzut, 
prin întreaga sa înşelăciune şi necinste, să creadă că se poate descurca foarte bine şi fără ispăşire, că nu are nevoie să 
depindă de crucificarea şi înălţarea Mântuitorului, că meritele sale îl vor îndreptăţi la favorurile lui Dumnezeu şi apoi 
distruge încrederea omului în Biblie, ştiind bine că, dacă reuşeşte să facă acest lucru şi că dacă instrumentul care îl 
atenționează pe om este distrus, el, Satana, este în siguranţă. 

El strecoară în mintea omului amăgirea că nu există un rău individual, iar cei care cred acest lucru nu fac nici un efort 
să reziste şi să lupte împotriva a ceea ce nu mai există. Astfel bieţii muritori orbi adoptă în final maxima „orice este, este 
bine”. Ei nu recunosc nici o regulă care să le verifice umblarea. Satana îi conduce pe mulţi să creadă că rugăciunea către 
Dumnezeu este inutilă, fiind doar o formă. El ştie bine cât de necesare sunt meditaţiile şi rugăciunea pentru ca urmaşii 
lui Hristos să reziste vicleniilor şi şiretlicurilor lui. Înşelăciunile lui Satana vor distrage mintea de la aceste exerciţii 
importante, astfel că sufletul nu se mai poate sprijini pe ajutorul Atotputernicului şi nu mai poate obţine putere de la El 
pentru a rezista atacurilor sale... 

Satana îşi va atinge scopul dacă vom neglija exerciţiul rugăciunii, pentru că atunci minciunile sale înfrumuseţate vor fi 
acceptate mai rapid şi cu mai multă uşurinţă. Satana îşi atinge scopul prin aşezarea înaintea omului a ispitelor 


înşelătoare, cu care nu a reuşit să-l tenteze pe Hristos. Uneori el vine sub forma unei persoane tinere şi plăcute sau sub 
forma unei aparenţe frumoase. El face vindecări şi este venerat de muritorii înşelaţi ca un binefăcător al omenirii... [59] 


Controlul minţii 


Mi s-a arătat că Satana nu poate controla mintea decât dacă ea cedează şi se supune controlului său. Cei care se 
îndepărtează de adevăr sunt acum într-un pericol serios. Ei s-au separat de Dumnezeu şi de îngerii Lui supraveghetori, 
iar Satana, mereu gata, veghind pentru a distruge suflete, începe să-şi prezinte în aşa fel şiretlicurile, încât 
oamenii se află într-un pericol extrem. Nu va fi uşor, dacă ei văd şi încearcă să reziste puterilor întunericului şi să se 
elibereze din laţul lui Satana. Ei s-au aventurat pe terenul lui şi el îşi reclamă dreptul asupra lor. Satana nu va ezita să-şi 
angajeze toate energiile şi să-şi cheme întreaga armată să smulgă chiar şi numai un singur om din mâna lui Hristos. 

Cei care l-au tentat pe diavol să-i ispitească vor trebui să facă eforturi disperate pentru a se elibera de sub puterea lui. 
Când vor începe să lucreze pentru ei înşişi, îngerii lui Dumnezeu, pe care i-au întristat, vor veni în ajutorul lor. Dar Satana 
şi îngerii săi nu sunt dispuşi să-şi piardă prada. Ei vor lupta cu îngerii sfinţi şi conflictul este serios. Şi dacă cei care au 
păcătuit continuă să implore şi, în umilinţă adâncă, îşi mărturisesc greşelile, îngerii care excelează în putere vor triumfa 
şi-i vor smulge de sub puterea îngerilor răi. 


Cortina ridicată 


Când cortina a fost ridicată şi mi s-a arătat corupţia acestei generaţii, inima mea s-a îmbolnăvit, iar spiritul meu 
aproape că a căzut în leşin. Am văzut pe locuitorii pământului umplând măsura cupei nelegiuirilor. Mânia lui Dumnezeu 
este aprinsă [60] şi nu va fi atenuată, până când păcătoşii nu vor fi distruşi de pe faţa pământului. 

Satana este duşmanul personal al lui Hristos. El este iniţiatorul şi liderul oricărei manifestări de răzvrătire în cer şi pe 
pământ. Furia lui creşte; şi noi nu realizăm ce putere are. Dacă ochii noştri ar fi deschişi să-i vedem pe îngerii căzuţi 
lucrând cu cei care se simt liniștiți şi se consideră în siguranţă, n-ar mai trebui să ne simţim la fel de siguri. Îngerii 
întunericului sunt pe urmele noastre în fiecare moment. Noi ne aşteptăm ca oamenii răi să se comporte aşa cum 
sugerează Satana; dar, în timp ce minţile noastre sunt nepăzite împotriva agenţilor invizibili ai lui Satana, ei vor câştiga 
teren şi vor face minuni în faţa privirilor noastre. Suntem noi gata să le rezistăm prin Cuvântul lui Dumnezeu, singura 
armă pe care o putem folosi cu succes? 

Unii vor fi tentaţi să primească aceste minuni ca venind din partea lui Dumnezeu. Bolnavi vor fi vindecaţi înaintea 
noastră. Miracole vor fi produse în văzul nostru. Suntem pregătiţi pentru momentul încercării, când minunile false ale lui 
Satana vor fi etalate mult mai amplu? Oare nu vor fi multe suflete înşelate, înrobite şi luate? Forme ale erorii şi 
îndepărtării de la principiile clare şi de la poruncile lui Dumnezeu şi acordarea de atenţie născocirilor fac ca mintea să fie 
pregătită pentru minunile false ale lui Satana. Toţi trebuie să ne înarmăm acum pentru lupta în care trebuie să ne 
angajăm în curând. Credinţa în Cuvântul lui Dumnezeu, studiul combinat cu rugăciunea şi aplicarea în practică a celor 
învăţate vor fi scutul nostru împotriva puterii lui Satana şi ne vor face biruitori prin sângele lui Hristos. — RH, 18 februarie 
1862 [61] 

ISPITA NU ESTE O SCUZĂ 
PENTRU PĂCAT 


Nu există nici un impuls al naturii noastre, nici o facultate a minţii noastre şi nici o înclinaţie a inimii care să nu aibă în 
fiecare moment nevoie să se afle sub controlul Spiritului lui Dumnezeu. Nu există nici o binecuvântare pe care 
Dumnezeu o revarsă asupra omului, nici o încercare prin care trece acesta şi care este permisă de El, pe care Satana să 
nu poată şi să nu vrea să o valorifice pentru a ispiti, hărţui şi distruge sufletul, dacă îi dăm cel mai mic prilej. De aceea, 
oricât de măreaţă este lumina spirituală, oricât se bucură de binecuvântare şi favoare divină, el va trebui să umble în 
umilinţă înaintea lui Dumnezeu, menţinându-se în credinţa că Dumnezeu va coordona fiecare gând şi va controla orice 
impuls. 

Toţi cei care practică asemănarea cu Dumnezeu simt că au sacra obligaţie de a-şi păzi sufletul, de a-şi exersa 
autocontrolul sub cele mai mari provocări. Povara plasată asupra lui Moise a fost foarte mare; puţini oameni vor fi atât 
de aspru încercaţi cum a fost el; totuşi această justificare nu i-a fost permisă pentru a-şi scuza păcatul. Dumnezeu a luat 
măsuri suficiente pentru copiii Săi, iar dacă se vor bizui pe puterea Lui, ei nu vor rămâne niciodată la voia întâmplării. 
Nici cea mai puternică ispită nu poate scuza păcatul. Oricât de puternică ar fi presiunea exercitată asupra unui suflet, 
trebuie s-o suporte, păcatul este alegerea noastră. Pământul sau iadul nu au puterea să forţeze pe cineva să facă răul. 
Satana ne atacă în punctele noastre slabe, dar nu trebuie să ne lăsăm biruiţi. Oricât de dur sau neaşteptat ar fi asaltul, 
Dumnezeu ne procură ajutorul şi prin puterea Lui vom putea birui. — PP 421 [62] 

TĂRIA DE CARACTER 


Cei care vor fi victorioşi în final vor avea parte de perioade de confuzie şi probă în viaţa lor religioasă, dar nu trebuie 
să-şi piardă încrederea, pentru că aceasta este o parte a disciplinei lor în şcoala lui Hristos şi este esenţială în procesul de 
purificare şi înlăturare a zgurii. Slujitorul lui Dumnezeu trebuie să suporte cu stăpânire de sine atacurile şi reproşurile 
grave ale duşmanului şi trebuie să învingă obstacolele pe care Satana le va plasa în calea lui. 

Satana va căuta să-i descurajeze pe urmaşii lui Hristos, pentru ca ei să nu se mai roage şi să nu mai studieze 
Scripturile, şi-şi va arunca umbra urii de-a lungul cărării pe care merg ei, pentru a-L ascunde pe Isus privirilor lor, pentru 
a da deoparte viziunea dragostei Sale şi glorioasa moştenire cerească. Este plăcerea lui să-i facă pe copiii lui Dumnezeu 
să dea înapoi, să tremure şi să sufere într-o continuă îndoială. El caută să vă facă drumul cât mai plin de tristeţe, dar, 
dacă veţi continua să vă uitaţi în sus, şi nu în jos, spre dificultăţi, nu vă veţi abate de pe cale şi Îl veţi vedea în curând pe 
Isus, întinzându-Şi mâna să vă ajute. Va trebui doar să-l daţi mâna cu deplină încredere şi să-L lăsaţi să vă conducă. 
Atunci când veţi avea încredere, veţi avea şi speranţă. 


Prin puterea lui Dumnezeu 


Isus este Lumina lumii şi tu ar trebui să-ţi modelezi viaţa după a Lui. Vei găsi putere în Hristos pentru a-ţi forma un 
caracter puternic, echilibrat şi frumos. Satana nu poate avea nici un efect asupra [63] luminii strălucitoare, emanate de 
un asemenea caracter. Dumnezeu are o lucrare pentru fiecare dintre noi. El nu prevede ca noi să fim susținuți de in- 
fluenţa laudei şi a mângâ:ierilor oferite de oameni. El înţelege ca fiecare suflet să reziste prin puterea lui Dumnezeu. 
Dumnezeu ne-a dat cel mai bun dar, chiar pe singurul Fiu născut din El, pentru a ne înălța şi înnobila, revărsând peste noi 
perfecțiunea caracterului Său şi făcându-ne potriviţi pentru un cămin în Împărăţia Sa. Isus a venit în lumea noastră şi a 
trăit aşa cum aşteaptă să trăiască şi urmaşii Săi. Dacă suntem indulgenţi cu noi înşine şi prea leneşi ca să depunem în 
continuare eforturi stăruitoare pentru a colabora cu minunata lucrare a lui Dumnezeu, vom avea pierderi atât în viaţa 
aceasta, cât şi în viitor, în viaţa veşnică. 

Dumnezeu nu vrea să lucrăm cu deznădejde, ci cu o credinţă puternică şi cu speranţă. Dacă vom cerceta Scripturile, 
vom fi luminaţi să vedem bunăvoința Tatălui de a-L dărui lumii pe Isus, pentru ca toţi cei ce cred în El să nu piară, ci să 
aibă viaţă veşnică; de aceea ar trebui să ne bucurăm cu o bucurie de nedescris şi plină de slavă. Dumnezeu vrea ca tot ce 
poate fi câştigat prin educaţie să fie folosit pentru avansarea adevărului. Adevărata, vitala asemănare cu Dumnezeu 
trebuie reflectată prin viaţă şi caracter, astfel încât crucea lui Hristos să fie înălţată înaintea lumii şi valoarea sufletului să 
fie descoperită în lumina crucii. Mintea noastră trebuie să fie deschisă pentru a înţelege Scripturile, astfel încât, 
hrănindu-ne cu această pâine cerească, să câştigăm putere spirituală. — RH, 8 aprilie 1890 [64] 

TEMPLUL SUFLETULUI 


O supunere credincioasă faţă de cererile lui Dumnezeu va avea o influenţă surprinzătoare în rafinarea, dezvoltarea şi 
întărirea tuturor facultăţilor omului. Aceia care din tinereţe s-au dedicat serviciului lui Dumnezeu s-au dovedit a fi 
oameni cu o judecată sănătoasă şi cu un discernământ pătrunzător. Şi de ce n-ar fi aşa? Comuniunea cu cel mai mare 
Învățător pe care L-a cunoscut lumea vreodată întăreşte înţelege-rea, luminează mintea şi purifică inima — înalţă, 
rafinează şi înnobilează pe om în toate aspectele. „Descoperirea cuvintelor Tale dă lumină, dă pricepere celor fără 
răutate.” 


Idealul lui Dumnezeu 


Printre tinerii care vor să trăiască în evlavie, există unii a căror comportare pare să contrazică această declaraţie. Ei nu 
fac nici un progres în cunoştinţă sau spiritualitate. Puterile lor mai degrabă se micşorează decât progresează. Dar 
cuvintele psalmistului despre creştinul veritabil sunt adevărate. Nu litera Cuvântului lui Dumnezeu este cea care dă 
lumină şi înţelegere, ci cuvântul descifrat şi însămânţat în inimă de Duhul Sfânt. Când este cu adevărat convertit, omul 
devine un fiu al lui Dumnezeu, părtaş la natura divină. Nu numai inima îi este reînnoită, ci şi intelectul este întărit şi 
revigorat. Au fost multe exemple de persoane care înainte de convertire erau considerate ca având abilităţi obişnuite şi 
chiar inferioare, dar care după aceea parcă s-au transformat în întregime. Ei au manifestat [65] o mare putere de a 
înţelege adevă-rurile din Cuvântul lui Dumnezeu şi de a le prezenta şi altora. Oameni de un înalt nivel intelectual au 
considerat un privilegiu să întreţină relaţii cu astfel de persoane. Soarele îndreptăţirii, împrăştiind razele Sale stră- 
lucitoare în mintea lor, a înviorat fiecare putere a lor, aducând-o la o funcţionare mai viguroasă. 

Dumnezeu va face o lucrare măreaţă pentru tineri, dacă aceştia, cu ajutorul Duhului Sfânt, vor primi Cuvântul Său în 
inimă şi | se vor supune în viaţă. El Se străduieşte constant să-i atragă la Sine, sursa înţelepciunii, fântâna bunătăţii, a 
purității şi a adevărului. Mintea care este ocupată cu teme înălţătoare se înnobilează. 


Altare profanate 


Cei care mărturisesc că-L slujesc pe Dumnezeu, dar nu fac nici un progres în cunoaştere şi respect, sunt creştini numai 
cu numele. Templul sufletului este umplut cu altare profanate. Lecturile frivole, conversațiile uşuratice şi plăcerile 
lumeşti le ocupă mintea atât de mult, încât nu mai este loc pentru Cuvântul lui Dumnezeu. Asemănarea cu lumea, 
frivolitatea şi mândria iau locul pe care Hristos ar trebui să-l ocupe în suflet. 


Degradarea prin îngăduirea senzualităţii 

Cei care fac din îngăduirea apetitului şi a pasiunii o prioritate nu sunt niciodată oameni buni sau cu adevărat de 
valoare. Oricât de sus i-ar plasa standardele lumii, după evaluarea lui Dumnezeu, ei se află la un nivel inferior, nişte 
oameni josnici şi corupți. Cerul a ordonat ca semnul depravării lor să fie scris [66] pe chipul lor. Gândurile lor sunt 
pământeşti, lumeşti. Cuvintele lor arată nivelul scăzut al minţii lor. Şi-au umplut inima cu josnicie, vocea conştiinţei este 
înecată, iar judecata le este pervertită. O, întreaga natură a omului este denaturată de îngăduinţa faţă de senzualitate! 
Când voinţa este predată lui Satana, până la ce adâncime a viciului şi nebuniei va decădea omul! Degeaba apelează 
adevărul la intelect, dacă inima se opune adevăratelor principii. — ST, 1 decembrie 1881 


Ajutor în ispită 

Prin credinţă şi rugăciune, toţi putem cunoaşte cerinţele Evangheliei. Nimeni nu poate fi obligat să păcătuiască. 
Trebuie obţinut mai întâi consimţământul omului. Sufletul trebuie să aibă ca scop actul păcatului, înainte ca pasiunea să 
preia controlul asupra raţiunii şi nedreptatea să triumfe asupra conştiinţei. Ispita, oricât de puternică ar fi, nu este 
niciodată o scuză pentru păcat. „Ochii Domnului sunt peste cei drepţi şi urechile Sale sunt deschise la rugăciunile lor!” 
Strigă către Domnul, suflet ispitit! Recunoaşte că eşti neajutorat, că nu ai merite înaintea lui Isus şi cere împlinirea 
promisiunii Lui. Dumnezeu va auzi! El ştie cât de puternice sunt înclinațiile fireşti ale inimii şi te va ajuta de fiecare dată 
când vei fi ispitit. 


Ai căzut în păcat? Caută fără întârziere iertare şi har la Dumnezeu... Mila este încă la îndemâna păcătosului. 
Dumnezeu ne cheamă cu toată rătăcirea noastră: „Întoarceţi-vă, copii păcătoşi, şi Eu vă voi curăța şi vă voi vindeca de 
toate păcatele voastre”. — 5T 177 [67] 


16 
NU SUNTEȚI Al VOȘTRI 


Auzim uneori întrebările: „Nu voi face niciodată ceea ce doresc? Nu voi avea niciodată drumul meu? Va trebui să mă 
abţin întotdeauna? Nu voi putea acţiona niciodată în concordanţă cu înclinațiile mele?” 

Cu cât mai puţin îţi vei urma înclinațiile naturale, cu atât mai bine va fi pentru tine şi pentru ceilalţi. Înclinaţiile 
naturale au fost pervertite, puterile naturale, folosite greşit. Satana i-a adus pe oameni în conflict cu Dumnezeu. El 
lucrează continuu pentru a distruge imaginea lui Dumnezeu în om. De aceea, trebuie să punem restricţie cuvintelor şi 
acţiunilor noastre. 


Rezultatele deplinei consacrări 


Când harul lui Dumnezeu ia în stăpânire inima, se vede cu claritate că tendinţele moştenite şi cultivate în direcţia 
răului trebuie crucificate. În suflet trebuie să înceapă o nouă viaţă, sub un nou control. Tot ce se face trebuie făcut 
pentru slava lui Dumnezeu. Această lucrare include atât exteriorul, cât şi interiorul omului. Întreaga fiinţă, trupul, 
sufletul şi spiritul, trebuie adusă în subordonare faţă de Dumnezeu, pentru a fi folosită de El ca un instrument al 
îndreptăţirii. 

Omul firesc nu este subordonat Legii lui Dumnezeu şi nici nu ar putea să fie. Dar, prin credinţă, viaţa celui ce a fost 
reînnoit va fi trăită zi de zi în Hristos. Zi de zi, el îşi dă seama că Îi aparţine lui Dumnezeu, că este proprietatea Sa şi 
dovedeşte acest lucru. 

Trupul şi sufletul Îi aparţin lui Dumnezeu. El L-a dat pe Fiul Său pentru răscumpărarea lumii şi, prin aceasta, avem 
garantat un nou contract de viaţă, o încercare [68] în care trebuie să dezvoltăm caractere de o perfectă credincioşie faţă 
de El. Dumnezeu ne-a răscumpărat din sclavia păcatului şi a făcut posibil ca noi să putem trăi regeneraţi, transformați, 
punându-ne la dispoziţia Sa pentru a face lucrarea Sa. 


Toate puterile noastre Îi aparţin 


Pecetea lui Dumnezeu e pusă deasupra noastră. El doreşte să ne amintim că puterile noastre fizice, mintale şi morale 
Îi aparţin. Timpul şi influenţa, judecata, afecțiunea şi conştiinţa, toate sunt ale lui Dumnezeu; şi ne sunt date pentru a fi 
folosite în armonie cu voinţa Sa. Nu ne sunt oferite pentru a fi folosite în concordanţă cu tendinţele lumii; pentru că 
lumea este sub conducerea celui ce îl întruchipează pe duşmanul lui Dumnezeu. 

Corpul în care sălăşluieşte sufletul Îi aparţine lui Dumnezeu. Fiecare putere şi fiecare muşchi sunt ale Lui. În nici un 
caz nu trebuie să negli-jăm sau să abuzăm nici măcar de un singur organ pentru a-l slăbi. Noi trebuie să colaborăm cu 
Dumnezeu, pentru a ne păstra corpul în cea mai bună condiţie în ceea ce priveşte sănătatea, pentru a putea fi templul 
unde Spiritul Sfânt să locuiască şi să modeleze fiecare putere fizică şi spirituală în acord cu voinţa lui Dumnezeu. 

Mintea trebuie înzestrată cu principii curate. Adevărul trebuie gravat pe tablele sufletului nostru. Memoria trebuie 
umplută cu adevărurile preţioase ale Cuvântului lui Dumnezeu. Apoi, ca nişte pietre preţioase, aceste adevăruri se vor 
reflecta în viaţă. 


Preţul unui suflet 


Valoarea pe care Dumnezeu o pune pe lucrul mâinilor Sale, dragostea faţă de copiii Săi, este relevată în darul pe care 
L-a făcut pentru răscumpărarea oamenilor. Adam a căzut sub stăpânirea lui Satana. El a adus păcatul în [69] lume, iar 
prin acesta, moartea. Dumnezeu L-a dat pe singurul Său Fiu născut pentru a-l salva pe om. Ela făcut totul pentru a arăta 
că este drept şi poate îndreptăţi pe toţi cei ce-l acceptă pe Hristos. Omul s-a vândut pe sine lui Satana, dar Isus a 
răscumpărat rasa umană... 

Tu nu îţi aparţii. Isus te-a răscumpărat prin sângele Său. Nu îţi îngropa talentele. Foloseşte-le pentru El. În orice fel de 
lucrare ai fi angajat, ia-L pe Isus cu tine. Dacă simţi că-i pierzi dragostea pentru Mântuitorul tău, renunţă la acea lucrare 
şi spune: „Aici sunt, Mântuitorule, ce trebuie să fac?” El te va primi îngăduitor şi te va iubi fără margini. El te va ierta, 
pentru că este bogat în iertare şi îndelung răbdător, nedorind ca vreunul să piară... 

Noi Îi aparţinem lui Dumnezeu cu tot ce avem. N-ar trebui să privim ca un sacrificiu faptul de a-l dărui dragostea 
inimilor noastre. Inima însăşi ar trebui oferită Lui cu o dorinţă sinceră, ca un dar de bunăvoie. — YI, 8 noiembrie 1900 


Decizia la care suntem chemaţi 


Nu vom fi în siguranţă, dacă vom zăbovi să cântărim avantajele pe care le-am putea avea dacă am ceda sugestiilor lui 
Satana. Păcatul înseamnă dezonoare şi dezastru pentru fiecare suflet care este îngăduitor cu el; păcatul este orb şi 
înşelător prin natura sa şi ne va ispiti prin prezentări măgulitoare. Dacă ne aventurăm pe tărâmul lui Satana, nu avem 
nici o asigurare de protecţie împotriva puterii sale. Atât cât ne stă în putinţă, ar trebui să închidem orice cale prin care 
ispita ar putea găsi acces la noi. — MB 171 [70] 


17 
ADEVĂRATA CONVERTIRE 


„Vă voi stropi cu apă curată, şi veţi fi curăţiţi; vă voi curăţi de toate spurcăciunile voastre şi de toţi idolii voştri. Vă voi 
da o inimă nouă, şi voi pune în voi un duh nou; voi scoate din trupul vostru inima de piatră, şi vă voi da o inimă de 
carne.” 

Mulţi dintre cei care le vorbesc altora despre nevoia de a avea o inimă nouă nu ştiu ce înseamnă aceste cuvinte 
pentru ei înşişi. În special tinerii se poticnesc de această expresie: „o inimă nouă”, neştiind ce înseamnă. Ei aşteaptă ca o 
schimbare specială să aibă loc în sentimentele lor. Aceasta este ceea ce numesc ei convertire. Făcând această eroare, 
mulţi s-au împotmolit şi au ajuns la ruină, neînţelegând expresia: „Trebuie să ne naştem din nou”. 


Nu sentimente, ci o viaţă schimbată 


Satana îi conduce pe oameni să creadă că sunt convertiți, deoarece au simţit o răpire sufletească. Dar experienţa lor 
nu se schimbă. Faptele lor sunt aceleaşi ca mai înainte. Viaţa lor nu produce roade mai bune. Ei se roagă adesea şi 
îndelung şi se referă constant la sentimentele pe care le-au avut la un moment dat sau la altul. Dar ei nu trăiesc o viaţă 
nouă şi sunt înşelaţi. Experienţa lor nu este mai profundă decât sentimentele lor. Ei clădesc pe nisip şi, când vin vânturi 
potrivnice, casa lor este dărâmată. 

Multe suflete nenorocite bâjbâie în întuneric, căutând [71] sentimentele pe care alţii au spus că le-au experimentat. Ei 
trec peste faptul că cel care crede în Hristos trebuie să lucreze pentru salvarea proprie cu teamă şi cutremur. Păcătosul 
condamnat are ceva de făcut. El trebuie să se căiască şi să înceapă să arate credinţa adevărată. 

Când vorbeşte despre o inimă nouă, Isus înţelege prin aceasta mintea, viaţa, întregul fel de a fi. Pentru a-ţi schimba 
inima, trebuie să laşi deoparte dragostea pentru lume şi să-L iubeşti pe Hristos. A avea o inimă nouă înseamnă a avea o 
minte nouă, scopuri şi motivații noi. Care este semnul unei inimi noi? O viaţă transformată. Este o trăire neegoistă şi fără 
mândrie zi cu zi şi oră de oră. 


Caracterul practic al religiei adevărate 


Unii fac o mare greşeală, presupunând că o intensă mărturisire cu gura va compensa lipsa slujirii adevărate. Dar o 
religie nepracticată nu este o religie veritabilă. Convertirea adevărată ne face cinstiţi până la cel mai mic amănunt în 
tranzacţiile noastre cu cei din jur. Ne face credincioşi în munca noastră de zi cu zi. Fiecare urmaş sincer al lui Hristos va 
arăta că religia Bibliei îl califică să-şi folosească talentele în slujba Stăpânului. 

„În sârguinţă, fiţi fără preget.” Aceste cuvinte vor fi împlinite în viaţa oricărui creştin adevărat. Chiar dacă munca 
voastră pare a fi o corvoadă, o puteţi înnobila prin modul în care o executaţi. Faceţi-o ca şi cum Dumnezeu S-ar afla în 
faţa voastră. Faceţi-o cu voioşie şi cu demnitatea unor fii ai cerului. Principiile nobile sunt cele care, aduse în lucrare, o 
fac în întregime acceptabilă în faţa lui Dumnezeu. Lucrarea adevărată leagă [72] pe cel mai de jos slujitor al lui Dumnezeu 
de pe pământ, cu cel mai de sus dintre servii lui Dumnezeu din locurile cereşti... 

Pentru că sunt copii ai lui Dumnezeu, creştinii ar trebui să se străduiască să atingă idealul înalt, pus înaintea lor de 
Evanghelie. Ei nu ar trebui să fie mulţumiţi până nu devin desăvârşiţi, pentru că Hristos spune: „Voi fiţi dar desăvârşiţi, 
după cum şi Tatăl vostru cel ceresc este desăvârşit”. 


Viaţa sfinţită 

Să facem din Cuvântul sfânt al lui Dumnezeu studiul nostru, aducând principiile sale sfinte în viaţa noastră. Să 
umblăm înaintea lui Dumnezeu cu blândeţe şi umilinţă, corectând zilnic greşelile pe care le facem. Să nu fim mândri şi 
egoişti şi să nu ne separăm sufletul de Dumnezeu. Să nu cultivați un sentiment de supremație, crezându-vă mai buni ca 
alţii. „Astfel dar, cine crede că stă în picioare, să ia seama să nu cadă.” Pacea şi odihna vor fi cu voi, dacă vă aduceţi 
voinţa în subordonare faţă de voinţa lui Hristos. Atunci dragostea lui Hristos va conduce inima, aducând în captivitate 
faţă de Mântuitor izvoarele secrete al acţiunii. Temperamentul repezit şi uşuratic va fi domolit şi atenuat prin revărsarea 
uleiului harului lui Hristos. Sentimentul că păcatele îţi sunt iertate îţi va aduce pacea care întrece orice pricepere. 
Discordia va dispărea. Cel care odată descoperea greşeli în dreptul celor din jurul său va vedea că greşeli mult mai mari 
există în caracterul lui. 


Aceştia sunt cei care ascultă adevărul şi sunt convinşi că au trăit în opoziţie cu Hristos. Ei sunt condamnaţi şi se căiesc 
de [73] păcatele lor. Bizuindu-se pe meritele lui Hristos, exercitând adevărata credinţă în EI, ei primesc iertare pentru 
aceste păcate. Când încetează să mai facă rău şi învaţă să facă bine, ei cresc în har şi cunoştinţă. Ei văd că trebuie să se 
sacrifice ca să se îndepărteze de lume şi, cântărind preţul, consideră totul ca o pierdere care poate fi recuperată prin 
Hristos. Ei s-au înrolat în armata lui Hristos. Câmpul de bătălie este înaintea lor şi ei intră în el plini de curaj şi cu veselie, 
luptând contra înclinațiilor naturale şi a dorințelor egoiste, aducându-și voinţa în subordonare faţă de Hristos. Ei Îl caută 
zilnic pe Domnul pentru favoarea de a | se supune, fiind astfel întăriţi şi ajutaţi. Aceasta este adevărata convertire. În 
umilinţă şi dependenţă adevărată, cel care a primit o inimă nouă se bizuie pe ajutorul lui Hristos. El descoperă în viaţa sa 
roadele îndreptăţirii. Odată el s-a iubit pe sine. Plăcerile lumeşti au fost plăcerea lui! Acum idolul său a fost detronat şi 
Dumnezeu are domnia supremă. Păcatele pe care odată le-a iubit, acum le urăşte. Cu hotărâre şi fermitate, el îşi 
urmează drumul pe cărarea sfinţeniei. — YI, 26 septembrie 1901 


Funiile lui Satana 


Chinurile datoriei şi plăcerile păcatului sunt funiile cu care Satana îi leagă pe oameni în cursele sale. Cei care mai 
degrabă ar muri decât să facă vreo faptă rea sunt singurii care vor fi găsiţi credincioşi. — 5T 53 [74] 


18 
SFAT CĂTRE O FIICĂ RĂSFĂȚATĂ 


Ai un raport înfricoşător al anului trecut, care este deschis privirii Maiestăţii cerului şi miilor de îngeri puri, necăzuţi în 
păcat. Gândurile şi faptele tale, sentimentele tale îndrăzneţe şi nesfinte pot fi ascunse de muritori, dar aminteşte-ţi că 
cele mai mărunte fapte ale vieţii tale sunt ca o carte deschisă înaintea lui Dumnezeu. Tu ai în cer un raport pătat. Toate 
păcatele pe care le-ai comis sunt înregistrate acolo. 

Mustrarea lui Dumnezeu este asupra ta şi, cu toate acestea, tu pari lipsită de sentimente. Tu nu-ţi dai seama de 
condiţia ta pierdută şi ruinată. La un moment dat, ai avut remuşcări, dar mândria şi spiritul tău independent s-au ridicat 
asupra acestora şi au strivit vocea conştiinţei. 

Nu eşti fericită şi totuşi crezi că, dacă ai putea avea propriul drum, fără restricţii, ai putea fi fericită. Sărmană copilă! 
Tu te afli pe o poziţie similară cu a Evei, în Eden. Ea şi-a imaginat că îi vor creşte posibilităţile cunoaşterii, dacă ar putea 
să mănânce fructul din pomul pe care Dumnezeu le interzisese până şi să-l atingă, pentru că altfel vor muri. Ea a mâncat 
şi a pierdut întreaga măreție a Edenului. 


Controlul imaginaţiei 


Ar trebui să-ţi controlezi gândurile. Aceasta nu va fi o treabă uşoară. Nu vei putea realiza acest lucru fără un efort 
sever şi susţinut. Totuşi Dumnezeu cere aceasta de la tine: este o datorie ce îi revine fiecărei fiinţe umane. Eşti 
responsabilă înaintea lui Dumnezeu [75] de gândurile tale. Dacă permiţi ca imaginaţia ta să lucreze inutil, dacă insişti 
asupra unor subiecte necurate, încetul cu încetul vei deveni tot atât de vinovată înaintea lui Dumnezeu ca şi cum le-ai fi 
comis în realitate. Tot ceea ce împiedică fapta este lipsa ocaziei. 

Visarea şi zidirea de castele zi şi noapte sunt obiceiuri rele şi deosebit de periculoase. O dată împământenite, este 
aproape imposibil să te debarasezi de asemenea obiceiuri şi să-ţi dirijezi gândurile spre subiecte curate, sfinte şi elevate. 
Vei deveni un străjer credincios peste ochii, urechile şi peste toate simţurile tale, dacă-ţi vei controla mintea şi nu vei 
îngădui ca gânduri deşarte şi pervertite să-ţi mânjească sufletul. Puterea harului este singura care poate îndeplini 
această lucrare atât de dorită. Tu eşti slabă în această direcţie. 


Supune-ţi pasiunile şi sentimentele 


Ai devenit încăpăţânată, capricioasă şi obraznică. Harul lui Dumnezeu nu mai are nici un loc în inima ta. Numai prin 
puterea lui Dumnezeu poţi deveni un vas al harului Său, un instrument al îndreptăţirii. Dumnezeu nu cere să-ţi controlezi 
numai gândurile, ci şi pasiunile şi sentimentele. Salvarea ta depinde de cine se află la conducerea acestor lucruri. 
Pasiunea şi sentimentele sunt agenţi puternici. Dacă sunt greşit aplicate, dacă sunt angajate în operaţiuni cu motivaţie 
greşită, dacă sunt greşit plasate, sunt suficient de puternice pentru a-ţi ruina inima, lăsându-te ca o epavă mizerabilă, 
fără Dumnezeu şi fără speranţă. 

Imaginaţia trebuie controlată în mod pozitiv şi permanent, pentru ca pasiunile şi sentimentele să fie [76] supuse 
raţiunii, conştiinţei şi caracterului. 

Eşti în pericol pentru că eşti pe punctul de a sacrifica interesele tale veşnice pe altarul pasiunii. Pasiunea obţine un 
control deplin asupra întregii tale fiinţe. Dar ce calitate are această pasiune josnică, având o natură distructivă? Cedând 
în faţa ei, vei umple de amărăciune viaţa părinţilor tăi, vei aduce tristeţe şi ruşine asupra surorilor tale, îţi vei sacrifica 
propriul caracter şi vei pierde dreptul la cer şi la viaţa veşnică. Eşti tu gata să faci acest lucru? De aceea, te rog să te 
opreşti acolo unde eşti. Nu mai avansa nici măcar un pas, lăsându-te dusă de încăpățânare pe această cale lipsită de 
sens, pentru că, dacă vei continua, înaintea ta se află suferinţe, nenorociri şi moarte. Dacă nu îţi vei exercita 
autocontrolul cu privire la pasiunile şi sentimentele tale, cu siguranţă te vei compromite în ochii celor din jur şi vei atrage 
asupra caracterului tău o dezonoare ce va persista atâta timp cât vei trăi. 

Eşti neascultătoare de părinţi, obraznică, nerecunoscătoare şi nesfântă. Aceste trăsături detestabile sunt roadele unui 
pom stricat, viciat. Eşti necuviincioasă. lubeşti băieţii şi-ţi place să faci din ei subiect de conversaţie. „Din prisosul inimii 
vorbeşte gura.” Obiceiurile au devenit suficient de puternice spre a te controla şi ai învăţat să înşeli în scopul de a merge 
mai departe în îndeplinirea scopurilor şi dorințelor tale. — 2T 560-562 [77] 


19 
ÎNTĂRIREA CARACTERULUI PRIN ÎNCERCARE 


Hristos Şi-a petrecut primii treizeci de ani din viaţă într-un orăşel obscur, numit Nazaret. Locuitorii acestui oraş erau 
proverbiali pentru păcătoşenia lor; de aici întrebarea lui Natanael: „Poate ieşi ceva bun din Nazaret?” Evanghelia spune 
foarte puţin despre perioada timpurie a vieţii lui Hristos. Cu excepţia unei scurte relatări despre momentul în care 
Hristos îi însoţeşte pe părinţii Săi la lerusalim, mai avem o singură afirmaţie scurtă cu privire la acea perioadă: „Şi Isus 
creştea în înţelepciune, în statură şi era tot mai plăcut înaintea lui Dumnezeu şi înaintea oamenilor”. 

Hristos ne este un exemplu în toate lucrurile. În providenţa Sa, Dumnezeu a hotărât să-şi petreacă primii ani din viaţă 
în Nazaret, unde era în permanenţă expus ispitelor datorită caracterului oamenilor, fiind necesar să vegheze, pentru a 
rămâne curat în mijlocul atâtor păcate şi fărădelegi. Nu Hristos a ales acest loc, ci Tatăl Său ceresc a hotărât locul în care 
caracterul Său putea fi încercat într-o mulţime de moduri. În primii ani ai vieţii, Hristos a fost supus unor încercări severe, 
unor greutăţi şi conflicte, pentru a putea să-Şi dezvolte acel caracter desăvârşit, care-L face un exemplu perfect pentru 
copii, tineri şi adulţi. 

Copiii şi tinerii care merg pe calea păcatului se află adeseori în anturaje care nu sunt favorabile pentru viaţa unui 
creştin şi ei cedează cu promptitudine ispitelor, [78] invocând ca scuză faptul că anturajele sunt neprielnice. Hristos a 
ales retragerea şi, printr-o viaţă de muncă, păstrându-şi mâinile ocupate, nu a invitat ispita, ci S-a ţinut departe de 
societatea celor a căror influenţă era corupătoare. Hristos Şi-a plasat paşii pe cărarea cea mai aspră, plină de obstacole, 
pe care copiii şi tinerii ar putea fi chemaţi să o străbată la un moment dat. El nu Şi-a însuşit o viaţă de belşug şi nepăsare. 
Părinţii Săi erau săraci şi depindeau de truda lor zilnică pentru a se întreţine, de aceea viaţa lui Hristos a fost plină de 
lipsuri, negare de sine şi privaţiuni. El a împărtăşit cu părinţii Săi viaţa lor de muncă, plină de zel, de hărnicie. 


Curăţia nu depinde de circumstanţe 


Nimeni nu va fi chemat să-şi perfecţioneze caracterul creştin în condiţii mai defavorabile ca Mântuitorul nostru. 
Faptul că Hristos a trăit treizeci de ani în Nazaret, locul din care mulţi credeau că este o minune să iasă ceva bun, este o 
mustrare pentru tinerii care consideră că formarea caracterelor lor religioase trebuie să depindă de împrejurări. Dacă 
anturajele tinerilor sunt neplăcute şi categoric nesănătoase, mulţi fac din acest lucru o scuză pentru a nu-şi perfecționa 
un caracter creştin. Exemplul lui Hristos respinge ideea că urmaşii Săi sunt dependenţi de loc, şansă sau prosperitate 
pentru a trăi o viaţă fără prihană. Hristos i-ar putea învăţa că o viaţă de credincioşie onorabilă şi totuşi umilă poate exista 
în orice loc, în orice situaţie, acolo unde i-a chemat Providența. 

Viaţa lui Hristos a fost de natură să arate că [79] siguranţa, curăţenia şi fermitatea principiilor nu depind de o viaţă 
lipsită de greutăţi, sărăcie şi adversitate. Încercările şi privaţiunile de care se plâng atât de mulţi tineri au fost îndurate de 
Hristos fără murmur. O astfel de disciplină reprezintă chiar experienţa de care tinerii au nevoie. Ea va conferi statornicie 
şi fermitate caracterelor lor şi-i va face asemenea lui Hristos, puternici în spirit pentru a rezista ispitei. Ei nu vor putea fi 
biruiţi de înşelăciunile lui Satana, dacă se rup de influenţa acelora care i-ar putea conduce pe cărări greşite şi care i-ar 
putea corupe din punct de vedere moral. Prin rugăciuni zilnice către Dumnezeu, ei vor căpăta de la El har şi înţelepciune 
pentru a suporta conflictele şi realităţile dure ale vieţii şi pentru a ieşi biruitori din acestea. Seninătatea şi loialitatea 
minţii pot fi menținute doar prin atenţie şi rugăciune. Viaţa lui Hristos a fost un exemplu de energie perseverentă, 
nepermiţând ca aceasta să fie slăbită de reproşuri, ridiculizări, privaţiuni sau greutăţi. 

În acest mod ar trebui să stea lucrurile şi cu tinerii. Dacă încercările ce vin asupra lor cresc, ei trebuie să ştie că 
Dumnezeu testează şi probează loialitatea lor. Prin această poziţie în menţinerea integrităţii de caracter, chiar atunci 
când sunt descurajaţi, tăria, fermitatea şi puterea de a suporta vor creşte şi ei se vor întări în duh. — YI, martie 1872 


Mai degrabă moarte decât dezonorare 
Alegeţi mai degrabă sărăcia, reproşurile, separarea de prieteni sau oricare altă suferință decât să vă mânjiţi sufletele 
cu păcat. Mai bine moartea decât dezonorarea sau călcarea Legii lui Dumnezeu! Acesta ar trebui să fie motoul fiecărui 
creştin. — 51147 [80] 

ÎMPOTRIVIRE ÎN FAŢA ISPITEI 


Cei care sunt părtaşi ai naturii divine nu vor ceda ispitei. Duşmanul lucrează cu toată puterea să-i biruie pe cei care se 
străduiesc să trăiască o viaţă de creştin. Astfel, el speră să-i descurajeze. Dar cei care au picioarele bine ancorate pe 
Stânca veacurilor nu vor cădea pradă înşelăciunilor sale. Ei îşi vor aminti că Dumnezeu este Tatăl lor şi Hristos este 
Ajutorul lor. Mântuitorul a venit în lumea noastră ca să aducă, pentru fiecare suflet încercat şi ispitit, puterea de a birui 
aşa cum a făcut-o El. Cunosc puterea ispitei, ştiu pericolele care sunt pe cale, dar ştiu de asemenea că această putere 
este suficientă în orice timp în care este nevoie şi că este procurată pentru cei care rezistă ispitei. 


Ocoliţi ispitele nenecesare 


„Şi Dumnezeu, care este credincios, nu va îngădui să fiţi ispitiţi peste puterile voastre; ci, împreună cu ispita, a 
pregătit şi mijlocul să ieşiţi din ea, ca s-o puteţi răbda.” Avem şi noi partea noastră de făcut. Nu trebuie să ne considerăm 
neputincioşi în faţa ispitei. Dumnezeu spune: „leşiţi din mijlocul lor, şi despărţiţi-vă de ei, zice Domnul; nu vă atingeţi de 
ce este necurat, şi vă voi primi. Eu vă voi fi Tată, şi voi Îmi veţi fi fii şi fiice, zice Domnul Cel Atotputernic”. Dacă, prin 
asociere cu cei iubitori de plăceri, prin conformare cu practicile lumești, prin unirea intereselor noastre cu [81] interesele 
necredincioşilor, punem picioarele pe calea ispitei şi a păcatului, cum ne putem aştepta ca Dumnezeu să ne păzească de 
cădere? 

Rămâneţi departe de influenţele corupătoare ale lumii. Nu mergeţi în locurile unde forţele inamicului sunt puternic 
ancorate. 

Nu mergeţi acolo unde veţi fi ispitiţi şi conduşi pe drumuri greşite. Dar dacă aveţi un mesaj pentru necredincioşi şi 
dacă staţi atât de aproape de Dumnezeu, încât le puteţi da un sfat la momentul potrivit, atunci puteţi face o lucrare care 
să-i ajute şi să-L onoreze pe Dumnezeu. „Nu te rog să-i iei din lume, ci să-i păzeşti de cel rău”, spunea Hristos. — RH, 14 
aprilie 1904 


Datoria mai presus de înclinații 


Când tinerii încearcă să scape de sub controlul lui Satana, el îşi va dubla ispitele. Profitând de ignoranţa şi lipsa lor de 
experienţă, el face ca distincţia dintre bine şi rău să devină cât mai confuză. El se transformă într-un înger de lumină şi le 
promite tot felul de plăceri, ademenindu-i pe o cărare interzisă. Dacă au fost obişnuiţi să-şi urmeze înclinațiile mai 
degrabă decât datoria, tinerilor li se va părea dificil să reziste ispitei. Ei nu văd pericolul de a-şi permite chiar şi numai o 
dată o plăcere interzisă. Sugestiile lui Satana vor trezi fiecare element al depravării adormit în inima lor. — ST, 19 ianuarie 
1882 [82] 

NATURA ÎNȘELĂTOARE A PĂCATULUI 


Nimic nu este mai perfid decât caracterul perfid al păcatului. Domnul acestui pământ este cel care înşală, orbeşte şi 
conduce la distrugere. Satana nu vine cu mulţimea lui de ispite doar o dată. El deghizează aceste ispite, făcându-le să 
semene cu binele. El amestecă cu amuzamentul şi prostia unele mici îmbunătăţiri şi sufletele înşelate fac din aceasta o 
scuză, considerând că un mare bine trebuie să derive din acestea. Aceasta este numai înşelăciune! Este arta diabolică a 
lui Satana. Sufletele ademenite fac un pas, apoi sunt pregătite pentru următorii paşi. Este mult mai plăcut să urmezi 
înclinațiile propriei inimi decât să stai în apărare şi să rezişti de la prima insinuare a duşmanului şiret şi astfel să închizi 
calea infiltrării sale în inimă. 

O, cum se uită Satana să-şi vadă prada căzând atât de repede şi să vadă sufletele păşind pe calea pe care el le-a 
pregătit-o! El nu vrea ca ei să se roage şi să-şi îndeplinească îndatoririle religioase, ci doreşte ca, uitând de acestea, să-i 
poată face mai utili în slujba sa. El îşi adaptează cursele sale înşelătoare şi sofisticate la experienţele şi profesiile lor şi în 
acest fel îşi avansează minunat cauza. 


Cercetarea de sine 


Se impune necesitatea unei cercetări de sine şi a unei investigaţii profunde în lumina Cuvântului lui Dumnezeu: Sunt 
nevătămat sau sunt putred în inima mea? Sunt reînnoit prin Hristos sau sunt firesc în inima mea, [83] având schimbat 
doar exteriorul? Ţine-te în frâu în faţa tribunalului lui Dumnezeu şi vezi, în lumina lui Dumnezeu, dacă există în tine 
vreun păcat secret, vreo nedreptate, vreun idol pe care nu l-ai sacrificat. Roagă-te, da, roagă-te aşa cum nu te-ai rugat 
niciodată înainte, ca să nu poţi fi amăgit de înşelăciunile lui Satana; ca să nu poţi fi învins de un spirit nepăsător, încrezut 
şi neglijent, îndeplinind îndatoririle religioase doar pentru a-ţi linişti conştiinţa... 

Unul dintre păcatele care constituie un semn al ultimelor zile este că cei care se numesc creştini sunt iubitori mai 
mult de plăceri decât de Dumnezeu. Fiţi cinstiţi cu sufletul vostru. Căutaţi cu atenţie. Cât de puţini, după o examinare 
conştiincioasă, pot privi spre cer, spunând: „Eu nu sunt unul dintre cei descriși astfel. Eu nu sunt un iubitor de plăceri mai 
mult decât de Dumnezeu”. Cât de puţini pot spune: „Eu sunt mort faţă de lume; viaţa pe care o trăiesc acum este prin 
credinţa în Fiul lui Dumnezeu. Viaţa mea este unită cu Hristos în Dumnezeu, iar atunci când EI, care este viaţa mea, va 
apărea, voi putea şi eu să stau lângă El în glorie.” 

Dragostea şi harul lui Dumnezeu! O, har preţios, mult mai valoros decât cel mai pur şi fin aur! El ridică şi înnobilează 
sufletul mai mult decât toate celelalte principii. El orientează inima şi sentimentele spre cer. În timp ce oamenii din jurul 
nostru ar putea fi angajaţi în vanităţi lumești, în căutare de plăceri şi nimicuri, conversaţia este în cer, unde Îl căutăm pe 
Mântuitorul; sufletul Îl caută pe Dumnezeu pentru iertare şi pace, pentru îndreptăţire şi adevărata sfințire. Conversaţia 
cu Dumnezeu şi contemplarea lucrurilor de dincolo transformă sufletul într-o asemănare cu Hristos. — RH, 11 mai 1886 
[84] 

UN AVERTISMENT 
ÎMPOTRIVA SCEPTICISMULUI 


Simt cea mai intensă durere pentru tinerii noştri. Vă avertizez ca una care cunoaşte pericolul: nu vă lăsaţi prinşi în 
capcană de Satana prin puţinele cunoştinţe despre ştiinţă pe care poate le-aţi dobândit. Este mai bine să ai o inimă 
curată şi umilă decât toată cunoştinţa pe care ai putea să o câştigi fără frica de Domnul. 

Tinerii de astăzi sunt mai degrabă înclinați să întâlnească sceptici şi necredincioşi oriunde merg şi cât de necesar ar fi 
să se pregătească astfel ca să poată fi în stare să dea un sens speranţei lor, cu supunere şi teamă. Thomas Paine a murit, 
dar lucrările sale trăiesc, reuşind să înşele lumea, să fie un blestem pentru lume, şi aceia care se îndoiesc de adevărul 
Cuvântului lui Dumnezeu vor pune în mâinile tinerilor aceste producţii păgâne, pentru a umple inimile lor cu atmosfera 
otrăvită a îndoielilor. Spiritul lui Satana lucrează prin oameni slabi, pentru a duce mai departe planul său de a ruina 
suflete. 


Pericolul asocierii cu scepticii 

Trăim într-o epocă a imoralităţii şi toţi, inclusiv tinerii, sunt îndrăzneţi în a păcătui. Dacă nu sunt păziţi cu sfinţenie, 
dacă nu sunt întăriţi cu principii ferme, dacă nu este manifestată o mare grijă în alegerea prietenilor şi a literaturii care le 
hrăneşte mintea, tinerii noştri vor fi expuşi unei societăţi a cărei morală este la fel de coruptă cum era morala locuitorilor 
Sodomei. Înfăţişarea [85] oamenilor acestei lumi poate fi foarte atractivă, dar, dacă aruncă mereu sugestii împotriva 
Bibliei, ei sunt tovarăşi periculoşi, pentru că vor încerca cu fiecare prilej să mineze fundaţia credinţei voastre, să corupă 
acurateţea vechii religii a Evangheliei. 

Tinerii vin adeseori în contact cu cei care au tendinţa de a fi sceptici şi părinţii lor sunt în necunoştinţă cu privire la 
acest fapt, până când teribila lucrare a răului este înfăptuită, iar tinerii sunt ruinaţi. Ei ar trebui să fie instruiți cu 
sârguinţă, astfel încât să nu poată fi înşelaţi cu privire la adevăratul caracter al acestor persoane şi să nu aibă relaţii de 
prietenie cu această categorie sau să asculte cuvintele lor pline de sarcasm sau sofisme. Dacă nu vor avea curajul moral 
de a se despărţi de aceste persoane când le descoperă necredinţa, tinerii noştri vor fi prinşi în capcană şi vor gândi şi 
vorbi la fel ca aceia cu care s-au asociat, vorbind cu uşurinţă despre religie şi credinţa în Biblie. 


Încrederea în sine şi orbirea 

Dacă ochii tinerilor înşelaţi ar putea fi deschişi, ei ar vedea privirea lacomă a lui Satana, care jubilează la succesul său 
în ruinarea de suflete. În fiecare mod imaginabil, el încearcă să-şi adapteze ispitele la dispoziţiile variabile şi la 
circumstanţele acelora pe care doreşte să-i prindă în mreje. El va încerca fiecare înşelăciune şi, dacă cei ispitiţi nu-L vor 
căuta pe Domnul, ei vor fi orbiţi de înşelăciunile sale şi vor deveni încrezători în ei, vor căpăta un aer de suficienţă şi se 
vor afla în deplină ignoranță cu privire la condiţia lor şi la pericolul care-i paşte. Curând, ei vor ajunge să dispreţuiască 
acea credinţă dată sfinţilor pe vremuri. [86] 

Vorbesc tinerilor ca una care cunosc, ca una căreia Domnul i-a arătat pericolele frecvente de pe cărarea lor. 
Încrederea în sine vă va conduce direct în cursele duşmanului. Tinerii nu cer sfatul lui Dumnezeu şi nici nu fac din El 
refugiul şi puterea lor. Ei intră în societate cu întreaga siguranţă şi încredere că sunt pe deplin capabili să aleagă ce este 
corect şi să înţeleagă tainele divine, pentru că deţin puterile raţiunii şi astfel vor putea descoperi adevărul pentru ei 
înşişi. 

Ne temem mai mult pentru cei încrezători în ei înşişi decât pentru alţii, pentru că ei vor fi cu siguranţă ademeniţi în 
plasa ce a fost aruncată de marele duşman al oamenilor şi al lui Dumnezeu. Un asociat care a fost ales ca prieten 
apropiat şi care a fost atins de îndoială va infiltra în mintea acestei categorii de tineri sâmburele necredinţei lui. Prin 
flatări dezgustătoare cu privire la talentele lor, la superioritatea lor intelectuală, incitându-i în ambiția lor pentru poziţii 
înalte, atenţia lor va fi câştigată şi o orbire morală va cădea peste ei. Cei care sunt entuziasmați de propriile păreri vor 
dispreţui sângele sacrificiului ispăşitor şi vor dispreţui, de asemenea, Spiritul harului. 

Copiii părinţilor păzitori ai Sabatului, care au avut o mare lumină, care au fost obiectul celei mai iubitoare griji, ar 
putea fi cei care vor lăsa o moştenire de ocară, cei care vor semăna vânt şi vor culege furtună. La judecată, numele celor 
care au păcătuit împotriva acestei lumini vor fi scrise împreună cu acelea care sunt condamnate la separarea de 


prezenţa lui Dumnezeu şi de gloria puterii Sale. Ei vor fi pierduţi [87] şi vor fi numărați printre dispreţuitorii harului lui 
Hristos. 

Mai degrabă mi-aş vedea copiii întinşi în mormânt decât să-i văd luând-o pe cărarea care conduce la moarte. Faptul 
teribil de a creşte copii pentru a lupta împotriva Dumnezeului cerului, pentru a înghiţi belşugul apostaziei din ultimele 
zile, pentru a mărşălui sub stindardul întunecat al lui Satana ar fi într-adevăr un gând groaznic pentru mine. 


Nevoia de curaj moral 


Tinerii noştri vor întâlni ispite la fiecare pas şi trebuie să fie astfel educați, încât să depindă de puterea lui Dumnezeu 
şi să beneficieze de cea mai bună educaţie morală care poate fi dată muritorilor. Peste tot există dispreţuitori ai 
Domnului nostru, care obişnuiesc să arunce dispreţ asupra creştinilor. Ei numesc aceasta joacă de copii, inventată pentru 
a se impune credulităţii ignoranţilor. 

Aceia care nu au putere morală nu pot sta în apărarea adevărului; ei nu au curajul să spună: „Dacă această 
conversaţie nu încetează, eu nu pot rămâne în prezenţa voastră. Isus, Răscumpărătorul acestei lumi, este Mântuitorul 
meu, în El este ancorată speranţa mea pentru viaţă veşnică.” Aceasta este calea potrivită prin care îi poţi reduce la 
tăcere. Dacă intri în discuţii contradictorii cu ei, vor avea argumente cu care să te combată şi nimic din ceea ce vei spune 
nu-i va atinge. Dar, dacă trăieşti pentru Hristos, dacă eşti ferm în credinţa în Dumnezeul cerurilor, vei putea face pentru 
ei ceea ce n-ar reuşi nici un argument şi-i vei convinge de falsitatea doctrinelor lor, prin puterea dumnezeiască. 

Nu există spectacol mai trist decât acela oferit de cei răscumpăraţi prin sângele lui Hristos, [88] cărora li s-au 
încredinţat talente prin care să-L poată glorifica pe Dumnezeu şi care transformă în glume mesajele trimise lor, prin har, 
în Evanghelie, care neagă divinitatea lui Hristos şi care se încred în judecata lor limitată şi în argumente care n-au nici o 
bază reală. Când vor fi confruntate cu o nenorocire, când vor fi aduse faţă în faţă cu moartea, toate aceste minciuni pe 
care le-au prețuit se vor topi asemenea unei bucăţi de gheaţă lăsate la soare. 

Cât de groaznic este să stai la căpătâiul unui sicriu în care se află o persoană care a respins apelurile milei divine! Cât 
de îngrozitor este să spui: Aici se află o viaţă pierdută! Aici se află o persoană care ar fi putut să atingă cele mai înalte 
standarde şi să câştige viaţa veşnică, dar şi-a predat viaţa lui Satana, s-a lăsat prins în capcana filozofiilor deşarte ale 
oamenilor şi a fost ca o jucărie în mâna celui rău! Speranţa creştină este ca o ancoră pentru suflet, sigură şi fermă, 
stabilă, iar intrarea în ceea ce pare ascuns de un văl este cea prin care Hristos a intrat primul. Noi avem de făcut o 
lucrare individuală, de a ne pregăti pentru evenimentele măreţe care ne stau în faţă. 


Furtuna se apropie 


Tinerii ar trebui să-L caute pe Dumnezeu cu mai mult zel. Furtuna se apropie şi trebuie să fim pregătiţi pentru furia ei, 
manifestând căinţă faţă de Dumnezeu şi credinţă faţă de Domnul nostru Isus Hristos. Dumnezeu va apărea şi va clătina 
pământul cu putere. Vom vedea necazuri în toate direcţiile. Mii de vase vor fi scufundate în adâncurile mării. Navele se 
vor duce la fund, iar vieţile omeneşti vor fi sacrificate cu milioanele. Focuri vor izbucni pe neaşteptate şi nici o sforţare 
omenească nu le va putea domuoli. Palatele pământului vor fi înghiţite de furia flăcărilor. [89] Dezastrele feroviare vor 
deveni din ce în ce mai frecvente; confuzie, coliziune şi moarte se vor întâmpla fără nici o avertizare pe marile linii de 
transport. Sfârşitul este aproape, perioada de încercare se încheie. O, haideţi să-L căutăm pe Domnul cât timp mai poate 
fi găsit, strigaţi-L câtă vreme este aproape! Profetul spune: „Căutaţi-L pe Domnul, toţi cei smeriţi din ţară, cari împliniţi 
poruncile Lui! Căutaţi dreptatea, căutaţi smerenia! Poate că veţi fi cruţaţi în ziua mâniei Domnului.” — ST, 21 aprilie 1890 


Dependenţa zilnică de Dumnezeu 


Când te trezeşti dimineaţa, îţi simţi neajutorarea şi nevoia ta de puterea lui Dumnezeu? Faci cunoscute, în umilinţă şi 
supunere, dorinţele tale Tatălui tău ceresc? Dacă da, îngerii vor consemna rugăciunile tale, şi dacă aceste rugăciuni nu au 
plecat de pe buze mincinoase, când vei fi în pericol şi nu vei fi conştient că faci răul şi când vei exercita o influenţă care i- 
ar conduce pe alţii la rău, îngerul tău păzitor va fi de partea ta, îndrumându-te spre un făgaş mai bun, alegând cuvintele 
pentru tine şi influenţându-ţi acţiunile. 

Dacă nu simţi nici un pericol şi dacă nu înalţi nici o rugăciune pentru a primi ajutor şi putere de a rezista ispitelor, poţi 
fi sigur că vei merge pe alături. Neglijarea îndatoririlor tale va fi de asemenea consemnată în cărţile din ceruri şi vei fi 
găsit lipsă în ziua încercării. — 3T 363, 364 [90] 


23 
UN PUNCT SLAB 


Putem să ne flatăm singuri că suntem liberi de multe lucruri de care alţii se fac vinovaţi; dar, dacă avem unele puncte 
tari de caracter şi doar unul singur slab, se creează astfel o legătură între păcat şi suflet. Inima este împărţită în slujirea 
sa şi spune: „Ceva pentru mine, ceva pentru Tine”. Copilul lui Dumnezeu trebuie să caute păcatul pe care l-a ascuns şi pe 
care l-a îngăduit şi să permită lui Dumnezeu să-l taie şi să-l arunce din inimă. El trebuie să biruie acel singur păcat; pentru 
că, înaintea lui Dumnezeu, păcatul nu este un lucru neînsemnat. 

Unul spune: „Nu sunt câtuşi de puţin invidios, dar mă las provocat şi spun lucruri rele, deşi întotdeauna îmi pare rău 
după ce dau frâu liber temperamentului”. Altul spune: „Am şi eu cutare sau cutare defect, dar dispreţuiesc ticăloşia 
manifestată de o anume persoană dintre cunoştinţele mele”. Dumnezeu nu ne-a dat o listă de păcate împărţite pe 
grade, astfel încât să le putem considera pe unele ca având consecinţe mai mici şi să spunem că ele nu fac decât puţin 
rău, în timp ce altele au un impact mai mare şi deci vor produce mai mult rău. 

Un lanţ nu este mai puternic decât cea mai slabă verigă a sa. Putem să spunem despre lanţ că este bun ca întreg, dar, 
dacă o verigă este slabă, nu mai poţi conta pe acel lanţ. Lucrarea de biruinţă trebuie să constituie studiul fiecărui suflet 
care va intra în Împărăţia lui Dumnezeu. Acele cuvinte nerăbdătoare, care îţi tremură pe buze, trebuie să rămână 
nerostite. Gândul că nu-ţi este corect evaluat caracterul trebuie îndepărtat de la tine, [91] pentru că îţi slăbeşte influenţa 
şi va da rezultate sigure, făcându-te de mică valoare în ochii altora. Tu trebuie să birui ideea că eşti un martir şi să te 
prinzi de făgăduinţa lui Hristos, care spune: „Harul Meu îţi este de ajuns”. — RH, 1 august 1893 


Controlul gândurilor 


Ar trebui să vă ţineţi departe de tărâmul încântător al lui Satana şi să nu îngăduiţi minţii voastre să fie distrasă de la 
supunerea faţă de Dumnezeu. Prin Hristos, puteţi şi trebuie să fiţi fericiţi şi ar trebui să dobândiţi obiceiul controlului de 
sine. Chiar şi gândurile voastre trebuie aduse în subordonare faţă de voinţa lui Dumnezeu şi sentimentele voastre sub 
controlul raţiunii şi al religiei. Imaginaţia nu v-a fost dată ca să-i permiteţi să alerge în dezordine şi ca să aibă propriile căi, 
fără să faceţi nici un efort de a o disciplina. Dacă gândurile sunt greşite, sentimentele vor fi greşite, iar gândurile şi 
sentimentele împreună constituie caracterul moral. Când hotărâți, în calitate de creştini, că nu vi se cere să vă controlaţi 
gândurile şi sentimentele, sunteţi aduşi sub influenţa îngerilor răi şi invitaţi atât prezenţa, cât şi controlul lor. Dacă cedaţi 
în faţa impresiilor voastre şi permiteţi gândurilor voastre să urmeze cursul suspiciunii, îndoielii şi nemulțumirii, veţi fi 
printre cei mai nefericiţi dintre muritori şi viaţa voastră se va dovedi un eşec. — 5T 310 [92] 


Secţiunea a Ill-a 


CÂŞTIGAREA BIRUINŢEI 


Nu există nimic mai neajutorat în aparenţă, dar invincibil în realitate, decât sufletul care-și simte 
nimicnicia și se bizuie în totalitate pe meritele Mântuitorului. Dumnezeu mai degrabă va trimite toți 
îngerii din cer în ajutorul unui astfel de suflet decât să permită ca acesta să fie biruit. — 7 717 


24 
ÎNAINTE ȘI ÎN SUS 


Aş vrea să pot descrie frumuseţile vieţii de creştin. Începând cu dimineaţa vieţii, controlat de legile naturii şi ale lui 
Dumnezeu, creştinul merge înainte şi în sus, fiind atras zilnic tot mai aproape de casa lui cerească, unde îl aşteaptă o 
coroană a vieţii şi un nume nou, pe care nici un alt om salvat nu l-a primit. „Cine are urechi, să asculte ce zice Bisericilor 
Duhul: "Celui ce va birui, îi voi da să mănânce din mana ascunsă, şi-i voi da o piatră albă; şi pe piatra aceasta este scris un 
nume nou, pe care nu-l ştie nimeni decât acela care-l primeşte'.” El creşte constant în fericire, sfinţenie şi utilitate. 
Progresul fiecărui an îl depăşeşte pe cel al anului anterior. 

Dumnezeu le-a dat tinerilor o scară a succesului pe care să urce, o scară ce ajunge de la pământ la cer. Deasupra 
acestei scări este Dumnezeu şi pe fiecare treaptă, razele strălucitoare ale gloriei Sale. El priveşte spre cei care urcă, fiind 
gata ca, atunci când strânsoarea slăbeşte şi paşii şovăie, să trimită ajutor. Da, spun acest lucru în cuvinte pline de 
încurajare, şi anume că toţi cei care înaintează cu perseverenţă pe această scară vor intra în oraşul ceresc. 

Satana le prezintă tinerilor multe ispite, jucându-se cu viaţa şi cu sufletele lor şi nelăsând nici un rău neîncercat 
pentru a reuşi să-i ruineze. Dar Dumnezeu nu-i lasă să lupte fără ajutor împotriva ispitei. Ei au un Ajutor atotputernic. 

Mult mai puternic decât inamicul lor este Isus, care, venind în această lume şi îmbrăcând natura umană, l-a întâlnit şi 
învins pe Satana, a rezistat oricărei ispite, aceleaşi pe care le au de înfruntat şi tinerii de azi. El este Fratele lor mai mare. 
El simte pentru ei un adânc şi blând interes. El păstrează constant asupra lor un ochi veghetor şi Se bucură când [95] ei 
încearcă să-L mulţumească. Atunci când ei se roagă, El amestecă rugăciunile lor cu mirosul tămâii îndreptăţirii Sale şi le 
oferă lui Dumnezeu ca pe o jertfă plăcut mirositoare. Prin puterea Lui, tinerii pot îndura greutăţi ca nişte bravi soldaţi ai 
crucii. Înarmaţi cu puterea Sa, sunt capabili să atingă cele mai înalte idealuri puse înaintea lor. Sacrificiul făcut pe Calvar 
este garantul victoriei lor. 


Dumnezeu nu este irațional 

Biserica lui Dumnezeu este formată din vase mai mici şi mai mari. Dumnezeu nu cere nimic nerezonabil. El nu Se 
aşteaptă ca vasele mici să fie umplute în aceeaşi măsură ca cele mari. El Se uită la rezultate în funcţie de ceea ce are un 
om, nu de ceea ce nu are. Fă totul cât mai bine şi Domnul va accepta şi va răsplăti eforturile tale. Fă-ţi datoria începând 
cu ceea ce ai la îndemână şi realizează acest lucru cu fidelitate, astfel Stăpânul va accepta întreaga lucrare. În dorinţa ta 
de a face ceva măreț, nu uita că lucrurile mici de asemenea te aşteaptă. 

Fereşte-te să neglijezi rugăciunea şi studiul Cuvântului lui Dumnezeu. Acestea sunt arme împotriva celor care se 
străduiesc să-ţi pună piedici în avansarea spre cer. Prima neglijare a rugăciunii şi a studiului Bibliei face ca a doua să vină 
mai uşor. O primă rezistenţă la insistența Spiritului Sfânt atrage o alta. Astfel, inima este împietrită şi conştiinţa veştejită. 

Pe de altă parte, fiecare rezistenţă la ispită o face pe următoarea mai uşoară. Fiecare negare de sine o face mai 
uşoară pe următoarea. Fiecare victorie câştigată pregăteşte terenul pentru o victorie proaspătă. Fiecare rezistenţă [96] la 
ispită, fiecare negare de sine, fiecare triumf asupra păcatului constituie o sămânță sădită pentru viaţa veşnică. Fiecare 
acţiune neegoistă dă o putere nouă spiritualităţii noastre. Nimeni nu poate încerca să fie aidoma lui Hristos, fără să 
crească şi să devină mai nobil şi mai sincer. 


Dezvoltă încrederea 

Dumnezeu va recunoaşte fiecare efort pe care îl faci ca să atingi idealul Său pentru tine. Când ai un eşec şi eşti căzut 
în păcat, să nu crezi că nu te mai poţi ruga, că nu meriţi să vii în faţa lui Dumnezeu. „Copilaşilor, vă scriu aceste lucruri, ca 
să nu păcătuiţi. Dar dacă cineva a păcătuit, avem la Tatăl un Mijlocitor, pe Isus Hristos, Cel neprihănit.” Cu braţele întinse 
şi pregătite, El aşteaptă să-l întâmpine pe cel căzut, pe fiul risipitor. Mergi la El şi spune-l despre greşelile şi eşecurile 
tale. Roagă-L să te îmbărbăteze pentru o nouă încercare. El nu te va dezamăgi niciodată, niciodată nu va profita de 
încrederea ta. 

Încercarea va veni peste tine. De aceea Dumnezeu cizelează asprimea şi duritatea caracterului tău. Nu murmura. Vei 
face încercarea şi mai grea prin confuzie. Onorează-L pe Domnul, supunându-te cu voioşie. Îndură cu răbdare povara. 
Chiar atunci când îţi este făcut un rău, păstrează dragostea de Dumnezeu în inimă. „Fereşte-ţi limba de rău şi buzele de 
cuvinte înşelătoare! Depărtează-te de rău şi fă binele; caută pacea şi aleargă după ea! Ochii Domnului sunt peste cei fără 
prihană şi urechile Lui iau aminte la strigătele lor.” 


Feriţi-vă de paşi disperaţi; aşteptaţi, căci chiar şi cea mai întunecată zi va trece. „În linişte şi odihnă va fi mântuirea 
[97] voastră, în seninătate şi încredere va fi tăria voastră.” Hristos cunoaşte puterea ispitelor şi puterea noastră de a 
rezista. Mâna Sa este mereu întinsă cu o milă plină de tandreţe către fiecare copil al Său aflat în suferinţă. Unui suflet 
ispitit şi descurajat El îi spune: Copile, pentru cine am suferit şi am murit Eu? Nu poţi avea încredere în Mine? „Ca zilele 
tale, aşa va fi puterea ta...” 

„Încredinţează-ţi soarta în mâna Domnului, încrede-te în El şi El va lucra.” El va fi cu tine ca umbra unei stânci mari 
într-un ţinut istovit de arşiţă... El spune: „Veniţi la Mine şi vă voi da odihnă...” — odihnă pe care lumea nu poate nici să ți- 
o dea, nici să ţi-o ia... 

Cuvintele nu pot descrie pacea şi bucuria pe care le are cel care-L urmează pe Dumnezeu şi ascultă Cuvântul Său. 
Încercările nu-l tulbură, disprețul nu-l ofensează. Eul este crucificat. Zi de zi, îndatoririle sale pot deveni mai solicitante, 
ispitele mai puternice, încercările mai severe, dar el nu ezită, pentru că primeşte o putere egală cu cea de care are 
nevoie. — YI, 26 iunie 1902 


Preţul victoriei 


Hristos a sacrificat totul pentru om, în scopul de a face posibil ca acesta să câştige cerul. Acum este timpul ca oamenii 
căzuţi să arate că se vor sacrifica în Numele lui Hristos şi astfel vor putea câştiga gloria veşnică. Cei care au o idee cât de 
mică despre importanţa salvării şi despre preţul ei nu vor murmura niciodată că semănatul lor trebuie să fie în lacrimi şi 
că lepădarea de sine şi încercarea fac parte din viaţa de creştin. — ST, 4 martie 1880 [98] 


25 
DESĂVÂRȘIREA CARACTERULUI 


Hristos nu ne-a dat nici o asigurare că a atinge perfecțiunea caracterului este o treabă uşoară. Un caracter nobil pe 
de-a-ntregul nu se moşteneşte şi nici nu-l vom obţine accidental. Un caracter nobil este câştigat prin efort individual, 
prin meritele şi harul lui Hristos. Dumnezeu ne dă talente, puteri ale minţii; noi formăm caracterul. El este format în 
urma unor încercări grele şi a unor bătălii dure cu eul. Conflict după conflict trebuie să câştige împotriva tendinţelor 
ereditare. Trebuie să ne cenzurăm îndeaproape şi să nu permitem să rămână nici măcar un defect necorectat. 

Nimeni să nu spună: Nu-mi pot remedia defectele de caracter. Dacă ajungi la această concluzie, nu vei reuşi să obţii 
viaţa veşnică. Imposibilitatea stă în lipsa ta de voinţă. Dacă nu vrei, atunci nu vei birui. Adevărata dificultate izvorăşte 
dintr-o inimă nesfinţită şi dintr-o voinţă care nu se supune controlului lui Dumnezeu. 


Puneţi-vă ţinte înalte 


Mulţi dintre cei pe care Dumnezeu i-a înzestrat cu calităţi deosebite pentru a face o lucrare extraordinară realizează 
foarte puţin, pentru că încearcă foarte puţin. Mii de oameni trec prin viaţă fără să aibă un scop clar pentru care să 
trăiască şi fără nici un standard de atins. Astfel vor obţine o răsplată proporţională cu munca lor. 

Amintiţi-vă că niciodată nu veţi atinge un standard mai înalt decât cel pe care vi l-aţi stabilit singuri. Aşa că stabiliţi-vă 
[99] un standard înalt şi, pas cu pas, chiar şi atunci când îl faceţi printr-un efort dureros, prin sacrificiu şi lepădare de sine, 
veţi parcurge întreaga lungime a scării progresului. Nu lăsaţi nimic să vă stingherească. Soarta nu-şi ţese plasele în jurul 
nici unui om atât de ferm, încât acesta să fie nevoit să rămână neajutorat şi în incertitudine. Circumstanţele care se opun 
pot crea o hotărâre de a le birui. Desființarea unei bariere vă va da curajul şi capacitatea de a merge înainte. Insistaţi cu 
hotărâre în direcţia corectă şi circumstanţele vor deveni prietenii voştri, şi nu piedici pe calea voastră. 


Cultivă fiecare însuşire plăcută a caracterului 


Fii ambițios pentru gloria Stăpânului şi cultivă fiecare trăsătură bună a caracterului tău. În fiecare fază a clădirii 
caracterului tău, trebuie să-l faci pe plac lui Dumnezeu. lată ce ai de făcut; căci şi Enoh l-a fost pe plac, deşi a trăit într-o 
epocă degenerată. Sunt mulţi ca Enoh şi în zilele noastre. 

Staţi ca Daniel, acest credincios om de stat, un om pe care nici o ispită nu l-a putut corupe. Nu-L dezamăgiţi pe 
Hristos care v-a iubit atât, încât Şi-a dat viaţa pentru a şterge păcatele voastre. El spune: „Despărţiţi de Mine, nu puteţi 
face nimic”. Amintiţi-vă acest lucru. Dacă ai greşit, dar îţi recunoşti greşelile şi le priveşti ca pe nişte lumini de avertizare, 
cu siguranţă ai câştigat o victorie. Astfel vei transforma înfrângerea în victorie, dezamăgind duşmanul şi onorându-L pe 
Răscumpărător. 

Un caracter format în concordanţă cu modelul divin e singura bogăţie pe care o putem lua cu noi din lumea aceasta în 
cea veşnică. Cei care se află sub [100] îndrumarea lui Hristos în această lume vor lua realiza-rea divină cu ei în casele din 
ceruri. Şi în ceruri vom continua să ne îmbunătăţim caracterul. Cât de importantă este atunci dezvoltarea caracterului în 
această viaţă! 


Cererile Sale pot fi aduse la îndeplinire 


Inteligenţele cereşti vor lucra alături de factorul uman care caută, cu o credinţă fermă, perfecțiunea caracterului, care 
se va vedea în perfecțiunea în acţiune. Fiecărui om angajat în această lucrare, Hristos îi spune: „Eu sunt mâna ta dreaptă, 
pentru a te ajuta”. 

Când cooperează cu voinţa lui Dumnezeu, voinţa omului devine omnipotentă. Orice lucru ce trebuie făcut la porunca 
Sa poate fi îndeplinit prin puterea Sa. Toate cererile Sale pot fi îndeplinite. — COL 331-333 


Dependenţa noastră permanentă 


Aceia care nu-şi dau seama să sunt în permanenţă dependenţi de Dumnezeu vor fi biruiţi de ispită. Am putea 
presupune acum că picioarele noastre sunt sigure şi că niciodată nu vom putea fi clintiţi. Putem spune cu încredere: 
„Ştiu în cine am crezut, nimic nu-mi poate clătina credinţa în Dumnezeu şi în Cuvântul Său”. Dar Satana plănuieşte să 
profite de trăsăturile noastre de caracter atât ereditare, cât şi cultivate şi vrea să devenim orbi faţă de propriile 


necesităţi şi defecte. Numai conştientizând slăbiciunea noastră şi uitându-ne constant la Isus putem păşi în siguranţă. — 
DA 382 [101] 


26 
LUPTA CREDINȚEI 


Mulţi tineri nu au un principiu ferm de a-l servi lui Dumnezeu. Ei se afundă în fiecare nor şi nu au nici o rezistenţă. Ei 
nu cresc în har. Dau impresia că păzesc poruncile lui Dumnezeu, dar nu sunt subordonați Legii lui Dumnezeu şi, într- 
adevăr, nici n-ar putea fi. Inimile lor fireşti trebuie schimbate. Ei trebuie să vadă frumuseţe în sfințire; atunci vor tânji 
după ea cum tânjeşte o inimă însetată după un izvor de apă; atunci vor iubi pe Dumnezeu şi Legea Sa. Şi abia atunci jugul 
lui Hristos va fi bun, iar povara Sa, uşoară. 

Dragi tineri, dacă paşii voştri sunt conduşi de Dumnezeu, nu trebuie să vă aşteptaţi să aveţi parte mereu de pace şi 
prosperitate. Cărarea care conduce la ziua cea mare nu este cea mai uşoară şi, din când în când, va părea întunecoasă şi 
spinoasă. Dar aveţi asigurarea că braţele neobosite şi puternice ale lui Dumnezeu vă vor înconjura, protejându-vă de rău. 
El vrea de la voi să practicaţi credinţa în mod serios şi să învăţaţi să vă încredeţi în El şi atunci când este ceaţă, la fel ca 
într-o zi însorită. 


Credinţa trăită 


Urmaşul lui Hristos trebuie să aibă în inimă o credinţă plină de supunere; pentru că fără aceasta este imposibil să fii 
plăcut lui Dumnezeu. Credinţa este mâna care te menţine în legătură cu ajutorul veşnic; este mijlocul prin care o inimă 
reînnoită este făcută să bată la unison cu inima lui Hristos. 

În strădania de a ajunge în casa lui, vulturul este adesea doborât de furtunile din defileele înguste [102] din munţi. 
Norii negri ca nişte valuri furioase răscolesc totul între el şi înălțimile însorite, unde şi-a clădit şi şi-a consolidat cuibul. 
Pentru o vreme, el pare tulburat, aruncat încoace şi încolo, bătând din aripile sale puternice ca şi cum ar vrea să înlăture 
norii grei. Trezeşte chiar şi porumbeii din munţi cu strigătul său sălbatic, în sforţarea zadarnică de a ieşi din această 
închisoare. În cele din urmă, se năpusteşte cu tărie înainte, în întuneric, şi când, o secundă mai târziu, răzbeşte în 
strălucirea calmă de deasupra norilor, din pieptul lui izbucneşte un strigăt de triumf. Întunericul, vuietul şi furtuna au 
rămas undeva dedesubt şi lumina cerului se revarsă plină de sclipire deasupra sa. Astfel, vulturul ajunge în cele din urmă 
la căminul mult dorit, în vârful piscului semeţ, şi este pe deplin mulţumit. A fost nevoie de un efort pentru a realiza acest 
lucru, dar este răsplătit prin faptul că a reuşit să obţină ceea ce dorea. 

Aceasta este singura cale pe care o putem alege ca urmaşi ai lui Hristos. Noi trebuie să exersăm trăirea prin credinţă, 
care va străpunge norii ca pe un zid gros, care ne separă de strălucirea cerului. Noi avem de atins înălţimi ale credinţei, 
unde nu este decât pace şi bucurie în Spiritul Sfânt. 


Un conflict de o viaţă 

Ai văzut vreodată vreun şoim care urmărea un porumbel? instinctul l-a învăţat pe porumbel că, dacă se înalţă mult 
mai sus decât urmăritorul său, acesta nu-l va putea prinde. Astfel, el se înalţă sus şi tot mai sus, în acoperişul albastru al 
cerului, urmărit în continuare de şoim, care încearcă să obţină un avantaj. Dar efortul este zadarnic. Porumbelul este în 
siguranţă atâta vreme cât nu permite ca nimic să-l oprească din zbor [103] sau să fie atras spre pământ; dar o singură 
ezitare, o singură coborâre a ştachetei şi inamicul cel vigilent se năpusteşte asupra victimei. Am urmărit la nesfârşit 
această scenă, cu răsuflarea tăiată, toată simpatia noastră înclinând spre micul porumbel. Cât de trişti ne-am fi simţit să-l 
vedem căzând pradă crudului şoim! 

Noi avem în faţă un război — un conflict pe viaţă cu Satana şi ispitele sale seducătoare. Duşmanul va folosi orice 
argument, orice decepţie pentru a atrage un suflet; pentru a cuceri coroana vieţii, trebuie să depunem eforturi 
stăruitoare, perseverente. Nu trebuie să lăsăm armele sau să părăsim câmpul de luptă până când nu am câştigat victoria, 
triumfând în Numele Răscumpărătorului. Atâta vreme cât continuăm să ne păstrăm ochii fixaţi spre Cel care este 
începutul şi sfârşitul credinţei noastre, vom fi în siguranţă. Sentimentele noastre ar trebui să vizeze lucrurile de sus, nu 
pe cele pământeşti. Prin credinţă, ne putem ridica sus şi tot mai sus în câştigarea harului lui Hristos. Prin contemplarea 
zilnică a farmecului Său neîntrecut, trebuie să ne asemănăm din ce în ce mai mult cu chipul Său plin de slavă. În timp ce 
trăim astfel în comuniune cu cerul, plasele lui Satana vor fi întinse în zadar. — YI, 12 mai 1898 [104] 


27 
VICTORIA DOBÂNDITĂ 


Noi avem doar o mică idee despre puterea care ne-ar putea aparţine, dacă am fi conectaţi la sursa veşnică a puterii 
depline. Continuăm mereu şi mereu să păcătuim şi credem că aşa trebuie să fie întotdeauna. Ne agăţăm de infirmităţile 
noastre de parcă ar fi ceva cu care să ne mândrim. Hristos ne spune că trebuie să ne săpăm faţa în cremene, dacă vrem 
să biruim. El a purtat păcatele noastre în trupul Său pe lemn şi, prin puterea pe care El ne-a dat-o, putem rezista lumii, 
cărnii şi răului. Să nu vorbim de slăbiciunile şi neputinţele noastre, ci despre Hristos şi puterea Sa. Când vorbim despre 
tăria lui Satana, duşmanul îşi consolidează puterea asupra noastră. Când vorbim despre puterea celui Atotputernic, 
duşmanul este respins. Cu cât ne apropiem de Dumnezeu, cu atât Se apropie şi El de noi... 

Mulţi dintre noi nu reuşesc să-şi dezvolte talentele. Facem câteva eforturi plăpânde de a sta de partea binelui şi apoi 
ne întoarcem la vechea noastră viaţă de păcat. Dacă vom intra vreodată în Împărăţia lui Dumnezeu, va trebui să intrăm 
cu nişte caractere perfecte, fără pată, fără nici o zbârcitură şi fără orice altă imperfecţiune. Satana lucrează cu un elan 
sporit, pe măsură ce ne apropiem de sfârşitul timpului. El îşi întinde cursele, fără a fi depistate de noi, ca să poată intra în 
stăpânirea minţii noastre. El încearcă prin toate mijloacele să eclipseze gloria lui Dumnezeu din sufletele noastre. 
Rămâne ca noi să decidem dacă el va controla inima şi mintea noastră sau dacă vom avea un loc pe Noul Pământ, 
împreună cu Avraam. [105] 

Prin puterea lui Dumnezeu, combinată cu efortul uman, putem obţine o victorie glorioasă. N-ar trebui să apreciem 
aceasta? Toate bogăţiile cerului ne-au fost date de Isus. Dumnezeu nu doreşte ca puterile răului să spună că ar fi putut 
face pentru noi mai mult decât a făcut. Lumile pe care El le-a creat, îngerii din ceruri vor putea depune mărturie că n-ar fi 
putut face nimic mai mult. Dumnezeu are resurse de putere despre care noi încă nu ştim nimic şi ne va aproviziona cu 
ele atunci când vom avea nevoie. Dar efortul nostru trebuie să se contopească cu cel divin. Intelectul nostru, simţurile 
noastre, toată puterea fiinţei noastre trebuie chemate pentru a fi exersate... Dacă ne vom ridica la vremea potrivită şi ne 
vom închina ca nişte oameni care-şi aşteaptă stăpânul, dacă ne vom lupta să biruim fiecare defect din caracterul nostru, 
Dumnezeu ne va da lumină, putere şi ajutor ceresc. — YI, 4 ianuarie 1900 


Credinţă şi datorie 


Credinţa nu este un sentiment. Ea este esenţa lucrurilor pentru care speri, dovada lucrurilor care nu se văd. Există o 
formă a religiei care nu este nimic mai mult decât egoism. Ea găseşte plăcere în distracţiile lumii. Se mulţumeşte cu 
contemplarea religiei lui Hristos, fără a şti însă nimic despre puterea lui salvatoare. Cei care practică acest tip de religie 
privesc păcatul într-o manieră plină de bunăvoință, pentru că ei nu-L cunosc pe Isus. În aceste condiţii, ei tratează 
datoria lor cu uşurătate. Dar o îndeplinire credincioasă a datoriei merge mână în mână cu o estimare corectă a 
caracterului lui Dumnezeu. — RH, 28 februarie 1907 [106] 


28 
CUM SĂ FII PUTERNIC 


Hristos ne-a asigurat tot ceea ce avem nevoie pentru a fi puternici. Ne-a dat Spiritul Sfânt, a cărui însărcinare este să 
ne amintească toate promisiunile pe care Hristos le-a făcut, că putem avea pace şi putem avea sentimentul iertării. Dacă 
ne vom păstra ochii aţintiţi spre Mântuitorul nostru şi ne vom încrede în puterea Sa, vom fi inundaţi de siguranţă, pentru 
că îndreptăţirea lui Hristos va deveni îndreptăţirea noastră... 

Noi Îl dezonorăm vorbind despre ineficienţa şi neputinţa noastră. În loc să ne uităm la noi înşine, ar trebui să privim 
neîntrerupt spre Isus, să devenim zi de zi din ce în ce mai asemănători Lui, din ce în ce mai disponibili să vorbim despre 
El, mai bine pregătiţi să-l slujim, să-l primim bunăvoința, ajutorul şi binecuvântările pe care ni le oferă. 

Dacă vom trăi astfel în comuniune cu El, ne vom întări prin puterea Lui şi vom deveni un ajutor şi o binecuvântare 
pentru cei din jurul nostru. Numai dacă vom putea face ceea ce ne cere Domnul inimile noastre vor deveni ca nişte 
harpe sacre, fiecare coardă vibrând de rugăciunile noastre puternice şi de recunoştinţa către Mântuitorul trimis de 
Dumnezeu pentru a birui păcatul din lume... 


Priviţi slava Lui 

Când ispitele vă asaltează, aşa după cum cu siguranţă o fac, când sunteţi înconjurați de confuzie, când, distraşi şi 
descurajaţi, sunteţi aproape gata să cedaţi disperării, uitaţi-vă spre locul unde, cu ochii credinţei, aţi văzut ultima dată 
lumina, şi întunericul [107] care s-a adunat tot mai compact va fi împrăştiat de lumina strălucitoare a gloriei Sale. Când 
păcatul se luptă să obţină supremaţia în sufletul vostru şi împovărează conştiinţa, când norii necredinţei apar în minte, 
îndreptaţi-vă către Salvator. Harul Său este suficient pentru a supune păcatul. El ne va ierta, umplându-ne de bucurie în 
Dumnezeu... 

Să nu mai vorbim de acum încolo de ineficienţa şi neputinţa noastră. Uitând lucrurile din trecut, să ne grăbim pe 
calea spre cer. Să nu neglijăm nici o ocazie care, valorificată, ne va face mai utili în serviciul lui Dumnezeu. Apoi, ca nişte 
filoane de aur, sfinţenia va inunda viaţa noastră, iar îngerii, văzând consacrarea noastră, vor repeta promisiunea: „Voi 
face pe oameni mai rari decât aurul curat şi mai scumpi decât aurul din Ofir”. Tot cerul se bucură când fiinţele omeneşti 
slabe şi vinovate îşi predau viaţa lui Isus, pentru a trăi viaţa Lui. — RH, 1 octombrie 1908 


Bucurie prin căinţă 


Condiţiile salvării omului sunt rânduite de Dumnezeu. Umilirea de sine şi purtarea crucii sunt mijloacele prin care 
păcătosul pocăit poate să găsească pace şi mângâiere. Gândul că Isus a fost supus umilinţei şi sacrificiului pe care omul 
nu va fi niciodată chemat să le îndure ar trebui să înăbuşe orice murmurare sau voce potrivnică. Cea mai dulce bucurie a 
unui om vine din căinţa sa sinceră înaintea lui Dumnezeu, după încălcarea Legii Sale, şi din credinţa în Isus Hristos ca 
Răscumpărător şi Mijlocitor al păcătosului. — ST, 4 martie 1880 [108] 


29 
VIAȚA DE BIRUINȚĂ 


Pacea merge mână în mână cu dependenţa de puterea divină. De îndată ce sufletul hotărăşte să se comporte în 
concordanţă cu lumina dată, Spiritul Sfânt îi dă mai multă lumină şi putere. Harul Spiritului Sfânt este adăugat să 
coopereze cu hotărârea sufletului, dar nu este un substitut pentru exerciţiile individuale de credinţă. Succesul în viaţa de 
creştin depinde de apropierea de lumina pe care Dumnezeu ne-a dat-o. Nu abundența de lumină şi putere face ca 
sufletul să fie liber în Hristos, ci trezirea puterilor, voinţei şi energiilor sufletului pentru a striga cu sinceritate: „Cred, 
Doamne! Ajută necredinţei mele!” 

Mă bucur de perspectivele luminoase ale viitorului şi la fel o puteţi face şi voi. Fiţi veseli şi lăudaţi-L pe Domnul pentru 
dragostea Lui plină de bunătate. Puneţi în mâinile Lui ceea ce nu înţelegeţi. El vă iubeşte şi-l pare rău pentru fiecare 
slăbiciune a voastră. El „ne-a binecuvântat cu toate binecuvântările spirituale din locurile cereşti, în Hristos”. Inima Celui 
veşnic nu ar fi împlinită şi mulţumită, dacă le-ar da celor ce-L iubesc pe Fiul Său mai puţine binecuvântări decât Îi dă 
Fiului Său. 

Satana încearcă să ne îndepărteze mintea de la ajutorul Celui Atotputernic, conducându-ne să medităm la degradarea 
sufletului nostru. Dar, deşi Isus vede vina din trecut, El aduce iertare şi noi n-ar trebui să-L dezonorăm, îndoindu-ne de 
dragostea Lui. Sentimentul de vinovăţie trebuie lăsat la picioarele crucii, altfel va otrăvi izvoarele vieţii. Când Satana 
aruncă amenințările sale asupra ta, întoarce-te de la ele [109] şi îmbărbătează-ţi sufletul cu făgăduinţele şi promisiunile 
lui Dumnezeu. Norul poate fi întunecos, dar, când se umple cu lumina cerului, se transformă în strălucirea aurului, 
pentru că gloria lui Dumnezeu stă deasupra lui. 

Copiii lui Dumnezeu nu trebuie să fie sclavii sentimentelor şi emoţiilor. Când ei oscilează între frică şi speranţă, inima 
lui Hristos este rănită, pentru că El le-a dat cea mai clară dovadă a iubirii Sale... El vrea ca ei să îndeplinească lucrarea la 
care i-a chemat; atunci inimile lor vor deveni harpe sfinţite în mâinile Sale, fiecare coardă va transmite mai departe lauda 
şi recunoştinţa Celui trimis de Tatăl să ia păcatele lumii asupra Sa. 

Dragostea lui Hristos pentru copiii Săi este pe cât de puternică, pe atât de caldă. Şi este mai tare ca moartea, pentru 
că El a murit plătind preţul salvării noastre şi pentru a ne face asemenea Lui, credincioşi şi veşnici. Dragostea Lui este 
atât de puternică, încât controlează toate puterile şi mobilizează amplele resurse cereşti, ca să facă ce este bine pentru 
copiii Săi. El este mai presus de orice umbră de îndoială sau schimbare — acelaşi ieri, azi şi pentru veşnicie. Deşi păcatul a 
existat de secole, încercând să contracareze dragostea Lui şi să împiedice cursul ei lin pe pământ, iubirea Sa curge încă în 
şuvoaie bogate către aceia pentru care a murit Hristos. -TM 518, 519 


Influenţa dominatoare 


Amintiţi-vă că în viaţa voastră religia nu este încă o influenţă printre atâtea altele; ar trebui să fie o influenţă care să 
le domine pe toate celelalte. — CT 489 [110] 


30 
CREDINȚA VIE 


Mulţi dintre cei care caută cu sinceritate sfinţirea inimii şi puritatea vieţii par confuzi şi descurajaţi. Se uită în 
permanenţă la ei înşişi, se lamentează că nu au credinţă şi astfel simt că nu pot cere binecuvântările lui Dumnezeu. 
Aceste persoane greşesc, făcând din credinţă un simplu sentiment. Ei trec cu vederea simplitatea credinţei adevărate şi 
astfel aduc întuneric în sufletele lor. Ar trebui să-şi întoarcă inima de la ei înşişi, să o îndrepte spre mila şi bunătatea lui 
Dumnezeu, să-şi reamintească promisiunile Lui şi apoi să creadă că El le va îndeplini. 

Nu trebuie să ne încredem în credinţa noastră, ci în făgăduinţele lui Dumnezeu. Când ne pocăim, pentru că în trecut 
am încălcat Legea Sa, şi hotărâm să manifestăm supunere în viitor, trebuie să credem că Dumnezeu, de dragul Fiului Său, 
ne acceptă şi ne iartă păcatele. 

Întunericul şi descurajarea vor veni uneori peste sufletul nostru şi vor ameninţa să ne copleşească, dar nu trebuie să 
ne pierdem încrederea. Trebuie să ne fixăm privirea asupra lui Isus, cu sau fără emoție. Ar trebui să căutăm să îndeplinim 
cu credincioşie orice datorie pe care o avem, iar în rest să ne încredem, plini de calm şi speranţă, în promisiunile lui 
Dumnezeu. 


Nu depindeţi de sentimente 


Uneori, un sentiment profund al lipsei noastre de valoare va transmite un val de teroare peste suflet, dar aceasta nu 
este o dovadă că Dumnezeu S-ar fi schimbat faţă de noi sau noi faţă de El. N-ar trebui făcut nici un efort pentru a aduce 
[111] mintea la o anumită intensitate emoţională. S-ar putea să nu simţim astăzi pacea şi bucuria pe care le-am simţit 
ieri, dar ar trebui prin credinţă să ne prindem de braţul lui Hristos şi să ne încredem deplin în El, fie că e întuneric sau 
lumină. 

Satana ar putea să-ţi şoptească: „Eşti un păcătos prea mare pentru ca Hristos să te salveze”. Deşi conştientizezi că eşti 
într-adevăr păcătos şi fără valoare, vei putea răspunde ispitei cu strigătul: „În virtutea ispăşirii, ÎI chem pe Hristos ca 
Mântuitor al meu. Nu mă încred în propriile merite, ci în sângele preţios al lui Isus, care m-a curăţat. În acest moment, 
îmi agăţ sufletul neajutorat de Hristos.” Viaţa de creştin trebuie să fie statornică, trăită prin credinţă. O încredere fermă 
şi sprijinul ferm al lui Hristos vor aduce pace şi siguranţă sufletului. 


Contemplarea lui Hristos 


Nu te descuraja pentru faptul că îţi simţi inima grea. Fiecare obstacol şi fiecare duşman interior nu fac decât să 
crească nevoia ta de Hristos. El a venit să-ţi ia inima de piatră şi să-ţi dea una de carne. Priveşte la El pentru puterea 
specială de a-ţi birui greşelile caracteristice. Când eşti asaltat de ispite, rezistă cu fermitate ispitelor răului, spunând 
sufletului tău: „Cum aş putea să-L dezonorez pe Salvatorul meu? M-am predat lui Hristos, nu pot să fac lucrurile lui 
Satana”. Plângi în faţa scumpului Mântuitor, pentru ca El să te ajute să sacrifici fiecare idol şi să îndepărtezi de la tine 
orice păcat cultivat. Lasă ochii credinţei să-L vadă pe Isus stând înaintea tronului Tatălui, arătând palmele Sale rănite şi 
pledând pentru tine. Crede că puterea vine la tine prin preţiosul tău Mântuitor. [112] 


Contemplarea lui Hristos 

Priviţi prin credinţă coroanele aşezate pe capul celor ce vor birui; ascultați cântecele pline de entuziasm ale celor 
răscumpăraţi: Vrednic, vrednic este Mielul care a fost junghiat şi care ne-a salvat în faţa lui Dumnezeu. Străduiţi-vă să 
priviţi aceste scene ca şi cum ar fi reale. Ştefan, primul martir creştin, în conflictul său teribil cu puterile, căpeteniile şi cu 
duhurile răutăţii care sunt în locurile cereşti, exclama: „lată, văd cerurile deschise şi pe Fiul omului stând în picioare la 
dreapta lui Dumnezeu”. Mântuitorul lumii i-a fost descoperit privind din cer cu adânc interes; lumina glorioasă a 
înfăţişării lui Hristos a strălucit asupra lui Ştefan cu atâta putere, încât chiar şi duşmanii săi au observat că faţa lui 
strălucea ca faţa unui înger. 

Dacă vom permite minţii noastre să zăbovească mai mult asupra lui Hristos şi a lumii cereşti, vom găsi stimuli 
puternici, precum şi suport pentru bătăliile pe care le purtăm în Numele Domnului. Mândria şi iubirea pentru această 
lume îşi vor pierde puterea, dacă noi contemplăm gloria acelei ţări mai bune, care în curând va fi casa noastră. Pe lângă 
dragostea lui Hristos, toate atracțiile lumeşti vor părea neînsemnate. 


Schimbarea modului de a gândi 


Nu permiteţi nimănui să-şi imagineze că poate primi asigurarea dragostei lui Dumnezeu fără un efort stăruitor. Când 
minţii i-a fost permis să se ocupe de lucruri lumeşti un timp îndelungat, schimbarea modului de a gândi constituie un 
proces anevoios. Ceea ce ochiul vede şi urechea aude atrage de asemenea atenţia şi interesul. [113] 

Dar, dacă vom intra în cetatea lui Dumnezeu şi-L vom privi pe Isus în gloria Sa, trebuie să fim obişnuiţi să-L privim cu 
ochii credinţei de aici. Cuvintele şi caracterul lui Hristos ar trebui să fie subiectul gândurilor şi al conversaţiilor noastre; şi 
în fiecare zi ar trebui în mod special să punem deoparte un anumit timp pentru meditaţie şi rugăciune cu privire la 
aceste teme sfinte. 


Sfinţirea — o lucrare zilnică 


Sfinţirea este o lucrare zilnică. Să nu vă lăsaţi înşelaţi, crezând că Dumnezeu vă va ierta şi binecuvânta, în timp ce voi 
călcaţi vreuna dintre poruncile Sale. Persistarea într-un păcat cunoscut reduce vocea mustrătoare a Spiritului Sfânt, 
separând sufletul de Dumnezeu. Chiar dacă aveţi un intens sentiment religios, Isus nu poate rămâne într-o inimă care 
discreditează Legea divină. Dumnezeu îi va onora doar pe cei care-L onorează. 

„Nu ştiţi că, dacă vă daţi robi cuiva, ca să-l ascultați, sunteţi robii aceluia de care ascultați?” Dacă îngăduim în viaţa 
noastră mânia, pofta, lăcomia, ura, egoismul sau oricare alt păcat, vom deveni sclavii acestuia. „Nici un om nu poate 
servi la doi stăpâni.” Dacă slujeşti păcatului, nu-l poţi sluji lui Hristos. Creştinii vor simţi imboldul păcatului, deoarece 
carnea luptă împotriva Spiritului; dar Spiritul Se luptă din răsputeri împotriva cărnii, menţinând o permanentă stare 
conflictuală. Atunci este necesar ajutorul lui Hristos. Slăbiciunea umană se uneşte cu puterea divină şi credinţa exclamă: 
„Mulţumiri fie aduse lui Dumnezeu, care ne-a dat biruinţa prin Domnul nostru Isus Hristos”. 

Pentru a ne forma şi dezvolta un caracter pe care Dumnezeu să-l accepte, trebuie să ne formăm obiceiuri bune în 
viaţa noastră [114] religioasă. Rugăciunea zilnică este la fel de necesară pentru a creşte în har şi în viaţa spirituală cum 
este hrana obişnuită pentru constituţia noastră fizică. Ar trebui să ne obişnuim să înălţăm adesea gândurile noastre către 
Dumnezeu în rugăciune. Dacă mintea rătăceşte, trebuie să o strunim. Prin efort perseverent, o dată format obiceiul, va fi 
uşor. Nu putem să ne separăm nici măcar o clipă de Hristos şi să continuăm să fim în siguranţă. Avem nevoie de prezenţa 
Lui, avem nevoie ca El să ne urmărească la fiecare pas, dar aceasta numai dacă vom respecta condiţiile pe care El Însuşi 
le-a stabilit. 


Să facem din religie o preocupare majoră 

Religia trebuie considerată lucrarea cea mai de seamă a vieţii. Orice altceva ar trebui subordonat ei. Toate puterile 
sufletului, trupului şi spiritului nostru trebuie angajate în războiul creştin. Trebuie să căutăm la Hristos har şi putere şi 
vom câştiga victoria la fel cum Isus a murit pentru noi... 

Trebuie să revenim mai aproape de crucea lui Hristos. Pocăinţa la piciorul crucii lui Hristos este prima lecţie despre 
pace pe care trebuie să o învăţăm. Cine poate înţelege dragostea lui Isus? Este infinit mai tandră şi mai dezinteresată 
decât dragostea unei mame. Dacă am cunoaşte valoarea sufletului uman, ar trebui să privim cu o credinţă vie către 
cruce şi astfel să începem să învăţăm care vor fi ştiinţa şi cântecul celor răscumpăraţi de-a lungul veşniciei. Valoarea 
timpului şi a talentelor noastre poate fi estimată numai prin măreţia preţului plătit pentru răscumpărarea noastră. Câtă 
nerecunoştinţă manifestăm faţă de Dumnezeu atunci când Îl lipsim de afecțiunea şi slujirea noastră! Este prea mult să ne 
predăm Lui, care a sacrificat totul pentru noi? [115] Putem alege prietenia cu această lume în defavoarea onorurilor 
veşnice anunţate de Hristos: „Veţi sta cu Mine pe tronul Meu, aşa cum şi Eu am biruit şi am şezut pe tronul Tatălui 
Meu”? 


Sfinţirea, o experienţă progresivă 

Sfinţirea este o lucrare progresivă. Treptele ce se succed sunt prezentate înaintea noastră în cuvintele lui Petru: „De 
aceea, daţi-vă şi voi toate silinţele ca să uniţi cu credinţa voastră fapta; cu fapta, cunoştinţa; cu cunoştinţa, înfrânarea; cu 
înfrânarea, răbdarea; cu răbdarea, evlavia; cu evlavia, dragostea de fraţi; cu dragostea de fraţi, iubirea de oameni. Căci, 
dacă aveţi din belşug aceste lucruri în voi, ele nu vă vor lăsa să fiţi nici leneşi, nici neroditori în ce priveşte deplina 
cunoştinţă a Domnului nostru Isus Hristos. De aceea, fraţilor, căutaţi cu atât mai mult să vă întăriţi chemarea şi alegerea 
voastră; căci, dacă faceţi lucrul acesta, nu veţi aluneca niciodată. În adevăr, în chipul acesta vi se va da din belşug intrare 
în Împărăţia veşnică a Domnului şi Mântuitorului nostru Isus Hristos.” 

Aici ne este trasat un curs pe care, dacă-l vom urma, nu vom cădea niciodată. Cei care lucrează astfel, după acest 
plan, pentru a obţine darurile creştinului, au asigurarea că Dumnezeu multiplică lucrarea prin care le va dărui darurile 
Spiritului Sfânt. 


Petru se adresează celor ce au obţinut această prețioasă credinţă: „Harul şi pacea să vă fie înmulţite prin cunoaşterea 
lui Dumnezeu şi a Domnului nostru Isus Hristos”. Prin har divin, toţi cei ce vor urca pe treptele strălucitoare de la pământ 
la cer vor intra în final [116] în oraşul lui Dumnezeu, „cu cântece şi bucurie veşnică”. — RH, 15 noiembrie 1887 


Valoarea încercărilor 
Încercările vieţii sunt pentru lucrătorii lui Dumnezeu, pentru a îndepărta impurităţile şi duritatea din caracterele 
noastre. Cioplirea, îndreptarea, cizelarea, şlefuirea şi finisarea reprezintă un proces dureros. Este greu să fii presat de 
maşina de măcinat grâu. Dar stânca este pregătită mai dinainte să umple locul din Templul ceresc. Numai pietrele Sale 
preţioase sunt finisate pentru a fi asemănătoare cu cele ale unui palat. — MB 23,24 


Locul ascuns al puterii 

Unii oamenii se întorc din când în când spre locul secret al Celui Preaînalt, la umbra Celui Atotputernic. Ei zăbovesc 
pentru un timp şi rezultatul se manifestă în fapte nobile; apoi credinţa lor se prăbuşeşte, comuniunea este întreruptă şi 
lucrarea vieţii este distrusă. Dar viaţa lui Isus a fost o viaţă de încredere constantă, susţinută de o comunicare 
permanentă, şi serviciile Sale pentru pământ şi cer au fost fără căderi sau şovăiri. 

Ca om, El nu înceta să Se roage la tronul lui Dumnezeu, până când natura Sa umană nu era umplută cu o putere 
divină, care unea astfel umanitatea cu Divinitatea. Primind viaţă de la Dumnezeu, El a împărţit viaţă oamenilor. — Ed 
80,81 [117] 


31 
UNIREA CU HRISTOS 


O unire cu Hristos prin trăirea credinţei este durabilă; orice altă legătură trebuie să piară. Hristos mai întâi ne-a ales 
pe noi, plătind un preţ infinit pentru răscumpărarea noastră, şi un credincios adevărat Îl alege pe Hristos ca primul, 
ultimul şi cel mai bun în orice. Dar această legătură ne costă ceva. Este o legătură a dependenţei totale, în care trebuie 
să intre o fiinţă mândră. Toţi cei care formează această legătură trebuie să-şi simtă nevoia de sângele ispăşitor al lui 
Hristos. Trebuie să experimenteze o schimbare a inimii. Trebuie să-şi subordoneze voinţa lor voinţei lui Dumnezeu. Va fi 
o încleştare cu obstacole din exterior şi din interior. Va fi o lucrare dureroasă de detaşare de ce a fost, dar şi una de 
ataşare. Păcatul în toate formele sale — mândria, egoismul, vanitatea, caracterul lumesc — trebuie biruit, dacă vrem să 
intrăm în comuniune cu Hristos. Motivul pentru care mulţi consideră că viaţa creştină este deplorabil de grea şi pentru 
care sunt atât de nestatornici, de schimbători, este că ei încearcă să se ataşeze de Hristos fără să se desprindă în 
prealabil de aceşti idoli favoriţi. 

După ce s-a format, unirea cu Hristos poate fi păstrată numai prin rugăciuni stăruitoare şi eforturi neobosite. Trebuie 
să rezistăm, să negăm şi să cucerim eul. Prin harul lui Hristos, prin curaj, credinţă şi vigilenţă, putem câştiga victoria. — 5T 
231 [118] 


Secţiunea a IV-a 


SĂ UMBLĂM ÎN LUMINĂ 


„Mântuitorul Se apleacă spre cei pe care i-a plătit cu sângele Său și-i întreabă cu o milă și o 
gingășie de nedescris: 'Vrei să te faci sănătos” El vă cere să vă ridicaţi sănătoși și în pace. Nu așteptați 
să simțiţi că sunteţi vindecați. Credeţi-L pe cuvânt. Puneţi-vă voinţa de partea lui Hristos și veţi primi 
putere să-l slujiți și să faceţi totul așa cum spune El. Oricare ar fi păcatul care vă înrobește sau 
pasiunea care a pus stăpânire pe voi, care datorită îngăduinţei prea lungi v-a supus trupul și sufletul, 
Hristos poate și tânjește să vă elibereze de toate acestea. El va da viaţă sufletului 'care este mort în 
păcat'. El îi va elibera pe cei care sunt ţinuţi prizonieri de slăbiciune și nenorocire, rupând lanţurile 
păcatului.”— MH 84, 85 


32 
CREȘTEREA ÎN HAR 


„Ci creşteţi în harul şi în cunoştinţa Domnului şi Mântuitorului nostru, Isus Hristos.” Este privilegiul tinerilor de a 
creşte în Isus, în har spiritual şi în cunoştinţă. Putem şti din ce în ce mai mult despre aceasta printr-o căutare asiduă în 
Scripturi şi apoi prin urmarea căilor adevărului şi îndreptăţirii descoperite în ele. Cei care cresc în har vor rămâne 
statornici în credinţă şi vor avansa. 


Creşterea, necesară pentru statornicie 


Ar trebui ca în inima fiecărui tânăr să existe o dorinţă arzătoare care să-l împingă să fie un discipol al lui Isus Hristos şi 
să atingă cel mai înalt standard creştin, fiind împreună-lucrător cu Hristos. Dacă îşi pune ca ţintă să fie în numărul celor 
care îşi prezintă greşelile în faţa tronului lui Hristos, va continua să avanseze. Singurul mod de a rămâne neclintit este să 
progresezi zilnic în pregătirea pentru viaţa veşnică. Credinţa va creşte, se va dezvolta, dacă vei birui îndoielile şi 
obstacolele. Adevărata sfințire este progresivă. Dacă vei creşte în harul şi cunoaşterea lui Isus Hristos, vei folosi fiecare 
ocazie de a te îmbogăţi spiritual şi de a câştiga informaţii cu privire la viaţa şi caracterul lui Isus Hristos. 

Credinţa în Isus va creşte pe măsură ce ajungi să-L cunoşti pe Mântuitorul, studiind viaţa Sa nepătată şi iubirea Sa 
infinită. Nu-L poţi dezonora mai mult pe Dumnezeu decât să pretinzi că eşti discipolul Său, [121] în timp ce păstrezi 
distanţa faţă de El şi nu te laşi susţinut şi hrănit de Spiritul Sfânt. Când creşti în har, îţi place să participi la întruniri 
religioase şi vei afişa cu bucurie mărturia dragostei lui Hristos în faţa bisericii. Dumnezeu, prin harul Său, poate face un 
tânăr să fie prevăzător şi poate da copiilor cunoştinţă şi experienţă. Ei pot creşte în har zilnic. N-ar trebui să-ţi măsori 
credinţa prin sentimente. 


Examinarea inimii 

Examinează-ţi îndeaproape inima şi decide care îţi sunt sentimentele faţă de Dumnezeu. Întreabă-te: Am consacrat 
astăzi momente preţioase pentru a-mi face mie plăcere? Sau i-am făcut pe alţii fericiţi? l-am ajutat pe cei cu care vin în 
contact să se apropie mai mult de Dumnezeu şi să aprecieze lucrurile veşnice? Mi-am adus religia acasă, în cămin, s-a 
văzut acest lucru în cuvintele şi în comportamentul meu? Prin ascultarea mea plină de respect, mi-am onorat părinţii, 
conform poruncii a cincea? Mi-am făcut cu bucurie micile îndatoriri de fiecare zi, îndeplinindu-le cu conştiinciozitate, 
făcând totul pentru a ajuta la poverile altora? Mi-am ferit buzele de rău şi limba de a vorbi înşelătorii? L-am onorat pe 
Hristos, Mântuitorul meu, care Şi-a dat preţioasa Sa viaţă pentru ca eu să pot avea totuşi viaţa veşnică? 


Veghează şi roagă-te 

Nu neglija, dragă tinere, ca la începutul zilei să te rogi cu stăruinţă lui Isus, ca El să-ţi [122] dea putere şi har să rezişti 
ispitelor inamicului, în orice formă ar putea veni. lar dacă te rogi cu stăruinţă şi cu căinţă în suflet, Dumnezeu va auzi 
rugăciunea ta. Isus a spus: „Cereţi şi vi se va da; căutaţi şi veţi găsi; bateţi şi vi se va deschide. Căci oricine cere, capătă; 
cine caută, găseşte; şi celui ce bate, i se deschide. Cine este omul acela dintre voi care, dacă-i cere fiul său o pâine, să-i 
dea o piatră? Sau, dacă-i cere un peşte, să-i dea un şarpe? Deci, dacă voi, care sunteţi răi, ştiţi să daţi daruri bune copiilor 
voştri, cu cât mai mult Tatăl vostru, care este în ceruri, va da lucruri bune celor ce I le cer!” 

Copiii şi tinerii pot veni la Hristos cu poverile şi nelămuririle lor şi ştiu că El va răspunde solicitărilor lor şi le va da 
exact ceea ce au nevoie. Fii stăruitor, fii hotărât. Priveşte la promisiunea lui Dumnezeu şi apoi crede fără nici o îndoială. 
Nu te aştepta să experimentezi emoţii speciale, înainte de a crede că Dumnezeu răspunde. Nu încerca să stabileşti 
modul în care Dumnezeu trebuie să lucreze pentru tine înainte să crezi că ai şi primit lucrurile pe care I| le-ai cerut; ci 
încrede-te în cuvântul Lui şi lasă întreaga problemă în mâinile lui Dumnezeu, pe deplin încredinţat că rugăciunea ta va fi 
onorată şi că răspunsul va veni exact la momentul şi în modul în care Tatăl ceresc crede că e mai bine pentru tine; şi apoi 
lasă deoparte cererile tale. Umblă în umilinţă şi continuă să avansezi. 

„Căci Domnul Dumnezeu este un soare şi un scut, Domnul dă îndurare şi slavă şi nu lipseşte [123] de nici un bine pe 
cei ce duc o viaţă fără prihană.” (Ps. 84,11). „Temeţi-vă de Domnul, voi, sfinţii Lui, căci de nimic nu duc lipsă cei ce se tem 
de El! Puii de leu duc lipsă şi li-i foame, dar cei ce caută pe Domnul nu duc lipsă de nici un bine.” (Ps. 34,9.10) 

„Fereşte-ţi limba de rău şi buzele de cuvinte înşelătoare! Depărtează-te de rău şi fă binele; caută pacea şi aleargă 
după ea! Ochii Domnului sunt peste cei fără prihană şi urechile Lui iau aminte la strigătele lor. Domnul Îşi întoarce Faţa 


împotriva celor răi, ca să le şteargă pomenirea de pe pământ. Când strigă cei fără prihană, Domnul aude, şi-i scapă din 
toate necazurile lor. Domnul este aproape de cei cu inima înfrântă şi mântuieşte pe cei cu duhul zdrobit.” (Ps. 34,13-18) 

lată ce făgăduinţe bogate sunt aici, cu condiţia ca tu să încetezi să mai faci răul şi să înveţi să faci binele. Apoi fixează- 
ţi în viaţă o ţintă înaltă, aşa cum au făcut Iosif, Daniel şi Moise; ia în considerare preţul formării unui caracter şi apoi 
clădeşte pentru viaţa aceasta şi pentru eternitate... 

Noi suntem slabi şi lipsiţi de înţelepciune, dar Dumnezeu a spus: „Dacă vreunuia dintre voi îi lipseşte înţelepciunea, s- 
o ceară de la Dumnezeu, care dă tuturor cu mână largă şi fără mustrare, şi ea îi va fi dată.” (Iacov 1,5). Învață doar să fii 
conştiincios, niciodată nu te desprinde de Domnul, perseverează în slujba Sa şi vei fi un învingător prin sângele Mielului. 


Posibilităţi nelimitate pentru bine 


Prin lucrarea aceasta pe care o faci pentru tine, ai o influenţă asupra multora cu care vii [124] în contact. Cât de utile 
sunt sfaturile date la timp! Câtă putere, curaj şi hotărâre îi va da un cuvânt de speranţă, adresat la momentul potrivit, 
unuia care este înclinat să alunece în obiceiuri demoralizatoare! Scopul ferm pe care-l ai în vedere în păzirea principiilor 
corecte va avea o influenţă pentru a echilibra sufletele în direcţia corectă. 

Nu există limite în binele pe care-l poţi face. Dacă faci din Cuvântul lui Dumnezeu regula vieţii tale şi-ţi conduci 
acţiunile după principiile sale, făcându-ţi toate planurile şi străduinţele în concordanţă cu împlinirea datoriilor tale şi 
pentru a fi o binecuvântare şi nu un blestem pentru alţii, vei încununa cu succes eforturile tale. Veţi fi onoraţi, devenind 
conlucrători cu Isus, şi nu veţi putea avea nici o onoare mai mare decât binecuvântarea sfântă, rostită de buzele 
Mântuitorului: „Bine, rob bun şi credincios, intră în bucuria Stăpânului tău”. — YI, 1 septembrie 1886 


Predarea de sine 


Răscumpărătorul nu va accepta o slujire împărţită. Zilnic, lucrătorul pentru Dumnezeu trebuie să înveţe înţelesul 
predării de sine. El trebuie să studieze Cuvântul lui Dumnezeu, învățând să-i pătrundă înţelesul şi să se supună 
preceptelor sale. Astfel poate atinge standardul desăvârşirii creştine. Zi de zi, Dumnezeu lucrează cu el, perfectându-i 
caracterul care va trebui să stea ferm în timpul încercării finale. Şi zi după zi, credinciosul reprezintă un minunat exemplu 
deopotrivă înaintea oamenilor şi a îngerilor, arătând ce poate face Evanghelia pentru fiinţele umane căzute. — GW 113 
[125] 


33 
ASEMĂNAREA CU LUMEA 


Cei ce merg pe calea îngustă vorbesc despre bucuria şi fericirea pe care le vor avea la sfârşitul călătoriei. Chipurile lor 
sunt adesea triste şi totuşi deseori strălucesc de o bucurie sfântă. Ei nu se îmbracă la fel ca aceia de pe calea cea largă, 
nu vorbesc şi nu se comportă ca ei. Lor le-a fost dat un model. Un Om al durerii şi obişnuit cu suferinţa le-a deschis o 
cale, pe care a parcurs-o El Însuşi. Urmaşii Lui văd urmele paşilor Săi şi sunt îmbărbătaţi şi alinaţi. El a trecut pe acolo în 
siguranţă şi ei pot face la fel, dacă vor urma paşii Săi. 


Calea cea largă 


Pe calea cea largă toţi sunt preocupaţi de persoana lor, de îmbrăcăminte şi de plăcerile ce apar în drumul lor. Ei se 
lasă nestingheriţi în voia amuzamentului şi a veseliei, fără a se gândi la distrugerea sigură de la capătul cărării. Cu fiecare 
zi ce trece, ei se apropie de nimicirea lor; cu toate acestea, ei se grăbesc din ce în ce mai repede. O, cât de 
înspăimântător mi s-a părut acest lucrul 

Am văzut că mulţi dintre cei care călătoreau pe această cale largă aveau aceste cuvinte scrise asupra lor: „Mort faţă 
de lume. Sfârşitul tuturor lucrurilor este aproape. De aceea, fiţi şi voi gata.” Ei păreau la fel de îngâmfaţi ca aceia din jurul 
lor, cu excepţia unei umbre de tristeţe pe care am observat-o pe chipurile lor. Discuţiile lor erau la fel ca ale celor veseli 
şi nesăbuiţi din jur, însă, din când în când, ei arătau [126] cu mare satisfacţie spre cele scrise pe veşmintele lor, spunând 
şi altora să aibă şi ei aceleaşi lucruri scrise pe ale lor. Se aflau pe calea cea largă, deşi susțineau că se numără printre cei 
ce merg pe calea îngustă. Cei din jurul lor spuneau: „Nu este nici o deosebire între noi. Ne îmbrăcăm, vorbim şi acţionăm 
la fel...” 


Mi-a fost arătat cum unii dintre păzitorii Sabatului se aseamănă cu lumea. O, am văzut că aceasta este o dezonoare la 
adresa mărturisirii lor şi a cauzei lui Dumnezeu. Ei îşi dezmint menirea. Ei cred că sunt diferiţi de lume, dar sunt atât de 
apropiaţi de lume în îmbrăcăminte, în conversaţie şi fapte, încât nu se mai poate face distincţie. l-am văzut 
împodobindu-şi bietele trupuri muritoare, care pot fi atinse în orice moment de degetul lui Dumnezeu şi întinse în patul 
suferinţei. O, şi când se apropie de ultima clipă, un chin de moarte îi torturează şi atunci marea întrebare este: „Sunt 
pregătit să mor? Pregătit să apar în faţa lui Dumnezeu şi a judecății Sale şi să trec cu bine de aceasta?” 

Întrebaţi-i atunci ce simt cu privire la împodobirea trupurilor lor şi dacă au cea mai mică idee despre ce înseamnă să 
fie pregătiţi să apară în faţa lui Dumnezeu. V-ar spune că, dacă ar putea să dea timpul înapoi şi să-şi retrăiască trecutul, 
şi-ar corecta viaţa, s-ar feri de nebunia acestei lumi, de mândria şi vanitatea ei, şi-ar acoperi trupul cu veşminte modeste 
şi ar fi un exemplu pentru toţi cei din jurul lor. Ar trăi pentru gloria lui Dumnezeu. 

De ce este atât de greu să ducă o viaţă de lepădare de sine, de modestie? Pentru că pretinşii creştini nu sunt morţi 
faţă de lume. Este uşor de trăit după ce am murit. [127] Dar mulţi tânjesc după prazul şi ceapa din Egipt. Ei sunt înclinați 
să se îmbrace şi să se comporte cât mai aproape de felul în care o face lumea şi totuşi să meargă şi în cer. Ca şi cum ar 
putea să urce pe altă parte. Ei nu intră pe poarta cea dreaptă şi pe calea îngustă... 

Aceştia nu vor avea nici o scuză. Mulţi se îmbracă la fel ca lumea, pentru a avea influenţă. Dar aici fac o greşeală tristă 
şi fatală. Dacă ar avea o influenţă adevărată şi salvatoare, atunci să trăiască potrivit cu mărturisirea lor de credinţă, să-şi 
arate credinţa prin faptele lor neprihănite şi să arate că este o mare deosebire între creştin şi lume. Am văzut că 
îmbrăcămintea, cuvintele şi faptele trebuie să vorbească despre Dumnezeu. Atunci o influenţă sfântă s-ar revărsa peste 
ei şi toţi ar cunoaşte că au fost cu Isus. Necredincioşii vor vedea că adevărul pe care îl mărturisim are o influenţă sfântă şi 
credinţa în venirea lui Hristos schimbă caracterul oamenilor. Dacă cineva doreşte ca influenţa lui să vorbească în 
favoarea adevărului, atunci să trăiască acest adevăr şi în felul acesta să imite umilul Model. 


Pregătirea pentru venirea lui Isus 


Am văzut că Dumnezeu urăşte mândria şi că toţi cei mândri şi cei care săvârşesc nelegiuirea vor fi ca miriştea, iar ziua 
care vine îi va arde. Am văzut că solia îngerului al treilea trebuie să lucreze precum drojdia asupra multor inimi care 
susţin că o cred, pentru a îndepărta din ei mândria, egoismul, lăcomia şi iubirea de lume. 


Isus vine. Va găsi El un popor care se aseamănă cu lumea? Îl va recunoaşte El ca popor al Său, pe care l-a purificat prin 
jertfa Lui? [128] O, nu. Doar cei curaţi şi sfinţi vor fi recunoscuţi ca fiind ai Lui. Cei ce au fost curăţaţi şi albiţi prin suferinţă 
şi s-au păstrat la distanţă, nepătaţi de lume, aceştia vor fi ai Lui. 

Când am văzut lucrul îngrozitor că poporul lui Dumnezeu era asemenea lumii, fără nici o deosebire, cu excepţia 
numelui, între cei care pre-tindeau că sunt ucenici ai blândului şi smeritului Isus şi cei necredincioşi, sufletul meu a simţit 
un chin profund. Am văzut că Isus a fost rănit şi expus unei ruşini deschise. Îngerul a spus că a văzut cu mâhnire că 
pretinsul popor al lui Dumnezeu iubeşte lumea, se face părtaş la spiritul ei şi urmează moda ei: „Despărţiţi-vă, despărțiți- 
vă! pentru ca partea voastră să nu fie afară din cetate, împreună cu făţarnicii şi cu necredincioşii. Mărturisirea voastră vă 
va provoca un chin mai mare şi pedeapsa voastră va fi mai mare, pentru că aţi cunoscut voia Lui, dar nu aţi făcut-o.” 

Cei care pretind a crede în solia celui de-al treilea înger aduc adesea ofensă cauzei lui Dumnezeu prin uşurătate, 
glume şi neseriozitate. Am văzut că acest rău era prezent pretutindeni în rândurile noastre. Ar trebui să existe umilinţă 
înaintea Domnului; Israelul lui Dumnezeu ar trebui să-şi sfâşie inima, nu hainele. Simplitatea copilărească este rar 
întâlnită; se ţine cont mai mult de aprobarea omului decât de a face pe plac lui Dumnezeu. 

Îngerul a spus: „Puneţi-vă inima în rânduială, ca să nu vă cheme la judecată şi firul fragil al vieţii să fie tăiat şi să 
ajungeţi în mormânt nepregătiţi pentru judecată. Sau chiar dacă nu ajungeţi în mormânt, dacă nu [129] vă împăcaţi cât 
mai curând cu Dumnezeu şi nu o rupeţi cu lumea, inimile voastre se vor împietri şi vă veţi sprijini pe un reazem fals, o 
aşa-zisă pregătire, şi vă veţi descoperi greşeala prea târziu ca să vă asiguraţi o nădejde bine ancorată”. — 1 T 127-134 


Care este avantajul? 


Hristos îi îndeamnă pe toţi să mediteze, să facă o socoteală corectă. Puneţi într-un taler pe Isus, care înseamnă o 
comoară veşnică, viaţă, adevăr, cer şi bucurie în Hristos, sufletele răscumpărate, şi puneţi în celălalt taler al balanței 
fiecare atracţie pe care lumea o poate oferi. Pe un taler puneţi pierderea sufletului vostru şi a sufletelor pentru care aţi fi 
putut fi instrumente de salvare, iar pe celălalt, pentru voi şi pentru ei, o viaţă care se măsoară cu viaţa lui Dumnezeu. 
Cântăriţi pentru prezent şi pentru eternitate. În timp ce vă ocupați cu acest lucru, Hristos spune: „Şi ce foloseşte unui om 
să câştige toată lumea, dacă îşi pierde sufletul?” 

Dumnezeu doreşte să le alegem pe cele cereşti în locul celor pământeşti. El deschide înaintea noastră posibilităţi 
pentru o investiţie în ceruri. El ne încurajează să tindem spre cele mai înalte ţinte, asigurându-ne comoara cea mai de 
preţ. El declară: „Voi face pe oameni mai rari decât aurul curat şi mai scumpi decât aurul din Ofir”. 

Când bogăţiile roase de molii sau mâncate de rugină vor pieri, urmaşii Domnului Hristos se pot bucura de comoara lor 
din ceruri, bunuri ce sunt nepieritoare. — COL 374 [130] 


34 
EXPERIENȚA CREȘTINĂ AUTENTICĂ 


Am văzut că, dacă nu are loc o schimbare totală în inima lor, o adevărată transformare, tinerii îşi pot pierde speranţa 
cerului. Din ceea ce mi-a fost arătat, nu sunt mai mult de jumătate tinerii care practică religia şi susţin adevărul, care au 
fost realmente convertiți. Dacă ar fi fost convertiți, ei ar trebui să aducă roadă pentru slava lui Dumnezeu. Mulţi se bizuie 
pe o presupusă speranţă, fără a avea o temelie sigură. Izvorul nu este curăţat, de aceea şuvoaiele provenite din el nu 
sunt curate. Curăţaţi izvorul şi astfel apa va fi curată. 

Dacă inima este curată, cuvintele, îmbrăcămintea, faptele voastre vor fi corecte. Adevărata evlavie lipseşte. Nu-mi voi 
dezonora Stăpânul într-o asemenea măsură, încât să afirm că un om nepăsător, superficial, care nu se roagă, este 
creştin. Nu; un creştin repurtează victorii asupra trăsăturilor fireşti şi asupra pasiunilor. Există un remediu pentru sufletul 
bolnav de păcat. Remediul este în Isus. Preţios Mântuitor! Harul Său este suficient chiar şi pentru cel slab; iar cel 
puternic are de asemenea nevoie de harul Său sau va pieri. 


Harul salvator 


Am văzut cum poate fi obţinut acest har. Du-te în cămăruţa ta şi acolo, singur, roagă-L pe Domnul: „Zideşte în mine o 
inimă curată, Dumnezeule, pune în mine un duh nou şi statornic”. Fii stăruitor, fii sincer. Rugăciunea fierbinte valorează 
mult. Luptă-te în rugăciune la fel ca lacov. Agonizează. În Ghetsemani, picuri de sânge curgeau pe faţa lui Isus. 

Şi tu trebuie să faci un efort. Nu-ţi părăsi cămăruţa până când nu te simţi puternic în Dumnezeu. Apoi [131] veghează 
şi, exact atâta timp cât te vei ruga şi vei veghea, atâta timp îţi vei putea controla trăsăturile fireşti, şi harul lui Dumnezeu 
va putea fi prezent în tine. 

Dumnezeu îmi interzice să încetez a vă mai avertiza. Prieteni tineri, căutaţi-L pe Dumnezeu cu toată inima. Veniţi cu 
zel şi, când veţi simţi sincer că fără ajutorul lui Dumnezeu veţi pieri, când veţi tânji după El, aşa cum doreşte cerbul 
izvoarele de apă, atunci Domnul vă va întări degrabă. Atunci pacea voastră va depăşi orice înţelegere. Dacă aştep-taţi 
mântuirea, trebuie să vă rugaţi. Luaţi-vă timp pentru aceasta. Nu fiţi grăbiţi şi nepăsători în rugăciune. Împloraţi-L pe 
Dumnezeu să lucreze în voi o transformare completă, astfel ca roadele Duhului Sfânt să sălăşluiască în voi şi să puteţi 
străluci ca nişte lumini în lume. Nu fiţi o piedică sau un blestem pentru cauza lui Dumnezeu. Puteţi fi un ajutor, o 
binecuvântare. Vă spune Satana că nu vă puteţi bucura pe deplin şi liber de mântuire? Nu-l credeţi. 

Primii paşi 

Este privilegiul fiecărui creştin de a se bucura de lucrarea duioasă a Duhului lui Dumnezeu. O dulce şi cerească pace 
vă va cuprinde mintea şi veţi avea plăcere să meditaţi la cele cereşti şi la Dumnezeu. Vă veţi desfăta cu făgăduinţele 
Cuvântului Său. Dar să ştiţi mai întâi că aţi început să mergeţi pe cărarea creştină. Să ştiţi că primii paşi sunt făcuţi pe 
calea spre viaţa veşnică. Nu vă amăgiţi. Mă tem, da, pentru că ştiu că mulţi dintre voi nu cunosc ce este religia. Aţi simţit 
o exaltare, o emoție, dar niciodată n-aţi văzut păcatul în enormitatea sa. Niciodată nu v-aţi simţit starea nenorocită şi 
nici nu v-aţi întors de la căile voastre nelegiuite cu amarnică părere de rău. Niciodată [132] n-aţi murit faţă de lume. Încă 
iubiţi plăcerile ei; vă place să vă angajaţi în conversații pe subiecte lumești. Dar, când vine vorba despre adevărul lui 
Dumnezeu, nu aveţi nimic de spus. De ce tăceţi? De ce sunteţi atât de vorbăreţi despre lucrurile lumești, dar atât de 


tăcuţi când este vorba de subiectul care ar trebui să vă preocupe cel mai mut, un subiect în care trebuie să fiţi implicaţi 
cu tot sufletul? Adevărul lui Dumnezeu nu locuieşte în voi. — 1 T 158, 159 


Deschideţi calea pentru binecuvântarea lui Dumnezeu 


Nu este nimic de care Satana să se teamă mai mult decât de faptul că poporul lui Dumnezeu va curăţi calea de orice 
piedică, astfel încât Dumnezeu va revărsa Spiritul Său Sfânt asupra unei biserici slabe, asupra unei adunări nepocăite. 
Dacă Satana ar fi avut cale liberă, n-ar mai fi nici o trezire, mică sau mare, până la sfârşitul timpului. Dar noi nu suntem 
lăsaţi în necunoştinţă cu privire la înşelăciunile lui. Este posibil să rezistăm puterii lui. Când calea este pregătită pentru 
Spiritul lui Dumnezeu, binecuvântarea va veni. 

Satana nu poate împiedica ploaia de binecuvântări să cadă asupra poporului lui Dumnezeu aşa cum nu poate închide 
ferestrele cerului, astfel încât ploaia să nu mai vină asupra pământului. Oamenii răi şi demonii nu pot ascunde lucrarea 


lui Dumnezeu sau înlătura prezenţa lui Dumnezeu de la adunările poporului Său, dacă urmaşii Săi vor dori să vină la El cu 
inimi supuse şi pline de căinţă, pentru a-şi mărturisi şi părăsi păcatele, şi să ceară prin credinţă împlinirea făgăduinţelor 
Sale. — RH, 22 martie 1887 [133] 


35 
AUTODISCIPLINA 


„Cel încet la mânie preţuieşte mai mult decât un viteaz şi cine este stăpân pe sine preţuieşte mai mult decât cine 
cucereşte cetăţi.” El a învins, a cucerit eul — cel mai puternic duşman pe care-l putea întâlni. 

Cea mai înaltă dovadă de nobleţe la un creştin este autocontrolul. Acela care poate sta nemişcat în mijlocul furtunii 
de abuzuri este un erou al lui Dumnezeu. 

A-ţi guverna spiritul înseamnă a-ţi păstra eul sub control, a rezista răului, a-ţi regla fiecare acţiune şi fiecare cuvânt 
după măreţul standard al îndreptăţirii lui Dumnezeu. Cel care a învăţat să-şi strunească spiritul se va ridica deasupra 
lucrurilor neînsemnate, a eşecurilor, necazurilor cărora le suntem zilnic expuşi, împiedicându-le să câştige şi prin aceasta 
să aducă întuneric asupra sufletului. 

Este scopul lui Dumnezeu ca puterea împărătească a gândirii sfinţite, controlate de harul divin, să conducă în vieţile 
oamenilor. Cel ce-şi controlează spiritul este în posesia acestei puteri. 


Puterea autocontrolului 


În copilărie şi tinereţe, caracterul este cel mai uşor de modelat. Puterea autocontrolului ar trebui dobândită atunci. 
Din viaţa de familie şi din influenţa căminului provin rezultatele care sunt la fel de durabile ca veşnicia. Mai mult decât 
orice înclinaţie naturală, obiceiurile stabilite în primii ani vor decide dacă un om va fi învingător sau învins în lupta vieţii. 

În folosirea limbajului, nu este probabil nici o îndoială că bătrânii şi tinerii sunt mai înclinați să treacă [134] peste 
lucrurile mărunte din viaţa lor, cum ar fi o vorbire necugetată, plină de iritare. Ei cred că este o scuză suficientă să spună: 
„Nu eram “în gardă” şi nu am vrut să spun exact ce am spus”. Dar Cuvântul lui Dumnezeu nu tolerează aceasta cu 
uşurinţă. Scriptura spune: „Dacă vezi un om care vorbeşte nechibzuit, poţi să nădăjduieşti mai mult de la un nebun decât 
de la el”. „Omul care nu este stăpân pe sine este ca o cetate surpată şi fără ziduri.” 

Cea mai mare parte a neplăcerilor vieţii, supărările şi iritările, se datorează unui temperament necontrolat. Într-un 
moment, prin cuvinte repezite, pline de pasiune, nepăsătoare, poate fi făcut un rău pe care o căinţă de o viaţă întreagă 
nu-l poate repara. O, câte inimi zdrobite, prieteni îndepărtați, vieţi naufragiate prin cuvinte repezite şi aspre ale celor 
care ar fi putut aduce ajutor şi vindecare! 

Excesul de muncă produce uneori o pierdere a autocontrolului. Dar Dumnezeu nu obligă niciodată la mişcări grăbite 
şi complicate. Mulţi îşi adună poveri pe care îndurătorul Tată ceresc nu le-a pus în sarcina lor. Îndatoriri pe care niciodată 
nu le-a preconizat pentru ei îi urmăresc cu sălbăticie. Dumnezeu doreşte să ne dăm seama că nu-l glorificăm numele 
când luăm asupra noastră atâtea poveri, devenind oameni cu inima şi creierul slăbite, uzaţi, agitaţi şi gâlcevitori. Noi 
trebuie să purtăm doar responsabilităţile pe care ni le-a dat Dumnezeu, încrezându-ne în El şi păstrându-ne astfel inimile 
curate, amabile şi simţitoare. 


Controlul asupra spiritului 


În tăcere se află o putere minunată. Când ţi se spun cuvinte neplăcute, nu te răzbuna. [135] Cuvintele spuse în replică 
unuia care este nervos acţionează de obicei ca un bici, stârnesc şi mai mult furia. Dar mânia care întâlneşte tăcere se 
stinge curând. Creştinii să-şi înfrâneze limba şi cu fermitate să se străduiască să nu vorbească aspru şi repezit. Cu limba 
înfrânată, poţi fi victorios în orice încercare a răbdării prin care eşti chemat să treci. 

Prin forţe proprii, omul nu-şi poate conduce spiritul. Dar, prin Hristos, poate câştiga autocontrolul. Prin puterea Lui, 
poate să-şi aducă gândurile şi cuvintele în subordonare faţă de voinţa lui Dumnezeu. Religia lui Hristos aduce 
sentimentele sub controlul raţiunii şi disciplinează limba. Sub influenţa sa, temperamentul repezit este supus, iar inima 
este umplută cu răbdare şi amabilitate. 

Ţineţi-vă ferm de Cel care are toată puterea în cer şi pe pământ. Chiar dacă, de cele mai multe ori, atitudinea ta nu 
este răbdătoare şi calmă, nu renunţa la luptă. Încearcă din nou, de data aceasta mai ferm, să fii răbdător, indiferent de 
provocare. Şi niciodată nu-ţi lua ochii de la exemplul tău divin. — RH, 31 octombrie 1907 


Nici o scuză pentru păcătuire 


Lucrarea ispititorului nu trebuie considerată ca scuză pentru o faptă greşită. Satana jubilează când îi aude pe urmaşii 
declaraţi ai lui Hristos aducând scuze pentru diformitatea caracterului lor. Tocmai aceste scuze conduc la păcat. Nu 
există nici o scuză pentru a păcătui. Un caracter sfânt, o viaţă asemănătoare lui Hristos sunt accesibile fiecărui copil al lui 
Dumnezeu care se căieşte şi crede. — DA 311 [136] 


36 
O EXPERIENŢĂ VIE 


Domnul vieţii şi al gloriei Şi-a îmbrăcat divinitatea cu umanitatea pentru a-i demonstra omului că Dumnezeu, prin 
Hristos, vrea să ne conecteze cu El. Fără o comuniune cu Dumnezeu, nimeni nu poate fi fericit. Omul căzut trebuie să 
înveţe că Tatăl nostru ceresc nu poate fi mulţumit până când dragostea Lui nu îmbrăţişează pe păcătosul pocăit şi 
transformat prin meritele Mielului nepătat al lui Dumnezeu. 

Lucrarea tuturor inteligenţelor cereşti conduce la acest sfârşit. Sub comanda Generalului lor, ele lucrează pentru 
recuperarea celor care, prin păcat, s-au separat de Tatăl ceresc. Un plan a fost gândit, prin care minunăţia harului şi 
dragostei lui Hristos să fie arătate, descoperite lumii. Prin preţul infinit plătit de Fiul lui Dumnezeu pentru răscumpărarea 
omului, este relevată dragostea lui Dumnezeu. Acest glorios plan de salvare este amplu şi oferă salvare întregii lumi. 
Păcătoşi, oameni căzuţi, pot fi desăvârşiţi în Isus prin iertarea păcatului şi îndreptăţirea lui Hristos. 


Puterea crucii 


Isus Hristos, legat de umanitate, arată că El poate cuprinde omenirea cu braţul Său uman, în timp ce cu braţul divin a 
prins tronul Celui Infinit. El a plantat crucea Sa la mijloc, între pământ şi cer, şi a spus: „Şi după ce voi fi înălţat [137] de pe 
pământ, voi atrage la Mine pe toţi oamenii”. Crucea trebuia să fie centrul atracției. 

Trebuia să le vorbească oamenilor şi să-i treacă peste prăpastia pe care a făcut-o păcatul, pentru a uni oamenii 
limitați cu Dumnezeu, care este infinit. Numai puterea crucii îl poate despărţi pe om de puternica uniune de forţe ale 
păcatului. Hristos S-a dat pe Sine Însuşi pentru salvarea păcătosului. Cei ale căror păcate sunt iertate, care-L iubesc pe 
Isus, vor fi uniţi cu El. Ei vor purta jugul lui Hristos. Acest jug nu are scopul de a-i stânjeni, de a face din viaţa lor religioasă 
o viaţă de trudă nesatisfăcătoare. Nu, jugul lui Hristos ar trebui să ducă la înţelegerea faptului că viaţa de creştin trebuie 
să devină o viaţă de bucurie şi plăcere. Creştinii trebuie să contemple cu bucurie ceea ce Domnul a făcut, dând pe unicul 
Său Fiu născut să moară pentru lume, „pentru ca oricine crede în El să nu piară, ci să aibă viaţa veşnică”. 


Loialitate faţă de Hristos 


Cei ce stau sub steagul însângerat al Prințului Emanuel ar trebui să fie soldaţi credincioşi în armata lui Hristos. 
Niciodată n-ar trebui să fie neloiali. Mulţi tineri se vor oferi să stea cu Isus, Prinţul vieţii. Dar, dacă vor continua să stea cu 
El, trebuie să se uite constant la Isus, Căpitanul lor, pentru a primi ordine. Ei nu pot fi soldaţi ai lui Hristos şi în acelaşi 
timp să lucreze pentru confederaţia lui Satana, fiind un ajutor de partea sa, pentru că astfel vor deveni duşmanii lui 
Hristos. Vor trăda datorii sacre. Ei vor constitui o verigă între Satana şi adevărații soldaţi şi astfel, prin aceşti agenţi vii, 
duşmanul [138] va lucra constant să fure inimile soldaţilor lui Hristos. 

Vă întreb, dragi tineri care susţineţi că sunteţi soldaţi ai lui Hristos, ce lupte aţi dus? Care au fost angajamentele 
voastre? Când Cuvântul lui Dumnezeu v-a descoperit ce lucrare aveţi de îndeplinit, aţi refuzat să o faceţi, pentru că nu se 
potrivea cu înclinațiile voastre? Atracția lumii v-a ispitit, distrăgându-vă din serviciul lui Hristos. Satana este angajat în 
inventarea diferitelor ispite şi, prin păcate ce ar putea părea mărunte, vă îndepărtează de Hristos. Apoi atracţii mai mari 
vă sunt prezentate pentru a vă seduce şi a vă sustrage complet de la Dumnezeu. 

Poţi avea numele în registrul bisericii şi poţi pretinde că eşti copilul lui Dumnezeu, dar exemplul tău să reprezinte 
greşit caracterul lui Hristos şi să-i atragi şi pe alţii departe de El. Nu este nici o fericire, pace sau bucurie pentru un 
credincios practicant, al cărui suflet nu este în întregime înrolat în lucrarea pe care Domnul i-a dat-o. El va aduce 
constant lumea în biserică, nu prin căinţă, mărturisire şi predare în mâna lui Dumnezeu, ci prin predarea din ce în ce mai 
mult lumii, prin angajarea de partea lui Satana, mai degrabă decât de partea lui Hristos, în această luptă. 


Nevoia unei cunoaşteri prin experienţă 
Apelez la tineri să taie şi cel mai subţire firicel de aţă care îi leagă de lume prin practică şi spirit. „leşiţi din mijlocul lor 
şi despărţiţi-vă de ei, zice Domnul; nu vă atingeţi de ce este necurat, şi vă voi primi. Eu vă voi fi Tată şi voi îmi veţi fi fii şi 
fiice, spune Domnul Cel Atotpu-ternic.” [139] 
Vor auzi tinerii această voce care-i invită? Cât de puţin realizează tinerii noştri necesitatea de a oferi asociaţilor lor 
tineri un exemplu creştin prin viaţa şi caracterul lor! Mulţi dintre tinerii noştri înţeleg teoria adevărului, dar cât de puţini 
înţeleg prin experimentarea cunoştinţelor punerea în practică a lui, în fiecare faptă a lor. Unde sunt misionarii tineri, 


care fac orice fel de muncă în marele lan ce trebuie secerat? Unde sunt cei care învaţă zilnic în şcoala lui Hristos? Să nu-i 
lăsăm să simtă că sunt gata de absolvire. Să-i lăsăm să aştepte în curţile Domnului, unde pot fi îndrumați cum să lucreze 
în colaborare cu inteligenţele cereşti. Dragi tineri, doresc să vă vorbesc hotărât, pentru că vreau să fiţi salvaţi. Nu mai 
pierdeţi timp. Nu puteţi să slujiţi şi lui Dumnezeu, şi lui Mamona. Puteţi fi creştini în aparenţă, dar, când vin ispitele, când 
sunteţi aspru încercaţi, nu cădeţi de cele mai multe ori? 


Frăția creştină 

Conflictul în care trebuie să iei parte activă se desfăşoară în viaţa de zi cu zi. În vremuri de încercare, nu laşi dorinţele 
tale de partea cuvântului scris şi, prin rugăciuni stăruitoare, Îl cauţi pe Isus pentru sfat? Mulţi afirmă că nu e nici un rău 
să te duci la un concert şi să absentezi de la întâlniri unde servii Domnului transmit mesajul cerului. Dacă te afli acolo 
unde Hristos a spus că va fi şi El, eşti în siguranţă. 

Cei ce respectă şi apreciază Cuvântul lui Dumnezeu nu [140] vor întoarce spatele întrunirilor de rugăciune sau 
întâlnirilor unde solul Domnului a fost trimis să le spună lucruri cu privire la interesul lor veşnic. Isus a spus: „Acolo unde 
sunt doi sau trei adunaţi în Numele Meu, acolo sunt şi Eu în mijlocul lor”. Îţi poţi permite să alegi plăcerea şi să ratezi 
binecuvântarea? Îngăduinţa faţă de aceste lucruri are o influenţă grăitoare nu numai asupra vieţii şi caracterului tău, dar 
şi asupra vieților şi caracterelor asociaţilor tăi. 

Dacă toţi cei ce pretind că sunt urmaşii lui Hristos ar fi aşa în faptă şi adevăr, atunci ar avea mintea lui Hristos şi ar 
îndeplini lucrările lui Dumnezeu. Ar rezista ispitei de a fi indulgenţi cu ei înşişi şi ar arăta că ei nu gustă plăcerile frivole 
ale lumii mai mult decât privilegiul întâlnirii cu Hristos în cadrul întâlnirilor sociale. Atunci vor avea o influenţă asupra 
altora şi i-ar conduce să le urmeze exemplul. 

Faptele vorbesc mai tare decât cuvintele şi cei care sunt iubitori de plăceri nu apreciază valoarea binecuvântării de a 
face parte din numărul poporului lui Dumnezeu. Ei nu apreciază privilegiul de a-şi influenţa asociaţii mergând cu ei, 
sperând că inimile lor vor fi atinse de Spiritul Sfânt al lui Dumnezeu. Cine merge împreună cu ei la aceste adunări 
lumeşti? Isus nu Se află acolo pentru a binecuvânta asemenea adunări. Dar Satana va aduce în minte lucruri care nu vor 
mai permite intrarea lucrurilor de interes veşnic. Este şansa lui de a crea confuzie cu privire la bine, amestecându-l cu 
răul. 

Prin acordarea atenţiei întrunirilor lumeşti, se creează un gust pentru distracţii excitante şi puterea [141] morală este 
slăbită. Cei care iubesc plăcerea pot păstra o aparenţă de asemănare cu Dumnezeu, dar nu au nici o legătură vitală cu El. 
Credinţa lor este moartă, zelul lor s-a stins. Ei nu simt povara necesităţii de a le spune un cuvânt la timp sufletelor care 
nu-L cunosc pe Hristos şi de a le grăbi să-şi predea inimile lui Dumnezeu. — YI, 23 aprilie 1912; YI, 30 martie 1893 


Religia nu este un sentiment 


Religia curată şi neîntinată nu este un sentiment, ci îndeplinirea lucrărilor de milă şi iubire. Această religie este 
necesară sănătăţii şi fericirii. Ea intră în templul sufletului poluat şi, cu un bici, aruncă afară păcatul care s-a strecurat. 
Preluând tronul, sfințește totul prin prezenţa ei, luminând inima cu razele strălucitoare ale Soarelui Îndreptăţirii. Ea 
deschide ferestrele sufletului spre cer, lăsându-l în lumina soarelui iubirii lui Dumnezeu. O dată cu ea intră seninătatea şi 
liniştea sufletească, puterea fizică, psihică şi mintală se îmbogăţeşte, pentru că atmosfera cerului, ca o influenţă activă, 
vie, umple sufletul. Hristos este în inimă şi cu El, speranţa gloriei. — RH, 15 octombrie 1901 [142] 


37 
CREDINCIOS ÎN CELE MAI MICI LUCRURI 


„Cine este credincios în cele mai mici lucruri este credincios şi în cele mari.” 

O atenţie conştiincioasă cu privire la ceea ce lumea numeşte „lucruri mărunte” face din viaţă un succes. Mici acte de 
caritate, de lepădare de sine, a spune cuvinte simple de încurajare, a veghea împotriva micilor păcate — acesta este 
creştinismul. O recunoaştere plină de mulţumire a binecuvântărilor zilnice, o îmbunătăţire înţeleaptă a oportunităţilor 
zilnice, o dezvoltare sârguincioasă a talentelor încredințate — la aceasta ne cheamă Stăpânul. 

Cel care şi-a îndeplinit cu credincioşie micile obligaţii va fi pregătit să răspundă unor responsabilităţi mai mari. Omul 
care este amabil şi curtenitor în viaţa de zi cu zi, care este generos şi răbdător în familia sa, al cărui scop permanent este 
să-şi facă un cămin fericit va fi primul care se va nega pe sine şi va face sacrificiile pe care Stăpânul le cere. 


Un caracter bine echilibrat 


Putem fi dornici să dăm proprietatea noastră pentru cauza lui Dumnezeu, dar aceasta nu va conta decât dacă-l dăm, 
de asemenea, o inimă plină de recunoştinţă şi dragoste. Cei care vor fi adevăraţi misionari în câmpuri străine trebuie să 
fie mai întâi adevăraţi misionari în cămin. Cei care doresc să lucreze în via Stăpânului trebuie să se pregătească pentru 
aceasta printr-o cultivare atentă a micilor loturi de vie pe care El li le-a încredinţat. [143] 

„Un om este aşa cum gândeşte în inima sa.” Multe gânduri alcătuiesc istoria nescrisă a unei singure zile; şi aceste 
gânduri au mult de a face cu formarea caracterului. Gândurile noastre trebuie păzite cu stricteţe, pentru că un singur 
gând necurat lasă o impresie adâncă asupra sufletului. Un gând rău exercită o impresie rea asupra minţii. Omului 
i-ar face bine să nutrească gânduri curate şi sfinte. Prin ele, pulsul spiritual este accelerat şi puterea de a face bine este 
îmbogăţită. Aşa cum un strop de ploaie pregăteşte calea pentru altul în udarea pământului, la fel un gând bun 
pregăteşte calea pentru altul. 

Cea mai lungă călătorie este realizată pas cu pas. Printr-o succesiune de paşi, ajungem la capătul drumului. Cel mai 
lung lanţ este compus din verigi separate. Dacă una din aceste verigi este necorespunzătoare, întregul lanţ este fără 
valoare. La fel este şi caracterul. Un caracter bine echilibrat este format din fapte independente, aduse la îndeplinire cu 
bine. Un singur defect cultivat, în loc să fie învins, îl face pe om imperfect şi închide în faţa lui porţile cetăţii sfinte. Cel 
care intră în cer trebuie să aibă un caracter fără pată, fără zbârcitură sau orice altceva de acest fel. Eşecurile şi murdăriile 
nu vor intra acolo. În toată oștirea celor răscumpăraţi, nu va fi văzut nici un defect. 


Credincioşie în viaţa de zi cu zi 

Lucrarea lui Dumnezeu este perfectă ca întreg, pentru că este perfectă în fiecare parte, oricât de mică. El modelează 
fiecare fir de iarbă cu aceeaşi grijă cu care a creat lumea. Dacă dorim să fim desăvârşiţi, aşa cum Tatăl nostru din cer este 
desăvârşit, [144] trebuie să fim credincioşi în îndeplinirea lucrurilor mici; astfel ca ceea ce facem măcar să facem bine. 
Oricare ar fi munca voastră, faceţi-o cu credincioşie. Spuneţi adevărul cu privire la lucrurile mici. În fiecare zi, faceţi fapte 
de iubire şi rostiţi cuvinte de îmbărbătare. Presăraţi zâmbete de-a lungul cărării vieţii. Dacă lucraţi astfel, Dumnezeu va 
lăsa aprobarea Lui asupra voastră şi Hristos vă va spune într-o zi: „Bine, rob bun şi credincios”. 

În ziua judecății, cei care au fost credincioşi în viaţa de fiecare zi, care au dat zor în lucrul lor, fără să se gândească la 
laudă şi profit, vor auzi aceste cuvinte: „Atunci Împăratul va zice celor de la dreapta Lui: 'Veniţi, binecuvântaţii Tatălui 
Meu, de moşteniţi Împărăţia, care v-a fost pregătită de la întemeierea lumii'.” Hristos nu-i laudă pentru elocvenţa 
oratorică, pentru puterea intelectuală pe care au etalat-o sau pentru donațiile pe care le-au făcut. l-a lăudat pentru 
împlinirea lucrurilor mici, care sunt de obicei uitate. „Căci am fost flămând şi Mi-aţi dat de mân-cat”, spune El. „Ori de 
câte ori aţi făcut aceste lucruri unuia din aceşti foarte neînsemnaţi fraţi ai Mei, Mie Mi le-aţi făcut.” — YI, 17 ianuarie 
1901 [145] 


38 
RESPONSABILITATE PENTRU LUMINĂ 


Tineri şi tinere, sunteţi răspunzători în faţa lui Dumnezeu pentru lumina pe care v-a dat-o. Această lumină şi aceste 
avertismente, dacă nu sunt luate în seamă, se vor ridica împotriva voastră în ziua judecății. Vi s-a spus clar despre 
primejdiile care vă ameninţă; aţi fost avertizaţi şi păziţi din fiecare parte şi înconjurați cu avertismente. În casa Domnului 
aţi ascultat cele mai solemne şi cercetătoare adevăruri, prezentate de servii Domnului prin revărsarea Spiritului. Câtă 
greutate au aceste apeluri solemne asupra inimilor voastre? Ce influenţă au asupra caracterelor voastre? Veţi fi 
consideraţi responsabili pentru fiecare dintre aceste apeluri şi avertismente. Ele se vor ridica la judecată să-i condamne 
pe cei ce au avut în continuare o viaţă vanitoasă, nestatornică şi plină de mândrie. 

Dragi prieteni tineri, ce aţi semănat, aceea veţi secera! Acum este timpul semănatului pentru voi. Care va fi secerişul 
vostru? Ce semănaţi? Fiecare cuvânt pe care-l rostiţi, fiecare act pe care-l îndepliniţi este o sămânță care va aduce roade 
bune sau rele şi la seceriş va rezulta fie tristeţe, fie bucurie. Aşa cum va fi semănată sămânţa, aşa va fi recolta. 
Dumnezeu v-a dat o lumină măreaţă şi multe privilegii. După ce această lumină v-a fost dată, după ce pericolele v-au fost 
prezentate în totalitate, responsabilitatea vă revine. Maniera în care trataţi lumina pe care Dumnezeu v-a dat-o va 
înclina balanţa spre fericire sau nenorocire. Voi înşivă vă construiți destinul. — 3 T 363 [146] 


39 
SERIOZITATEA ȚELULUI 


Cei patru tineri evrei, când primeau educaţie la curtea regelui, în Babilon, nu au considerat că binecuvântarea lui 
Dumnezeu înlocuia efortul susţinut ce se cerea de la ei. Ei erau silitori la studiu, pentru că realizau că, prin harul lui 
Dumnezeu, soarta lor depindea de voinţa şi acţiunea lor. Ei trebuiau să-şi demonstreze întreaga abilitate la lucru şi, 
printr-o strânsă şi severă sforţare a puterilor lor, trebuiau să folosească cea mai mare parte a ocaziilor lor pentru studiu 
şi muncă. 


Cooperarea cu Dumnezeu 


În timp ce aceşti tineri lucrau pentru propria salvare, Dumnezeu lucra în ei, ca să facă totul cu plăcere şi pentru El. Aici 
sunt relevate condiţiile succesului. Pentru a putea avea harul lui Dumnezeu, trebuie să ne îndeplinim partea. Domnul nu 
Şi-a propus să facă în locul nostru nici voinţa, nici înfăptuirea. Harul Său este dat să lucreze în noi voinţa şi înfăptuirea, 
dar niciodată ca un înlocuitor al efortului nostru. Sufletele noastre trebuie trezite pentru a coopera. Spiritul Sfânt 
lucrează în noi pentru a putea să ne lucrăm propria salvare. Aceasta este lecţia practică pe care Spiritul Sfânt Se 
străduieşte să ne înveţe. „Căci Dumnezeu este Acela care lucrează în voi şi vă dă, după plăcerea Lui, şi voinţa, şi 
înfăptuirea.” 

Dumnezeu va coopera cu toţi cei care se străduiesc cu stăruinţă să fie credincioşi în slujba Sa, aşa cum a colaborat cu 
Daniel şi cu cei trei tovarăşi ai săi. Calitățile mintale nobile şi un nivel înalt de moralitate a caracterului [147] nu sunt 
rezultatul unui accident. Dumnezeu creează oportunităţi, succesul depinde de modul în care sunt valorificate. Ocaziile 
oferite de Providenţă trebuie să fie observate imediat şi apoi folosite degrabă. Mulţi pot deveni oameni puternici, dacă, 
asemenea lui Daniel, vor depinde de harul lui Dumnezeu pentru a fi învingători şi a-şi face lucrarea cu putere şi eficienţă. 


Serviciu din toată inima 


Mă adresez ţie, tinere: Fii credincios. Pune inimă în lucrarea ta. Nu-i imita pe cei care au un ritm încet şi care oferă 
servicii împărţite. Faptele, repetate adesea, formează obiceiurile, iar acestea, caracterul. Cu răbdare îndeplineşte micile 
obligaţii cotidiene. Atâta timp cât subestimezi im-portanţa micilor datorii, formarea caracterului tău va fi 
nesatisfăcătoare. În faţa celui Atotputernic, fiecare datorie este importantă. Domnul spune: „Cine este credincios în cele 
mai mici lucruri este credincios şi în cele mari; şi cine este nedrept în cele mai mici lucruri este nedrept şi în cele mari.” În 
viaţa unui adevărat creştin, nu există lucruri neesenţiale. 

Mulţi dintre cei ce sunt creştini lucrează contrar planurilor lui Dumnezeu. Mulţi aşteaptă să le fie încredinţată o 
lucrare măreaţă, dar pierd zilnic ocazii de a-şi demonstra credincioşia faţă de Dumnezeu, de a pune tot sufletul pentru 
îndeplinirea micilor obligaţii ale vieţii, care lor li se par neinteresante. În timp ce aşteaptă o lucrare măreaţă, în care să 
poată să-şi exercite presupusele lor talente ieşite din comun şi astfel să-şi satisfacă ambițiile lor nesăturate, viaţa lor se 
scurge. 

Dragii mei prieteni tineri, faceţi lucrarea care vă este la îndemână. Îndreptaţi-vă atenţia spre [148] lucrurile umile, 
care necesită efortul pe care-l puteţi face. Puneţi inimă şi suflet pentru a face această lucrare. Struniţi-vă gândurile să 
acţioneze inteligent cu privire la lucrurile pe care le puteţi face acasă. Astfel veţi deveni potriviţi pentru o mai mare 
utilitate. Amintiţi-vă ce se spunea despre regele Ezechia: „A lucrat cu toată inima şi a izbutit în tot ce a făcut”... 


Valoarea concentrării 

Capacitatea de a-ţi fixa gândurile pe lucrarea din mâinile tale este o binecuvântare. Tinerii temători de Dumnezeu ar 
trebui să se străduiască să-şi îndeplinească datoriile cu consideraţie, păstrând gândurile pe făgaşul corect şi făcând ce 
este mai bine. Ei ar trebui să realizeze care sunt obligaţiile prezente şi să le îndeplinească, fără a permite minţii să 
hoinărească. Acest fel de disciplină mintală va fi de ajutor şi benefică în viaţă. Cei care învaţă să gândească în legătură cu 
tot ce întreprind, oricât de mică ar părea lucrarea, vor fi de folos în lume. 

Dragi tineri, fiţi stăruitori, fiţi perseverenţi. „De aceea, încingeţi-vă coapsele minţii voastre.” Comportaţi-vă ca Daniel, 
evreul, care şi-a propus să-l fie credincios lui Dumnezeu. Nu vă dezamăgiţi părinţii şi prietenii. Şi mai este Cineva care nu 
trebuie uitat. Nu-L dezamăgiţi pe Cel care v-a iubit atât de mult, încât Şi-a dat viaţa ca să facă posibilă o cooperare între 
voi şi Dumnezeu. 


Cea mai înaltă motivaţie 


Dorinţa de a-L onora pe Dumnezeu ar trebui să fie cea mai puternică motivaţie. Ar trebui să ne determine să 
îmbunătăţim privilegiile şi ocaziile [149] care ne sunt oferite, aşa că ar trebui să înţelegem cum să folosim cu înţelepciune 
bunurile lui Dumnezeu. Ar trebui să ne conducă să ne păstrăm creierul, oasele, muşchii şi nervii în cea mai bună condiţie 
de sănătate, pentru ca puterea psihică şi claritatea mintală să ne facă slujitori credincioşi. Interesul egoist, dacă i se dă 
voie să se dezvolte, piperniceşte mintea şi împietreşte inima. Dacă-i îngăduim să ne controleze, ne distruge puterea 
morală. Apoi urmează dezamăgirea... 

Adevăratul succes este dat bărbaţilor şi femeilor de către acelaşi Dumnezeu care i-a dat succes lui Daniel. Cel care a 
citit în inima lui Daniel a privit cu plăcere asupra purității motivaţiei slujitorului Său, asupra hotărârii de a-L onora pe 
Dumnezeu. Cei care îndeplinesc în viaţa lor scopul lui Dumnezeu trebuie să depună un efort dureros şi stăruitor, 
străduindu-se să îndeplinească orice le va da El să facă. — YI, 20 august 1903 


Bucuria trainică 


Pe tot parcursul drumului prăpăstios, care duce spre viaţa veşnică, sunt izvoare de bucurie pentru a-l înviora pe cel 
istovit. Aceia care umblă în căile înţelepciunii, chiar în vremuri de strâmtorare, se bucură peste măsură, pentru că Cel pe 
care Îl iubeşte sufletul lor merge nevăzut alături de ei. Pe măsură ce înaintează, ei văd şi mai lămurit atingerea mâinii 
Sale; la fiecare pas, raze şi mai strălucitoare de slavă de la Cel nevăzut le luminează calea; iar cântările lor de laudă, din 
ce în ce mai puternice, se înalţă spre a se alătura melodiilor îngerilor dinaintea tronului. — MB 140 [150] 


40 
EXERCITAREA VOINȚEI 


Adevărata religie are de-a face cu voinţa. Voința este puterea care guvernează natura omului, aducând toate celelalte 
facultăţi sub comanda sa. Voința nu este gustul sau înclinația, ci este puterea de decizie care lucrează în fiii oamenilor, 
spre ascultarea sau neascultarea faţă de Dumnezeu. 


Nesiguranţă şi îndoială 
Tu eşti un tânăr inteligent; vrei să faci ca viaţa ta să fie potrivită pentru cer. Adesea eşti descurajat şi ai o slabă putere 
morală; eşti sclav al îndoielii şi eşti controlat de obiceiuri şi tendinţe ale vechii tale vieţi de păcat. Crezi că natura ta 
emoţională nu-ţi este loială în vederea celor mai bune decizii şi a celor mai solemne promisiuni. Nimic nu pare real. 
Nesiguranţa te face să te îndoieşti de sinceritatea celor care vor să-ţi facă bine. Cu cât te lupţi mai mult cu îndoiala, cu 
atât mai puţin real îţi pare totul, până când ţi se pare că nici un loc nu este sigur pentru tine. Promisiunile tale sunt 
asemenea unor funii de nisip şi vezi în aceeaşi lumină ireală cuvintele şi lucrările celor în care ar trebui să ai încredere. 


Putere prin supunerea voinţei 


Vei fi într-un pericol permanent până vei înţelege adevărata forţă a voinţei. Poţi crede şi promite toate lucrurile, dar 
promisiunile şi credinţa ta [151] nu au valoare până când nu adaugi voinţa de partea credinţei şi a acţiunii. Dacă lupţi 
lupta credinţei cu toată puterea voinţei, vei cuceri. Sentimentele, impresiile, emoţiile tale nu sunt demne de încredere, 
pentru că nu sunt sigure, în special datorită ideilor tale pervertite; conştienţa promisiunilor încălcate şi a legămintelor 
nerespectate îţi slăbeşte încrederea în tine însuţi şi încrederea altora în tine. 

Dar nu trebuie să disperi. Trebuie să fii hotărât să crezi, deşi nimic nu ţi se pare adevărat şi real. Nu mai este nevoie 
să-ţi spun că tu singur te-ai adus în această situaţie neconvenabilă. Trebuie să-ţi recâştigi încrederea în Dumnezeu şi în 
fraţii tăi. Depinde de tine să-ţi supui voinţa voinţei lui Isus Hristos şi, de îndată ce faci aceasta, Dumnezeu va prelua 
controlul şi va lucra în tine şi voinţa, şi înfăptuirea după buna Sa plăcere. Întreaga ta natură va fi adusă sub controlul 
Spiritului lui Hristos şi până şi gândurile tale vor fi aduse în subordonare faţă de El. 

Nu-ţi poţi controla impulsurile aşa cum ai dori, dar îţi poţi controla voinţa şi poţi face o schimbare totală în viaţa ta. 
Prin predarea voinţei tale lui Hristos, viaţa ta va fi ascunsă cu Hristos în Dumnezeu şi aliată cu puterea ce este deasupra 
tuturor puterilor. Vei avea tărie de la Dumnezeu, care te va lega cu repeziciune de puterea Sa şi astfel o lumină nouă, 
chiar lumina credinţei vii, va străluci asupra ta. Dar voinţa ta trebuie să colaboreze cu voinţa lui Dumnezeu, nu cu voinţa 
prietenilor prin care Satana lucrează mereu să te înşele şi să te distrugă. [152] 

Nu vrei ca, fără întârziere, să te aşezi într-o dreaptă legătură cu Dumnezeu? Nu vrei să spui: „Îmi voi preda voinţa lui 
Isus şi o voi face chiar acum” şi, din acest moment, să fii în întregime de partea lui Dumnezeu? Nu mai da atenţie 
obiceiurilor, puterii apetitului şi pasiunii. Nu-i da lui Satana nici o şansă să spună: „Eşti un ipocrit nenorocit”. Închide uşa, 
astfel încât Satana să nu te poată acuza şi descuraja. Spune: „Cred, da, cred că Dumnezeu este ajutorul meu” şi vei 
descoperi că eşti biruitor în Domnul. Prin păstrarea fermă a voinţei de partea lui Dumnezeu, fiecare emoție va fi supusă 
voinţei lui Isus. Atunci vei descoperi că ai picioarele pe o stâncă solidă. Aceasta va cere adesea fiecare fărâmă a puterii 
voinţei pe care o ai, dar Dumnezeu este Acela care lucrează pentru tine şi vei ieşi din acest proces de modelare un vas de 
onoare. 


Voința lui Dumnezeu unită cu voinţa omului 


Vorbeşte despre credinţă. Păstrează-te de partea lui Dumnezeu. Nu-ţi pune piciorul de partea inamicului şi 
Dumnezeu va fi ajutorul tău. El va face pentru tine ceea ce ţie îţi este imposibil să faci. Rezultatul va fi acela că vei deveni 
asemenea unui „cedru din Liban”. Viaţa ta va fi înnobilată, iar faptele tale vor fi săvârşite în Dumnezeu. Va fi atunci în 
tine o putere, un zel şi o simplitate care te vor face un instrument lustruit în mâinile lui Dumnezeu. 

Ai nevoie să bei zilnic din fântâna adevărului ca să înţelegi secretul plăcerii şi bucuriei în Domnul. Dar trebuie să-ţi 
aminteşti că voinţa e izvorul tuturor acţiunilor tale. Această [153] voinţă, care reprezintă un factor atât de important în 
formarea caracterului omului, a fost dată, în mâna lui Satana la cădere; şi de atunci el lucrează în om şi voinţa şi 
înfăptuirea propriilor plăceri, dar spre ruina şi mizeria totală a omului. 


Sacrificiul infinit al lui Dumnezeu, de a-L da pe iubitul Său Fiu Isus pentru a deveni o jertfă pentru păcat, Îl 
îndreptăţeşte să spună, fără să încalce vreun principiu al guvernării Sale: „Predă-te Mie, dă-Mi Mie voinţa ta, ia-o de sub 
controlul lui Satana şi Eu o voi lua în stăpânire; apoi voi putea lucra în tine şi voinţa, şi înfăptuirea după buna Mea 
plăcere”. Când El îţi dă gândul lui Hristos, voinţa ta devine ca a Lui, iar caracterul tău este transformat pentru a fi ca al lui 
Hristos. Este scopul tău să faci voia lui Dumnezeu? Vrei să asculţi ce zice Scriptura? „Dacă voieşte cineva să vină după 
Mine, să se lepede de sine, să-şi ia crucea şi să Mă urmeze.” 

Nu există altceva mai de preţ decât să-L urmezi pe Domnul Hristos, atunci când refuzi să-ţi satisfaci înclinațiile şi te 
hotărăşti să asculţi de Dumnezeu. Nu sentimentele şi emoţiile fac din tine un copil al lui Dumnezeu, ci doar ascultarea de 
voinţa lui Dumnezeu. O viaţă plină de utilitate se profilează înaintea ta, dacă voinţa ta devine voinţa lui Dumnezeu. 
Atunci vei putea sta în puterea dată de Dumnezeu ca un exemplu de fapte bune. Te vei conforma regulilor de menţinere 
a disciplinei, în loc să ajuţi la prăbuşirea lor. Vei ajuta la menţinerea ordinii, în loc să o dispreţuieşti şi să inciţi la 
dezordine în viaţă, conform felului tău de a acţiona. 

Îţi spun în temere de Dumnezeu: Ştiu ce ai putea fi, dacă voinţa ta este plasată de partea Domnului. [154] „Căci noi 
suntem împreună-lucrători cu Dumnezeu. Poţi să-ţi faci lucrarea pentru acum şi pentru veşnicie în aşa fel, încât să reziste 
testului judecății. Vrei să încerci? Nu vrei să faci acum o schimbare radicală? Eşti obiectul dragostei şi mijlocirii lui 
Hristos. Te vei preda acum lui Dumnezeu şi-i vei ajuta pe cei care sunt aşezaţi ca santinele în apărarea lucrării Sale, în loc 
să le produci durere şi descurajare? — 5T 513-516 


Un efort special este esenţial 


Dumnezeu ne-a stabilit mijloace şi, dacă le vom folosi cu hărnicie şi cu rugăciune, nici un vas nu va naufragia, ci va 
înfrunta orice vijelie şi furtună şi în final va ancora în cerul plin de fericire. Dar, dacă vom neglija şi dispreţui aceste 
mijloace şi privilegii, Dumnezeu nu va face un miracol pentru a salva pe nici unul dintre noi şi vom fi pierduţi aşa cum au 
fost luda şi Satana. 

Să nu credeţi că Dumnezeu va face un miracol să salveze acele suflete slabe, care preţuiesc răul şi care practică 
păcatul, sau că un element supranatural va fi adus în vieţile lor, ridicându-i spre sfere mai înalte, unde, prin comparaţie, 
vor face munci mai uşoare fără nici un efort special, fără nici o luptă sau fără crucificarea eului; pentru că aceia care 
pierd vremea pe terenul lui Satana vor pieri la fel ca răufăcătorii. Vor fi distruşi dintr-o dată şi fără nici un remediu. — TM 
453 [155] 


41 
ÎNDRUMARE DIVINĂ 


Sunt trei modalităţi prin care Domnul ne descoperă voinţa Sa şi ne călăuzeşte... 

Dumnezeu ne descoperă voinţa Sa în Cuvântul Său, Sfânta Scriptură. 

Vocea Sa este, de asemenea, descoperită în lucrările Sale providenţiale şi va fi recunoscută, dacă noi nu ne separăm 
sufletele de El prin umblarea pe căile noastre, făcând totul după voinţa noastră şi urmând îndemnurile unei inimi 
nesfinţite, până când simţurile ne vor fi atât de tocite, încât lucrurile veşnice nu mai pot fi distinse şi vocea lui Satana 
este astfel deghizată, încât e acceptată ca vocea lui Dumnezeu. 

O altă modalitate prin care vocea lui Dumnezeu se face auzită este reprezentată de apelurile Spiritului Său cel Sfânt, 
impresionând inima şi marcând caracterul. 

Dacă ai dubii cu privire la orice subiect, trebuie mai întâi să consulţi Scripturile. Dacă într-adevăr ai început o viaţă de 
credinţă şi te-ai predat lui Dumnezeu pentru a fi în întregime al Lui, El te-a luat pentru a te modela şi finisa conform 
scopului Său, ca să poţi să fii un vas de cinste. Ar trebui să ai o dorinţă stăruitoare de a fi maleabil în mâinile Sale şi de a-L 
urma oriunde te-ar conduce. Atunci te-ai încrede în El ca să realizezi planurile Sale şi în acelaşi timp ai coopera cu El la 
salvarea ta cu frică şi cutremur. — 5T 512 [156] 


42 
LUCRAREA TĂCUTĂ A DUHULUI SFÂNT 


Viaţa de creştin nu este o modificare sau o îmbunătăţire a celei vechi, ci o transformare a naturii. Aceasta înseamnă o 
moarte a sinelui faţă de păcat şi o viaţă cu totul nouă. Această schimbare poate fi în-făptuită doar de lucrarea activă a 
Duhului Sfânt. 

Nicodim era încă nedumerit şi Isus a folosit vântul pentru a-i explica înţelesul: „Vântul suflă încotro vrea, şi-i auzi 
vuietul; dar nu ştii de unde vine, nici încotro merge. Tot aşa este cu oricine este născut din Duhul.” 

Vântul se aude prin ramurile copacilor, foşnind printre frunze şi flori, şi totuşi este invizibil şi nici un om nu ştie de 
unde vine sau încotro pleacă. La fel este cu lucrarea Duhului Sfânt asupra inimii. Nu poate fi explicată mai mult decât 
mişcările vântului. O persoană poate să nu fie în stare să spună exact locul şi momentul sau să traseze toate 
circumstanţele în procesul convertirii; dar aceasta nu dovedeşte că acea persoană nu este convertită. Printr-un mijloc tot 
atât de nevăzut ca vântul, Hristos lucrează continuu asupra inimii. Puțin câte puţin, poate insesizabil pentru primitor, se 
produc impresii prin care sufletul este sensibilizat să se îndrepte spre Hristos. Acestea pot veni prin meditaţie asupra Lui, 
prin studiul Scripturilor sau prin auzirea Cuvântului de la predicator. Pe neaşteptate, când Duhul vine cu un apel mai 
direct, sufletul se predă bucuros lui Hristos. Mulţi numesc [157] aceasta o convertire bruscă, dar ea este rezultatul unei 
îndelungate strădanii a Duhului Sfânt, o lucrare făcută cu multă răbdare. 

Chiar dacă vântul în sine este invizibil, el produce efecte care sunt văzute şi simţite. La fel şi lucrarea Duhului Sfânt 
asupra sufletului se va descoperi în fiecare faptă a aceluia care a simţit puterea Lui salva-toare. Când Duhul lui 
Dumnezeu ia inima în stăpânire, El transformă viaţa. Gândurile păcătoase sunt date la o parte, faptele rele sunt părăsite; 
dragostea, umilinţa şi pacea iau locul mâniei, invidiei şi rivalităţii. Bucuria ia locul tristeţii, iar înfăţişarea reflectă lumina 
cerului. Nimeni nu vede mâna care ridică povara sau care ţine lumina ce provine din curţile cereşti. Binecuvântarea vine 
atunci când prin credinţă sufletul se predă lui Dumnezeu... 

Este imposibil pentru mintea limitată să înţeleagă lucrarea de răscumpărare. Taina ei depăşeşte cunoaşterea umană, 
dar cel ce trece din moarte la viaţă realizează că aceasta este o realitate divină. Începutul lucrării de salvare îl putem 
cunoaşte de aici, prin experienţă personală. Rezultatele sale se văd în decursul veşniciei. — DA 172, 173 


Dovada ajutorului divin 


Dacă aveţi un sentiment al nevoii în suflet, dacă sunteţi flămânzi şi însetaţi după neprihănire, aceasta este o dovadă 
că Hristos a lucrat în inima voastră, în scopul de a face, cu ajutorul Duhului Sfânt, acele lucruri care sunt imposibile 
pentru voi. — MB 19 [158] 


43 
LOCUIREA LUI HRISTOS ÎN NOI 


Dacă suntem înrădăcinaţi şi ancoraţi în dragoste, ar trebui să „putem pricepe împreună cu toţi sfinţii care este 
lărgimea, lungimea, adâncimea şi înălţimea şi să cunoaştem dragostea lui Hristos, care întrece orice cunoştinţă”. O, ce 
posibilităţi minunate şi ce încurajare! În inima omenească, curățată de toate impurităţile morale, locuieşte preţiosul 
Mântuitor, înnobilând şi sfinţind întreaga natură şi făcând din om un templu al Duhului Sfânt... 


Răspunsul Său la credinţa noastră 


Noi locuim în Hristos printr-o credinţă vie, iar El locuieşte în inimile noastre prin credinţa fiecăruia. Noi suntem 
însoţiţi de prezenţa divină şi, când ne dăm seama de această prezenţă, gândurile noastre sunt aduse în supunere faţă de 
Isus Hristos. Exerciţiile noastre spirituale sunt în concordanţă cu intensitatea cu care suntem conştienţi de această 
colaborare. Enoh a umblat cu Dumnezeu în acest mod; iar Hristos locuieşte în inimile noastre prin credinţă, când ne vom 
da seama că El este de partea noastră şi când vom fi conştienţi de rolul pe care l-a avut în Planul de Mântuire. Ar trebui 
să fim cei mai fericiţi, cultivând simţul conştienţei măreţului dar pe care l-a făcut Dumnezeu lumii noastre şi nouă 
personal. 

Aceste gânduri au o putere de control asupra întregului nostru caracter. Vreau să vă imprim în minte că aveţi un 
însoțitor divin întotdeauna, numai dacă doriţi: „Cum se împacă Templul lui Dumnezeu cu idolii? Căci noi suntem [159] 
Templul Dumnezeului celui viu, cum a zis Dumnezeu: 'Eu voi locui şi voi umbla în mijlocul lor; Eu voi fi Dumnezeul lor, şi 
ei vor fi poporul Meu.” 


Modelaţi de dragostea Lui 


Pe măsură ce mintea se ocupă mai mult cu persoana lui Hristos, caracterul este modelat după asemănarea divină. 
Gândurile sunt umplute cu simţul bunătăţii şi dragostei Sale. Noi contemplăm caracterul Său şi astfel El e prezent în 
toate gândurile noastre. Dragostea Lui ne înconjoară. Dacă ne fixăm un moment ochii asupra soarelui la amiază, când ne 
vom întoarce privirea, imaginea soarelui ne va apărea în orice vom privi. 

La fel se întâmplă atunci când privim la Isus. Asupra oricărui lucru pe care îl privim se reflectă imaginea lui Isus, care 
este Soarele îndreptăţirii. Nu putem vedea sau vorbi despre nimic altceva. Imaginea Sa este imprimată pe retina ochiului 
sufletului şi afectează fiecare parte a vieţii noastre zilnice, uşurând şi supunând întreaga noastră natură. Privind, ne 
conformăm asemănării divine, chiar unei asemănări cu Hristos. Vom reflecta razele luminoase şi strălucitoare ale 
îndreptăţirii Sale asupra tuturor celor cu care intrăm în contact. Noi am devenit schimbaţi în caracter; căci inima, sufletul 
şi mintea sunt luminate de strălucirea Aceluia care ne-a iubit şi S-a dat pe Sine pentru noi. Astfel se observă realizarea 
unei influenţe personale vii, care locuieşte în inimile noastre prin credinţă. 

Când cuvintele Sale de învăţătură sunt primite şi au luat conducerea asupra noastră, Isus este pentru noi o prezenţă 
statornică, ce controlează gândurile, ideile şi faptele noastre. Suntem impregnaţi cu învăţătura celui mai mare Maestru 
pe care L-a cunoscut lumea vreodată. [160] Un simţ al responsabilităţii şi al influenţei umane dă consistenţă părerilor 
noastre despre viaţă şi despre îndatoririle zilnice. 

Isus Hristos este totul pentru noi — cel dintâi, cel din urmă şi cel mai bun în tot ceea ce facem. Isus Hristos — Spiritul 
Său, caracterul Său — dă culoare tuturor lucrurilor; este urzeala, fibra, întreaga țesătură a fiinţei noastre. Cuvintele lui 
Hristos sunt duh şi viaţă. Nu putem deci să ne orientăm gândurile asupra noastră; pentru că nu mai trăim noi, ci Hristos 
trăieşte în noi şi El este speranţa slavei. Eul este mort, dar Hristos este un Mântuitor viu. Dacă vom continua să privim la 
Isus, vom reflecta imaginea Sa tuturor celor din jurul nostru. Nu ne putem opri să ţinem seama de dezamăgirile noastre 
sau să vorbim despre ele, pentru că un tablou mult mai plăcut ne atrage privirea — iubirea prețioasă a lui Isus Hristos. El 
locuieşte în noi prin cuvântul adevărului. — TM 387-390 


Mărgăritarul de mare preţ 


Trebuie să ne predăm pe noi înşine lui Hristos şi să trăim o viaţă de ascultare de bunăvoie faţă de toate poruncile 
Sale. Tot ceea ce suntem, toate talentele şi abilităţile pe care le avem sunt ale Domnului, pentru a fi consacrate slujirii 


Sale. Când ne predăm astfel în întregime Lui, Hristos ni Se dăruieşte împreună cu toate comorile cerului. Noi obţinem 
astfel mărgăritarul de mare preţ. — COL 116 [161] 


44 
NEGAREA DE SINE 


Isus S-a golit de Sine şi, în tot ceea ce a făcut, eul nu a fost prezent. El Şi-a subordonat toate acţiunile voinţei Tatălui 
Său. Când misiunea Sa pe pământ era aproape de a fi îndeplinită, El a putut spune: „Eu Te-am proslăvit pe pământ, am 
sfârşit lucrarea pe care Mi-ai dat-o s-o fac”. El ne îndeamnă: „Învăţaţi de la Mine, căci Eu sunt blând şi smerit cu inima”. 
„Dacă voieşte cineva să vină după Mine, să se lepede de sine”; eul să fie detronat şi să nu mai deţină supremaţia 
sufletului. 

Cel ce priveşte la Hristos în negarea Sa de Sine, în smerenia inimii Sale, va fi constrâns să spună la fel ca Daniel, când 
L-a privit pe Cel care este la fel ca fiii oamenilor: „Puterile m-au lăsat, culoarea mi s-a schimbat, faţa mi s-a sluţit...” Firea 
omenească se luptă pentru întâietate, este totdeauna gata de ceartă; dar cel ce învaţă de la Hristos este golit de sine, de 
mândrie, de dorinţa de supremație şi este liniştit în suflet. Eul este lăsat la dispoziţia Spiritului Sfânt. Atunci nu mai 
suntem nerăbdători să ocupăm poziţii înalte. Nu mai avem nici o ambiţie de a răzbate prin mulţime şi de a da din coate 
pentru a ne remarca, ci simţim că poziţia cea mai înaltă este la picioarele Mântuitorului nostru. Privim la Isus, aşteptând 
ca mâna Lui să ne conducă şi vocea Lui să ne călăuzească. Apostolul Pavel, care a avut această experienţă, spunea: „Am 
fost răstignit împreună cu Hristos, şi trăiesc; dar nu mai trăiesc eu, ci Hristos trăieşte în mine. Şi viaţa, pe care o trăiesc 
acum în trup, o trăiesc în credinţa în Fiul lui Dumnezeu, care m-a iubit şi S-a dat pe Sine Însuşi pentru mine.” — MB 30,31 
[162] 


45 
CARACTERUL PE CARE DUMNEZEU ÎL APROBĂ 


Tinerii au nevoie să fie îndemnați cu grijă şi cu rugăciune pentru a-şi putea clădi caracterele pe o temelie trainică. 
Motivul pentru care atât de mulţi comit greşeli grave este că nu dau atenţie învățăturilor din experienţă. Sfatul părinţilor 
şi profesorilor nu are nici un efect asupra lor şi ei cedează ispitelor duşmanului. Dumnezeu iubeşte tinerii. El vede în ei 
mari posibilităţi de a face bine, dacă vor realiza nevoia lor de Hristos şi vor clădi pe o bază solidă. El cunoaşte, de 
asemenea, încercările lor. El ştie că vor avea de luptat împotriva puterilor întunericului, care se străduiesc să câştige 
controlul asupra minţii oamenilor, dar El a deschis drumul prin care tineri şi tinere pot deveni părtaşi la natura divină. 


Este nevoie de efort perseverent 


Caracterul nu se formează din întâmplare. Nu este determinat de o izbucnire a temperamentului sau de un singur pas 
greşit. Este repetarea unei fapte ce tinde să devină obişnuinţă şi modelează caracterul spre bine sau spre rău. Caractere 
corecte pot fi formate doar prin efort perseverent şi neobosit, prin îmbunătăţirea fiecărui talent şi a fiecărei abilităţi 
încredințate spre gloria lui Dumnezeu. În loc să facă aceasta, mulţi îşi permit să plutească oriunde i-ar purta impulsurile 
sau circumstanţele. Asta nu pentru că ar avea nevoie de bunuri materiale, ci pentru că nu realizează că Dumnezeu 
doreşte [163] ca în tinereţea lor să facă ce este mai bine. 

Dacă ar sta aşa cum a stat Daniel, tinerii de astăzi ar trebui să exercite fiecare muşchi şi fiecare nerv spiritual. 
Dumnezeu nu doreşte ca ei să rămână începători, ci să atingă cele mai înalte culmi ale desăvârşirii. El doreşte ca ei să 
atingă cele mai înalte trepte ale scării, ca astfel să poată păşi în Împărăţia lui Dumnezeu. 


Influenţa prietenilor 


Tinerii care-şi părăsesc căminele nu mai sunt sub supravegherea părinţilor şi le rămâne o largă arie de acţiune pentru 
a-şi alege prietenii. Ei nu ar trebui să uite că ochiul Tatălui lor ceresc este deasupra lor, că le vede fiecare nevoie şi 
fiecare ispită. Întotdeauna vor putea fi găsiţi în şcoli tineri care, prin modul lor de a acţiona, dau la iveală faptul că 
mintea lor este modelată într-o formă inferioară. Printr-o pregătire neînţeleaptă în copilărie, şi-au dezvoltat caractere 
unilaterale şi, deşi ei au crescut, aceste defecte au rămas, deteriorându-le experienţa. Prin cuvinte şi exemplu, aceste 
suflete îi conduc departe pe cei care au o putere morală slabă. 

Timpul este aur, dragii mei tineri. N-ar trebui să vă primejduiţi sufletele prin semănarea de ovăz sălbatic. Nu vă puteţi 
permite să fiţi nepăsători cu privire la prietenii pe care vi-i alegeţi. 

Opriţi-vă asupra a ceea ce este nobil în caracterele altora şi aceste trăsături vor deveni pentru voi sursă de putere 
morală pentru a rezista răului şi a alege binele. Fixaţi-vă standarde înalte. Părinţii şi profesorii voştri care se tem de 
Dumnezeu vă pot urma cu rugăciunile lor zi şi noapte, vă pot [164] ruga fierbinte şi vă pot avertiza, dar toate acestea vor 
fi în zadar, dacă vă alegeţi prieteni nepăsători. Dacă nu vedeţi nici un pericol real şi vă gândiţi că puteţi face atât binele, 
cât şi răul, după cum alegeţi, nu veţi mai discerne că aluatul răutăţii încearcă în mod viclean să vă ispitească şi să vă 
corupă mintea. 


Hristos, singura noastră speranţă 


Hristos a fost chinuit, insultat, agresat; din toate părţile a fost asaltat de ispite, însă El nu a păcătuit, ci a prezentat lui 
Dumnezeu o supunere totală, care era pe deplin satisfăcătoare. Prin aceasta, El a înlăturat pentru totdeauna orice 
încercare de scuză a nesupunerii. El a venit să-i arate omului cum să asculte, cum să păzească toate poruncile. El S-a 
prins de puterea divină şi aceasta este singura speranţă a păcătosului. El Şi-a dat viaţa pentru ca omul să poată deveni 
părtaş la natura divină, scăpând de stricăciunea care este în lume prin poftă... 

Dumnezeu le-a dat tinerilor talente, pentru ca ei să le îmbogăţească pentru gloria Sa; dar mulţi folosesc aceste daruri 
în scopuri nesfinte. Mulţi au abilităţi care, cultivate, vor produce o recoltă bogată de însuşiri morale, mintale şi fizice. Dar 
ei nu se opresc să se gândească la aceasta. Ei nu calculează costul felului lor de a acţiona. Ei încurajează nepăsarea şi 
nesăbuinţa care nu ascultă de nici un sfat sau reproş. Aceasta este o greşeală teribilă. Tinerii ar trebui să aibă mintea 
trează şi să-şi dea seama că ochiul lui Dumnezeu este deasupra lor, că îngerii urmăresc dezvoltarea caracterului lor şi 
cântăresc valoarea morală. — YI, 27 iulie 1899 [165] 


46 
PREZENȚA CONTINUĂ A LUI HRISTOS 


Religia lui Hristos înseamnă mai mult decât iertarea păcatelor; înseamnă îndepărtarea lor şi umplerea spaţiului gol cu 
darurile Duhului Sfânt. Înseamnă o iluminare divină, o bucurie în Dumnezeu. Înseamnă o inimă golită de sine, de egoism, 
şi binecuvântată cu prezenţa continuă a lui Hristos. Când Hristos domneşte în suflet, acolo se află curăţie, puritate, 
eliberare de păcat. Gloria, plinătatea şi desăvârşirea planului Evangheliei sunt împlinite în viaţă. Acceptarea 
Mântuitorului aduce strălucirea unei păci depline, a unei iubiri desăvârşite şi a unei asigurări perfecte. Frumuseţea şi 
parfumul caracterului lui Hristos, descoperite în viaţă, atestă faptul că într-adevăr Dumnezeu L-a trimis pe Fiul Său în 
lume, să-i fie Mântuitor... 

Urmaşilor Săi credincioşi, Hristos le-a fost un tovarăş zilnic şi un prieten apropiat. Ei au trăit într-o strânsă şi 
permanentă comuniune cu Dumnezeu. Peste ei a răsărit slava Domnului. În ei a fost reflectată lumina cunoștinței slavei 
lui Dumnezeu, de pe faţa lui Hristos. Acum se bucură de razele neumbrite ale strălucirii şi slavei Regelui în ma-iestatea 
Sa. Ei sunt pregătiţi pentru comuniunea cu cerul, pentru că poartă cerul în inimile lor. — COL 419-421 [166] 


Secţiunea a V-a 


PREGĂTIREA 
PENTRU O VIAŢĂ DE LUCRARE 


Adevărata educație înseamnă mai mult decât participarea la anumite studii. Este mult 
cuprinzătoare. Ea include dezvoltarea armonioasă a tuturor capacităţilor fizice și intelectuale. Ea 
învață dragostea și teama de Dumnezeu și este o pregătire pentru îndeplinirea cu credincioșie a 
îndatoririlor vieţii. — CT 64 

Adevărata educaţie constă în pregătirea puterilor fizice, mintale și morale pentru înde-plinirea 
oricărei îndatoriri; este pregătirea trupului, a minţii și a sufletului pentru slujirea divină. Aceasta este 
educaţia care va dăinui în veșnicie. — COL 330 


47 
EDUCAȚIA CREȘTINĂ 


Mintea umană este capabilă de cea mai înaltă cultivare. O viaţă dedicată lui Dumnezeu n-ar trebui să fie o viaţă de 
ignoranță. Mulţi vorbesc împotriva educaţiei, pentru că Isus a ales nişte pescari needucaţi să predice Evanghelia Sa. Ei 
susţin că El i-a preferat pe cei lipsiţi de educaţie. Dar mulţi oameni învăţaţi şi onorabili au crezut învăţăturile Sale. Dacă s- 
ar fi supus neînfricaţi convingerilor conştiinţei lor, aceştia L-ar fi urmat pe Hristos. Abilităţile lor ar fi fost acceptate şi 
angajate în slujba lui Hristos, dacă le-ar fi oferit slujirii Sale. Dar ei nu au avut puterea morală de a-L mărturisi pe Hristos 
în faţa preoţilor ameninţători şi a conducătorilor invidioşi şi de a-şi risca reputaţia, alăturându-se umilului Galilean. 

El, care cunoaşte inimile tuturor, a înţeles aceasta. Dacă cei educați şi nobili nu vor face lucrarea pe care sunt calificaţi 
să o facă, Hristos va alege oameni care vor fi supuşi şi credincioşi în împlinirea voinţei Sale. Isus a ales oameni umili şi i-a 
legat de Sine pentru a-i putea educa să continue pe pământ această lucrare, după ce El Se va înălța la cer. 


Hristos, marele Învățător 


Hristos a fost Lumina lumii. El a fost izvorul tuturor cunoştinţelor. El a fost capabil să califice pescari needucaţi pentru 
a primi înalta misiune pe care le-o încredința. Lecţiile adevărului [169] date acestor oameni modeşti erau de o 
semnificaţie importantă. Ei trebuiau să schimbe lumea. Nu părea un lucru simplu pentru Isus să ţină aceste persoane 
umile strâns legate de El, dar s-a dovedit a fi o lucrare productivă, cu rezultate uriaşe. Cuvintele şi lucrarea lor trebuiau 
să revoluţioneze lumea. 

Isus nu a disprețuit educaţia. Dacă este sfinţită prin dragostea şi teama de Dumnezeu, cea mai înaltă dezvoltare 
intelectuală primeşte totala Sa aprobare. Oamenii simpli, aleşi de Hristos, au fost cu El trei ani, fiind supuşi influenţei 
modelatoare a Maiestăţii cerului. Hristos a fost cel mai mare Învățător pe care l-a cunoscut lumea vreodată. 

Dumnezeu îi va accepta pe tineri cu talentele şi cu bogăţia lor de sentimente, dacă se vor consacra Lui. Ei pot atinge 
cel mai înalt nivel al dezvoltării intelectuale şi, dacă se află în armonie cu principiile religioase, pot duce înainte lucrarea 
pentru care Hristos a venit din cer ca s-o îndeplinească şi astfel, făcând aceasta, vor fi conlucrători cu Stăpânul. 

Studenţii de la colegiul nostru au privilegii deosebite, nu numai pentru că obţin cunoştinţe în domeniul ştiinţelor, ci şi 
pentru că învaţă cum să cultive şi să practice virtuțile care le vor clădi caractere echilibrate. Ei sunt agenţi morali 
responsabili ai lui Dumnezeu. Dumnezeu i-a încredinţat omului talentele bogăției, ale poziţiei sociale şi ale intelectului ca 
să fie folosite cu înţelepciune. Aceste talente variate sunt distribuite proporţional cu puterile şi capacităţile cunoscute 
ale slujitorilor Săi, pentru fiecare dintre lucrările Sale. — RH, 21 iunie 1877 [170] 


48 
ADEVĂRATA EDUCAȚIE 


Adevărata educaţie constă în predarea acelor idei care vor întipări în minte şi inimă cunoaşterea lui Dumnezeu 
Creatorul şi a lui Isus Hristos Răscumpărătorul. O asemenea educaţie va reînnoi mintea şi va trans-forma caracterul. Va 
întări şi fortifica mintea împotriva şoaptelor înşelătoare ale duşmanului sufletelor şi ne va face să înţelegem vocea lui 
Dumnezeu. Îl va face pe cel învăţat capabil să devină conlucrător cu Hristos. 

Dacă dobândesc aceste cunoştinţe, tinerii noştri vor fi în stare să câştige şi restul, care este esenţial; dar dacă nu le 
dobândesc, atunci toate cunoştinţele pe care le pot dobândi de la lume nu-i vor plasa în rândurile Domnului. Ei pot 
aduna toată cunoştinţa pe care o dau cărţile şi totuşi să fie ignoranţi cu privire la primele principii ale îndreptăţirii, care 
le-ar putea da un caracter aprobat de Dumnezeu. 

Cei care caută să câştige cunoştinţe în şcolile acestei lumi ar trebui să-şi aducă aminte că o altă şcoală îi revendică de 
asemenea ca studenţi, şcoala lui Hristos. Din această şcoală, studenţii nu absolvă niciodată. Cei care dau ascultare 
instrucţiunilor Învăţătorului divin câştigă mereu tot mai multă înţelepciune şi nobleţe sufletească şi astfel sunt pregătiţi 
să intre într-o şcoală mai înaltă, unde dezvoltarea va continua pentru veşnicie. 

Infinita Înţelepciune pune înaintea noastră marile lecţii ale vieţii — lecţiile datoriei şi fericirii. Acestea sunt adeseori 
greu de învăţat, dar fără ele nu putem face [171] un progres real. Ne-ar putea costa efort, lacrimi şi chiar agonie, dar nu 
trebuie să ne clătinăm, nici să obosim. În această lume, în mijlocul încercărilor şi ispitelor, noi trebuie să ne clădim un 
caracter potrivit pentru societatea îngerilor curaţi şi sfinţi. Cei care devin atât de absorbiți de studii mai puţin 
importante, încât încetează să mai înveţe la şcoala lui Hristos, suferă o pierdere infinită. 

Fiecare abilitate, fiecare trăsătură cu care Creatorul i-a înzestrat pe copiii oamenilor trebuie folosite pentru gloria Sa; 
şi în această folosire se dobândeşte cel mai pur, nobil şi plin de fericire exerciţiu. Principiile cerului ar trebui să devină 
supreme în viaţă şi fiecare pas înainte în dobândirea cunoştinţelor sau în cultivarea intelectului ar trebui să fie un pas 
spre îmbinarea umanului cu divinul. — FE 543, 544 


Esenţialul în educaţie 


Cea mai importantă educaţie pe care tinerii noştri trebuie să o dobândească astăzi, care-i va face potriviţi pentru 
standardele mai înalte ale şcolii lui Hristos, care este mai presus de oricare alta, este acea educaţie care-i va învăţa cum 
să descopere lumii voinţa lui Dumnezeu. — RH, 24 octombrie 1907 


Cea mai înaltă educaţie 


Cei care îşi dau silinţa să înveţe calea şi voinţa lui Dumnezeu primesc cea mai înaltă educaţie pe care muritorii o pot 
primi. Ei nu îşi clădesc experienţa pe sofismele lumii, ci pe principii care sunt veşnice. — CT 36 [172] 


49 
NEVOIA UNEI EDUCAȚII CREȘTINE 


Dumnezeu cere instruirea facultăţilor mintale. El intenţionează ca slujitorii Săi să aibă o inteligenţă mai mare şi un 
discernământ mai clar decât cei din lume şi este nemulţumit de cei care sunt prea nepăsători şi indolenţi pentru a deveni 
lucrători eficienţi şi bine informaţi. Dumnezeu cere să-L iubim cu toată inima, cu tot sufletul, cu toată puterea şi cu toată 
mintea. Aceasta ne obligă să ne dezvoltăm intelectul la capacitatea maximă, pentru ca astfel să-L cunoaştem şi să-L 
iubim pe Creatorul nostru cu toată puterea minţii noastre. 

Dacă este subordonat controlului Duhului Sfânt, intelectul nostru va fi cultivat şi folosit cu eficienţă în slujba lui 
Dumnezeu. Oamenii needucaţi, care se consacră lui Dumnezeu şi care năzuiesc să-i ajute pe alţii să fie binecuvântaţi, 
sunt folosiţi de Domnul în serviciul Său. Dar cei care, având acelaşi spirit de consacrare, au avut totuşi şi avantajul unei 
educaţii temeinice pot face o lucrare mult mai extinsă pentru Hristos. Ei au o poziţie avantajoasă. 


Pregătindu-ne pentru servicii mai înalte 


Dumnezeu doreşte să obţinem cea mai înaltă educaţie posibilă, cu scopul de a împărtăşi şi altora cunoştinţele 
noastre. Nici unul nu poate şti unde sau cum poate fi chemat să lucreze sau să vorbească pentru Dumnezeu. Numai Tatăl 
nostru ceresc vede ce pot face oamenii. Avem în faţă posibilităţi [173] pe care credinţa noastră plăpândă nu le poate 
discerne. Mintea ar trebui astfel antrenată, încât, dacă este necesar, să putem prezenta adevărurile Cuvântului Său în 
faţa celor mai înalte autorităţi pământeşti în aşa fel, încât Numele Său să fie glorificat. N-ar trebui să pierdem nici o 
ocazie de a ne califica intelectual pentru a lucra în slujba lui Dumnezeu. 


O educaţie atotcuprinzătoare 


Lăsaţi tinerii care au nevoie de o educaţie să lucreze cu hotărâre pentru a o obţine. Nu aşteptaţi ocaziile, ci creaţi-vi-le 
singuri. Să folosim cele mai mici prilejuri care ni se oferă. Practicaţi economia. Nu vă pierdeţi timpul pentru satisfacerea 
apetitului sau în căutare de plăceri. Fiţi hotărâți să deveniți utili şi eficienţi, aşa cum vă cheamă Dumnezeu să fiţi. Fiţi 
scrupuloşi şi credincioşi în orice întreprindeţi. Obţineţi fiecare avantaj prin care vă puteţi întări intelectul. Lăsaţi ca 
studiul cărţilor să se combine cu o muncă manuală, folositoare, şi printr-o conştiincioasă silinţă, prin veghere şi 
rugăciune, să obţinem înţelepciunea care vine de sus. Aceasta vă va da o educaţie completă. Astfel veţi putea creşte în 
caracter şi veţi câştiga o influenţă asupra altora, făcându-vă în stare să-i conduceţi şi pe alţii pe cărarea integrităţii şi a 
sfințirii. 

Cât de multe pot fi îndeplinite în lucrarea de educaţie, dacă suntem treji în faţa oportunităţilor şi privilegiilor noastre. 
Adevărata educaţie înseamnă mai mult decât pot oferi şcolile. În timp ce studiul ştiinţelor nu trebuie neglijat, există o 
pregătire mai înaltă, care poate fi realizată printr-o legătură vie cu Dumnezeu. Fiecare student să-şi ia Biblia şi să intre în 
comuniune cu marele Învățător. [174] Şi astfel mintea să fie antrenată şi disciplinată, pentru a se putea descurca astfel cu 
problemele mari care ne confruntă în cercetarea adevărului divin. 


Cunoştinţă şi autodisciplină 
Cei care flămânzesc după cunoştinţa cu care să-i binecuvânteze pe semenii lor vor fi ei înşişi binecuvântaţi de 
Dumnezeu. Prin studiul Cuvântului Său, puterile lor mintale sunt trezite pentru o activitate stăruitoare. Va avea loc o 
extindere, o dezvoltare a facultăţilor lor, iar mintea va dobândi putere şi eficienţă. Autodisciplina trebuie practicată de 
oricine ar putea fi un lucrător al lui Dumnezeu. Aceasta ar realiza mai mult decât elocvenţa sau cele mai strălucitoare 
talente. — COL 334,335 


Împlinirea aşteptărilor părinţilor 
Este întotdeauna cel mai bine şi sigur să faceţi ceea ce este corect, pentru că aşa este drept. Nu vreţi să vă gândiţi mai 
serios? Gândirea corectă stă la baza acţiunilor corecte. Hotărâţi-vă să răspundeţi aşteptărilor pe care părinţii voştri le au 
de la voi, pentru a vedea că banii cheltuiţi pentru voi nu au fost greşit utilizaţi sau investiţi. Faceţi-vă un scop clar din a 
colabora cu părinţii şi profesorii voştri şi din a atinge un standard înalt în cunoştinţă şi caracter. Fiţi hotărâți să nu-i 
dezamăgiţi pe cei ce v-au iubit suficient pentru a avea încredere în voi. Este important să faceţi binele şi Hristos vă va 
ajuta să reuşiţi, dacă sunteţi în căutarea acestui lucru, pentru că este bun. — FE 248 [175] 

EDUCAȚIE PENTRU VEȘNICIE 


loan scrie: „ V-am scris, tinerilor, fiindcă sunteţi tari şi Cuvântul lui Dumnezeu rămâne în voi şi aţi biruit pe cel rău”. Şi 
Pavel îl îndeamnă pe Timotei să le ceară tinerilor să fie cumpătaţi. Educaţi-vă sufletul astfel încât să fie ca al lui Daniel, un 
slujitor loial şi statornic al Domnului oştirilor. Cumpăniţi bine cu privire la cărarea pe care păşiţi, pentru că sunteţi pe 
pământ sfinţit şi îngerii Domnului sunt împrejurul vostru. 

Este bine să simţiţi că ar trebui să urcați pe cea mai înaltă treaptă a scării educaţiei. Istoria şi filozofia sunt studii 
importante, dar sacrificiul vostru de timp şi bani nu va valora nimic, dacă nu vă folosiţi cunoştinţele pentru a-L onora pe 
Dumnezeu şi pentru binele oamenilor. Dacă dobândirea cunoaşterii ştiinţei nu reprezintă un mijloc pentru realizarea 
celor mai înalte scopuri, ea este fără valoare. 

Educaţia care nu oferă o cunoaştere la fel de durabilă ca eternitatea nu are nici un sens. Dacă nu păstraţi cerul şi 
viitorul înaintea voastră, realizările voastre nu au o valoare de lungă durată. Dar dacă Isus este Învățătorul vostru, nu 
doar o zi pe săptămână, ci zi de zi, oră de oră, veţi avea aprobarea Sa în acţiunea dobândirii de cunoştinţe literare. — FE 
191,192 [176] 


51 
O PREGĂTIRE PRACTICĂ 


Munca manuală în scopuri utile este o parte a planului Evangheliei. Marele Învățător, ascuns în stâlpul de nor, 
instruia poporul Israel cu privire la faptul că fiecare tânăr ar trebui învăţat să practice o îndeletnicire folositoare. De 
aceea, exista un obicei la evrei ca atât cei din clasele bogate, cât şi cei săraci să-i înveţe pe fiii şi fiicele lor lucruri 
folositoare, astfel încât, dacă ar fi venit timpuri potrivnice, să nu fie dependenţi de alţii, ci să fie în stare să-şi procure 
singuri cele necesare. Ei puteau fi instruiți în domeniul literar, dar trebuiau de asemenea să fie pregătiţi şi într-o meserie. 
Aceasta era considerată ca o parte indispensabilă a educaţiei lor. 


O educaţie echilibrată 


Acum, ca şi în timpul vechiului Israel, tinerii ar trebui instruiți cu privire la obligaţiile vieţii practice. Fiecare ar trebui să 
obţină cunoştinţe într-una din ramurile muncii manuale prin care, dacă va fi nevoie, să-şi poată câştiga existenţa. 
Aceasta este esenţial nu numai ca o asigurare împotriva vicisitudinilor vieţii, ci şi pentru dezvoltarea fizică, intelectuală şi 
morală. Chiar dacă este mai mult ca sigur că nu va trebui niciodată să recurgă la munca manuală pentru a se întreţine, 
totuşi omul trebuie să înveţe să lucreze. Fără exerciţiu fizic, nimeni nu ar putea avea o constituţie sănătoasă şi o sănătate 
viguroasă, iar disciplina unei munci regulate nu este mai puţin importantă pentru obţinerea unei minţi puternice, active 
şi a unui caracter nobil. [177] 

Studenţii care au obţinut cunoştinţe din cărţi, fără o cunoaştere a muncii practice, nu pot pretinde că beneficiază de o 
educaţie echilibrată. Energiile care ar fi trebuit dedicate afacerilor, în diferitele sale ramuri, au fost neglijate. Educaţia nu 
constă numai în folosirea creierului. Implicarea fizică este o parte esenţială a pregătirii pentru fiecare tânăr. O parte 
importantă a educaţiei lipseşte, dacă studentul nu a fost învăţat cum să se angajeze într-o muncă fizică utilă. 

Exerciţiul sănătos al întregii fiinţe va asigura o educaţie largă şi cuprinzătoare. Fiecare elev ar trebui să dedice o parte 
din zi activităţii fizice. Astfel se va forma obiceiul de a munci şi se va încuraja un spirit de încredere în sine şi tinerii vor fi 
protejaţi de multe practici rele şi degradante, care sunt atât de adesea rezultatul trândăviei. Toate acestea pentru a ne 
păstra în legătură cu principalul obiectiv al educaţiei; deoarece, încurajând activitatea, perseverenţa şi curăţia, venim în 
armonie cu Creatorul. 


Avantajul muncii folositoare 


Cel mai mare beneficiu din exerciţiul fizic nu se obţine când acesta este luat doar ca un joc sau ca un simplu 
antrenament. Există un beneficiu datorat ieşirii la aer curat şi de asemenea antrenării muşchilor; dar, dacă aceeaşi 
energie este pusă în slujba îndeplinirii unor activităţi folositoare, cu cât mai mare va fi beneficiul dobândit! Rezultatul va 
fi un sentiment de satisfacţie, pentru că o astfel de activitate atrage după sine un simţământ al utilității şi aprobarea 
conştiinţei pentru o datorie bine îndeplinită. 

Studenţii ar trebui să plece din şcolile noastre educați [178] într-un spirit de eficienţă, astfel încât, atunci când îşi vor 
folosi propriile resurse, să aibă cunoştinţe pe care să le poată folosi şi de care este nevoie pentru a avea succes în viaţă. 
Studiul sârguincios este esenţial, dar la fel de importantă este şi munca făcută cu hărnicie. Joaca nu este esenţială. 
Dedicarea puterilor fizice în scopul distracţiei nu favorizează în cel mai bun mod posesia unei minţi bine echilibrate. Dacă 
timpul dedicat exerciţiului fizic, care tinde să devină tot mai lung, ar fi folosit în lucrarea în ogorul lui Hristos, atunci 
binecuvântarea lui Dumnezeu ar fi dată celui care munceşte. 

Disciplina pentru viaţa practică, dobândită prin îmbinarea muncii fizice cu efortul intelectual, este uşurată la gândul 
că pregăteşte mintea şi trupul pentru a face mai bine lucrarea pe care Dumnezeu le-a hărăzit-o oamenilor. Cu cât mai 
clar vor înţelege tinerii cum să-şi aducă la îndeplinire îndatoririle, cu atât mai mare va fi bucuria lor de a fi de folos altora 
zi de zi . Mintea învățată să găsească plăcere în munca folositoare se dezvoltă; prin practică şi disciplină, ea este 
pregătită să fie utilă, pentru că a dobândit cunoştinţa care este esenţială în a-l face pe posesorul ei o binecuvântare 
pentru cei din jur. 

Nu pot găsi o împrejurare din viaţa lui Hristos în care să-şi fi dedicat timpul jocului şi distracţiei. El a fost marele 
Învățător pentru viaţa aceasta, dar şi pentru cea veşnică, şi totuşi nu am descoperit nici o ocazie în care El să-şi fi învăţat 
ucenicii să se angajeze în jocuri pentru a face exerciţiu fizic... 


Învață cum să găteşti 
Atât tinerii, cât şi tinerele ar trebui învăţaţi cum să gătească economic şi cum să se dispenseze [179] de tot ceea ce 
este din carne. Să nu-i încurajăm deloc în prepararea unui meniu care conţine cât de puţină carne, pentru că aceasta ţine 
mai mult de ignoranţa Egiptului decât de curăţia reformei sănătăţii. 
În special tinerele ar trebui să înveţe să gătească. Ce altă parte a educaţiei unei fete este mai importantă ca aceasta? 
Oricare ar fi împrejurările în care s-ar afla în viaţă, poate pune în aplicare această învăţătură practică... 


În câmpul misionar 


Educaţia, în toate aspectele vieţii practice, îi va face pe tinerii noştri de folos atunci când părăsesc şcoala pentru a 
merge în ţări străine. Atunci ei nu vor depinde de alţii la care să apeleze pentru gătit, cusut sau construirea de locuinţe. 
Influenţa lor va fi mult mai mare dacă ei arată că-i pot învăţa pe cei neştiutori cum să muncească, folosind cele mai bune 
metode, pentru obţinerea celor mai bune rezultate. Pentru a susţine astfel de misionari, va fi nevoie de o mică sumă de 
bani, deoarece ei pun la lucru tot ce au mai bun şi într-o măsură completă, folosindu-şi puterile fizice, combinând 
lucrarea cu studiile. Acest lucru va preţui mult acolo unde mijloacele financiare sunt greu de obţinut. Ei vor arăta că 
misionarii pot deveni educatori, învăţându-i pe alţii cum să muncească. Oriunde vor merge, ceea ce au câştigat în acest 
domeniu le va da fermitate şi stabilitate. — CT 307-314 [180] 


52 
DEVOTAMENTUL STUDENTULUI 


Acei studenţi care mărturisesc că-L iubesc pe Dumnezeu şi ascultă de adevăr trebuie să deţină acel grad de 
autocontrol şi tărie a principiilor religioase, care-i va ajuta să rămână neclintiţi în faţa ispitelor şi să ia poziţie pentru Isus 
la şcoală, la pensiune sau oriunde s-ar afla. Religia nu este o simplă manta de purtat în casa Domnului; principiile 
religioase ar trebui să caracterizeze întreaga viaţă. 


Caracter şi comportament 

Cei care se adapă din fântâna vieţii nu vor manifesta, asemenea lumii, o dorinţă înflăcărată pentru diversitate şi 
plăcere. În comportamentul şi caracterul lor va fi văzută odihna, pacea şi fericirea, pe care le-au găsit în Isus, punându-şi 
nelămuririle şi poverile lor zilnice la picioarele Sale. Ei vor arăta că, pe calea ascultării şi a datoriei, se află mulţumire şi 
chiar bucurie. Unii ca aceştia vor exercita o influenţă asupra colegilor care-i urmează, care se va extinde asupra întregii 
şcoli... 

Un tânăr silitor, conştiincios şi credincios într-o şcoală este o comoară inestimabilă. Îngerii din ceruri se uită cu 
dragoste la el şi în cărţile cerului este înregistrată orice faptă de neprihănire, orice ispită căreia i-a rezistat, fiecare rău 
biruit. El pune o temelie bună pentru viitor şi astfel va putea obţine viaţa veşnică. 

De tinerii creştini depind într-o mare măsură păstrarea şi perpetuarea instituţiilor [181] pe care Dumnezeu le-a stabilit 
pentru avansarea lucrării Lui. Niciodată nu a existat o perioadă în care rezultate atât de importante să depindă de o 
generaţie de oameni. Atunci, cât de important ar fi ca tinerii să fie calificaţi pentru această măreaţă lucrare, astfel încât 
Dumnezeu să-i poată folosi ca instrumente ale Sale! Creatorul lor cere aceasta de la ei, care sunt deasupra celorlalţi... 


Valoarea disciplinei în şcoli 

Caracterul neîmblânzit şi indolent al multor tineri din această vreme provoacă multă durere în inimi. Dacă ar putea 
vedea aceasta când se plâng de legile şi regulile instituţiilor noastre, care sunt aplicate numai pentru a le îmbunătăţi 
poziţia şi imaginea în societate, pentru a le înnobila mintea şi a le creşte fericirea, tinerii nu s-ar mai revolta, n-ar mai 
semăna suspiciune şi nu ar mai prejudicia aceste instituţii. 

Tinerii noştri ar trebui să răspundă cu energie şi fidelitate cererilor ce le sunt adresate, şi aceasta va fi garanţia 
succesului lor. Tinerii care nu au avut niciodată succes în îndeplinirea datoriilor cotidiene ale vieţii vor fi la fel de 
nepregătiţi şi pentru a se angaja în răspunderi înalte. O experienţă religioasă este câştigată numai prin luptă, prin 
dezamăgire, printr-o severă autodisciplină şi prin rugăciuni stăruitoare. Paşii către cer trebuie parcurşi unul câte unul şi 
fiecare pas înainte îţi va da putere pentru a-l face pe următorul. — CT 98-100 [182] 


53 
OCAZIILE STUDENTULUI 


Tineri studenţi, cooperaţi cu profesorii voştri! Făcând aceasta, le daţi speranţă şi curaj. Îi ajutaţi pe ei şi în acelaşi timp 
vă ajutaţi pe voi înşivă să avansați. Amintiţi-vă că, într-o mare măsură, depinde de voi dacă profesorii vor avea o poziţie 
avantajoasă, dacă munca lor va fi un succes recunoscut. În sensul cel mai înalt, trebuie să fiţi învăţăcei, văzându-L pe 
Dumnezeu în spatele profesorului şi pe profesor cooperând cu El. 

Ocaziile voastre de a lucra trec cu repeziciune. Nu aveţi timp de pierdut în satisfacerea sinelui. Numai dacă vă veţi da 
toată silinţa să aveţi succes veţi câştiga adevărata fericire. Ocaziile ce vi se oferă în perioada în care sunteţi la şcoală sunt 
preţioase. Faceţi-vă viaţa de student cât mai apropiată de perfecţiune. Veţi păşi pe această cărare doar o dată. Şi 
depinde de voi dacă lucrarea voastră va fi un succes sau un eşec. Dacă veţi avea succes în dobândirea cunoştinţelor 
biblice, veţi găsi comori pe care să le împărţiţi altora. 


Ajutându-i pe alţii 

Dacă aveţi un coleg care a rămas în urmă, explicaţi-i lecţia pe care nu a înţeles-o. Aceasta vă va ajuta pe voi înşivă să 
înţelegeţi. Folosiţi cuvinte simple, exprimaţi-vă ideile într-un limbaj clar şi uşor de înţeles. 

Ajutându-ţi colegul, îţi ajuţi profesorul. Adeseori, cei ce păreau ignoranţi vor înţelege mult mai uşor de la un coleg 
decât de la profesor. Aceasta este colaborarea [183] pe care Hristos o cere de la voi. Marele Învățător stă alături de voi, 
ajutându-vă să le fiţi de folos celor care au rămas în urmă. 

În timpul şcolii, poţi avea şansa de a le spune celor neştiutori şi săraci minunatele adevăruri din Cuvântul lui 
Dumnezeu. Valorifică fiecare ocazie de acest fel. Domnul va binecuvânta fiecare clipă petrecută în acest mod. — 7T 
275,276 


Măreţia lucrurilor esenţiale 


Niciodată să nu fiţi mulţumiţi cu un standard scăzut. În timp ce urmaţi şcoala, asiguraţi-vă că aveţi în vedere un scop 
nobil, sfânt. Învăţaţi din dorinţa de a vă califica pentru slujirea într-un domeniu al viei Domnului. Faceţi tot ce puteţi 
pentru a atinge această ţintă. Puteţi face pentru voi mai mult decât oricine altcineva. Şi dacă veţi face tot ce puteţi 
pentru voi înşivă, ce povară veţi lua de pe umerii directorului şi ai profesorilor! 

Înainte de a aspira să studiaţi cele mai înalte ramuri ale cunoștinței literare, asiguraţi-vă că aţi înţeles pe deplin 
regulile simple ale gramaticii şi că aţi învăţat să scrieţi, să citiţi şi să pronunţaţi corect... 

Nu pierdeţi timpul învățând lucruri care vă vor fi de puţin folos mai târziu, în viaţă. În loc să încercaţi să învăţaţi 
limbile clasice, învăţaţi mai întâi să vorbiţi corect limba voastră. Învăţaţi să socotiți. Dobândiţi acele cunoştinţe care vă 
vor ajuta să fiţi folositori oriunde v-aţi afla. — CT 218,219 [184] 


54 
PREGĂTIȚI-VĂ PENTRU SLUJIRE 


Având în vedere lumina pe care ne-a dat-o Dumnezeu, este uimitor că nu sunt iniţiative ale tinerilor care să întrebe: 
„Doamne, ce ai vrea să fac?” Este o greşeală periculoasă să ne imaginăm că, în cazul în care un tânăr se hotărăşte să se 
dedice pastoraţiei, nu este necesar nici un efort special pentru ca el să fie potrivit pentru lucrarea lui Dumnezeu. Oricare 
ar fi chemarea voastră, este esenţial să vă dezvoltați calităţile prin studiu sârguincios. Tinerii şi tinerele ar trebui 
îndemnați să aprecieze ocaziile binecuvântate, trimise de cer, pentru a deveni disciplinaţi şi inteligenţi. Ei ar trebui să 
beneficieze de avantajul şcolilor care au fost înfiinţate, având ca scop suprem dobândirea celor mai bune cunoştinţe. 
Este considerat păcat să fii indolent şi neglijent cu privire la educaţie. Timpul este scurt şi, pentru că Domnul este 
aproape să vină pentru a trage cortina peste scena istoriei acestui pământ, este atât de necesar să îmbunătăţiţi şi să 
valorificaţi ocaziile şi privilegiile prezente. 


Consacră-ţi îndemânarea în slujba lui Dumnezeu 

Tinerii şi tinerele ar trebui să meargă la şcolile noastre, acolo unde pot dobândi cunoştinţe şi unde pot învăţa să fie 
disciplinaţi. Ar trebui să-şi consacre abilităţile lui Dumnezeu, să devină cercetători sârguincioşi ai Bibliei, pentru a nu fi 
duşi în eroare de cei nelegiuiţi; pentru că numai printr-o studiere stăruitoare a Bibliei vor dobândi cunoştinţa [185] 
adevărului. Prin practicarea adevărului deja cunoscut, o lumină mai mare va străluci asupra noastră din Sfintele 
Scripturi... 

Cei care sunt cu adevărat consacraţi lui Dumnezeu nu vor intra în lucrare animați de aceleaşi motive pentru care 
oamenii se angajează într-o afacere lumească doar de dragul de a-şi câştiga existenţa, ci, dimpotrivă, nepermiţând nici 
unei consideraţii lumești să-i controleze, vor intra în lucrare conştienţi de sfinţenia cauzei lui Dumnezeu. 


Pregătirea pentru ceea ce va veni 

Lumea trebuie avertizată şi nici un suflet nu ar trebui să se mulţumească doar cu o cunoaştere superficială a 
adevărului. Nu ştiţi la ce responsabilitate veţi fi chemaţi. Nu ştiţi unde aţi putea fi chemaţi să depuneţi mărturie despre 
adevăr. Mulţi vor trebui să depună mărturie în tribunale, alţii vor trebui să stea în faţa regilor sau în faţa învăţaţilor 
acestui pământ şi să răspundă pentru credinţa lor. 

Cei care au doar o înţelegere superficială a adevărului nu vor fi capabili să expună cu claritate Scripturile şi să poată 
oferi motive clare pentru credinţa lor. Vor deveni confuzi şi nu vor fi lucrători care nu au de ce să le fie ruşine. Nimeni să 
nu-şi imagineze că nu are nevoie de studiu, pentru că nu trebuie să predice de la amvon. Nu ştiţi ce ar putea cere 
Dumnezeu de la voi. 

Este trist faptul că înaintarea cauzei lui Dumnezeu este frânată de lipsa de lucrători educați, care să corespundă 
pentru poziţii de încredere. Domnul va accepta mii care să lucreze în marele Său seceriş, dar mulţi nu se vor pregăti 
pentru lucrare. Totuşi toţi cei care s-au consacrat [186] cauzei lui Hristos, care s-au oferit voluntari ca soldaţi în oştirea lui 
Hristos, ar trebui să se angajeze în lucrarea la care sunt cel mai bine pregătiţi. Religia a însemnat prea puţin pentru 
urmaşii declaraţi ai lui Hristos. Dar nu este dorinţa lui Dumnezeu ca cineva să rămână ignorant, când înţelepciunea şi 
cunoştinţa au fost date din belşug. — FE 216,217 


Echilibraţi de principii corecte 

Nu este adevărat că întotdeauna tinerii sclipitori au succese măreţe. Cât de adesea oameni talentaţi şi educați au fost 
plasați în poziţii de încredere şi n-au avut succes. Strălucirea lor avea aparenţa aurului, dar, când a fost încercat, s-a 
dovedit a fi doar tinichea şi zgură. Prin lipsă de credincioşie, ei au contribuit la propria cădere. Nu au fost harnici şi 
perseverenţi şi nu s-au îndreptat spre esenţa lucrurilor. Nu au fost dispuşi să înceapă de la baza scării şi, cu răbdare şi 
trudă, să urce treaptă după treaptă, până vor ajunge în vârf. Ei au umblat după bunul lor plac. Nu au depins de 
înţelepciunea pe care numai Dumnezeu o poate da. Eşecul lor nu s-a datorat faptului că nu au avut nici o şansă, ci pentru 
că nu au fost echilibraţi. Ei nu au simţit că avantajele educaţiei erau valoroase pentru ei, astfel că nu au avansat aşa cum 
ar fi putut în cunoaşterea religiei şi a ştiinţei. Mintea şi caracterul lor nu au fost echilibrate de înaltele principii ale 
binelui. — FE 193 [187] 


55 
DORINȚA DE DEZVOLTARE 


Dacă fiecare şi-ar da seama de influenţa personală pe care o are şi că va da socoteală în faţa lui Dumnezeu pentru 
acest lucru, în nici un caz nu ar fi leneş, ci şi-ar cultiva abilităţile şi şi-ar antrena fiecare putere, ca să-L poată servi pe 
Acela care l-a răscumpărat cu sângele Său. 

Tinerii, în special, ar trebui să simtă nevoia de a-şi cultiva mintea şi de a folosi fiecare ocazie pentru a-şi dezvolta 
intelectul, devenind apți pentru a-l sluji Lui, care Şi-a dat viaţa Sa prețioasă pentru ei. Fie ca nimeni să nu facă greşeala 
de a se considera suficient de educat, încât să nu mai aibă nevoie să studieze cărţile sau natura. Fiecare să folo-sească 
orice ocazie pe care i-o oferă providenţa lui Dumnezeu pentru a dobândi cât mai mult cu putinţă cu privire la revelaţie 
sau ştiinţă. 

Ar trebui să învăţăm să estimăm corect puterile cu care Dumnezeu ne-a înzestrat. Dacă un tânăr trebuie să înceapă 
de la baza scării, să nu se descurajeze, ci să fie hotărât să urce treaptă după treaptă, până când va auzi vocea lui Hristos 
spunând: „Copile, urcă mai sus. Bine, rob bun şi credincios; ai fost credincios în puţine lucruri, te voi pune peste multe 
lucruri: intră în bucuria Stăpânului tău.” — FE 213 [188] 


56 
ADEVĂRATA ÎNȚELEPCIUNE 


Tinerii şi tinerele pot obţine cea mai înaltă educaţie pământească şi totuşi să nu cunoască primele principii care i-ar 
face locuitori ai Împărăției lui Dumnezeu. Învățătura omenească nu poate califica pe nimeni pentru regatul ceresc. Cei 
care intră în Împărăţia lui Hristos nu se califică prin forme şi ceremonii sau prin studiu îndelungat. „Şi viaţa veşnică este 
aceasta: să Te cunoască pe Tine, singurul Dumnezeu adevărat, şi pe Isus Hristos, pe care L-ai trimis Tu.”... 

Biblia şi ştiinţa 

Vechiul şi Noul Testament din Scriptură trebuie să fie studiate zilnic. Cunoştinţa şi înţelepciunea lui Dumnezeu vin la 
cel care este un cercetător permanent al căilor şi lucrărilor Sale. Biblia este lumina şi educatorul nostru. Când tinerii 
învaţă să creadă că Dumnezeu trimite roua, ploaia şi strălucirea soarelui din ceruri, având ca rezultat înflorirea 
vegetației; când realizează că toate binecuvântările vin de la El şi că recunoştinţa şi lauda | se datorează Lui, ei vor fi 
conduşi să-L recunoască pe Dumnezeu în toate căile lor şi-şi vor îndeplini cu fidelitate obligaţiile zilnice; Dumnezeu va fi 
prezent în toate gândurile lor... 

Mulţi tineri, vorbind despre ştiinţă, vor să arate o înţelepciune ce întrece ceea ce este scris; ei încearcă să-şi explice, 
prin înţelegerea lor limitată, căile şi lucrarea lui Dumnezeu; dar aceasta este [189] un eşec lamentabil. Adevărata ştiinţă şi 
Inspirația sunt în perfectă armonie. Falsa ştiinţă este independentă de Dumnezeu. Ea reprezintă o ignoranță arogantă. 

Unul dintre cele mai rele lucruri care au intervenit în problema cunoaşterii, a investigării ştiinţei, este că aceia care s- 
au angajat în aceste cercetări prea adesea pierd din vedere caracterul divin, al religiei curate şi neîntinate. Înţelepţii lumii 
au încercat să explice prin principii ştiinţifice influenţa Spiritului lui Dumnezeu asupra inimii. Cea mai mică avansare în 
această direcţie va conduce mintea în labirinturile scepticismului. Religia Bibliei este pur şi simplu taina evlaviei şi nici o 
minte omenească n-o înţelege în întregime, fiind pe deplin de neînțeles pentru o inimă nerenăscută. 


Învățătura lui Dumnezeu 


Tinerii nu vor deveni slabi la minte sau ineficienţi, dacă se vor consacra în serviciul lui Dumnezeu. Pentru mulţi, 
educaţia înseamnă cunoaşterea cărţilor, dar „teama de Domnul este începutul înţelepciunii”. Cel mai tânăr copil care-L 
iubeşte şi se teme de Dumnezeu este mai mare în ochii Lui decât cel mai talentat şi învăţat om care neglijează problema 
mântuirii personale. Tinerii care îşi consacră inima şi viaţa lui Dumnezeu intră în legătură cu Izvorul întregii înţelepciuni şi 
perfecţiuni. 

Dacă tinerii vor învăţa de la Învățătorul ceresc, aşa cum a făcut Daniel, vor şti pentru ei înşişi că teama de Domnul 
este începutul înţelepciunii. Având această fundaţie stabilă, ei pot întoarce, ca Daniel, fie-care şansă şi situaţie în 
favoarea lor şi se pot [190] ridica la orice înălţime în dezvoltarea intelectuală. Consacrându-se lui Dumnezeu, având 
protecţia harului Său şi influenţa înviorătoare a Spiritului Său Sfânt, ei vor manifesta puteri intelectuale mai profunde 
decât înţelepciunea lumii. 

A învăţa ştiinţa prin interpretările pe care le-au făcut oamenii înseamnă a obţine o educaţie falsă. A învăţa despre 
Dumnezeu, despre Isus Hristos, pe care El L-a trimis, înseamnă să înveţi ştiinţa Bibliei. Cei cu inima curată văd pe 
Dumnezeu în fiecare intervenţie, în fiecare fază a adevăratei educaţii. Ei recunosc prima apropiere a luminii care radiază 
de la tronul lui Dumnezeu. Descoperirile cereşti sunt făcute celor care au prins primele străluciri ale cunoaşterii 
spirituale. 

Elevii şcolilor noastre ar trebui să pună cunoaşterea lui Dumnezeu mai presus de orice. Numai prin cercetarea 
Scripturilor poate fi obţinută această cunoaştere. „Fiindcă propovăduirea crucii este o nebunie pentru cei ce sunt pe 
calea pierzării: dar pentru noi, cei care suntem pe calea mântuirii, este puterea lui Dumnezeu. Căci este scris: Voi prăpădi 
înţelepciunea celor înţelepţi şi voi nimici priceperea celor pricepuţi... Căci nebunia lui Dumnezeu este mai înţeleaptă 
decât oamenii... Şi voi prin El sunteţi în Hristos Isus. El a fost făcut de Dumnezeu pentru noi înţelepciune, neprihănire, 
sfințire şi răscumpărare, pentru ca după cum este scris: Cine se laudă, să se laude în Domnul.” — YI, 24 noiembrie 1903 
[191] 

PUNEȚI-VĂ O ȚINTĂ ÎNALTĂ 


Dumnezeu doreşte să valorificăm fiecare ocazie, pentru a dobândi o pregătire pentru lucrarea Sa. El aşteaptă să 
depunem toate eforturile pentru împlinirea acesteia şi să ne păstrăm inima trează faţă de caracterul sacru şi 
răspunderile sale înfricoşătoare. 

Mulţi care sunt calificaţi pentru a face o lucrare excelentă îndeplinesc puţin, pentru că se aşteaptă la puţin. Mii trec 
prin viaţă de parcă nu ar avea un obiectiv important pentru care să trăiască, nici un standard înalt de atins. Un motiv 
este că ei se subestimează. Hristos a plătit un preţ infinit pentru noi şi doreşte să ne evaluăm raportându-ne la acest 
preţ. 

Nu fiţi mulţumiţi cu atingerea unui standard scăzut. Noi nu suntem ce am putea să fim sau ce vrea Dumnezeu să fim. 
El ne-a dăruit puterea de a raţiona nu pentru a rămâne inactivă sau pentru a fi stricată prin urmărirea unor scopuri 
lumești şi josnice, ci pentru a o putea dezvolta în cea mai înaltă măsură, a o rafina, sfinţi, înnobila şi pentru a o folosi în 
promovarea intereselor Împărăției Sale. 


Menţineţi-vă personalitatea 

Nimeni nu ar trebui să se mulţumească să fie o simplă maşină, condusă de mintea altui om. Dumnezeu ne-a dat 
capacitatea de a gândi şi de a acţiona şi prin desfăşurarea cu atenţie a activităţii noastre, cerând de la El înţelepciune, 
vom deveni apți de a purta poveri. Rămâneţi cu personalitatea cu care v-a înzestrat Dumnezeu. Nu staţi în umbra altei 
persoane. Aşteptaţi ca Dumnezeu să lucreze în, cu şi prin voi. [192] 

Niciodată să nu credeţi că aţi învăţat destul şi că acum vă puteţi relaxa în urma eforturilor depuse. Mintea cultivată 
este măsura omului. Educaţia voastră ar trebui să continue în tot timpul vieţii; în fiecare zi ar trebui să învăţaţi şi să 
aplicaţi cunoştinţele dobândite. 

Amintiţi-vă că, în orice post aţi sluji, daţi la iveală o motivaţie şi vă dezvoltați caracterul. Oricare ar fi lucrarea voastră, 
împliniţi-o cu sârguinţă şi exactitate; biruiţi înclinația de a căuta o sarcină mai uşoară. 


O slujire din toată inima 

Acelaşi spirit şi aceleaşi principii pe care o persoană le aplică în munca zilnică le va aplica în întreaga viaţă. Cei care 
doresc o normă fixă şi un salariu fix şi care doresc să demonstreze că se potrivesc perfect pentru ceva, fără să se mai 
necăjească să se adapteze sau să facă vreo pregătire, nu sunt cei pe care Dumnezeu îi cheamă să lucreze pentru cauza 
Sa. Cei care calculează cum să dea cât mai puţin posibil din puterea fizică, intelectuală şi morală nu sunt lucrătorii asupra 
cărora Domnul să poată revărsa un belşug de binecuvântări. Exemplul lor este molipsitor. Principiul după care se 
călăuzesc este propriul interes. Cei care trebuie supravegheați şi care lucrează numai dacă fiecare datorie le este 
specificată nu sunt cei care vor fi consideraţi buni şi credincioşi. Avem nevoie de lucrători care dau dovadă de spirit 
energic, integritate, hărnicie, fiind dispuşi să facă orice trebuie să fie făcut. 

Mulţi devin ineficienţi fugind de responsabilităţi de teama eşecului. Astfel, ei nu reuşesc să dobândească acea 
educaţie care rezultă din experienţă şi pe care nici cititul, nici studiul şi nici toate avantajele câştigate într-un alt mod nu 
le-o pot oferi. [193] 

Omul poate crea circumstanţe, dar circumstanțelor nu trebuie să li se îngăduie să-l modeleze pe om. Noi vom folosi 
împrejurările ca instrumente cu care să lucrăm. Trebuie să le stăpânim, nu să permitem ca ele să ne stăpânească. 

Oameni puternici sunt cei care au fost înfruntaţi, împiedicaţi şi care au întâmpinat împotrivire. Prin punerea tuturor 
energiilor în acţiune, obstacolele pe care le-au întâlnit s-au transformat în binecuvântări. Ei au câştigat încredere în ei. 
Conflictul şi încurcăturile cer exerciţiul încrederii în Dumnezeu şi acea statornicie care dezvoltă puterea. — MH 498-500 


Făcând cât mai muult în viaţă 
În timp ce o educaţie bună este de mare folos dacă este însoţită şi de consacrarea celui care o are, totuşi cei care nu 
au privilegiul de a dobândi înalte cunoştinţe literare nu trebuie să creadă că ei nu pot înainta în viaţa intelectuală şi 
spirituală. Dacă vor utiliza cea mai mare parte a cunoştinţelor pe care le au, dacă vor încerca să adune câte ceva în 
fiecare zi şi dacă vor birui orice răutate din caracter, prin cultiva-rea trăsăturilor de caracter ale lui Hristos, Dumnezeu va 
deschide canalele înţelepciunii pentru ei şi se va putea spune despre ei, aşa cum s-a spus în vechime despre tinerii evrei, 
că Dumnezeu le-a dat înţelepciune şi pricepere. — FE 192,193 [194] 


Secţiunea a Vl-a 


SLUJIREA 


Cu o așa armată de lucrători cum sunt tinerii noștri, bine pregătiţi, cât de curând va putea să fie 
transmisă întregii lumi solia despre un Mântuitor crucificat, înviat și care vine în curând! Cât de 
curând ar putea veni sfârșitul — sfârșitul suferinţei, al tristeţii și al păcatului! Cât de curând ar putea 
primi copiii noștri, în locul posesiunilor pământești, umbrite de durere și păcat, moștenirea lor, unde 
„cei neprihăniţi vor stăpâni ţara și vor locui în ea pe vecie”; unde „nici un locuitor nu zice: 'Sunt 
bolnav”” și „nu se va mai auzi în el de acum nici glasul plânsetelor”. — CT 555 


58 
TINERII, CHEMAȚI SĂ FIE LUCRĂTORI 


Sunt mulţi tineri creştini care ar putea face o lucrare bună, dacă ar învăţa lecţii în şcoala lui Hristos, de la Marele 
Învățător. Chiar dacă pastorii, evangheliştii şi profesorii ar neglija căutarea celor pierduţi, să nu-i lăsăm pe copii şi pe 
tineri să neglijeze a fi împlinitori ai Cuvântului... 

Lăsaţi-i pe tineri şi pe copii să meargă să lucreze în Numele lui Isus. Lăsaţi-i să se unească şi împreună să aplice un 
plan sau o ordine în acţiune. Nu puteţi să formaţi un grup de lucrători, să stabiliţi un timp în care să vă rugaţi împreună şi 
să-l cereţi Domnului să vă dea harul Său şi să ducă înainte acţiunea voastră? Ar trebui să vă sfătuiţi cu oameni care se 
tem şi-L iubesc pe Dumnezeu, care au experienţă în lucrare, ca sub influenţa Spiritului Sfânt să puteţi face planuri şi să 
dezvoltați metode prin care să puteţi lucra cu sârguinţă şi pentru rezultate sigure. Domnul îi va ajuta pe cei care îşi vor 
folosi talentele pe care El li le-a încredinţat, pentru gloria Numelui Său. Vor deveni tinerii şi tinerele noastre care cred în 
adevăr misionari vii, activi?... 


Lucraţi prin credinţă 

Când lucrezi pentru alţii, puterea divină a Duhului va lucra la sufletele lor; pentru că ei au fost răscumpăraţi prin 
sângele unicului Fiu al lui Dumnezeu. Putem avea succes în câştigarea sufletelor pentru care a murit Hristos numai dacă 
vom depinde de harul şi puterea lui Dumnezeu de a face [197] lucrarea de convingere şi convertire a inimii lor. În timp ce 
le prezentaţi adevărul lui Dumnezeu, necredinţa şi incertitudinea se vor strădui să vă ocupe mintea; dar lăsaţi ca 
încercatul Cuvânt al lui Dumnezeu să risipească îndoiala din inimile voastre. 

Credeţi pe Dumnezeu pe cuvânt şi lucraţi prin credinţă. Satana va veni cu sugestii care te vor face să te îndoieşti de 
Cuvântul Tatălui nostru ceresc; dar gândiţi-vă: „Tot ceea ce nu vine din încredințare este păcat”. Împingeţi credinţa 
voastră prin întunericul umbrelor lui Satana şi ancoraţi-o de tronul milei şi apoi nu întreţineţi nici o îndoială. Aceasta este 
singura cale prin care puteţi câştiga experienţă şi puteţi găsi motivul cel mai puternic pentru pacea şi încrederea voastră. 

Pe măsură ce experienţa voastră se dezvoltă, veţi simţi o ardoare crescândă în suflet şi o mai fierbinte dragoste 
pentru slujirea lui Dumnezeu, pentru că veţi avea un scop asemănător cu al lui Isus Hristos. Sentimentele voastre sunt 
născute din Duhul Sfânt. Veţi purta jugul cu Hristos şi veţi fi împreună-lucrători cu Dumnezeu. — YI, 9 august 1894 


Chemaţi pentru a fi voluntari 


Domnul cheamă voluntari care să ia poziţie fermă de partea Sa şi care să se angajeze a se uni cu Isus din Nazaret, spre 
a face lucrarea ce trebuie îndeplinită acum, chiar acum. — FE 488 [198] 

RESPONSABILITATE 
PENTRU CÂȘTIGAREA DE SUFLETE 


Asupra tinerilor apasă responsabilităţi serioase. Dumnezeu aşteaptă mult de la aceşti tineri care trăiesc într-o 
generaţie ce beneficiază de o lumină şi o cunoaştere crescândă. El doreşte să-i folosească în împrăştierea norilor şi a 
superstiţiilor ce au întunecat mintea multora. Ei trebuie să se autodisciplineze, obţinând fiecare iotă şi fiecare slovă în ce 
priveşte cunoştinţa şi experienţa. Dumnezeu îi consideră responsabili pentru fiecare dintre oportunităţile ce li s-au 
oferit. Lucrarea din faţa lor aşteaptă eforturi stăruitoare, pentru a putea înainta de la un punct la altul, aşa cum o cer 
vremurile. 

Dacă îşi vor consacra mintea şi inima în slujba Domnului, tinerii vor putea atinge un standard înalt de eficienţă şi 
utilitate. Acesta este standardul pe care Dumnezeu aşteaptă ca tinerii să-l atingă. A face mai puţin decât atât înseamnă a 
refuza cea mai mare parte a ocaziilor date de Dumnezeu. Aceasta va fi privită ca o trădare împotriva lui Dumnezeu, un 
eşec în lucrarea pentru binele umanităţii. 

Ce faci tu, dragă tinere, pentru a face cunoscut altora cât de important este să ia drept ghid Cuvântul lui Dumnezeu şi 
să păstreze poruncile lui lehova? Declari tu, prin vorbe şi fapte, că oamenii pot fi salvaţi numai prin supunere faţă de 
Cuvântul lui Dumnezeu? Dacă vei face tot ce vei putea, vei fi o binecuvântare pentru alţii. Dacă, muncind, îţi vei folosi 
capacităţile la maximum, ţi se vor deschide înainte căi şi ocazii pentru a face mai mult. — YI, 1 ianuarie 1907 [199] 

MĂRTURISIȚI PENTRU HRISTOS 


Toţi cei care sunt de partea lui Dumnezeu trebuie să-L mărturisească pe Hristos. „Voi sunteţi martorii Mei, zice 
Domnul.” Credinţa unui creştin veritabil se manifestă prin puritate şi sfinţenie de caracter. Credinţa lucrează prin 
dragoste şi purifică sufletul şi se asociază cu ascultarea corespunzătoare, o îndeplinire credincioasă a cuvintelor lui 
Hristos. Creştinismul este întotdeauna foarte practic, adaptându-se la toate circumstanţele vieţii actuale. „Voi sunteţi 
martorii Mei.” Faţă de cine? Faţă de lume; pentru că voi trebuie să aveţi mereu o influenţă sfântă. Trebuie ca Hristos să 
locuiască în sufletele voastre, iar voi să vorbiţi despre El şi să faceţi să se manifeste farmecul şi frumuseţea caracterului 
Său. 


Conversaţiile noastre 


Religia care este astăzi la modă a format un asemenea caracter, încât tinerii care-L mărturisesc pe Hristos abia dacă 
menţionează numele Său în faţa celor cu care sunt asociaţi. Ei discută numeroase subiecte şi totuşi preţiosul plan al 
salvării nu este o temă de conversaţie pentru ei. Credem că, în postura de creştini practicanți, ar trebui să schimbaţi 
această ordine de lucruri şi „să vestiți puterile minunate ale Celui ce v-a chemat din întuneric la lumina Sa minunată”. 
Dacă Hristos locuieşte în inimă prin credinţă, nu poţi tăcea. Dacă L-ai găsit pe Isus, vei fi un adevărat misionar. Trebuie să 
fii entuziast cu privire la această temă şi să faci în aşa fel, încât cei care nu-L apreciază pe Isus să ştie că tu Îl consideri 
preţios pentru sufletul [200] tău, că El a pus o cântare nouă în gura ta şi laude pentru Dumnezeu. 

Tinerii mei prieteni, vă veţi începe viaţa de creştini asemenea unor oameni ale căror inimi sunt încălzite de dragostea 
lui Isus? Niciodată nu veţi şti cât de mult bine puteţi face rostind cuvinte tandre, sensibile şi serioase cu privire la 
salvarea sufletelor lor, acelora care nu se pretind copii ai lui Dumnezeu. Pe de altă parte, până la judecată, nu veţi şti 
niciodată cât de multe ocazii de a fi martorii lui Hristos aţi lăsat nevalorificate. S-ar putea să nu ştiţi niciodată în această 
lume ce pagubă aţi făcut unui suflet prin micile voastre acţiuni frivole, prin discuţiile voastre ieftine, prin nestatornicia 
voastră, care au fost întru totul nepotrivite cu credinţa voastră sfântă. 


Câştigând pe cei dragi 

Este adevărat că s-ar putea să simţiţi un fel de nelinişte pentru sufletele celor pe care-i iubiţi. Aţi putea încerca să 
deschideţi pentru ei comorile adevărului şi să vărsaţi lacrimi amare pentru salvarea lor; dar când vorbele voastre par a 
face doar o slabă impresie şi când, aparent, rugăciunile voastre rămân fără răspuns, aproape că L-aţi învinovăţi pe 
Dumnezeu, pentru că efortul vostru nu aduce nici un rezultat. Simţiţi că cei dragi manifestă o împietrire specială a inimii 
şi nu răspund eforturilor voastre. Dar v-aţi gândit serios la faptul că s-ar putea ca vina să fie la voi? V-aţi gândit că 
dărâmaţi cu o mână ceea ce vă străduiţi să clădiţi cu cealaltă? 

În unele timpuri, aţi permis Spiritului Sfânt să vă controleze, iar în alte [201] perioade v-aţi negat credinţa prin faptele 
voastre şi aţi distrus lucrarea pentru cei iubiţi; astfel, eforturile făcute spre binele lor n-au avut nici un efect datorită 
faptelor voastre. Temperamentul vostru, limbajul nerostit, manierele, starea de nemulţumire a minţii, lipsa miresmei 
creştine, a spiritualităţii, expresia înfăţişării voastre, toate au mărturisit împotriva voastră... 

Să nu subestimaţi niciodată importanţa lucrurilor mărunte. Lucrurile mici formează disciplina vieţii. În funcţie de ele 
este antrenat sufletul, fie să crească în asemănarea cu Hristos, fie să poarte asemănarea cu răul. Dumnezeu ne ajută să 
cultivăm obiceiul de a gândi, a privi şi a acţiona astfel ca acestea să mărturisească tuturor despre noi, că am fost cu Isus 
şi am învăţat de la El! — YI, 9 martie 1893 


Stăruinţa 
O viaţă petrecută în lucru activ pentru Dumnezeu este o viaţă binecuvântată. Cei care-şi irosesc timpul cu fleacuri, 
regrete inutile şi murmure fără rost ar putea avea o altă experienţă, dacă ar aprecia lumina pe care le-a dat-o Dumnezeu 
şi ar lăsa-o să strălucească asupra altora; mulţi îşi fac viaţa mizerabilă prin propriul egoism şi dragostea lor pentru 
uşurătate. Printr-o activitate stăruitoare, vieţile lor ar putea deveni ca nişte raze strălucitoare de soare, care să-i ghideze 
pe cei ce sunt pe cărarea întunecată, care duce la moarte, spre cărarea ce duce în cer. Dacă vor proceda astfel, inimile 
lor vor fi umplute cu pace şi bucurie în Isus Hristos. — RH, 25 octombrie 1881 [202] 


61 
LUCRAREA PERSONALĂ 


Lucrarea lui Hristos a fost într-o mare măsură compusă din întâlniri personale. El a avut o grijă deosebită pentru 
auditoriul format dintr-un singur suflet; pentru că acesta avea să ducă şi altor mii înţelegerea pe care el a primit-o. 

Cei mai de succes truditori sunt cei care cu voioşie vor lucra să-L slujească pe Dumnezeu în lucruri mărunte. Fiecare 
fiinţă omenească trebuie să lucreze cu propriul fir de material, pe care să-l introducă în maşinăria care produce țesătura 
şi astfel să completeze modelul... 

Educaţi tinerii să-i ajute pe tineri; şi, în încercarea de a face această lucrare, fiecare va câştiga experienţa ce-l va 
califica să devină un lucrător consacrat într-o sferă mai largă. Mii de inimi pot fi atinse pe cea mai simplă cale. 

Cei mai culţi oameni, cei care sunt priviţi ca fiind deasupra şi onoraţi ca fiind cei mai mari şi talentaţi bărbaţi şi femei, 
adesea sunt învioraţi de cele mai simple şi umile cuvinte rostite de cei care-L iubesc pe Dumnezeu şi care pot vorbi 
despre această iubire la fel de natural cum vorbesc cei lumeşti despre lucrurile pe care mintea lor le contemplă şi din 
care se hrănesc. Cuvintele, chiar dacă sunt pregătite şi studiate, au o influenţă redusă; dar lucrarea adevărată, sinceră, a 
unui fiu sau a unei fiice a lui Dumnezeu, în cuvinte sau în slujirea în lucruri mărunte, făcută într-o simplitate naturală, vor 
deschide uşa care a fost atât de mult încuiată către multe suflete. — RH, 9 mai 1899 [203] 


62 
TINERII, CÂȘTIGĂTORI DE SUFLETE 


Satana este un duşman vigilent, iar scopul său este de a-i conduce pe tineri pe o cale cu totul contrară celei pe care o 
aprobă Dumnezeu. El ştie foarte bine că nu există nici o altă grupare care poate face atât de mult bine ca tinerii care s-au 
consacrat lui Dumnezeu. Dacă fac ceea ce este bine, tinerii pot avea o influenţă puternică. Pastorii sau laicii înaintați în 
vârstă nu pot avea nici jumătate din influenţa pe care o au tinerii devotați lui Dumnezeu asupra celorlalţi tineri. Ei ar 
trebui să simtă că au asupra lor responsabilitatea de a-şi salva semenii, chiar dacă aceasta se face cu sacrificiul plăcerilor 
şi dorințelor lor. Timpul şi chiar mijloacele trebuie consacrate lui Dumnezeu, dacă este nevoie. 

Toţi cei ce se pretind evlavioşi ar trebui să simtă pericolul care-i ameninţă pe cei care nu sunt în Hristos. Curând, 
timpul lor de probă se va încheia. Cei care ar fi putut exercita o influenţă în salvarea sufletelor, dacă ar fi ascultat de 
sfatul lui Dumnezeu, dar nu şi-au făcut această datorie din cauza egoismului, indolenţei sau pentru că s-au ruşinat de 
crucea lui Hristos, nu numai că-şi vor pierde sufletul, dar vor avea asupra veşmintelor lor sângele sărmanilor păcătoşi. Ei 
vor trebui să dea socoteală pentru binele pe care ar fi putut să-l facă, dacă s-ar fi consacrat lui Dumnezeu, dar nu l-au 
făcut datorită necredincioşiei lor. 

Aceia care au gustat cu adevărat bucuriile iubirii mântuitoare nu vor avea, nu vor putea avea odihnă până când celor 
[204] din preajma lor nu li se va aduce la cunoştinţă planul mântuirii. Tinerii ar trebui să se întrebe: „Doamne, ce vrei să 
fac? Cum aş putea onora şi proslăvi Numele Tău pe pământ?” Pretutindeni în jurul nostru pier suflete. Astfel stând 
lucrurile, ce fac tinerii pentru a câştiga suflete pentru Hristos? 


Grija pentru alţii 

Cei care urmează şcoala ar putea fi martori pentru Mântuitorul; dar cine rosteşte Numele lui Hristos? Şi cine va fi 
văzut pledând cu grijă stăruitoare, pe lângă colegii săi, ca să renunţe la căile păcatului şi să aleagă cărarea sfințirii? 

Acesta este cursul pe care tinerii credincioşi ar trebui să-l urmeze, dar pe care nu-l urmează. Ei se simt mult mai bine 
când se asociază cu cel păcătos în sporturi şi plăceri. Tinerii au o sferă largă de utilitate, pe care însă n-o văd. O, fie ca ei 
să-şi pună la lucru puterile minţii, căutând căi de a se apropia de păcătoşii care pier, făcându-le cunoscută cărarea 
sfințirii şi, prin rugăciuni şi cereri stăruitoare, să câştige măcar un suflet pentru Hristos! 

Ce lucrare nobilă! Un suflet care să-L laude pe Dumnezeu pentru veşnicie! Un suflet care să se bucure de fericire şi 
viaţa veşnică! O nestemată în coroana lor, ce va străluci ca o stea pentru veşnicie! Însă este posibil ca mai mult de un 
suflet să fie întors din rătăcire la adevăr, de la păcat la sfințire. Domnul spune prin profet: „Cei ce vor învăţa pe mulţi să 
umble în neprihănire vor străluci ca stelele în veac şi în veci de veci.” Cei care se angajează cu Hristos şi îngerii în lucrarea 
de salvare a sufletelor care pier sunt răsplătiți din belşug în Împărăţia cerului. [205] 

Am văzut că multe suflete ar putea fi salvate, dacă tinerii ar fi acolo unde ar trebui să fie, devotați lui Dumnezeu şi 
adevărului; dar, în gene-ral, ei ocupă o astfel de poziţie, încât necesită ca o permanentă preocupare să se răsfrângă 
asupra lor, altfel ei înşişi vor deveni ai lumii. Ei sunt o sursă continuă de nelinişte şi dureri de inimă. Lacrimi curg în contul 
lor şi rugăciuni agonizante se înalţă din inima părinţilor pentru ei. Şi totuşi ei merg înainte nepăsători la durerea pe care 
o produce purtarea lor. Ei plantează ghimpi în pieptul acelora care ar muri pentru a-i salva şi a deveni ceea ce Dumnezeu 
doreşte ca ei să devină, prin meritele sângelui lui Hristos... 


O lucrare de făcut 


Tineri şi tinere, am văzut că Dumnezeu are pentru voi o lucrare de făcut; luaţi-vă crucea şi urmaţi-L pe Hristos, altfel 
nu sunteţi vrednici de El. În timp ce voi rămâneţi într-o indiferenţă nepăsătoare, cum puteţi spune care este voinţa lui 
Dumnezeu cu privire la voi? Şi cum vă aşteptaţi să fiţi salvaţi, dacă nu sunteţi servitori credincioşi, împlinind voinţa 
Domnului? Cei care au viaţă veşnică îşi vor fi terminat lucrarea. Regele slavei îi va ridica la dreapta Sa în timp ce le va 
spune: „Bine, robi buni şi credincioşi”. Cum puteţi spune câte suflete aţi fi putut salva de la dezastru, dacă, în loc de a vă 
fi făcut plăcerile, aţi fi căutat să vedeţi ce aţi fi putut face în via Stăpânului? Pentru câte suflete au fost spre mântuire 
aceste întâlniri pentru discuţii şi muzică? Dacă nu puteţi indica nici un suflet astfel salvat, întoarceţi-vă şi [206] schimbaţi- 
vă cursul acţiunii voastre. Începeţi să vă rugaţi pentru suflete, apropiaţi-vă de Hristos, de coasta Sa însângerată. Fie ca un 
spirit blând şi umil să vă împodobească viaţa, iar cererile voastre umile, stăruitoare, să urce spre El, pentru a primi 
înţelepciunea de a avea succes în salvarea nu doar a propriului suflet, ci şi al altora. 


Rugaţi-vă mai mult decât cântaţi. Nu credeţi că aveţi o nevoie mai mare de a vă ruga decât de a cânta? Tineri şi 
tinere, Dumnezeu vă cheamă să lucraţi, să lucraţi pentru El. Schimbaţi-vă în întregime atitudinea. Voi puteţi face o 
lucrare pe care nici cei care lucrează prin cuvânt şi învăţătură nu o pot face. Puteţi ajunge la o categorie de oameni la 
care pastorul nu are acces. — 1T 511-513 


De unde să începem 


Lăsaţi-i pe cei ce vor să lucreze pentru Dumnezeu să înceapă cu cei din casa lor, din propriul cămin, cu cei din cartierul 
lor, cu prietenii lor. Aici ei vor găsi un câmp misionar favorabil. Acest gen de lucrare misionară este un test ce va 
descoperi capacitatea sau incapacitatea lor de a lucra într-un câmp mai larg. — 6T 428 


Cea mai de succes cale 


În lucrarea noastră, efortul individual va realiza mai mult decât estimăm. Pentru că acesta lipseşte, se pierd suflete. 
Un suflet are o infinită valoare; Calvarul vorbeşte despre valoarea sa. Un suflet câştigat pentru Hristos va fi un 
instrument în câştigarea altora şi va obţine o măsură crescândă de binecuvântare şi salvare. — GW 184 [207] 


63 
DIFERITELE ASPECTE ALE SLUUJIRII 


Dumnezeu cheamă pastori, lucrători biblici şi colportori. Fie ca tinerii şi tinerele noastre să lucreze ca evanghelişti, 
colportori, lucrători biblici în colaborare cu lucrători cu experienţă, care le pot arăta cum să aibă succes. Colportorii să 
ducă publicaţiile noastre din casă în casă. Când apar ocaziile, ei să le vorbească despre adevărul pentru acest timp 
acelora pe care i-ar putea întâlni, să se roage şi să cânte cu ei. Când, în lucrarea noastră pentru Dumnezeu, metodele 
corecte sunt aplicate energic, o recoltă de suflete va fi adunată. 

În lucrarea lui Dumnezeu este loc pentru toţi cei ce sunt plini de spiritul sacrificiului de sine. Dumnezeu cheamă 
bărbaţi şi femei care sunt dispuşi să se uite pe sine pentru binele altora, să consacre lucrării Sale tot ce au şi sunt. Este 
nevoie de oameni care, atunci când vor întâmpina dificultăţi, să meargă cu tărie înainte, spunând: „Nu vom cădea şi nici 
nu ne vom descuraja”. Este nevoie de oameni care să întărească şi să consolideze lucrarea pe care alţii încearcă să o 
facă. 

— RH, 28 aprilie 1904 


Câştigarea eficienţei 
În această lucrare, ca în oricare alta, îndemânarea este câştigată exersând. Prin implicarea în datoriile zilnice ale vieţii 
şi în lucrarea pentru cei în nevoie şi suferinzi, eficienţa este asigurată. — Ed 268 [208] 


64 
O LUCRARE NEEGOISTĂ 


Aceia care, pe cât le stă în putinţă, se angajează în lucrarea de a face bine altora, făcându-le o demonstrare practică a 
interesului lor pentru ei, nu-i eliberează numai de nenorocirile acestei vieţi, ajutându-i să poarte poverile lor, ci 
contribuie în acelaşi timp, în mare măsură, la propria sănătate a sufletului şi a trupului lor. Facerea de bine este o lucrare 
care foloseşte amândurora, atât făcătorului de bine, cât şi primitorului. Dacă, în interesul tău pentru alţii, uiţi de eu, 
câştigi o biruinţă asupra infirmităţilor tale. Mulţumirea pe care o vei simţi făcând binele te va ajuta în mare măsură să-ţi 
recâştigi tonusul sănătos al imaginaţiei. 

Plăcerea de a face bine însufleţeşte mintea şi vibrează prin corpul întreg. În timp ce feţele oamenilor binevoitori sunt 
luminate de voioşie şi înfăţişarea exprimă calitatea morală superioară a minţii lor, feţele oamenilor egoişti, avari, sunt 
deprimate, descurajate şi întunecate. Defectele lor morale se văd pe feţele lor. Egoismul şi iubirea de sine îşi pun 
pecetea pe înfăţişarea omului. 

Acela care este stimulat de adevărata binefacere dezinteresată este un părtaş al naturii divine, care a scăpat de 
stricăciunea care este în lume prin poftă, în timp ce cei egoişti şi avari au îndrăgit egoismul lor până ce acesta a veştejit 
capacitatea lor de a intra în legătură cu alţii, iar feţele lor reflectă chipul vrăjmaşului căzut, mai degrabă decât curăţenia 
şi sfinţirea. — 2T 534 [209] 


65 
RĂSPLATA HĂRNICIEI 


Tinerii să-şi aducă aminte că cel delăsător pierde experienţa inestimabilă, câştigată printr-o îndeplinire credincioasă a 
îndatoririlor zilnice ale vieţii. Cel care este leneş, nepăsător şi ignorant de bunăvoie îşi presară astfel cărarea cu ceea ce 
va constitui întotdeauna un obstacol. El refuză creşterea care vine din muncă serioasă şi grea. Nedând o mână de ajutor 
în sprijinul omenirii, el îl fură pe Dumnezeu. Viaţa sa este foarte diferită de cea pe care i-o trasase Dumnezeu; deoarece 
disprețul pentru o lucrare utilă încurajează gusturile de proastă calitate şi paralizează cele mai folositoare energii ale 
fiinţei. 

Nu puţine, ci mii de fiinţe umane trăiesc numai pentru a consuma beneficiile pe care Dumnezeu, în mila Sa, li le-a 
oferit. Ei uită să-l ofere Domnului recunoştinţă pentru bogăţiile pe care li le-a încredinţat, dându-le roadele pământului. 
Ei uită că Dumnezeu doreşte ca, prin întrebuinţarea înţeleaptă a talanţilor încredinţaţi lor, să nu fie doar consumatori, ci 
şi producători. Dacă au înţeles lucrarea pe care Domnul doreşte ca ei să o facă în calitate de braţ ajutător, ei nu vor 
considera că este bine să evite această responsabilitate şi să se lase aşteptaţi. 


Binecuvântarea lucrării 


Adevărata fericire poate fi găsită numai atunci când eşti bun şi faci binele. Bucuria pură şi deplină o simt cei care şi- 
au îndeplinit cu credincioşie datoriile stabilite. Nici o muncă cinstită nu este degradantă. Nedemnă este lenevia, [210] cea 
care conduce fiinţele umane să considere drept nimicuri îndatoririle simple ale vieţii de zi cu zi. Refuzul de a îndeplini 
aceste datorii provoacă o deficiență mintală şi morală, care într-o zi va fi adânc resimţită. La un moment dat, în viaţa 
leneşului, diformitatea sa se va vedea bine conturată. Înregistrarea vieţii sale va menţiona: „un consumator, dar nu şi un 
producător”. 

Lecţii spirituale şi folositoare ar trebui învăţate din toate domeniile vieţii. Cei care ară pământul pot — pe măsură ce-şi 
fac lucrul — să studieze înţelesul cuvintelor: „Noi suntem ogorul lui Dumnezeu”. În inima omului trebuie semănate 
seminţele adevărului, pentru ca viaţa să poată da roadele frumoase ale Spiritului Sfânt. Impresionarea minţii de către 
Dumnezeu este făcută pentru a o modela într-o perfectă simetrie. Capacităţile necizelate, atât cele fizice, cât şi cele 
mintale, trebuie antrenate pentru serviciul Stăpânului... 

Hristos le-a încredinţat tuturor lucrarea de păstorire. El este Regele slavei şi totuşi declară: „Fiul lui Dumnezeu nu a 
venit ca să | se slujească, ci ca să slujească”. El este Maiestatea cerului şi totuşi a consimţit de bunăvoie să vină pe acest 
pământ şi să facă lucrarea pe care l-a încredinţat-o Tatăl Său. El a înnobilat lucrarea. Pentru a ne da nouă un exemplu de 
sârguinţă, El a lucrat cu propriile mâini ca tâmplar. De la o vârstă foarte fragedă, El Şi-a făcut partea în susţinerea 
familiei. El a realizat că este o parte a familiei şi a purtat de bunăvoie partea Sa de poveri. 


Ajutor în cămin 
Copiii şi tinerii ar trebui să găsească plăcere în a uşura poverile tatălui şi mamei, demonstrând un interes neegoist în 
cămin. Dacă-şi vor purta [211] poverile cu voioşie, vor dobândi un antrenament care-i va face potriviţi pentru poziţii de 
încredere şi responsabilitate. În fiecare an, ei trebuie să avanseze cu fermitate, gradat, dar sigur, înlocuind 
lipsa de experienţă a băieţilor şi fetelor cu experienţa bărbaţilor şi femeilor. Prin îndeplinirea credincioasă a simplelor 
îndatoriri de acasă, băieţii şi fetele aşază temelia pentru desăvârşirea mintală, morală şi spirituală. 


Ţesătura destinului 


Dragi prieteni tineri, amintiţi-vă că în fiecare zi, în fiecare oră şi clipă ţeseţi la urzeala destinului vostru. De fiecare 
dată când este folosită, suveica trasează în țesătură un fir care fie înfrumuseţează, fie strică modelul pânzei. Dacă sunteţi 
neglijenţi şi indolenţi, distrugeţi modelul de viaţă pe care Dumnezeu îl dorise pentru voi strălucitor şi frumos. Dacă 
alegeţi să vă urmaţi înclinațiile, obiceiurile voastre necreştine vă vor încinge cu lanţuri de oţel. Îndepărtându-vă de 
Hristos, exemplul vostru va fi urmat de mulţi care, din cauza mersului vostru greşit, nu se vor bucura niciodată de gloria 
cerului. Dar, dacă faceţi eforturi curajoase de a birui egoismul, impunându-vă să nu pierdeţi nici o ocazie de a-i ajuta pe 
cei din jurul vostru, lumina exemplului vostru îi va ghida şi pe alţii către cruce. — YI, 5 decembrie 1901 [212] 


66 
DEMNITATEA MUNCII 


Scopul lui Dumnezeu a fost acela ca, prin trudă, să atenueze răul adus în lume de neascultarea omului. Prin trudă, 
ispitele lui Satana pot fi făcute ineficiente şi cursul răului oprit. Şi, deşi însoţită de nelinişte, îngrijorare şi durere, munca 
este totuşi o sursă de fericire şi dezvoltare şi o pază împotriva ispitei. Disciplina ei pune un obstacol în calea îngăduinţei 
de sine şi promovează hărnicia, puritatea şi fermitatea. Astfel, ea devine o parte a măreţului plan al lui Dumnezeu de 
recuperare a noastră din păcat. 


Munca fizică în locul jocurilor 


Sentimentul general este acela că munca fizică este degradantă; totuşi mulţi o practică la fel de mult când aleg să 
joace cricket, baseball sau intră în competiţii pe ringul de box, fără să considere aceasta ca fiind ceva degradant. Satana 
este încântat când îi vede pe oameni folosindu-şi puterile mintale şi fizice în ceva ce nu slujeşte educaţiei, ce nu este 
folositor, care nu-i ajută să fie o binecuvântare pentru cei care au nevoie de ajutorul lor. În timp ce tinerii devin experţi 
în jocuri care nu au nici o valoare reală pentru ei sau pentru alţii, Satana joacă jocul vieţii pentru sufletele lor, 
deposedându-i de talentele pe care Dumnezeu li le-a încredinţat şi înlocuindu-le cu atributele lui rele. Efortul lui este să-i 
conducă pe oameni la a-L ignora pe Dumnezeu. El caută să le absoarbă şi să le acapareze mintea complet, încât 
Dumnezeu să nu-şi găsească nici un loc în gândurile lor. [213] El nu doreşte ca oamenii să aibă cunoştinţă de Creatorul lor 
şi este foarte mulţumit dacă reuşeşte să-i antreneze în jocuri şi reprezentări teatrale, pentru că acestea vor produce o 
aşa confuzie în simţurile tinerilor, încât Dumnezeu şi cerul să fie uitaţi. 

Una dintre cele mai sigure protecţii împotriva răului o reprezintă ocupațiile folositoare, în timp ce lenea este una 
dintre cele mai mari curse; pentru că viciul, crima şi mizeria îi urmează. Cei care au întotdeauna ceva de făcut, care merg 
voioşi să-şi îndeplinească îndatoririle zilnice, sunt membri folositori ai societăţii. În îndeplinirea cu credincioşie a 
diferitelor datorii care le revin, ei fac din viaţa lor o binecuvântare pentru ei înşişi şi pentru alţii. Munca sârguincioasă îi 
păzeşte de multe din capcanele celui care găseşte ceva rău de făcut pentru mâinile leneşe. 

Un lac stătut va deveni în curând respingător, dar o apă curgătoare împrăştie sănătate şi bucurie peste câmpie. Unul 
este simbolul leneviei, celălalt al hărniciei... 


Exemplul lui Hristos 


Cărarea trudei hărăzite locuitorilor pământului poate fi grea şi obositoare, dar este onorată de urmele paşilor 
Mântuitorului, iar cel ce umblă pe acest drum sacru este în siguranţă. Prin învățături şi exemplu personal, Hristos a 
înnobilat munca folositoare. Din primii ani ai tinereţii Sale, a trăit o viaţă plină de trudă. O mare parte a vieţii Sale 
pământeşti a fost petrecută în atelierul de tâmplărie din Nazaret, unde a muncit cu răbdare. În hainele unui muncitor 
obişnuit, Domnul vieţii mergea pe străzile micuţului oraş în care locuia, ducându-Se şi întorcându-Se de la [214] truda Sa 
umilă; şi îngeri păzitori L-au însoţit aşa cum păşea, umăr la umăr cu ţărani şi muncitori, nerecunoscut şi neonorat... 

Munca făcută cu chibzuinţă este un tonic sănătos pentru rasa umană. Îl face puternic pe cel slab, bogat pe cel sărac, 
fericit pe cel întristat. Satana stă la pândă gata să-i distrugă pe cei a căror inactivitate îi dă ocazia să-i abordeze sub o 
deghizare atractivă. El nu are niciodată un succes mai mare ca atunci când vine la om în orele sale de trândăvie. 


Lecţia hărniciei voioase 


Printre relele rezultate din bogăţie, una dintre cele mai mari este ideea aflată la modă că munca este degradantă. 
Profetul Ezechiel declară: „lată care a fost nelegiuirea sorei tale Sodoma: era îngâmfată, trăia în belşug şi într-o linişte 
nepăsătoare, ea şi fiicele ei, şi nu sprijinea mâna celui nenorocit şi celui lipsit” (Ezechiel 16,49). Ne sunt prezentate aici 
rezultatele triste ale leneviei, care slăbesc mintea, micşorează valoarea sufletului şi pervertesc înţelegerea, 
transformând într-o capcană ceea ce ne-a fost dat ca binecuvântare. Bărbatul sau femeia care muncesc sunt cei care văd 
ceva măreț şi bun în viaţă şi cei care sunt dispuşi să-şi poarte responsabilităţile cu credinţă şi speranţă. 

Lecţia esenţială a hărniciei, plină de mulţumire în datoriile esenţiale ale vieţii, trebuie să fie învățată de mulţi urmaşi 
ai lui Hristos. Se cere mai mult har, o disciplinare mai severă a caracterului, ca să lucrezi pentru Dumnezeu în postura de 
mecanic, negustor, avocat sau fermier, adoptând preceptele creştine în cele mai elementare îndatoriri ale vieţii, decât 
atunci când lucrezi ca [215] misionar acreditat într-un câmp deschis. Este nevoie de tărie spirituală pentru a aduce religia 


în atelierul sau biroul de afaceri, sfinţind amănuntele vieţii de fiecare zi şi încheind fiecare tranzacţie în acord cu 
standardul Cuvântului lui Dumnezeu. Dar aceasta este ceea ce Domnul cere de la noi. 

Apostolul Pavel privea trândăvia ca pe un păcat. El a învăţat meşteşugul confecţionării de corturi până în cele mai 
mici amănunte şi, în timpul lucrării misionare, adesea a lucrat pentru a se susţine pe sine şi pe alţii. Pavel nu privea 
timpul petrecut astfel ca fiind irosit. În timp ce lucra, apostolul avea acces la o clasă de oameni la care n-ar fi putut 
ajunge altfel. El le-a arătat tovarăşilor săi că îndemânarea în lucrul manual este un dar de la Dumnezeu. El i-a învăţat că 
şi în truda de zi cu zi Dumnezeu trebuie să fie onorat. Mâinile sale trudite nu au diminuat deloc forţa apelurilor sale ca 
misionar creştin. 

Dumnezeu prevede ca toţi să fie lucrători. Un animal de povară truditor este mai potrivit scopului pentru care a fost 
creat decât un om leneş. Dumnezeu este un lucrător neobosit. Îngerii sunt lucrători, ei sunt reprezentanţi ai lui 
Dumnezeu pentru copiii oamenilor. Cei care privesc înainte imaginându-şi un cer al inactivităţii vor fi dezamăgiţi, pentru 
că în organizarea de acolo nu este nici un loc pentru răsplătirea lenei. Dar celor obosiţi şi împovăraţi le este promisă 
odihna. Slujitorul credincios va fi cel ce va fi bine primit de la lucrul său în bucuria lui Dumnezeu. El îşi va lăsa armura cu 
bucurie şi va uita zgomotul bătăliei, în odihna glorioasă, pregătită pentru cei ce vor birui prin crucea lui Hristos. — CT 274- 
280 [216] 


67 
SEMĂNAREA LÂNGĂ APE 


Domnul îi cheamă pe cei ce formează poporul Său să lucreze în diferite domenii ale lucrării misionare, să semene 
lângă toate apele. Noi facem doar o mică parte din lucrarea pe care El doreşte să o aducem la îndeplinire printre vecinii 
şi prietenii noştri. Prin amabilitatea faţă de cei săraci, bolnavi şi lipsiţi, putem obţine o influenţă asupra lor, astfel ca 
adevărul divin să aibă acces la inimile lor. Nici o astfel de ocazie pentru servire nu trebuie să fie lăsată să treacă 
nevalorificată. Este cea mai înaltă lucrare misionară pe care o putem face. Prezentarea adevărului cu dragoste şi 
simpatie, din casă în casă, este în armonie cu învăţăturile lui Hristos pentru discipolii Săi, atunci când i-a trimis în prima 
lor călătorie misionară. 


Darul de a cânta 


Este nevoie de cei care au darul de a cânta! Cântarea este unul dintre cele mai eficiente căi de a impresiona inimile cu 
privire la adevărul spiritual. Adesea, prin cuvintele sfinte ale unui cântec, izvoarele răbdării şi credinţei au fost scoase la 
iveală. Membrii bisericii, bătrâni şi tineri, ar trebui educați să meargă şi să vestească lumii acest ultim mesaj. Dacă merg 
în umilinţă, îngerii lui Dumnezeu vor fi alături de ei, învăţându-i cum să-şi înalțe vocea în rugăciune sau în cântec şi cum 
să vestească mesajul Evangheliei pentru aceste vremuri. 

Tineri şi tinere, asumaţi-vă lucrarea la care Domnul vă cheamă. Hristos vă va învăţa să vă folosiţi talentele pentru un 
scop bun. Dacă primiţi [217] influenţa înviorătoare a Duhului Sfânt şi căutaţi să-i învăţaţi şi pe alţii, minţile voastre vor fi 
împrospătate şi veţi fi în stare să prezentaţi cuvinte noi şi plăcute pentru urechile voastre... 


Lucrarea misionară medicală 


Lucrarea misionară medicală prezintă multe ocazii de slujire. Necumpătarea în mâncare şi necunoaşterea legilor 
naturii provoacă o mare parte din suferinţa care există şi-L privează pe Dumnezeu de slava ce I se cuvine. Pentru că nu și- 
au negat eul, mulţi dintre oamenii lui Dumnezeu nu sunt în stare să atingă standardul înalt al spiritualităţii pe care EI l-a 
pus înaintea lor. Învăţaţi-i pe oameni că este mai bine să ştii cum să previi decât să ştii cum să tratezi o boală. Noi ar 
trebui să fim învăţători înţelepţi, avertizându-i pe toţi împotriva îngăduinţei de sine. Văzând nenorocirea, diformitatea şi 
boala care au pătruns în lume ca rezultat al ignoranței, cum ne putem sustrage de a ne face partea, de a-i lumina pe cei 
neştiutori şi de a le uşura suferinţa? 

Deoarece căile sufletului au fost închise de teama prejudecăţilor, mulţi sunt în necunoştinţă cu privire la principiile 
sănătoase ale vieţii. O slujire bună poate însemna să-i înveţi pe oameni cum să-şi prepare o mâncare sănătoasă. Această 
parte a lucrării este la fel de importantă ca oricare alta. Ar trebui înfiinţate mai multe cursuri de gătit, iar mulţi ar trebui 
să lucreze din casă în casă, dând instrucţiuni în arta gătirii unor mâncăruri sănătoase şi hrănitoare. Mulţi, mulţi vor fi 
salvaţi de degenerare fizică, morală şi mintală prin influenţa reformei sănătăţii. — RH, 6 iunie 1912 [218] 

MAI MULTE DIRECŢII DE SLUJIRE 


Biserica este organizată pentru slujire; şi într-o viaţă de slujire pentru Hristos, legătura cu biserica este un prim pas. 
Loialitatea faţă de Hristos cere îndeplinirea cu credincioşie a îndatoririlor din biserică. Aceasta este o parte importantă a 
pregătirii individuale şi, într-o biserică impregnată cu stilul de viaţă al Stăpânului, ea va conduce direct la eforturi pentru 
lumea din afară. Sunt multe direcţii în care tinerii pot descoperi ocazii pentru o slujire folositoare. — Ed 268, 269 


Fiecare are locul său 


Fiecare îşi are locul său în planul cel veşnic al cerului. Fiecare trebuie să lucreze în colaborare cu Hristos pentru 
salvarea de suflete. După cum este sigur că avem pregătit un loc în locuinţele cereşti, tot atât de sigur este şi faptul că 
aici pe pământ avem hotărât un loc anumit în care noi ar trebui să lucrăm pentru Dumnezeu. — COL 326, 327 


Lucrarea Şcolii de Sabat 


Domnul cheamă tinerii şi tinerele să se înarmeze pentru întreaga viaţă într-o lucrare stăruitoare la Şcoala de Sabat... 
Domnul va avea învăţători în Şcoala de Sabat care vor face un serviciu din toată inima, care-şi vor dezvolta talentul 
exersând şi îmbunătăţind ceea ce deja s-a obţinut. — TSS 53 [219] 


Lucrarea biblică 


Ideea de a preda lecţii biblice este o idee născută în cer şi deschide calea de a primi sute de tineri şi tinere în ogorul 
unei lucrări importante, care altfel nu ar fi putut fi îndeplinită. 

Biblia este descătuşată. Poate fi purtată la uşa oricărui om şi adevărurile ei pot fi prezentate conştiinţei fiecărui om. 
Sunt mulţi cei care, la fel ca nobilii bereeni, vor studia Scripturile zilnic pentru ei înşişi, când adevărul le este prezentat, 
pentru a vedea dacă ceea ce li se spune este aşa. Hristos a spus: „Cercetaţi Scripturile pentru că socotiți că în ele aveţi 
viaţă veşnică, dar tocmai ele mărturisesc despre Mine”. Isus, Răscumpărătorul lumii, îi îndeamnă pe oameni nu doar să 
citească, ci să „cerceteze Scripturile”. Aceasta este o lucrare măreaţă şi importantă şi ne este încredinţată nouă. Dacă o 
îndeplinim, vom fi binecuvântaţi din belşug, pentru că ascultarea de porunca lui Hristos nu va rămâne nerăsplătită. El va 
încorona cu dovezi speciale ale favorii Sale acest act de loialitate, dacă urmăm lumina relevată în Cuvântul Său. — TSS 
29,30 


Lucrarea de colportaj 
Domnul îi cheamă pe tinerii noştri să lucreze ca evanghelişti şi colportori, să meargă din casă în casă, pentru a face 
lucrarea în acele locuri în care nu s-a auzit adevărul. El le vorbeşte tinerilor noştri, spunându-le: „Voi nu sunteţi ai voştri, 
pentru că aţi fost cumpăraţi cu un preţ; de aceea proslăviţi pe Dumnezeu în trupul şi duhul vostru, care sunt ale lui 
Dumnezeu”. Cei ce vor înainta lucrând [220] sub comanda lui Dumnezeu vor fi binecuvântaţi în măsură bogată. — 8T 229 


Una dintre cele mai bune căi prin care tinerii pot să obţină siguranţa că sunt potriviţi pentru lucrarea de pastoraţie 
este intrarea în colportaj. Lăsaţi-i să meargă în sate şi oraşe, în scopul de a face cunoscute cărţile ce conţin adevărul 
pentru aceste timpuri. În această lucrare, ei vor găsi ocazia să spună cuvintele vieţii şi seminţele adevărului pe care le 
seamănă astfel vor înmuguri, dând roade. Întâlnindu-se cu oamenii şi prezentându-le publicaţiile noastre, ei vor câştiga o 
experienţă pe care nu ar fi câştigat-o predicând... 

Toţi cei care doresc o ocazie de a face lucrare misionară adevărată şi se predau fără rezerve lui Dumnezeu vor găsi în 
lucrarea de colportaj ocazia de a vorbi despre multe lucruri cu privire la viaţa veşnică. — GW 96 


Învăţarea 


Este nevoie de talentele cele mai bune ce se pot asigura pentru educarea şi modelarea minţii celor tineri şi pentru 
îndeplinirea cu succes a multor lucrări ce se cer a fi îndeplinite de profesor în şcolile bisericii... 


În special pentru copii, este nevoie de profesori calmi şi amabili, care să manifeste dragoste şi răbdare chiar pentru 
aceia care au cea mai mare nevoie de aceasta... Şcolile bisericii noastre au nevoie de profesori care au înalte calităţi 
morale, care sunt de încredere, fundamentaţi în credinţă, care au tact [221] şi răbdare şi care umblă cu Dumnezeu şi se 
abţin chiar şi de la o aparenţă rea. — 6T 200,201 


Afacerile 


Domnul doreşte să aibă în slujba Sa oameni inteligenţi, oameni calificaţi pentru diferite ramuri ale lucrării. Este 
nevoie de oameni de afaceri care vor aplica principiile adevărului în toate tranzacţiile lor; iar talentele lor trebuie 
desăvârşite prin studiu minuţios şi pregătire serioasă. Dacă sunt oameni care au nevoie să-şi îmbunătăţească şi să-şi 
pună în valoare aptitudinile în orice domeniu al lucrării, ei sunt cei care vor folosi aceste aptitudini pentru a pune bazele 
împărăției lui Dumnezeu în lumea noastră. Despre Daniel, învăţăm că în orice tranzacţie de afaceri, atunci când a fost 
supus unei cercetări atente, scrupuloase, a fost găsit fără nici o greşeală. El a fost exemplul a ceea ce ar trebui să fie 
fiecare om de afaceri. Istoria lui arată ce poate realiza un om care-şi consacră toată puterea minţii, a oaselor, a muşchilor 
şi a inimii, a întregii lui vieţi, pentru slujirea lui Dumnezeu. — COL 350, 351 


Lucrarea medicală 


Nu există nici un câmp misionar mai important decât cel ocupat de un medic credincios şi temător de Dumnezeu. Nu 
există nici un alt ogor în care un om să poată realiza mai mult bine sau în care să câştige mai multe nestemate care vor 
străluci în coroana bucuriei lui. El poate duce harul lui Hristos ca pe o mireasmă înviorătoare în toate camerele bolnavilor 
în care intră; el poate aduce adevăratul balsam [222] vindecător pentru sufletul bolnav de păcat. El poate îndrepta 
privirea celui bolnav sau muribund spre Mielul lui Dumnezeu, care ia asupra Sa păcatele lumii. El nu trebuie să plece 
urechea la insinuări care spun că este periculos să le vorbeşti de interesele veşnice celor a căror viaţă este în pericol, ca 
nu cumva aceasta să le facă mai rău, pentru că, în nouă cazuri din zece, cunoştinţa faptului că există un Mântuitor care 
iartă păcatul îi va face să se simtă mai bine atât mintal, cât şi fizic. Isus poate limita puterea lui Satana. El este Medicul în 
care sufletul bolnav de păcat trebuie să se încreadă, pentru ca atât bolile trupului, cât şi cele ale sufletului să-i fie 
tămăduite. — 5T 448, 449 


Aproape în fiecare biserică se află un număr mare de membri care nu ascultă predicarea Cuvântului lui Dumnezeu sau 
care nu participă la nici un serviciu religios. Dacă nu ajunge la ei astfel, Evanghelia trebuie să fie dusă în casele lor. 
Deseori, împlinirea nevoilor lor fizice este singura cale prin care ei pot fi abordaţi. Infirmierele misionare cărora le pasă 
de suferinţa lor şi uşurează durerea sărmanilor vor avea multe ocazii de a se ruga împreună cu ei, de a le citi din 
Cuvântul lui Dumnezeu şi de a le vorbi despre Mântuitorul. Ele se pot ruga cu şi pentru cei neajutoraţi, care nu au 
puterea de a-şi controla poftele pe care pasiunea le-a degradat. Pot aduce o rază de speranţă în vieţile celor înfrânți şi 
descurajaţi. Dragostea lor neegoistă, manifestată în acte de bunăvoință dezinteresate, va face mai uşoară suferinţa celor 
care cred în iubirea lui Hristos. — MH 144,145 [223] 


Lucrarea de predicare 


Nu trebuie desconsiderată lucrarea de slujitor al Evangheliei! Nimic din ce întreprindem n-ar trebui să conducă la o 
atitudine care să transmită ideea că lucrarea de predicare este o chestiune neimportantă. Nu este aşa. Cei care-i 
diminuează importanţa Îl desconsideră pe Hristos. Cea mai înaltă dintre toate lucrările este cea de predicare, în toate 
formele ei de manifestare, şi ar trebui subliniat înaintea tinerilor faptul că nu este lucrare mai binecuvântată de 
Dumnezeu decât cea de predicare a Evangheliei. 

Nu-i împiedicaţi pe tinerii noştri să intre în lucrare. Există pericolul ca, datorită unor prezentări entuziaste, unii să fie 
întorşi de la cărarea pe care Dumnezeu le-a cerut să meargă. Unii au fost încurajați să urmeze cursuri medicale, când de 
fapt ei ar trebui să se pregătească să intre în lucrarea de predicare. Domnul cere ca mult mai mulţi slujitori să lucreze în 
via Sa. S-au rostit cuvintele: „Întăriţi avanposturile; puneţi santinele credincioase în fiecare parte a lumii”. Tinerilor, 
Dumnezeu vă cheamă, El cheamă oştiri întregi, tineri mărinimoşi, inteligenţi şi care au o profundă iubire pentru Hristos şi 
pentru adevăr. —6 T 411 


Lucrarea în misiuni străine 


Este nevoie de tineri. Dumnezeu îi cheamă în câmpurile misionare. Fiind liberi de griji şi răspunderi în comparaţie cu 
alţii, ei sunt într-o situaţie mult mai avantajoasă pentru a se angaja în lucrare decât sunt aceia care trebuie să se 
îngrijească de instruirea lor şi, în acelaşi timp, să susţină o familie mare. Mai mult, tinerii se pot adapta [224] mult mai 
repede unui climat nou, unei societăţi noi şi pot suporta mai bine greutăţile şi neajunsurile. Cu tact şi perseverenţă, ei 
pot ajunge la oameni acolo unde se găsesc ei. — ST 393 


Tinerii ar trebui să se pregătească să devină cunoscători ai altor limbi, pentru ca Dumnezeu să-i poată folosi ca unelte, 
prin mijlocirea cărora să comunice adevărul Său mântuitor şi celor din alte naţiuni. Aceşti tineri pot învăţa alte limbi 
chiar şi atunci când sunt angajaţi în lucrarea pentru cei păcătoşi. Dacă îşi folosesc timpul cu economie, îşi pot cultiva 
mintea şi se pot pregăti pentru a fi încă şi mai utili. Dacă tinerele care nu au purtat decât răspunderi mărunte s-ar 
consacra lui Dumnezeu, ele s-ar putea califica pentru o mai mare utilitate, studiind şi deprinzând alte limbi. S-ar putea 
dărui lucrării de traducere. — 3T 204 


Slujire din partea tinerilor 


Copiii pot fi lucrători misionari acceptaţi în cămin şi în biserică. Dumnezeu doreşte ca ei să fie învăţaţi că în această 
lume trebuie să facă o lucrare folositoare. Acasă, ei pot fi antrenați să facă lucrare misionară, care îi va pregăti pentru 
sfere mai largi de utilitate. Părinţi, ajutaţi-vă copiii să îndeplinească scopul pe care Dumnezeu Îl are pentru ei. — RH, 8 
decembrie 1910 [225] 

O LUCRARE PLĂCUTĂ 


În harul şi dragostea Sa infinită, Dumnezeu ne-a dat lumină din Cuvântul Său. Hristos ne spune: „Fără plată aţi primit, 
fără plată să daţi”. Lăsaţi lumina pe care Dumnezeu v-a dat-o să strălucească pentru cei aflaţi în întuneric. Făcând 
aceasta, îngerii cereşti vor fi alături de voi, ajutându-vă să câştigaţi suflete pentru Hristos... 

Dragi prieteni tineri, amintiţi-vă că nu e necesar să fiţi pastori angajaţi pentru a-l servi lui Dumnezeu. Sunt mai multe 
feluri de a lucra pentru Hristos. Poate că niciodată nu au fost puse mâini omeneşti peste voi pentru a vă hirotonisi, dar 
Dumnezeu vă poate face utili pentru lucrarea Sa. El poate lucra prin voi la salvarea sufletelor. Dacă aţi învăţat în şcoala 
lui Hristos să fiţi blânzi şi umili cu inima, El vă va da cuvinte ca să vorbiţi despre El... 


Cum să ne raportăm la greşeli 


Fă tot ce-ţi stă în putere pentru a ajunge la desăvârşire, dar nu gândi că, pentru că greşeşti, eşti exclus din serviciul lui 
Dumnezeu. El ştie din ce suntem făcuţi, Îşi aduce aminte că suntem ţărână. Dacă vei folosi cu credincioşie talentele pe 
care Dumnezeu ţi le-a dat, vei câştiga cunoştinţa care te va face să nu fii mulţumit de tine. Vei vedea atunci nevoia de a 
te îndepărta de obiceiuri vătămătoare, deoarece, printr-un exemplu greşit, îi afectezi pe alţii. 

Lucrează cu hărnicie, împărtăşind şi altora adevărul care e atât de preţios pentru tine. Atunci când vor fi locuri de 
acoperit, vei auzi cuvintele: „Suie-te [226] aici”. Poţi răspunde şovăind, dar, înaintând în credinţă, vei aduce în lucrarea lui 
Dumnezeu un zel proaspăt şi onest. 

Secretul de a câştiga suflete poate fi învăţat numai de la Marele Învățător. Aşa cum roua şi stropii de ploaie cad cu 
blândeţe pe petalele care se veştejesc, aşa trebuie să cadă cuvintele noastre cu blândeţe şi dragoste în sufletele pe care 
căutăm să le câştigăm. Nu trebuie să aşteptăm ca ocaziile să vină la noi, ci noi trebuie să le căutăm, înălţând în 
permanenţă inimile noastre în rugăciune, ca Dumnezeu să ne poată ajuta să rostim cuvinte potrivite la timpul potrivit. 
Când se iveşte o ocazie, nu lăsaţi ca vreo scuză să vă determine s-o neglijaţi, pentru că valorificarea ei poate însemna 
salvarea unui suflet de la moarte. — YI, 6 februarie 1902 


Cea mai înaltă lucrare 


Lucrarea care ar trebui să ne atragă mai presus decât orice şi să angajeze toate energiile sufletului nostru este 
lucrarea de salvare a sufletelor pentru care a murit Hristos. Faceţi din aceasta cea mai importantă lucrare a vieţii voastre. 
Faceţi din ea lucrarea specială a vieţii voastre. Colaboraţi cu Hristos în această nobilă şi măreaţă lucrare şi deveniți 
misionari acasă şi în străinătate. Fiţi gata să lucraţi acasă sau în locuri îndepărtate, cu climă diferită, pentru salvarea de 
suflete. Lucraţi pentru Dumnezeu şi demonstraţi-vă credinţa în Mântuitorul, străduindu-vă pentru alţii. O, dacă ar fi 
realmente convertiți, consacraţi lui Dumnezeu, tinerii şi bătrânii şi-ar asuma datoria care le revine şi ar lucra când li se 
prezintă ocazia, devenind împreună-lucrători cu Dumnezeu! — YI, 4 mai 1893 [227] 


70 
CREDINCIOȘIA ÎN LUCRARE 


Cei care sunt necredincioşi în cele mai mărunte lucruri vremelnice vor fi necredincioşi şi în responsabilităţi de o 
importanţă mai mare. Ei Îl vor jefui pe Dumnezeu şi nu vor îndeplini cerinţele Legii divine. Nu vor înţelege că talentele lor 
Îi aparţin lui Dumnezeu şi că ar trebui să fie devotați slujirii Lui. Aceia care nu fac altceva pentru cei care i-au angajat 
decât strictul necesar şi nimic mai mult decât li s-a spus, deşi ştiu că prosperitatea în lucru depinde de ceva mai mult din 
partea lor, nu vor fi consideraţi lucrători credincioşi. Sunt multe lucruri nespecificate, care aşteaptă să fie făcute şi care 
sunt în directa responsabilitate a celui angajat. 

Astfel au loc pierderi şi scăpări care ar fi putut fi prevenite, dacă s-ar fi manifestat un efort dezinteresat şi susţinut şi 
dacă principiile dragostei revărsate asupra noastră de Isus ar fi fost promovate în viaţa celor care poartă Numele Său. 
Însă sunt mulţi angajaţi în lucrarea lui Dumnezeu care sunt cunoscuţi ca „slujitori-spectatori”. 


Necredincioşia este înregistrată 


Cea mai dezgustătoare formă de egoism este cea care-l conduce pe lucrător să neglijeze valorificarea timpului şi 
îngrijirea celor încredințate, pentru că nu este sub supravegherea directă a stăpânului. Dar asemenea lucrători îşi 
imaginează că neglijenţele lor nu sunt observate şi că necredincioşia lor nu e înregistrată? Dacă ochii lor ar fi deschişi, ei 
l-ar vedea pe Veghetor privindu-i şi notând în cărţile din ceruri întreaga lor nepăsare. [228] 

Celor care sunt necredincioşi în lucrarea lui Dumnezeu le lipsesc principiile; motivațiile lor nu provin dintr-un caracter 
care să-i conducă să aleagă binele în orice împrejurare. Slujitorii lui Dumnezeu trebuie să simtă tot timpul că sunt sub 
supravegherea Stăpânului lor. El, care a văzut sărbătorile pline de sacrilegiu ale lui Belşaţar, este prezent în toate 
instituţiile noastre, în departamentul de contabilitate al unui negustor, într-un atelier particular şi cu siguranţă mâna Sa 
însângerată notează neglijenţa voastră, aşa cum a scris sentinţa îngrozitoare a regelui babilonian. Condamnarea lui 
Belşaţar a fost scrisă cu litere de foc: „Ai fost cântărit şi găsit prea uşor”; dacă nu vă îndepliniţi obligaţiile date de 
Dumnezeu, condamnarea voastră va fi aceeaşi. 


Adevăratele motive în slujire 


Sunt mulţi care mărturisesc că sunt creştini, dar nu sunt uniţi cu Hristos. Viaţa lor de zi cu zi, spiritul lor mărturisesc că 
Hristos nu este în ei nădejdea slavei. Pe ei nu te poţi baza, nu sunt de încredere. Ei sunt nerăbdători să-şi reducă slujirea 
la un efort minim, dar cu recompense maxime. Numele de „slujitor” se aplică fiecărui om, pentru că suntem cu toţii 
slujitori şi ar fi bine să vedem ce model alegem pentru aceasta. Este modelul necredincioşiei sau al loialității? 

Este o dispoziţie generală printre slujitori de a face cât de mult posibil? Sau mai degrabă predomină moda de a te 
strecura şi a scăpa de lucru cât se poate de repede şi de a obţine salarii cu un efort minim? Scopul lor nu [229] este acela 
de a fi cât mai muncitori, cât mai serioşi cu putinţă, ci de a-şi primi remuneraţia. Cei care practică slujirea faţă de Hristos 
ar trebui să nu uite îndemnul apostolului Pavel: „Robilor, ascultați în toate lucrurile pe stăpânii voştri pământeşti; nu 
numai când sunteţi sub ochii lor, ca cei ce caută să placă oamenilor, ci cu curăţie de inimă, ca unii care vă temeţi de 
Domnul. Orice faceţi, să faceţi din toată inima, ca pentru Domnul, nu ca pentru oameni, ca unii care ştiţi că veţi primi de 
la Domnul răsplata moştenirii. Voi slujiţi Domnului Hristos.” 

Cei care intră în lucrare ca „spectatori” vor descoperi că lucrarea lor nu poate suporta inspecția oamenilor sau a 
îngerilor. Lucrul esenţial pentru o lucrare de succes este cunoştinţa de Dumnezeu, pentru că această cunoştinţă va da 
principiile solide ale binelui, va conferi un spirit nobil, neegoist, la fel ca al Mântuitorului căruia Îi servim. Credincioşia, 
economia, purtarea de grijă, perfecțiunea ar trebui să caracterizeze întreaga noastră lucrare, oriunde ne-am afla, în 
bucătărie sau în atelier, într-un birou al unei publicaţii, în domeniul sanitar, în colegiu sau oriunde suntem angajaţi în 
ogorul Domnului. „Cel care este credincios în lucrurile mici este credincios şi în cele mari; cine este nedrept în lucrurile 
mici va fi şi în cele mari.” — RH, 22 septembrie 1891 [230] 


Secţiunea a VIl-a 


SĂNĂTATE ŞI EFICIENŢĂ 


De vreme ce mintea și sufletul se exprimă prin intermediul trupului, atât vigoarea mintală, cât și 
cea spirituală sunt dependente în mare măsură de tăria și activitatea fizică; tot ceea ce face bine 
sănătății fizice promovează și dezvoltarea unei minţi puternice și a unui caracter echilibrat. Fără 
sănătate, nimeni nu poate înţelege clar și nici nu-și poate îndeplini în totalitate obligaţiile faţă de sine, 
față de semenii săi și faţă de Creatorul său. De aceea, sănătatea ar trebui supravegheată la fel de 
atent ca și caracterul. La baza oricărui efort educațional, ar trebui să se afle cunoașterea fiziologiei și 
a igienei. — Ed 195 

ȘTIINȚA DE A TRĂI 


Ce poate fi făcut pentru a sta în calea bolii şi a crimei, care conduc rasa noastră la ruină şi la moarte? Cauza cea mai 
mare a răului trebuie găsită în îngăduinţa cu privire la poftă şi pasiune, aşa că prima şi cea mai mare lucrare de reformă 
trebuie să fie învăţarea şi practicarea lecţiilor de cumpătare şi autocontrol. 

Pentru a produce o schimbare permanentă în mai bine în societate, educaţia maselor trebuie începută de timpuriu. 
Obiceiurile formate în copilărie şi tinereţe, gusturile dobândite, autocontrolul câştigat, principiile inoculate din leagăn 
vor determina cu siguranţă viitorul unui om. Crima şi corupţia, cauzate de necumpătare şi slăbirea moralei, pot fi 
prevenite printr-o instruire potrivită a tinerilor. 


Sănătate şi autocontrol 


Unul dintre cele mai bune ajutoare pe care le au tinerii în clădirea unui caracter nobil şi pur, în întărirea lor de a-şi 
controla apetitul şi de a-şi înfrâna excesele este o sănătate fizică solidă. Pe de altă parte, aceste obiceiuri ferme ale 
autocontrolului sunt esenţiale în menţinerea sănătăţii. 

Este de cea mai mare importanţă ca bărbaţii şi femeile să fie instruiți în ştiinţa privitoare la viaţa omenească şi în cele 
mai bune mijloace ale păstrării şi dobândirii sănătăţii. Este timpul, în special pentru tineri, să acumuleze un bagaj de 
cunoştinţe, pe care să le practice [233] zilnic. Este timpul ca tinerii să capete obiceiuri bune, să le corecteze pe cele rele 
deja dobândite, să câştige şi să menţină puterea autocontrolului, să-şi facă un plan şi să se obişnuiască cu practica, cu 
ordonarea tuturor faptelor în viaţă, raportându-se la voinţa lui Dumnezeu şi la binele semenilor lor... 

Isus nu ignoră necesităţile organismului. El a respectat condiţia fizică a omului şi a venit pentru a-l vindeca de boală şi 
pentru a restabili facultăţile care se pierduseră prin aceasta... 


Viaţa — o responsabilitate 


Tinerilor ar trebui să li se arate că nu au libertatea de a face ce vor cu viaţa lor. Acum li se acordă încredere, dar încet, 
încet va veni ziua în care vor da socoteală. Dumnezeu nu-i va considera nevinovaţi pentru că au tratat cu uşurinţă 
darurile Sale preţioase; Răscumpărătorul lumii a plătit un preţ infinit pentru ei, iar vieţile şi talentele lor Îi aparţin; în 
final, ei vor fi judecaţi cu privire la credincioşia sau necredincioşia în administrarea capitalului pe care Dumnezeu l-a 
încredinţat grijii lor. Ei ar trebui învăţaţi că, cu cât este mai mare înzestrarea lor cu mijloace şi posibilităţi, cu atât mai 
mare este greutatea care apasă pe umerii lor în responsabilitatea lucrării lui Dumnezeu şi cu atât li se va cere mai mult. 
Dacă sunt făcuţi să simtă care sunt responsabilităţile lor faţă de Creator şi încrederea importantă ce li s-a acordat în 
propriile vieţi, tinerii vor ezita să se arunce în vâltoarea plăcerilor şi a crimei, care înghite atât de mulţi tineri promiţători 
în aceste timpuri. — RH, 12 decembrie 1881 [234] 

PĂSTRAREA SĂNĂTĂȚII 


Sănătatea este o binecuvântare căreia puţini îi apreciază valoarea şi totuşi de ea depinde mult eficienţa puterilor 
noastre mintale şi fizice. Impulsurile şi pasiunile noastre sălăşluiesc în corp şi el trebuie păstrat în cea mai bună condiţie 
fizică şi sub cea mai bună influenţă spirituală, pentru ca talentele noastre să poată fi utilizate pentru cel mai înalt scop. 
Orice micşorează puterea spirituală slăbeşte mintea şi o face mai puţin capabilă de a distinge între bine şi rău. 

Folosirea greşită a puterilor noastre fizice scurtează timpul în care vieţile noastre pot fi folosite pentru gloria lui 
Dumnezeu şi ne face ne-potriviţi pentru a îndeplini lucrarea pe care Dumnezeu ne-a încredinţat-o. Permiţându-ne să ne 
formăm obiceiuri rele, stând treji până noaptea târziu, îngăduindu-ne apetitul în dauna sănătăţii, noi aşezăm temelia 
pentru slăbiciune... 

Cei care-şi scurtează astfel viaţa şi se descalifică pentru slujire, prin nerespectarea legilor naturii, sunt vinovaţi de jaf 
faţă de Dumnezeu. Şi, de asemenea, îşi jefuiesc şi semenii. Ocazia de a-i binecuvânta pe alţii, lucrare pentru care 
Dumnezeu i-a trimis în lume, a fost scurtată chiar prin cursul acţiunii lor. Şi n-au făcut nici măcar ce ar fi putut să facă 
într-o perioadă mai scurtă de timp. Dumnezeu ne va considera vinovaţi când, prin obiceiurile noastre vătămătoare, 
privăm astfel lumea de bine. — RH, 20 iunie 1912 [235] 

SFINȚENIA SĂNĂTĂȚII 


Satana vine la om cu ispitele sale ca un înger de lumină, aşa cum a venit şi la Hristos. El a lucrat pentru a-i slăbi omului 
condiţia fizică şi psihică, pentru a-l putea birui cu tentaţiile sale şi apoi să triumfe peste ruina lui. L-a ispitit pe om să fie 
îngăduitor cu apetitul său, fără a ţine cont de rezultat, şi a avut succes. El ştie bine că omului îi este imposibil să-şi 
îndeplinească obligaţiile faţă de Dumnezeu şi faţă de urmaşii săi, atâta vreme cât alterează facultăţile cu care l-a 
înzestrat Dumnezeu. Creierul este sediul central al corpului. Dacă facultăţile sale perceptive devin amorţite prin 
necumpătare de orice fel, lucrurile eterne nu mai sunt distinse. 


Relaţia dintre sănătate şi clădirea caracterului 


Dumnezeu nu-i permite omului să încalce legile fiinţei sale. Dar oamenii, prin cedarea în faţa ispitelor lui Satana în ce 
priveşte necum-pătarea, aduc cele mai înalte calităţi în subordonare faţă de poftele şi pasiunile animalice. Când acestea 
câştigă teren, omul, care a fost creat puţin mai prejos decât îngerii, cu facultăţi potrivite pentru cea mai înaltă cultivare, 
cedează, predând controlul lui Satana. El câştigă uşor accesul la cei care sunt robiţi apetitului. Prin necumpătare, unii 
sacrifică o jumătate, iar alţii două treimi din puterile lor fizice, mintale şi morale şi devin nişte jucării pentru duşman. 

Cei care vor să aibă mintea clară pentru a discerne [236] înşelăciunile lui Satana trebuie să-şi controleze poftele fizice 
prin rațiune şi conştiinţă. Activitatea morală viguroasă a puterilor mai înalte ale minţii este esenţială pentru perfectarea 
unui caracter creştin. lar tăria sau slăbiciunea minţii are foarte mult de a face cu utilitatea noastră în această lume şi cu 
salvarea noastră finală. lgnoranţa care domină cu privire la Legea lui Dumnezeu în natura noastră fizică este deplorabilă. 
Incapacitatea fizică începe să capete o înfricoşătoare extindere. Satana face ca păcatul să fie atrăgător, învăluindu-l în 
lumină, şi este mulţumit atunci când poate ţine lumea creştină, cu obiceiurile ei zilnice, sub tirania tradiţiei, asemenea 
păgânilor, permiţând poftelor să o guverneze. 


Necumpătarea degradează 


Dacă bărbaţi şi femei dotați cu inteligenţă au puterile morale amorţite din cauza unei necumpătări de orice fel, ei 
sunt, în multe dintre obiceiurile lor, doar cu puţin mai elevaţi decât păgânii. Satana îi atrage constant pe oameni de la 
lumina salvatoare către obiceiuri şi modă, fără ca ei să ţină seama de sănătatea lor fizică, mintală şi morală. Marele 
duşman ştie că, dacă pofta şi pasiunea predomină, sănătatea corpului şi tăria intelectului sunt sacrificate pe altarul 
mulţumirii de sine şi omul este adus cu repeziciune la ruină. Dacă un intelect luminat controlează pornirile instinctuale, 
animalice, subordonându-le puterilor morale, Satana ştie foarte bine că puterea sa de a-l birui cu ispite este foarte 
mică... [237] 

O mare parte dintre creştini nu au nici un drept să poarte acest nume! Prin obiceiurile şi extravaganţele lor, prin 
modul general în care oamenii îşi tratează propriile corpuri, ei încalcă legile fizice şi standardele Bibliei. Prin modul de 
viaţă pe care l-au ales, ei culeg suferinţă fizică şi slăbiciune mintală şi morală. — RH, 8 septembrie 1874 


A-ţi fi propriul stăpân — o datorie 


Corpul trebuie adus în subordonare. Puterile mai înalte ale fiinţei sunt cele ce trebuie să conducă. Pasiunile trebuie 
controlate de voinţă, care la rândul ei trebuie să fie sub controlul lui Dumnezeu. Puterea împărătească a raţiunii, sfinţită 
de harul divin, trebuie să poarte controlul în vieţile noastre. 

Cererile lui Dumnezeu trebuie aduse în faţa conştiinţei. Bărbaţi şi femei trebuie conştientizaţi de datoria stăpânirii de 
sine, a nevoii de puritate, de eliberare de orice poftă decăzută şi de orice obicei murdar. Ei trebuie să fie pătrunşi de 
faptul că toate puterile minţii şi corpului sunt dăruite de Dumnezeu şi trebuie conservate în cea mai bună condiţie 
posibilă pentru slujirea Sa. — MH 130 [238] 


74 
O EDUCAȚIE ECHILIBRATĂ 


Timpul petrecut pentru exerciţiu fizic nu este pierdut. Studentul care stă aplecat în permanenţă asupra cărţilor sale şi 
nu face decât puţin exerciţiu în aer liber îşi face un deserviciu. Un program de exerciţii proporţionat pentru diferite 
membre şi abilităţi ale corpului este esenţial pentru ca sarcinile fiecăruia să fie îndeplinite la potenţial maxim. Atunci 
când creierul este în permanenţă solicitat, iar restul este lăsat în inactivitate, are loc o pierdere a tăriei fizice şi mintale. 
Puterile fizice sunt private de un tonus sănătos, mintea îşi pierde prospeţimea şi vigoarea, iar rezultatul este o excitare 
bolnăvicioasă. 

Pentru ca bărbaţii şi femeile să aibă minţi echilibrate, toate puterile fiinţei ar trebui solicitate pentru a fi folosite şi 
dezvoltate. În această lume, sunt mulţi care nu au decât o perspectivă trunchiată, deoarece şi-au cultivat doar un anume 
aspect al abilităţilor, în timp ce altele se pipernicesc din cauza inactivităţii. Educaţia multor tineri este un eşec. Ei se 
suprasolicită studiind, în timp ce neglijează ceea ce ţine de viaţa practică. Pentru ca echilibrul minţii să poată fi menţinut, 
ar trebui ca un program de muncă fizică bine pus la punct să fie continuat cu munca intelectuală, pentru a putea 
beneficia de o dezvoltare armonioasă a tuturor facultăţilor. — CT 295,296 [239] 

EDUCAȚIA OBȚINUTĂ PE SEAMA SĂNĂTĂȚII 


Unii studenţi îşi dedică întreaga lor fiinţă studiilor şi îşi concentrează mintea asupra scopului de a obţine o educaţie. Ei 
îşi pun la lucru creierul, dar permit puterilor fizice să rămână inactive. Astfel, creierul este suprasolicitat şi muşchii 
slăbesc pentru că nu sunt puşi la lucru. Când aceşti studenţi absolvă, este clar că au obţinut educaţia pe cheltuiala vieţii 
lor. Ei au studiat zi şi noapte, an după an, solicitându-şi permanent mintea, în timp ce neglijează să-şi exerseze suficient 
muşchii... 

Tinerele se dedică frecvent studiului, neglijând alte ramuri ale educaţiei, chiar mai importante pentru viaţa practică 
decât studiul cărţilor. Şi adesea, după ce au obţinut educaţia, sunt totuşi nepregătite pentru viaţă. Ele şi-au neglijat 
sănătatea rămânând prea mult în spatele uşilor închise, privându-se de aerul pur al cerului şi de lumina soarelui, dăruite 
de Dumnezeu. Aceste tinere ar fi putut ieşi din şcoală sănătoase, combinând studiul cu munca de întreţinere a casei şi 
exerciţiile în aer liber. 

Sănătatea este o comoară nepreţuită. Este cea mai mare avere pe care o pot avea muritorii. Bogăția, onoarea sau 
învăţătura sunt cumpărate la un preţ prea mare, dacă aceasta va însemna pierderea sănătăţii. Nici una dintre aceste 
realizări nu poate garanta fericirea, dacă lipseşte sănătatea. — CT 285,286 [240] 

ÎNSEMNUL NOBLEȚEI 


În timpul celor trei ani de pregătire, Daniel şi tovarăşi lui şi-au păstrat obiceiurile privitoare la abstinenţă, loialitatea 
faţă de Dumnezeu şi o constantă dependenţă de puterea Lui. Când a venit momentul ca regele să le testeze abilităţile şi 
realizările, au fost examinaţi împreună cu alţi candidaţi pentru slujirea regatului. Dar „între toţi tinerii aceia nu s-a găsit 
nici unul ca Daniel, Hanania, Mişael şi Azaria”. Înțelegerea, priceperea lor ascuţită, limbajul lor precis şi ales, cunoştinţele 
lor bogate mărturiseau despre o tărie şi o vigoare a puterii lor mintale fără egal. Astfel au stat ei înaintea regelui; şi „în 
toate lucrurile care cereau înţelepciune şi pricepere şi despre care îi întreba împăratul, îi găsea de zece ori mai destoinici 
decât toţi vrăjitorii şi cititorii în stele, care erau în toată împărăţia sa”. 

Dumnezeu onorează întotdeauna pe cei drepţi. Cei mai promiţători tineri din toate ţările supuse în cursul cuceririlor 
au fost adunaţi în Babilon şi totuşi, printre toţi aceştia, tinerii evrei nu aveau rivali. Statura dreaptă, pasul ferm şi elastic, 
înfăţişarea senină, simţurile netulburate, respiraţia neîntinată de aburii alcoolului; toate acestea erau însemnul nobleţei 
cu care natura îi onorează pe cei ce se supun legilor sale. 


Efectul obiceiurilor fizice asupra minţii 


Am face bine să chibzuim asupra lecţiei care ne-a fost prezentată. O respectare strictă a cererilor Bibliei [241] va fi o 
binecuvântare atât pentru corp, cât şi pentru suflet. Roadele Duhului nu sunt numai dragostea, bucuria şi pacea, ci şi 
cumpătarea. Mai suntem îndemnați să nu ne pângărim trupurile, pentru că ele sunt templele Duhului Sfânt. 

Captivii evrei erau oameni cu aceleaşi pasiuni ca noi. Dar, chiar şi sub influenţele seducătoare ale luxoasei curţi a 
Babilonului, ei au rămas fermi. Tinerii de astăzi sunt înconjurați de tentaţiile îngăduinţei cu privire la sine. În special în 
marile noastre oraşe, fiecare formă de manifestare a plăcerilor senzuale este făcută să pară plăcută şi uşoară. Cei care, 
asemenea lui Daniel, refuză să se mânjească vor strânge răsplata unor obiceiuri cumpătate. Cu vitalitatea lor fizică şi 
puterea crescută de a rezista, ei au un depozit în bancă la care pot apela în caz de urgenţă, atunci când este nevoie. 

Obiceiurile fizice bune promovează o superioritate mintală. Puterea intelectuală, robusteţea fizică şi lungimea vieţii 
depind de aceste legi de neschimbat. Dumnezeu nu va interveni pentru a-i împiedica pe oameni să încalce cerinţele 
naturii. Cel care se luptă pentru desăvârşire trebuie să fie cumpătat în toate lucrurile. Claritatea minţii lui Daniel şi 
fermitatea în îndeplinirea scopului său, puterea lui de a dobândi cunoştinţe şi de a rezista ispitelor s-au datorat într-o 
mare măsură simplităţii dietei sale şi vieţii sale de rugăciune. 


Făuritori ai propriului destin 

Este mult adevăr în zicala: „Fiecare om este făuritorul propriului său destin”. În timp ce părinţii sunt responsabili de 
amprenta caracterului, precum şi de educaţia şi pregătirea fiilor şi fiicelor lor, este însă adevărat că poziţia [242] şi 
abilitatea noastră în lume depind într-o mai mare măsură de propriul curs al acţiunii. 

Daniel şi tovarăşii lui au beneficiat de o educaţie şi o pregătire corecte în primii ani ai vieţii, dar numai aceste avantaje 
nu i-ar fi putut face să ajungă acolo unde au ajuns. A venit şi timpul când a trebuit ca ei să hotărască singuri în dreptul lor 
— când viitorul lor era la îndemâna lor. Atunci ei au decis să rămână într-adevăr de partea lecţiilor pe care le primiseră în 
copilărie. Teama de Dumnezeu, care este începutul înţelepciunii, a fost temelia măreției lor. 

Istoria lui Daniel şi a tinerilor săi tovarăşi a fost înregistrată pe paginile Cuvântului inspirat pentru binele tinerilor de 
peste veacuri. Prin înregistrarea loialității lor faţă de principiile cumpătării, Dumnezeu le vorbeşte astăzi tinerilor, băieţi 
şi fete, implorându-i să adune razele preţioase ale luminii pe care El a dat-o creştinilor cu privire la cumpătare şi să se 
plaseze într-o relaţie corectă faţă de legile sănătăţii. 


Cumpătarea răsplătită din belşug 
Acum este nevoie de oameni care, asemenea lui Daniel, să îndrăz-nească şi să acţioneze. În lumea de azi lipsesc o 
inimă curată şi o mână puternică şi fără teamă. Dumnezeu a prevăzut ca omul să se poată dezvolta constant, atingând 
zilnic o treaptă mai înaltă pe scara desăvârşirii. El ne va ajuta, dacă noi căutăm să ne ajutăm singuri. Speranţa noastră de 
fericire, atât în această lume, cât şi în cea viitoare, depinde de valorificarea la maximum a acestei vieţi. La fiecare pas ar 
trebui să fim preveniţi, pregătiţi împotriva primei cedări în faţa necumpătării. 


Dragi tineri, Dumnezeu vă cheamă să faceţi o lucrare pe care, prin harul Său, o puteţi aduce la îndeplinire. „Aduceţi 
[243] trupurile voastre ca o jertfă vie, sfântă, plăcută lui Dumnezeu: aceasta va fi din partea voastră o slujbă 
duhovnicească.” Rămâneţi mai departe în deplinătatea umanităţii voastre date de Dumnezeu. Arătaţi o curăţie a 
gusturilor, poftei şi obiceiurilor care să suporte o comparaţie cu Daniel. Dumnezeu vă va răsplăti cu nervi liniştiţi, o minte 
clară, o judecată fără egal şi simţuri ascuţite. Acei tineri de azi, ale căror principii sunt ferme şi de neclintit, vor fi 
binecuvântaţi cu sănătatea trupului, a minţii şi a sufletului. — YI, 9 iulie 1903 


Religia şi sănătatea 
„Frica de Domnul este începutul înţelepciunii.” Când oamenii cu obiceiuri rele şi practici păcătoase se supun puterii 
divine a adevărului, pătrunderea Cuvântului lui Dumnezeu dă lumină şi pricepere celui neştiutor. Aceasta este o aplicare 
a adevărului pentru inimă; şi puterea morală, care părea că este paralizată, se trezeşte. Primitorul este stăpânit de o 
inteligenţă mai puternică şi mai clară decât înainte. El a pironit sufletul lui de Stânca cea veşnică. Sănătatea se 
îmbunătăţeşte exact în măsura încrederii lui în Hristos. În felul acesta, religia şi legile sănătăţii merg mână în mână. — 4T 
553, 554 [244] 


Secţiunea a VIll-a 


O VIAŢĂ DE DEVOȚIUNE 


Spiritul cel Sfânt și sfătuitor al lui Dumnezeu se găsește în Cuvântul Său. O lumină, o nouă și 
prețioasă lumină strălucește de pe paginile Sale. Acolo este descoperit adevărul, iar cuvintele și 
propoziţiile sunt potrivite și luminoase pentru fiecare ocazie în care Dumnezeu vorbește sufletului. 

Duhului lui Dumnezeu Îi face plăcere să le vorbească tinerilor și să le descopere comorile și 
frumuseţile Cuvântului lui Dumnezeu. Făgăduinţele rostite de Marele Învățător vor captiva 
simțămintele și vor înzestra sufletul cu o putere spirituală de natură divină. Și în mintea îmbogăţită 
astfel se va dezvolta o familiarizare cu lucrurile duhovnicești, care va fi ca o barieră în calea ispitei. — 
COL 132 

RUGĂCIUNEA, FORTĂREAȚA NOASTRĂ 


Printre pericolele acestor ultime zile, unica siguranţă pentru tineri sunt vegherea crescândă şi rugăciunea. Tânărul 
care-şi găseşte bucuria în citirea Cuvântului lui Dumnezeu şi în ora de rugăciune va fi constant înviorat de stropii din 
fântâna vieţii. El va atinge un înalt nivel al desăvârşirii morale şi o dezvoltare a gândirii, pe care alţii nu le pot concepe. 
Comuniunea cu Dumnezeu încurajează gânduri bune, aspirații nobile, percepții clare ale adevărului şi scopuri înalte, 
conform cărora să acţioneze. Cei care au o astfel de relaţie cu Dumnezeu sunt recunoscuţi de El ca fii şi fiice. Ei ajung în 
mod constant mai sus şi mereu mai sus, obţinând o viziune clară asupra lui Dumnezeu şi a veşniciei, până când Domnul îi 
face canale ale luminii şi înţelepciunii pentru lume. 


Cum să te rogi 


Rugăciunea nu e înţeleasă aşa cum ar trebui. Rugăciunile noastre nu sunt făcute pentru a-L informa pe Dumnezeu cu 
privire la ceea ce El nu ştie. Domnul este la curent cu secretele fiecărui suflet. Rugăciunile noastre nu trebuie să fie lungi 
şi zgomotoase. Dumnezeu citeşte şi gândurile ascunse. Noi putem să ne rugăm în secret, iar El, care ne vede şi acolo, în 
cămăruţa noastră tainică, ne va auzi şi ne va răspunde deschis. 

Rugăciunile care sunt adresate lui Dumnezeu pentru a-l spune toate nenorocirile noastre, când nu ne simţim deloc 
nenorociţi, sunt rugăciuni ipocrite. Domnul priveşte spre rugăciunea plină de căinţă a unui suflet zdrobit. „Căci aşa [247] 
vorbeşte Cel Prea Înalt, a cărui locuinţă este veşnică şi al cărui Nume este sfânt. Eu locuiesc în locuri înalte şi în sfinţenie; 
dar sunt cu omul zdrobit şi smerit, ca să înviorez duhurile smerite şi să îmbărbătez inimile zdrobite.” 

Scopul rugăciunii nu este acela de a produce vreo schimbare în Dumnezeu, ci de a ne aduce în armonie cu El. Ea nu 
înlocuieşte responsabilitatea şi datoria noastră. Rugăciunea, oricât de des şi de stăruitor ar fi făcută, nu va fi niciodată 
acceptată de Dumnezeu în locul zecimii. Rugăciunea nu ne va plăti datoriile faţă de Dumnezeu... 


Rugăciunea aduce putere 


Tăria dobândită prin rugăciune către Dumnezeu ne va pregăti pentru îndatoririle zilnice. Ispitele, cărora zilnic le 
suntem expuşi, fac din rugăciune o necesitate. Pentru a putea fi ţinuţi de puterea lui Dumnezeu prin credinţă, gândurile 
ar trebui să fie permanent înălțate într-o rugăciune tăcută. Când suntem împresuraţi şi asaltaţi de influenţe ce 
intenţionează să ne conducă departe de Dumnezeu, cererile noastre pentru ajutor şi putere trebuie să fie neobosite. 
Dacă nu este aşa, nu vom reuşi niciodată să avem succes în a ne îngenunchea mândria şi a birui puterea ispitei de a fi 
indulgenţi cu noi, ţinându-ne astfel departe de Mântuitorul. Lumina adevărului, sfinţind viaţa, va descoperi celui 
ce o primeşte pasiunile păcătoase ale sufletului care năzuiesc să-l stăpânească, ceea ce face necesar pentru el să-şi 
întindă la maximum fiecare nerv şi să-şi exercite toate puterile pentru a-i rezista lui Satana; această cucerire poate fi 
obţinută prin meritele lui Hristos. — YI, 18 august 1898 [248] 

PUTEREA RUGĂCIUNII 


Pe munte cu Dumnezeu, Moise a văzut modelul acelei clădiri minunate, care urma să fie locul statornic al slavei Sale. 
Pe munte cu Dumnezeu -— locul secret de comunicare — este locul în care putem contempla idealul Său glorios pentru 
umanitate. Astfel vom fi în stare să ne modelăm zidirea caracterului, pentru a putea fi îndeplinită făgăduinţa: „Voi locui 
în ei şi voi umbla cu ei; voi fi Dumnezeul lor, şi ei vor fi poporul Meu”. 

În timp ce suntem angajaţi în lucrarea noastră zilnică, ar trebui să ne înălțăm sufletul către cer în rugăciune. Aceste 
cereri tăcute se înalţă ca fumul de tămâie înaintea tronului harului şi duşmanul este dejucat şi redus la tăcere. Creştinii a 
căror inimă stă astfel înaintea lui Dumnezeu nu pot fi biruiţi. Nici o filozofie a răului nu le poate distruge pacea. Toate 
făgăduinţele din Cuvântul lui Dumnezeu, toată puterea harului divin, toate resursele lui lehova sunt promise pentru 
asigurarea mântuirii lor. Astfel s-a întâmplat când Enoh a umblat cu Dumnezeu. Dumnezeu a fost cu el, un ajutor prezent 
în fiecare moment în care a fost nevoie... 


În legătură cu Infinitul 


Rugăciunea este respiraţia sufletului. Este secretul puterii spirituale. Nici un alt instrument al harului nu o poate 
substitui şi totuşi sănătatea sufletului să fie păstrată. Rugăciunea aduce inima într-o comuniune strânsă şi imediată cu 
Izvorul vieţii şi întăreşte vigoarea şi tonusul experienţei religioase. A neglija exerciţiul rugăciunii sau a ne ruga [249] 
sporadic, din când în când, atunci când ne convine, înseamnă a pierde legătura cu Dumnezeu. Facultăţile spirituale îşi 
pierd vitalitatea, experienţa religioasă va fi lipsită de sănătate şi vigoare... 

Este un lucru minunat că ne putem ruga cu eficienţă, că noi, muritorii nevrednici şi supuşi greşelii, avem puterea de a 
ne prezenta inimile lui Dumnezeu. Ce putere mai mare ca aceasta şi-ar putea dori omul, decât să fie unit cu Dumnezeul 
infinit? Omul slab şi păcătos are privilegiul de a vorbi cu Creatorul său. Putem pronunţa cuvinte care vor atinge tronul 
Stăpânului universului. Putem vorbi cu Isus mergând pe cale, iar El ne spune: „Eu sunt la dreapta ta”. 


Fiecare rugăciune sinceră primeşte răspuns 


Putem conversa cu Dumnezeu în inimile noastre; putem merge în tovărăşie cu Hristos. Când suntem prinşi în munca 
noastră zilnică, putem să rostim în şoaptă dorinţele inimii noastre, care nu pot fi auzite de nici o ureche omenească, iar 
aceste cuvinte nu vor muri în tăcere şi nici nu se vor pierde. Nimic nu va putea înăbuşi dorinţa sufletului. Ea se va ridica 
peste larma din stradă, peste zgomotul maşinilor. Dumnezeu este Cel căruia Îi vorbim şi rugăciunea noastră este auzită. 

Prin urmare, cereţi; cereţi şi veţi primi. Cereţi umilinţă, înţelepciune, curaj şi o creştere în credinţă. Pentru fiecare 
rugăciune sinceră, va exista un răspuns. S-ar putea să nu vină exact când aţi dori sau la momentul pe care-l aşteptaţi, dar 
va veni în forma şi la momentul care vă vor satisface cel mai bine nevoile. Rugăciunile pe care le înălţaţi în singurătate, în 
oboseală şi în încercări vor primi răspuns de la Dumnezeu nu întotdeauna corespunzător aşteptărilor voastre, dar 
întotdeauna spre binele vostru. — GW 254-258 [250] 


79 
ATITUDINEA NOASTRĂ ÎN RUGĂCIUNE 


Atât în închinarea publică, cât şi în cea particulară, e privilegiul nostru să ne plecăm pe genunchi înaintea Domnului, 
când Îi prezentăm cererile noastre. Isus, exemplul nostru, „a îngenuncheat şi S-a rugat”. Pavel declară: „Îmi plec 
genunchii înaintea Tatălui Domnului nostru Isus Hristos”. Mărturisind înaintea lui Dumnezeu păcatele lui Israel, Ezra a 
îngenuncheat. Daniel „de trei ori pe zi îngenunchea, se ruga şi lăuda pe Dumnezeul lui”. 

Adevărata venerare a lui Dumnezeu este inspirată de simţământul infinitei Sale măreţii şi al prezenţei Sale. Fiecare 
inimă ar trebui să fie profund impresionată cu acest sentiment despre Cel Nevăzut. Ora şi locul de rugăciune sunt sfinte, 
pentru că Dumnezeu este acolo; şi, dacă respectul se manifestă în atitudine şi comportament, sentimentul care-l inspiră 
va fi aprofundat. „Numele Lui este sfânt şi înfricoşat”, declară psalmistul. Îngerii îşi acoperă faţa când rostesc acest 
nume. Cu cât mai mult respect ar trebui să fie pe buzele noastre, care suntem căzuţi şi păcătoşi! 

Ce bine ar fi dacă bătrânii şi tinerii ar medita asupra acelor cuvinte din Scriptură care arată cum ar trebui păzite şi 
respectate locurile marcate de prezenţa specială a lui Dumnezeu! „Scoate-ţi încălţămintea din picioare”, i-a poruncit El 
lui Moise, în faţa tufişului arzând, „căci locul pe care calci este sfânt”. lacov, după ce a avut viziunea cu îngerii, a 
exclamat: „Cu adevărat Domnul este în locul acesta şi eu n-am ştiut”... — GW 178,179 [251] 

CREDINŢĂ ȘI RUGĂCIUNE 


Prin credinţa în Hristos, orice deficiență a caracterului poate fi reparată, orice întinare curăţită, orice greşeală 
corectată, orice lucru în care excelăm, dezvoltat. 

„Voi aveţi totul deplin în El.” 

Rugăciunea şi credinţa sunt strâns legate şi trebuie să fie studiate împreună. În rugăciunea credinţei există o ştiinţă 
divină; o ştiinţă pe care trebuie s-o înţeleagă orice om care vrea să facă din viaţa sa un succes. Hristos spune: „De aceea 
vă spun că orice lucru veţi cere, când vă rugaţi, să credeţi că l-aţi şi primit şi-l veţi avea”. El face clar faptul că cererile 
noastre trebuie să fie în conformitate cu voinţa lui Dumnezeu; noi trebuie să cerem lucrurile pe care El ni le-a promis şi, 
orice am primi, trebuie să folosim pentru a împlini voinţa Sa. Dacă aceste condiţii sunt îndeplinite, făgăduinţa va fi 
împlinită. 

Putem cere iertarea păcatelor, Duhul Sfânt, un temperament creştin, înţelepciune, puterea de a face lucrarea Sa şi 
orice dar pe care El ni l-a promis; apoi trebuie să credem că le vom primi şi să-l mulţumim lui Dumnezeu că le-am primit. 

Nu trebuie să căutăm nici o dovadă exterioară a binecuvântării. Darul este inclus în făgăduinţă şi noi putem merge la 
lucrarea noastră, asiguraţi că ceea ce Dumnezeu a promis e în stare să şi îndeplinească şi că vom fi conştienţi de darul pe 
care deja îl avem atunci când vom avea cea mai mare nevoie de el. — Ed 257,258 [252] 


81 
VALOAREA STUDIULUI BIBLIC 


Studiul Bibliei este superior oricărui alt studiu pentru întărirea intelectului. Câte direcţii de gândire pot găsi tinerii în 
Cuvântul lui Dumnezeu pentru a fi explorate! Mintea poate merge adânc şi tot mai adânc în cercetarea sa, adunând 
putere cu fiecare efort de a înţelege adevărul; şi dincolo de ceea ce a fost deja înţeles, rămâne încă o infinitate de 
explorat. 

Cei care mărturisesc că Îl iubesc pe Dumnezeu şi respectă lucrurile sfinte şi totuşi permit minţii să se oprească asupra 
lucrurilor superficiale şi fanteziste se plasează pe terenul lui Satana şi fac lucrarea lui. Dacă ar studia lucrările minunate 
ale lui Dumnezeu în natură şi maiestatea şi puterea Sa, aşa cum sunt revelate în Cuvântul Său, tinerii ar căpăta, în urma 
fiecărui astfel de exerciţiu, o agerime şi o elevare a facultăţilor minţii lor. Ei ar primi vigoare, care nu va semăna deloc cu 
aroganţa. Prin contemplarea minunilor puterii divine, mintea va învăţa cea mai grea, dar şi cea mai folositoare dintre 
lecţii, şi anume că înţelepciunea omenească, dacă nu e unită cu Infinitul şi sfinţită prin Hristos, este nebunie. 


Lucrarea de mijlocire a lui Hristos 


Lucrarea scumpului Fiu al lui Dumnezeu de a uni cele create cu Cel veşnic, finitul cu Infinitul, prin propria persoană 
divină, este un subiect care ar putea să ne ocupe gândurile pentru o viaţă întreagă. Această lucrare a lui Hristos trebuia 
să întărească statornicia şi loialitatea fiinţelor din lumile necăzute în păcat şi [253] să salveze ce era pierdut în această 
lume. El a deschis o cale pentru cei răzvrătiți să se întoarcă la supunerea faţă de Dumnezeu, în timp ce prin acelaşi act a 
instaurat o protecţie pentru cei ce erau deja curaţi, astfel ca să nu ajungă atinşi de păcat. 

În timp ce ne bucurăm că există lumi care n-au căzut niciodată în păcat, acestea dau laudă, onoare şi glorie lui Isus 
Hristos pentru planul mântuirii prin care fiii căzuţi ai lui Adam sunt salvaţi, precum şi pentru că le-au fost întărite poziţia 
şi caracterul lor curat. Braţul care a ridicat familia umană din ruina pe care Satana a adus-o peste ea, prin ispitele sale, 
este braţul care i-a apărat pe locuitorii celorlalte lumi de păcat. Fiecare lume solicită grija şi susţinerea Tatălui şi Fiului; şi 
această grijă este continuu exercitată pentru omenirea căzută. Hristos mijloceşte în favoarea omului şi păstrează, de 
asemenea, ordinea în lumile nevăzute, prin lucrarea Sa de mijlocire. Nu sunt aceste teme de o suficientă măreție şi 
importanţă pentru a ne acapara gândurile şi pentru a reclama în continuare recunoştinţa şi adorarea noastră faţă de 
Dumnezeu? 


Dezvoltarea intelectuală 


Deschideţi Biblia pentru tinerii noştri, îndreptaţi-le atenţia spre comorile ei ascunse, învăţaţi-i să caute bijuteriile 
adevărului şi vor câştiga o putere a minţii pe care n-o poate da studiul nici unei filozofii pe care ar adopta-o. Marile teme 
pe care le tratează Biblia, simplitatea demnă a exprimării sale inspirate, temele elevate ce sunt prezentate minţii, lumina 
directă şi clară de la tronul lui Dumnezeu, strălucind asupra [254] înţelegerii, vor dezvolta puterile minţii la un nivel care 
cu greu poate fi înţeles şi niciodată pe deplin explicat. 

Biblia prezintă un câmp nemărginit pentru imaginaţie, atât de înalt şi înnobilator pentru caracter, faţă de creaţiile 
superficiale ale unei minţi nesfinţite, pe cât este cerul de înalt faţă de pământ. Istoria inspirată a umanităţii este pusă în 
mâinile fiecăruia dintre noi! Toţi pot începe acum propria cercetare. Pot face cunoştinţă cu primii noştri părinţi, aşa cum 
erau ei în Eden, într-o inocenţă sfântă, bucurându-se de comuniunea cu Dumnezeu şi cu îngerii necăzuţi în păcat. Ei pot 
depista modul intrării păcatului în lume şi rezultatele acestui fapt asupra rasei umane, urmând pas cu pas traseul istoriei 
sfinte, aşa cum înregistrează ea neascultarea şi nepocăinţa omului, precum şi răsplata dreaptă pentru păcat. 


Cea mai înaltă cultură 


Cititorul poate să converseze cu patriarhii şi profeţii; poate să se plimbe prin cele mai inspiratoare scene; Îl poate 
vedea pe Hristos, care este Împărat în ceruri, egal cu Dumnezeu, coborând în mijlocul oamenilor şi aducând la 
îndeplinire planul de mântuire, rupând lanţurile cu care Satana l-a legat pe om şi dându-i posibilitatea omului să se 
asemene din nou cu Dumnezeu. Faptul că Hristos a luat asupra Lui umanitatea şi a menţinut acest statut timp de 30 de 
ani, făcând apoi din sufletul Său o jertfă pentru păcat, pentru ca omul să nu fie lăsat să piară, este un subiect pentru cele 
mai profunde gânduri şi pentru cel mai concentrat studiu... 


Lăsaţi mintea să prindă uimitoarele adevăruri ale [255] revelaţiei şi să nu fie niciodată tentată să-şi îndrepte atenţia 
asupra unor teme frivole, uşoare; să întoarcă spatele cu dezgust literaturii de duzină şi distracţiilor deşarte, care îi 
demoralizează pe tinerii din zilele noastre. Cei care au realizat o legătură cu poeţii şi filozofii Bibliei şi ale căror suflete au 
fost mişcate de faptele glorioase ale eroilor credinţei se vor întoarce de pe câmpiile bogate ale gândirii mult mai curaţi la 
inimă şi mult mai elevaţi şi mai deschişi la minte decât dacă ar fi fost ocupați cu studiul celor mai renumiţi autori ai lumii, 
contemplând şi slăvind isprăvile vitejeşti ale Faraonilor, lrozilor şi Cezarilor acestei lumi. 

Puterile tinerilor sunt în mare parte amorţite, pentru că ei nu fac din teama de Dumnezeu începutul înţelepciunii. 
Domnul i-a dat lui Daniel cunoştinţă şi înţelepciune, pentru că el nu a putut fi influenţat de nici o putere care ar fi intrat 
în contradicţie cu principiile sale religioase. Motivul pentru care avem atât de puţini oameni cu judecată, fermi şi de 
valoare reală este că ei se gândesc să găsească măreţia în timp ce se despart de cer. 

Fiii oamenilor nu se tem de Dumnezeu şi nici nu-L iubesc şi onorează. Religia nu este trăită aşa cum ar trebui. Domnul 
nu poate face decât puţin pentru om, pentru că el este atât de uşor de flatat, fiind gata atât de repede să-şi atribuie 
meritele. Dumnezeu ar fi vrut să ne dezvoltăm capacităţile şi să ne folosim de orice privilegiu pentru a dezvălui, cultiva şi 
întări înţelegerea noastră. Omul a fost creat pentru un nivel de viaţă mai înalt şi mai nobil decât cel pe care el îl adoptă. 
Timpul existenţei noastre muritoare este pregătitor pentru viaţa ce se măsoară cu viaţa lui Dumnezeu. [256] 


Biblia, cel mai mare învăţător 


Ce varietate de subiecte sunt prezentate în Sfintele Scripturi, pentru ca mintea să mediteze asupra lor! Unde pot fi 
găsite teme mai înalte pentru contemplaţie? Unde, în altă parte, mai există teme atât de interesante? În ce sens sunt 
toate cercetările ştiinţei umane comparabile în măreție şi mister cu ştiinţa Bibliei? Unde altundeva mai există ceva care 
să scoată la iveală tăria minţii în cele mai profunde şi mai stăruitoare gânduri? 

Dacă o vom lăsa să ne vorbească, Biblia ne va învăţa ceea ce nimic altceva nu ne va putea învăţa! Dar, vai! Medităm 
asupra a orice altceva, mai puţin asupra Cuvântului lui Dumnezeu. Literatură fără valoare, istorii imaginare sunt devorate 
cu lăcomie, în timp ce Biblia, cu toate comorile adevărului sfânt, stă neglijată pe mesele noastre. Cuvântul sfânt, dacă ar 
fi făcut regula vieţii, ar înălța, eleva şi sfinţi. El este vo-cea lui Dumnezeu către oameni. Îi vom da ascultare? 

„Descoperirea cuvintelor Tale dă lumină, dă pricepere celor fără răutate.” Îngerii stau alături de cercetătorul 
Scripturilor, pentru a deschide şi a lumina mintea. Porunca lui Hristos vine astăzi la noi cu o forţă egală cu cea care se 
adresa primilor ucenici, acum 1800 de ani: „Cercetaţi Scripturile, pentru că socotiți că în ele aveţi viaţa veşnică, dar 
tocmai ele mărturisesc despre Mine”. — RH, 11 ianuarie 1881 [257] 

CERCETEAZĂ SCRIPTURILE PENTRU TINE 


Tinerii ar trebui să cerceteze Scripturile pentru ei înşişi. Nu ar trebui să se creadă că este suficient ca cei în vârstă să 
descopere adevărul şi că tinerii îl pot accepta de la ei ca pe o autoritate. ludeii au pierit ca naţiune pentru că au fost 
îndepărtați de la adevărurile Bibliei de conducătorii, preoţii şi bătrânii lor. Dacă ar fi dat atenţie lecţiilor lui Isus şi ar fi 
cercetat Scripturile pentru ei înşişi, n-ar fi fost pierduţi... 

Este imposibil pentru orice minte să înţeleagă toate bogăţiile şi măreţia chiar şi a unei singure făgăduinţe a lui 
Dumnezeu. Una surprinde slava dintr-un punct de vedere, alta, frumuseţea harului dintr-un alt punct de vedere, şi 
sufletul este umplut cu lumina cerească. Dacă am vedea toată slava, spiritul ar rămâne fără putere. Dar noi putem primi 
descoperiri cu mult mai mari din făgăduinţele bogate ale lui Dumnezeu faţă de cele de care ne bucurăm acum. Mă 
întristez când mă gândesc cum pierdem din vedere plinătatea binecuvântărilor făgăduite pentru noi. Ne mulţumim cu 
iluminări spirituale de moment, când am putea umbla zi de zi în lumina prezenţei Sale. — TM 109,111 [258] 

EFORTURI PERSEVERENTE ÎN STUDIUL BIBLIEI 


„Cercetaţi Scripturile pentru că socotiți că în ele aveţi viaţa veşnică.” A cerceta înseamnă a căuta cu sârguinţă ceva ce 
a fost pierdut. Cerce-taţi după comorile ascunse în Cuvântul lui Dumnezeu. Nu vă puteţi permite să trăiţi fără ele. 
Studiaţi pasajele dificile, comparaţi verset cu verset şi veţi descoperi că Scriptura este cheia care descuie Scriptura. Cei 
care prin rugăciune studiază Biblia, ies din fiecare cercetare mai înţelepţi decât erau înainte. Unele dintre dificultăţile lor 
au fost rezolvate pentru că Spiritul Sfânt şi-a făcut lucrarea despre care se vorbea în capitolul 14 din loan: „Dar 
Mângâietorul, adică Duhul Sfânt, pe care-L va trimite Tatăl, în Numele Meu, vă va învăţa toate lucrurile, şi vă va aduce 
aminte de tot ce v-am spus Eu”. 

Nici un lucru de valoare nu este obţinut fără un efort stăruitor, perseverent. În afaceri, numai cei care au voinţa de a 
face tot ce este necesar văd rezultate încununate de succes. Fără o trudă stăruitoare, nu ne putem aştepta să obţinem 
cunoştinţa lucrurilor spirituale; cei care obţin bijuteriile adevărului trebuie să sape după ele, aşa cum un miner sapă 
pentru pietrele preţioase ascunse în pământ. 

Cei care fac lucrarea cu indiferenţă şi doar pe jumătate consacraţi nu vor avea niciodată succes. Tinerii şi bătrânii ar 
trebui să citească Cuvântul lui Dumnezeu; şi nu numai să citească, ci ar trebui să-L stu-dieze cu o stăruinţă plină de 
hărnicie, rugându-se, crezând şi cercetând. Astfel vor [259] găsi comoara ascunsă, pentru că Dumnezeu va înviora 
înţelegerea lor. 


Deschişi la minte 


În studiul vostru, lăsaţi deoparte opiniile voastre preconcepute, precum şi ideile moştenite şi cultivate. Nu veţi atinge 
niciodată adevărul, dacă cercetaţi Scripturile pentru a vă justifica propriile idei. Lăsaţi-le pe acestea la uşă şi, cu o inimă 
plină de pocăință, ascultați ceea ce Dumnezeu are să vă spună. Unui umil căutător al adevărului, stând la picioarele lui 
Hristos şi învățând de la El, Cuvântul îi va da înţelegere. Celor care se consideră prea înţelepţi, după părerea lor, pentru a 
studia Biblia, Isus le spune: „Trebuie să deveniți blânzi şi umili cu inima, dacă doriţi să deveniți înţelepţi pentru a fi 
salvaţi”. 

Nu citiţi Cuvântul în lumina ideilor vechi, preconcepute; ci, cu o inimă eliberată de prejudecăţi, cercetaţi cu grijă şi cu 
rugăciune. Dacă, pe măsură ce citiţi, apare convingerea şi realizaţi că opiniile pe care le preţuiaţi atât de mult nu sunt în 
armonie cu Scriptura, nu încercaţi să o faceţi să se potrivească cu aceste opinii. Nu permiteţi ca ceea ce aţi crezut sau 
practicat în trecut să vă controleze înţelegerea. Deschideţi ochii minţii voastre pentru a contempla minunatele lucruri ce 
transpar din lege. Aflaţi ce este scris şi apoi ancoraţi-vă picioarele pe Stânca eternă. 


Cunoaşterea voinţei lui Dumnezeu 


Salvarea noastră depinde de cunoaşterea voinţei lui Dumnezeu aşa cum este ea conținută şi prezentată în Cuvântul 
lui Dumnezeu. Nu încetaţi niciodată să vă întrebaţi şi să cercetaţi după adevăr. Trebuie să vă cunoaşteţi datoria. Trebuie 
să ştiţi ce trebuie [260] să faceţi pentru a fi salvaţi; şi este voia lui Dumnezeu ca voi să ştiţi ce are El să vă spună. Dar 
trebuie să vă exercitaţi credinţa. Cercetând Scripturile, trebuie să credeţi că Dumnezeu există şi că El răsplăteşte pe cei 
care L-au căutat cu sârguinţă. 

O, cercetaţi Biblia cu inima plină de o foame după hrană spirituală! Săpaţi în Cuvânt aşa cum un miner sapă în pământ 
pentru a găsi vâna de aur. Nu renunţaţi la cercetarea voastră până când nu aţi învăţat despre relaţia voastră cu 
Dumnezeu şi despre voinţa Lui cu privire la voi. — YI, 24 iulie 1902 


Respectul în studiul Bibliei 


Noi ar trebui să venim cu respect la studiul Bibliei, simțind că suntem în prezenţa lui Dumnezeu. Ar trebui să lăsăm 
deoparte uşurătatea şi nepăsarea. În timp ce unele porţiuni ale Cuvântului sunt uşor înţelese, adevăratul sens al altor 
părţi nu este atât de repede descoperit. Trebuie să studiem răbdător, să medităm la Cuvânt şi să ne rugăm stăruitor. 
Fiecare elev în şcoala lui Hristos ar trebui să ceară să fie luminat de Spiritul Sfânt atunci când deschide Scriptura; şi 
promisiunea este că Duhul Sfânt le va fi dat cu siguranţă. 


Atitudinea cu care vii la cercetarea Scripturilor va determina caracterul ajutorului pe care îl vei avea de partea ta. 
Îngeri din ţara de lumină vor fi cu aceia care, în umilinţa inimii, caută îndrumare divină. Dar dacă Biblia este deschisă cu 
lipsă de respect, cu un sentiment de autosatisfacţie, dacă inima este plină de prejudecăţi, Satana este alături de tine şi îţi 
va prezenta declaraţiile Cuvântului lui Dumnezeu într-o lumină pervertită. — TM 107-108 [261] 

RĂSPLATA UNUI STUDIU BIBLIC STĂRUITOR 


Căutarea după adevăr îl va răsplăti pe cel ce caută la fiecare pas şi fiecare descoperire va deschide câmpuri şi mai 
bogate în semnificaţii pentru cercetare. Oamenii sunt transformați în concordanţă cu ceea ce contemplă. Dacă gândurile 
obişnuite şi afacerile captează atenţia lor, omul va fi unul comun, obişnuit. Dacă este prea nepăsător, căutând să obţină 
doar o înţelegere superficială a adevărului lui Dumnezeu, el nu va primi binecuvântările bogate pe care Dumnezeu le-ar 
putea revărsa asupra sa. Este o lege a minţii că ea se va îngusta sau extinde în conformitate cu dimensiunile lucrurilor cu 
care este familiarizată. 

Cu siguranţă că puterile intelectuale se vor restrânge şi-şi vor pierde abilitatea de a pătrunde înțelesurile profunde ale 
Cuvântului lui Dumnezeu, dacă nu sunt puse în mod constant şi plin de vigoare la încercare, în căutarea adevărului. 
Mintea se va deschide, dacă este antrenată în urmărirea legăturilor dintre subiectele Bibliei, în compararea Scripturii cu 
ea însăşi şi a lucrurilor spirituale între ele. Treceţi dincolo de suprafaţă; cele mai bogate comori ale gândirii aşteaptă pe 
cel conştiincios şi plin de aptitudini. — RH, 17 iulie 1888 


Biblia — un ghid 
Fie ca fiecare elev să considere Biblia un ghid şi să stea ferm în susţinerea principiilor; el poate aspira atunci la orice 
realizare înaltă. — MH 465 [262] 

BIBLIA CA EDUCATOR 


Ca învăţător, Sfintele Scripturi sunt fără egal. Biblia reprezintă cea mai veche şi mai cuprinzătoare istorie pe care 
oamenii o deţin. Ea vine proaspătă din Fântâna adevărului şi o mână divină i-a păstrat puritatea peste veacuri. Ea 
luminează trecutul îndepărtat, unde cercetările umane încearcă în zadar să pătrundă. Numai în Cuvântul lui Dumnezeu 
descoperim puterea care a pus temeliile pământului şi a întins cerurile. Numai aici putem găsi o relatare autentică 
despre originea popoarelor. Numai aici ne este oferită o istorie a umanităţii, neatinsă de mândria sau prejudecata 
umană. 


Vocea Celui Veşnic 


În Cuvântul lui Dumnezeu, mintea găseşte subiecte pentru cea mai adâncă meditaţie, pentru cele mai înalte aspirații. 
Aici putem fi alături de patriarhi şi profeţi şi putem auzi glasul Celui Veşnic, vorbind oamenilor. Aici putem contempla 
cum S-a umilit Maiestatea cerului, devenind înlocuitorul şi scăparea noastră, Cel care a înfruntat de unul singur puterile 
întunericului şi a câştigat victoria în locul nostru. O contemplare plină de respect a unor scene ca aceasta nu poate decât 
să înduioşeze, să curăţească şi să înnobileze inima şi, în acelaşi timp, să inspire mintea cu o nouă putere şi vigoare. 

Cei care consideră că este un act de curaj să trateze cererile lui Dumnezeu cu indiferenţă şi dispreţ îşi dovedesc astfel 
propria nebunie şi [263] ignoranță. În timp ce se mândresc cu libertatea şi independenţa lor, ei sunt în realitate robi ai 
păcatului şi ai lui Satana. 


Adevărata filozofie a vieţii 


O concepţie clară despre ceea ce este Dumnezeu şi despre ceea ce ne cere El să fim ne va conduce la o umilinţă 
naturală. Cel care studiază cum trebuie Cuvântul sacru va învăţa că intelectul omului nu este atotputernic. Va învăţa că, 
fără ajutorul pe care nimeni în afară de Dumnezeu nu-l poate da, puterea şi înţelepciunea umană nu sunt altceva decât 
slăbiciune şi ignoranță. 

Cel care urmăreşte îndrumarea divină a descoperit singura sursă adevărată de salvare şi de fericire şi a câştigat 
puterea de a împărţi fericire tuturor celor din jurul său. Fără religie, nici un om nu se poate bucura cu adevărat de viaţă. 
Dragostea de Dumnezeu purifică şi înnobilează fiecare gust şi dorinţă, intensifică orice afecţiune şi luminează fiecare 
plăcere care are valoare. Îi face capabili pe oameni să aprecieze şi să se bucure de tot ceea ce este adevărat, bun şi 
frumos. 

Dar ceea ce ar trebui să ne conducă să preţuim Biblia, mai presus de toate celelalte considerente, este că prin ea le 
este revelată oamenilor voinţa lui Dumnezeu. Aici învăţăm despre obiectul credinţei noastre şi despre înțelesurile prin 
care acest lucru poate fi câştigat. Învăţăm cum să ne îmbunătăţim cu înţelepciune viaţa prezentă şi cum să ne asigurăm 
viaţa viitoare. Nici o altă carte nu poate satisface întrebările minţii sau dorinţele fierbinţi ale inimii. Dobândind o 
cunoaştere a Cuvântului lui Dumnezeu şi dând atenţie acestuia, oamenii se vor ridica din cele mai de jos adâncimi ale 
degradării, pentru a deveni fii ai lui Dumnezeu, alături de îngerii fără păcat. — CT 52-54 [264] 

RESPECTUL 


Este privilegiul vostru, dragii mei prieteni tineri, să-L lăudaţi şi să-L glorificaţi pe Dumnezeu pe pământ. Pentru a face 
aceasta, trebuie să vă îndepărtați mintea de lucrurile superficiale, frivole şi lipsite de importanţă şi să o îndreptaţi către 
acele lucruri care au valoare veşnică. 

Trăim într-o epocă în care toţi ar trebui să acorde o atenţie deosebită poruncilor Salvatorului: „Vegheaţi şi rugaţi-vă 
ca să nu cădeţi în ispită”. Una dintre cele mai puternice ispite este lipsa de respect. Dumnezeu este măreț şi sfânt şi, 
pentru sufletul umil, credincios, casa Lui de pe pământ, locul unde poporul Său se întâlneşte pentru închinare, reprezintă 
poarta spre ceruri! Cântecul de laudă, cuvintele spuse de pastorii lui Hristos sunt instrumentele stabilite de Dumnezeu 
pentru a-i pregăti pe oameni pentru biserica de sus, pentru acea măreaţă închinare, în care nu poate exista nimic 
necurat, nesfânt... 


Comportamentul în casa lui Dumnezeu 


Manifestarea respectului este una dintre nevoile stringente ale tineretului din aceste timpuri. Sunt alarmată când văd 
copii şi tineri cu părinţi credincioşi, care nu acordă atenţie ordinii şi bunei-cuviinţe care ar trebui să se manifeste în casa 
lui Dumnezeu. În timp ce slujitorii lui Dumnezeu prezintă oamenilor cuvintele vieţii, unii citesc, alţii şuşotesc sau râd. 
Ochii lor păcătuiesc, distrăgând atenţia celor din jurul lor. Acest obicei, dacă rămâne nesupravegheat, va creşte şi-i va 
influenţa şi pe alţii. [265] 

Copiii şi tinerii ar trebui să simtă că niciodată nu trebuie să te mândreşti cu faptul de a fi indiferent şi fără griji la 
întrunirile unde este lăudat Dumnezeu. Dumnezeu vede fiecare gând sau faptă nerespectuoasă, şi acestea se 
înregistrează în cărţile din ceruri. El spune: „Ştiu căile tale”. Nimic nu este ascuns ochiului Său atotcercetător. Dacă ţi-ai 
format obiceiul de a fi neatent şi indiferent în casa lui Dumnezeu, exersează-ţi puterile pe care le ai pentru a corecta 
acest lucru şi arată că ai respect de sine. Practică respectul, până când acesta devine o parte din tine. 

Să nu ai atât de puţin respect pentru casa şi închinarea lui Dumnezeu, încât să discuţi cu unul şi cu altul în timpul 
predicii. Dacă i-ar putea vedea pe îngerii lui Dumnezeu privindu-i, notând ceea ce fac, cei care comit această greşeală s- 
ar umple de ruşine şi silă faţă de ei înşişi. Dumnezeu vrea ascultători atenţi. Timpul în care oamenii dormeau a fost 
momentul când duşmanul a semănat neghina. Nimic din ceea ce este sfânt şi aparţine închinării lui Dumnezeu n-ar 
trebui tratat cu indiferenţă şi nepăsare. Când Cuvântul vieţii este rostit, ar trebui să vă amintiţi că ascultați vocea lui 
Dumnezeu prin slujitorul pe care El l-a desemnat. Nu pierdeţi aceste cuvinte din cauza neatenţiei, căci, dacă le daţi 
atenţie, ele v-ar putea păzi paşii, ca să nu o ia pe cărări greşite. 


Comportamentul uşuratic faţă de lucrurile religioase 


Îmi pare rău să văd că mulţi dintre tinerii care pretind că sunt creştini nu au nici cea mai mică idee despre ceea ce 
înseamnă schimbarea inimii. În ei nu se vede nici o transformare a caracterului. Ei nu realizează că a fi creştin este [266] 
un lucru sfânt, solemn. Viaţa lor este în totalitate nepotrivită cu starea de spirit a unui creştin. Dacă ar fi într-adevăr copii 
ai lui Dumnezeu, ei nu ar fi plini de nesocotinţă, plăceri şi uşurătate; nici unul nu ar face remarci nesăbuite şi nu ar 
conduce şi pe altii la o comportare similară. O minte care intenţionează să dobândească răsplata, să-şi asigure cerul, va 
respinge cu fermitate şi cu hotărâre orice încercare de a fi distrasă de la lucrurile religioase. 

Un mare pericol rezidă din a trata cu indiferenţă acest subiect; nici o nesăbuinţă nu este atât de subtilă ca lenea şi 
lipsa de activitate la nivelul gândirii. În orice direcţie privim, vedem tineri cu caractere frivole. Toţi tinerii din această 
categorie ar trebui evitaţi, pentru că ei reprezintă un pericol. Dacă pretind că sunt creştini, cu atât mai mult trebuie să fie 
de temut. Mintea lor a rămas la un nivel inferior şi va fi mult mai uşor ca ei să vă tragă în jos, la nivelul lor, decât ca voi 
să-i ridicaţi la gânduri înalte, care înnobilează, şi la o vieţuire sfântă. Tovarăşii voştri să fie caracterizați de bună-cuviinţă 
şi decenţă în cuvinte şi comportament. 

Pentru a face tot ce puteţi mai bine în a da laudă lui Dumnezeu, prietenii voştri trebuie să fie astfel, încât să păstraţi 
în minte distincţia dintre sacru şi profan. Dacă vreţi să aveţi vederi largi, gânduri şi aspirații nobile, alegeţi-vă prieteni 
care vor întări principiile adevărate. Faceţi ca fiecare gând şi scop al fiecărei acţiuni să se lege de asigurarea şi împletirea 
vieţii viitoare cu fericirea veşnică. — YI, 8 octombrie 1896 [267] 

O SPERANŢĂ BINE ANCORATĂ 


Cum poţi şti dacă eşti acceptat de Dumnezeu? Studiază Cuvântul Său cu rugăciune. Nu lăsa Biblia deoparte pentru 
nici o altă carte. Ea te convinge de păcat. Ea descoperă clar calea mântuirii. Aduce în atenţie o răsplată glorioasă şi 
strălucitoare. Îţi descoperă un Mântuitor desăvârşit şi te învaţă că numai prin harul Său poţi fi salvat. 

Nu neglija rugăciunea în taină, pentru că ea este sufletul religiei. Cu rugăciuni fierbinţi, stăruitoare, pledează pentru 
curățirea sufletului. Roagă-te cât poţi de stăruitor şi de arzător, ca şi cum ar fi în joc viaţa ta de pe acest pământ. Stai 
înaintea lui Dumnezeu până când ia naştere în sufletul tău dorinţa arzătoare de a fi mântuit şi până este obţinută 
asigurarea plăcută a iertării de păcat. 

Speranţa vieţii veşnice nu poate fi primită pe o temelie mişcătoare. Este un subiect care trebuie să fie rezolvat între 
Dumnezeu şi sufletul tău — o rezolvare pentru veşnicie. O speranţă imaginară, şi doar atât, se va dovedi a fi ruina ta. 
Întrucât, după Cuvântul lui Dumnezeu, vei sta în picioare sau vei cădea, atunci spre acest Cuvânt trebuie să te îndrepţi 
pentru ca să mărturisească pentru tine. Atunci vei vedea ce se cere de la tine să devii creştin. Nu-ţi scoate armura, nu 
părăsi câmpul de luptă până când nu ai obţinut victoria şi triumful prin Răscumpărătorul tău. — 1T 163,164 [268] 


Secţiunea a IX-a 


LECTURA ŞI MUZICA 


Tinerilor și tinerelor, citiți acea literatură care vă va da adevărata cunoștință, iar lucrul acesta va fi 
de ajutor pentru întreaga familie. Spuneţi hotărât: „Nu voi irosi clipele prețioase citind ceea ce nu-mi 
va fi de folos și care mă va împiedica să fiu de ajutor altora. Îmi voi consacra timpul și gândirea spre a 
mă pregăti să-l slujesc lui Dumnezeu. Îmi voi închide ochii în fața lucrurilor frivole și păcătoase. 
Urechile mele sunt ale Domnului și nu voi asculta subtilele raționamente ale vrăjmașului. Glasul meu 
nu va fi cu nici un chip supus unei voințe care nu este sub influenţa Duhului lui Dumnezeu. Trupul 
meu este templul Duhului Sfânt și orice putere a corpului meu va fi consacrată unor realizări 
merituoase.” —7 T64 


88 
ALEGEREA LECTURII 


Educaţia nu este altceva decât o pregătire a puterilor fizice, intelectuale şi spirituale pentru cea mai bună îndeplinire 
a responsabilităţilor vieţii. Tăria de a suporta, puterea şi activitatea creierului sunt diminuate sau crescute în funcţie de 
modul în care sunt folosite. Mintea trebuie astfel disciplinată, încât toate puterile ei să fie dezvoltate armonios. 

Mulţi tineri sunt avizi după cărţi. Ei doresc să citească tot ce le este la îndemână. Ei trebuie să fie atenţi atât la ceea ce 
citesc, cât şi la ceea ce ascultă. Am fost avertizată că ei sunt în cel mai mare pericol de a fi corupți de lecturi nepotrivite. 
Satana are o mie de feluri prin care tulbură mintea tinerilor. Ei nu pot fi în siguranţă dacă lasă garda jos chiar şi pentru un 
moment. Ei trebuie să vegheze asupra minţii lor, pentru a nu putea fi ademeniţi de ispitele lui Satana. 


Influenţa lecturilor dăunătoare 


Satana ştie că mintea este afectată într-o mare măsură de hrana pe care o primeşte. El caută să-i conducă atât pe cei 
tineri, cât şi pe cei mai în vârstă să citească istorioare, cărţi de poveşti şi alt gen de literatură. Consumatorii unui astfel de 
tip de literatură sunt nepotriviţi pentru datoriile ce le stau înainte. Ei trăiesc o viaţă ireală şi nu au nici o dorinţă de a 
cerceta Scripturile, astfel încât să se hrănească cu mană cerească. Mintea, care necesită să fie întărită, slăbeşte şi-şi 
pierde [271] puterea de a studia adevărurile măreţe care relatează despre misiunea şi lucrarea lui Hristos — adevăruri 
care ar fortifica mintea, ar trezi imaginaţia, ar înflăcăra o puternică şi stăruitoare dorinţă de a birui aşa cum a biruit 
Hristos. 

Duşmanii spiritualităţii 

Dacă s-ar putea ca o mare parte din cărţile publicate să fie arse, atunci ar fi oprită o plagă care face o lucrare de 
temut asupra minţii şi inimii. Poveşti de dragoste, istorii frivole şi palpitante şi chiar acea categorie de cărţi numite 
romane religioase — cărţi în care autorul ataşează la istoria sa o lecţie de morală — reprezintă o cursă pentru cititori. 
Sentimentele religioase pot fi întreţesute cu subiectul pe parcursul întregii istorii a unei cărţi, dar, în cele mai multe 
cazuri, Satana se îmbracă în hainele unui înger, fiind mai uşor pentru el să înşele şi să ademenească. Nimeni nu este atât 
de ferm în păstrarea principiilor corecte, nimeni nu este imun în faţa tentaţiilor, încât să fie în siguranţă citind aceste 
povestiri. 

Cititorii de ficţiune îngăduie un rău care distruge spiritualitatea, umbrind frumuseţea pasajelor sfinte. Ea creează o 
stimulare nesănătoasă, înfierbântă imaginaţia, face ca mintea să fie nepotrivită pentru a face lucruri utile, îndepărtează 
sufletul de la rugăciune şi îl descalifică pentru orice exerciţiu spiritual. 

Dumnezeu a înzestrat mulţi tineri cu capacităţi superioare; dar prea adesea ei şi-au consumat puterile, mintea le este 
confuză şi slăbită, astfel încât de ani de zile n-au mai crescut în har, cunoştinţă sau înţelegere a credinţei noastre, din 
cauza unor alegeri neînţelepte în ceea ce priveşte lectura. Cei care aşteaptă ca Domnul să vină în curând, aşteptând [272] 
acea schimbare minunată, când „trupul acesta supus putrezirii va fi supus neputrezirii”, ar trebui ca în această perioadă 
de încercare să păstreze un standard înalt cu privire la modul lor de acţiune. 

Dragii mei prieteni tineri, cercetaţi-vă propria experienţă cu privire la influenţele pe care le exercită istoriile 
palpitante! Puteţi, după o astfel de lectură, să deschideţi Biblia şi să citiţi cu interes cuvintele vieţii? Nu găsiţi cartea lui 
Dumnezeu neinteresantă? Farmecul acelei poveşti de dragoste stăruie asupra minţii, distrugând tonusul ei sănătos şi 
făcând imposibil ca să-ţi fixezi atenţia asupra lucrurilor importante, asupra adevărurilor solemne care privesc binele vieţii 
veşnice. 

Daţi la o parte cu hotărâre toată literatura de consum. Ea nu va întări spiritualitatea, dar va introduce în minte 
sentimente care vă vor perverti imaginaţia, făcându-vă să vă gândiţi mai puţin la Isus şi să meditaţi mai puţin asupra 
lecţiilor Sale preţioase. Păstraţi-vă mintea liberă de orice v-ar putea conduce într-o direcţie greşită. Nu o îngreunaţi cu 
poveşti fără valoare, care nu oferă nici o tărie puterilor mintale. Gândurile au acelaşi caracter ca hrana pe care o 
procurăm pentru minte. 


Cartea cărţilor 


Natura experienţei religioase a unei persoane este relevată de caracterul cărţilor pe care aceasta alege să le citească 
în momentele de răgaz. Pentru a avea un tonus sănătos al minţii şi principii religioase solide, tinerii trebuie să trăiască în 


comuniune cu Dumnezeu, prin Cuvântul Său. Arătându-ne calea de salvare prin Hristos, Biblia este ghidul nostru pentru 
o viaţă la standarde mai înalte şi mai bune. Ea conţine cea mai interesantă [273] istorie şi biografie care a fost scrisă 
vreodată. Cei a căror imaginaţie nu a fost pervertită de lectura bazată pe ficţiune vor găsi Biblia ca fiind cea mai 
interesantă dintre cărţi. 

Biblia este Cartea cărţilor. Dacă iubiţi Cuvântul lui Dumnezeu, cercetându-l în fiecare ocazie ce vi se oferă, atunci veţi 
putea intra în posesia celor mai valoroase comori ale ei şi, fiind împodobiţi cu fapte bune, veţi putea fi siguri că Isus vă va 
atrage către El. Dar nu este suficient să citiţi Biblia ocazional, fără să căutaţi să înţelegeţi lecţia lui Hristos despre cum 
puteţi să-l îndepliniţi cererile. Sunt comori în Cuvântul lui Dumnezeu care nu pot fi descoperite decât printr-o săpare 
adâncă în mina adevărului. 

Mintea firească, păcătoasă, respinge adevărurile; dar sufletul convertit a suferit o minunată schimbare. Cartea care 
mai înainte era neatractivă, pentru că revela adevăruri ce mărturiseau împotriva păcătosului, a devenit acum hrana 
sufletului, bucuria şi consolarea vieţii. Soarele îndreptăţirii luminează paginile sfinte şi Duhul Sfânt vorbeşte sufletului 
prin ele... 

Fie ca toţi cei care au cultivat dragostea pentru o lectură uşoară să-şi îndrepte acum atenţia spre cuvântul sigur al 
profeţiei. Luaţi-vă Bibliile şi începeţi să studiaţi cu un interes proaspăt sfintele scrieri ale Vechiului şi Noului Testament. 
Cu cât studiaţi Biblia mai des şi mai sârguincios, cu atât mai frumoasă vi se va părea ea şi cu atât mai lipsită de savoare vi 
se va părea literatura uşoară. Legaţi această carte prețioasă de inimile voastre. Ea vă va fi un prieten şi o călăuză. — YI, 9 
octombrie 1902 [274] 


89 
EXEMPLUL EFESENILOR 


Când s-au convertit, efesenii şi-au schimbat obiceiurile şi practicile. Sub lucrarea de convingere a Spiritului lui 
Dumnezeu, ei au acţionat cu promptitudine şi au dezvăluit toate misterele vrăjilor lor. Ei au venit, au mărturisit şi au 
arătat faptele lor, iar sufletele le-au fost umplute de o indignare sfântă, pentru că fuseseră foarte devotați magiei şi 
preţuiseră atât de mult cărţile cu regulile înşelătoriei lui Satana, care prescriau metodele prin care trebuiau să practice 
vrăjitoria. Ei au fost hotărâți să se întoarcă din serviciul celui rău, au adus acele volume costisitoare şi le-au ars în public. 
În acest fel şi-au manifestat ei întoarcerea sinceră către Dumnezeu... 

Cărţile pe care efesenii le-au încredinţat flăcărilor, când s-au convertit la Evanghelie, erau acele cărţi cu care s-au 
delectat în trecut şi care le-au condus conştiinţele şi le-au călăuzit mintea. Ei ar fi putut să le vândă, dar, procedând 
astfel, răul ar fi fost perpetuat. După aceea, s-au scârbit de misterele satanice, de actele de magie şi au privit cu 
aversiune cunoştinţa pe care o obţinuseră din ele. l-aş întreba pe tinerii care s-au consacrat adevărului: V-aţi ars cărţile 
de magie? 


Cărţile de magie de astăzi 

Nu vă acuzăm de răul de care se legaseră efesenii, nici nu pretindem că practicaţi magia şi că v-aţi dedat artei 
vrăjitoriei [275] în acelaşi mod în care au făcut-o ei. Nu spunem că aţi urmat misterele vrăjitoriei sau că aţi fost în 
comuniune cu spiritele rele. Dar nu sunteţi voi oare în comuniune cu autorul răului, cu inventatorul tuturor acestor 
mistere şi acte diavoleşti? Nu ascultați voi sugestiile lui, care este dumnezeul acestei lumi, prinţul puterilor văzduhului? 
Nu v-aţi subordonat minciu-nilor lui, nu aţi cedat, devenind agenţi ai săi, lucrând în armonie cu ceea ce era viaţa voastră 
înainte de convertire? Nu v-aţi predat lui Satana ca agenţi ai săi şi, într-un sens larg, n-aţi ţinut legătura cu îngerii căzuţi şi 
nu aţi învăţat de la ei arta înşelării propriului suflet, precum şi a sufletelor altora? 

Dar despre cărţile magice? Ce aţi citit? Cum v-aţi folosit timpul? Aţi căutat voi să studiaţi sfintele scrieri în scopul de a 
putea auzi vocea lui Dumnezeu vorbindu-vă din Cuvântul Lui? Lumea este inundată de cărţi care seamănă seminţele 
scepticismului, infidelităţii, ateismului şi, într-o măsură mai mică sau mai mare, aţi învăţat şi voi lecţiile din aceste cărţi, 
care sunt într-adevăr cărţi magice! Ele Îl scot pe Dumnezeu din minte şi despart sufletul de adevăratul Păstor. 


Minte inaptă pentru gânduri solemne 

Cărţile pe care le-aţi citit au fost create de agenţii lui Satana, pentru a fermeca mintea cu teorii formate în sinagoga 
lui, ca să vă arate cum puteţi servi răul cu o demnitate satanică. Cât de numeroase sunt cărţile cu tendinţe [276] spre 
necredinţă, care sunt calculate să tulbure mintea prin îndoieli amăgitoare! Satana a suflat asupra lor o otravă şi o 
maladie spirituală mortală afectează sufletele care citesc astfel de cărţi. 

Ce masă mare de cărţi există în lume, pentru a umple mintea cu fantezii şi nimicuri, creând dezgust pentru cuvintele 
adevărului şi ale neprihănirii! Mintea nu mai este astfel capabilă de gânduri solemne, răbdare şi o perseverentă 
cercetare a Scripturii, care este îndreptarul prin care suntem îndrumați către paradisul lui Dumnezeu. 

Se scrie mult cu scopul de a câştiga comori pământeşti, ca şi cum prin această bogăţie a lumii am putea să ne 
cumpărăm un paşaport pentru cer. Ce cărţi de istorie au fost scrise, pline cu realizări măreţe şi curajoase ale oamenilor a 
căror viaţă nu aruncă nici o rază de lumină asupra cărării care conduce către o viaţă mai bună! 


Cărţi care conduc într-o direcţie greşită 
Cât de multe cărţi se preocupă de război şi de vărsări de sânge, care îi înşală pe tineri! În timp ce citesc, Satana stă 
alături de ei, pentru a le transmite un spirit războinic, la fel cu acela despre care citesc, sângele li se înfierbântă în vene şi 
sunt instigaţi la acţiuni pline de cruzime. Cât de numeroase sunt cărţile imorale, care conduc la dorinţe nesfinte şi aprind 
focul pasiunilor în inimă, îndepărtându-i de tot ceea ce este curat şi sfânt! 
Aţi avut şi voi cărţile voastre de magie, în care fiecare scenă a fost inspirată de cel ce a fost odată un înger înălţat 
deasupra celorlalţi în curţile cerurilor... [277] 


Rupeţi vraja magiei lui Satana 


Aş întreba: Ar trebui să fie arse cărţile de magie? În sinagoga lui Satana, sunt locuri de atracţie în care destrăbălarea şi 
imoralitatea sunt hrănite, întreţinute şi permise; dar martorul este acolo, şi un oaspete nevăzut mărturiseşte despre 


faptele săvârşite în întuneric. Satana este cel care patronează toate tovărăşiile legate de cei trufaşi, mândri, plini de 
veselie şi este principalul animator al distracţiilor acestora. El participă la aceste întruniri purtând o mască. Vrăjitoria se 
desfăşoară pretudindeni în jurul nostru, la fiece pas, şi lumea şi biserica se află sub influenţa celui care le va conduce să 
facă lucruri pe care niciodată n-au visat că le vor face. Dacă ar fi informaţi cu privire la faptele pe care le vor face, ar fi 
uimiţi asemenea lui Hazael, atunci când profetul i-a spus care va fi atitudinea sa viitoare... 

Fiecare bărbat, femeie şi copil care nu este sub controlul Spiritului lui Dumnezeu este sub influenţa vrăjitoriei lui 
Satana, iar cuvântul şi exemplul lui îi vor conduce şi pe alţii departe de cărarea adevărului. Când harul transformator al 
lui Hristos este asupra inimii, o indignare sfântă va lua în stăpânire sufletul, pentru că păcătosul a neglijat atât de mult 
salvarea măreaţă pe care Dumnezeu i-a pregătit-o! Atunci el se va preda lui Dumnezeu în întregime, cu trup şi suflet, şi 
se va îndepărta, va rupe tovărăşia cu Satana prin harul dat lui de Dumnezeu. El, asemenea efesenilor, va da în vileag 
vrăjitoria şi va tăia şi ultimele legături care-l unesc cu Satana. El va părăsi steagul prinţului întunericului şi va veni sub 
stindardul însângerat al Prințului Emanuel. Va arde cărţile de magie. — YI, 16 noiembrie 1883 [278] 


90 
HRANĂ POTRIVITĂ PENTRU MINTE 


Ce ar trebui să citească fiii şi fiicele noastre? Aceasta este o întrebare serioasă, care reclamă un răspuns serios. Sunt 
tulburată să văd, în familii creştine, periodice şi ziare conţinând istorii care nu lasă o impresie bună asupra minţii. l-am 
urmărit pe cei al căror gust pentru ficţiune a fost astfel cultivat. Ei au avut privilegiul de a asculta adevărurile din 
Cuvântul lui Dumnezeu şi de a se familiariza cu argumentele credinţei noastre; dar ei au crescut până la maturitate fără o 
adevărată evlavie. 

Aceşti tineri dragi au atât de mare nevoie de a folosi în clădirea caracterelor lor cele mai bune materiale — dragostea 
şi teama de Dumnezeu şi cunoştinţa de Hristos. Dar mulţi nu au o înţelegere înţeleaptă a adevărului, aşa cum este el în 
Isus. Mintea se înfruptă din poveşti senzaţionale. Ei trăiesc într-o lume ireală şi nu sunt pregătiţi pentru a îndeplini 
îndatoririle practice ale vieţii. 


Rezultatul lecturilor de ficţiune 


l-am observat pe copiii cărora li s-a permis să crească în acest fel. Acasă sau oriunde în altă parte, ei sunt fie 
neliniştiţi, fie visători şi nu sunt capabili să converseze decât despre cele mai comune subiecte. Cele mai nobile facultăţi, 
cele adaptate pentru scopuri mai înalte, au fost degradate de contemplarea unor subiecte triviale sau, chiar mai rău, 
până când posesorul lor a găsit plăcere în astfel de teme şi abia dacă mai are puterea de a atinge un nivel mai înalt. 
Gândurile [279] şi conversaţia de natură religioasă au devenit lipsite de gust. 

Mâncarea spirituală pentru care şi-a adaptat el gusturile conta-minează cu rezultatele ei şi conduce la gânduri 
necurate şi senzuale. Am simţit o milă sinceră pentru aceste suflete, realizând cât de mult pierd prin neglijarea ocaziilor 
de a câştiga cunoştinţă despre Hristos, în care sunt concentrate speranţele noastre pentru viaţa veşnică. Cât de mult 
timp preţios este irosit; un timp în care ar putea studia Modelul adevăratei bunătăţi! 

Am cunoscut personal pe câţiva care şi-au pierdut tonusul sănătos al minţii datorită obiceiurilor greşite de lectură. Ei 
trec prin viaţă cu o imaginaţie îmbolnăvită, amplificând fiecare motiv mărunt de nemulţumire. Lucruri pe care o minte 
stabilă şi sensibilă nu le-ar observa devin pentru ei încercări de neîndurat, obstacole de netrecut. Pentru ei, viaţa este 
într-o permanentă umbră. 

Cei care şi-au îngăduit obiceiul de a citi pe nerăsuflate istorii palpitante şi-au schilodit puterea mintală şi s-au 
deformat pe ei înşişi pentru studiu şi gânduri riguroase. Ei sunt acum bărbaţi şi femei în declinul vieţii lor, care nu şi-au 
revenit niciodată în urma rezultatelor acelor lecturi necumpătate. 

Obiceiul, format în primii ani, a crescut o dată cu înaintarea în vârstă şi a devenit din ce în ce mai puternic; iar 
eforturile lor de a-l birui, deşi hotărâte, au fost încununate doar parţial de succes. Mulţi nu şi-au recuperat niciodată 
vigoarea iniţială a minţii. Toate încercările de a deveni adevăraţi creştini s-au sfârşit o dată cu dorinţa lor. Ei nu pot fi cu 
adevărat asemenea lui Hristos şi să continue să-şi hrănească mintea cu acest gen de literatură. 

Nici efectele fizice nu sunt mai puţin dezastruoase. [280] Sistemul nervos este supraîncărcat fără sens cu această 
pasiune pentru lectură. În unele cazuri, tinerii şi chiar cei adulţi au fost afectaţi de paralizie, cauzată de nimic altceva 
decât de cititul excesiv. Mintea a fost permanent ţinută sub presiunea acestei excitări, până când această delicată 
maşinărie, care este creierul, a devenit atât de slăbită, încât nu a mai putut funcţiona şi rezultatul a fost paralizia. 


Starea de ebrietate mintală 

Când este cultivată pofta pentru istorii palpitante şi senzaţionale, gustul moral se perverteşte şi mintea nu este 
satisfăcută decât dacă este hrănită constant cu asemenea nimicuri, cu această hrană nefolositoare. Am văzut tinere care 
pretindeau că sunt urmaşe ale lui Hristos, dar care nu erau fericite decât dacă aveau în mână unele romane noi sau 
poveşti din ziare. Mintea aştepta cu nerăbdare un stimulent, ca un beţiv care-şi doreşte cu ardoare băutura care-l 
intoxică. Aceste tinere nu manifestă nici un spirit de devoțiune; nici o lumină cerească nu a fost revărsată asupra 
tovarăşilor lor pentru a-i conduce la izvorul cunoștinței. Ele nu au o experienţă profundă, religioasă. Dacă n-ar fi avut 
mereu înaintea lor acest gen de literatură, ar fi putut avea o speranţă de a se recupera, dar ele şi-au dorit cu ardoare 
această lectură şi au avut-o. 


Mă simt îndurerată să văd bărbaţi şi femei care-şi ruinează astfel capacitatea de a se face utili în această viaţă, 
nereuşind să obţină o experienţă care i-ar pregăti pentru viaţa veşnică în societatea cerească. Nu putem găsi pentru ei 
un alt nume mai potrivit decât „beţivi mintal”. 

Obiceiul necumpătat de a lectura cărţi nepotrivite exercită o influenţă periculoasă asupra creierului, la fel de sigur ca 
necumpătarea în mâncare sau băutură. [281] 


Remediul 


Cea mai bună cale de a preveni creşterea răului este de a ne îngriji de sol. Pentru cultivarea minţii şi pentru 
semănarea seminţelor preţioase ale adevărului Bibliei, este necesară cea mai mare grijă şi supraveghere. Domnul, în 
marea Sa milă, ne-a descoperit în Scripturi regulile unei vieţuiri sfinte... 

El a inspirat bărbaţi sfinţi să scrie, pentru folosul nostru, instrucţiuni privind pericolele care se ivesc pe cale şi cum 
putem scăpa de ele. Cei care ascultă îndemnul Său de a cerceta Scripturile nu vor fi în necunoştinţă cu privire la aceste 
lucruri. În mijlocul pericolelor acestor ultime zile, fiecare membru al bisericii ar trebui să înţeleagă motivele speranţei şi 
credinţei lui — motive care nu sunt dificil de înţeles. Există suficiente lucruri pentru a ne ocupa mintea, dacă vrem să 
creştem în har şi în cunoştinţa Domnului nostru Isus Hristos. — CTBH 123-126 (1890) 


Primii paşi în păcat 
În inimă se desfăşoară un lung proces, neştiut de cei din jur, înainte ca un creştin să comită un păcat la vedere. 
Mintea nu cade dintr-o dată de la curăţie şi sfințire în depravare, corupţie şi crimă. Durează un timp până când cei 
formaţi după chipul lui Dumnezeu ajung brutali şi chiar demonici. Privind, suntem schimbaţi. Prin îngăduirea gândurilor 
necurate, omul poate să-şi educe astfel mintea, încât păcatul pe care odată nu-l putea suferi devine acum plăcut. — PP 
459 [282] 


91 
BIBLIA, CEA MAI INTERESANTĂ CARTE 


Atât tinerii, cât şi bătrânii neglijează Biblia. Nu mai fac din ea obiectul cercetării şi norma lor de viaţă. În special tinerii 
se fac vinovaţi de această neglijenţă. Cea mai mare parte dintre ei îşi fac timp să citească alte cărţi, dar cartea care ne 
îndrumă calea către viaţa veşnică nu este studiată zilnic. Istorisiri superficiale sunt citite cu atenţie, în timp ce Biblia este 
lăsată la o parte. Această carte este călăuza noastră pentru o viaţă mai înaltă, mai sfântă. Tinerii ar trebui să o considere 
cea mai interesantă carte pe care au citit-o vreodată şi astfel imaginaţia să nu fie pervertită prin citirea poveştilor de 
ficţiune. 

Mintea tinerilor nu poate să atingă cea mai înaltă dezvoltare, dacă neglijează sursa supremă de înţelepciune — 
Cuvântul lui Dumnezeu. Faptul că suntem în lumea lui Dumnezeu, în prezenţa Creatorului, că suntem făcuţi asemenea 
Lui, că El priveşte asupra noastră, că ne iubeşte, că are grijă de noi — acestea sunt teme minunate de gândire, care 
conduc mintea spre câmpuri neexplorate de meditaţie. Acela care-şi deschide mintea şi inima în contemplarea unor 
astfel de teme nu va fi satisfăcut niciodată cu subiecte uşuratice, senzaţionale. 

Importanţa căutării unei cunoştinţe din Scripturi cu greu poate fi estimată. „Din pruncie cunoşti Sfintele Scripturi, 
care pot să-ţi dea înţelepciunea care duce la mântuire, prin credinţa în Hristos Isus. Toată Scriptura este insuflată de 
Dumnezeu şi de folos ca să înveţe, să mustre, să îndrepte, să dea înţelepciune în neprihănire, pentru ca omul lui 
Dumnezeu să fie desăvârşit şi cu totul destoinic pentru orice lucrare bună” (2 Timotei 3, 15-17). Acest text ne spune că 
Biblia pretinde cea mai înaltă atenţie, dublată de respect. Nu ar trebui să fim satisfăcuţi cu o cunoaştere superficială, ci 
ar trebui să căutăm întregul înţeles al cuvintelor adevărului şi să pătrundem în profunzime scrierile sfinte. — CT 138, 139 


Caracterizarea păcatului 


Cărţile ce abordează subiecte de senzaţie, publicate şi puse în circulaţie cu scopul de a face bani, ar fi mai bine să nu 
fie niciodată citite de tineri. Există în aceste cărţi o fascinaţie satanică. Tulburătoarea prezentare de crime şi atrocități 
are o putere magică asupra multora, incitându-i să vadă ce ar putea face pentru a ieşi în evidenţă, chiar prin fapte dintre 
cele mai rele. Monstruozităţile, cruzimile, practicile destrăbălate, descrise în unele scrieri strict istorice, au acţionat la fel 
ca drojdia asupra minţii multora, conducându-i să comită acte similare. 

Cărţile care schiţează practicile satanice ale oamenilor fac publicitate răului. Aceste aspecte oribile n-ar trebui să fie 
reeditate şi nici unul din cei ce cred în adevărul pentru acest timp n-ar trebui să contribuie la perpetuarea amintirii lor. 
Când intelectul este hrănit şi stimulat de această mâncare nesănătoasă, gândurile devin necurate şi senzuale. — CT 133, 
134 [284] 

VEGHEAȚI CU GRIJĂ CĂRĂRILE SUFLETULUI 


„Păzeşte-ţi inima mai mult decât orice” este sfatul înţeleptului; „căci din ea ies izvoarele vieţii.” Căci omul este cum 
„îşi face socotelile în suflet”. Inima trebuie reînnoită prin harul divin, altfel căutarea după o viaţă curată va fi în van. Cel 
care încearcă să-şi clădească un caracter nobil şi virtuos, independent de harul lui Hristos, îşi clădeşte casa pe nisipuri 
mişcătoare. În furtunile aprige ale ispitei, va fi cu siguranţă dărâmată. Rugăciunea lui David ar trebui să fie cererea 
fiecărui suflet: „Zideşte în mine o inimă curată, Dumnezeule, pune în mine un duh nou şi statornic”. Devenind părtaşi ai 
darului ceresc, noi trebuie să mergem înainte până la desăvârşire, fiind „păziţi de puterea lui Dumnezeu, prin credinţă”. 

Totuşi avem de îndeplinit o lucrare pentru a rezista ispitei. Cei care nu vor cădea pradă înşelăciunilor lui Satana 
trebuie să-şi păzească cu grijă cărările sufletului; ei trebuie să evite să citească, să privească sau să asculte ceva ce le-ar 
putea sugera gânduri necurate. Mintea nu ar trebui să fie lăsată să hoinărească la întâmplare asupra fiecărui subiect pe 
care adversarul sufletelor l-ar putea sugera. „Încingeţi-vă coapsele minţii voastre”, zice apostolul Petru, „fiţi treji... nu vă 
lăsaţi târâţi în poftele pe care le aveaţi altădată, când eraţi în neştiinţă: ci după cum Cel ce v-a chemat este sfânt, fiţi şi 
voi sfinţi în toată purtarea voastră.” Pavel spune: „Tot ce este adevărat, tot ce este vrednic de cinste, [285] tot ce este 
drept, tot ce este curat, tot ce este vrednic de iubit, tot ce este vrednic de primit, orice faptă bună, aceea să vă 
însufleţească”. Aceasta va cere rugăciune stăruitoare şi o vigilenţă neîntreruptă. Noi trebuie să fim ajutaţi de influenţa 
statornică a Spiritului Sfânt, care va atrage mintea spre cele de sus şi o va obişnui să-şi oprească atenţia asupra lucrurilor 
curate şi sfinte. Trebuie să studiem cu râvnă Cuvântul lui Dumnezeu. „Cum îşi va ţine tânărul curată cărarea? 
îndreptându-se după Cuvântul Tău.” „Strâng Cuvântul Tău în inima mea”, zice psalmistul, „ca să nu păcătuiesc împotriva 
Ta.” — PP 460 


Neghina şi grâul 

Dragi tineri, încetaţi să mai citiţi reviste ce conţin poveşti. Puneţi deoparte orice roman... Am face bine să ne curăţăm 
casele de toate revistele cu povestiri şi de toate publicaţiile care conţin imagini ridiculizante — reprezentări născocite de 
agenţii lui Satana. 

Tinerii nu-şi pot permite să-şi otrăvească mintea cu asemenea lucruri. „Ce este pleava pe lângă grâu?” Fiecare dintre 
cei care se pretind urmaşi ai lui Hristos să citească numai ceea ce are o valoare adevărată şi veşnică. 

Trebuie să ne pregătim pentru cele mai solemne îndatoriri. În faţă ne stă o lume pentru a fi salvată... În vederea marii 
lucrări care trebuie făcută, cum îşi poate permite cineva să piardă timp preţios şi mijloacele date de Dumnezeu, făcând 
acele lucruri care nu sunt pentru binele său sau pentru slava lui Dumnezeu? — YI, 14 august 1906 [286] 

FORMAREA UNUI CARACTER CREȘTIN 


Sunt cărţi care au o importanţă vitală şi care nu sunt luate în considerare de tineri. Acestea sunt neglijate pentru că 
nu sunt atât de interesante pentru ei ca unele lecturi uşoare. 

Ar trebui să-i sfătuim pe tineri să-şi îndrepte atenţia pentru a citi materiale care se recomandă de la sine şi care ajută 
la formarea unui caracter creştin. Cele mai importante puncte ale credinţei noastre ar trebui întipărite adânc în memoria 
tinerilor noştri. Ei au avut o licărire a acestor adevăruri, dar nu acea cunoştinţă care i-ar conduce să se dedice studiului 
cu mai multă fervoare. Tinerii noştri ar trebui să citească ceea ce are un efect sănătos şi sfinţitor asupra minţii. Au nevoie 
de aceasta pentru a înţelege ce este adevărata religie. Există multă literatură de calitate, dar care nu are un efect 
sfinţitor. 

Acum este ocazia şi momentul în care putem lucra pentru tineri. Spuneţi-le că traversăm acum o criză periculoasă şi 
că vrem să ştim cum să distingem adevărata evlavie. Tinerii noştri au nevoie să fie ajutaţi, îmbărbătaţi şi încurajați, dar 
într-o manieră corectă; poate nu în forma în care ar dori ei, ci într-un fel care să-i ajute să aibă o minte sfinţită. Ei au 
nevoie de o religie bună, sfinţitoare, mai mult decât de orice altceva. 

Nu mă aştept să mai trăiesc mult. Lucrarea mea este aproape îndeplinită. Spuneţi-le tinerilor că vreau ca aceste 
cuvinte ale mele [287] să-i încurajeze să adopte acel mod de viaţă care să fie cel mai atrăgător pentru fiinţele cereşti şi 
influenţa lor asupra altora să fie cât mai înnobilatoare. 


Se recomandă o lectură selectivă 


În timpul nopţii selectam şi puneam deoparte cărţi care nu sunt de folos pentru tineri. Ar trebui să alegem pentru ei 
cărţi care să-i încurajeze spre o viaţă sinceră şi care să-i conducă la deschiderea Cuvântului. Acest lucru mi-a fost 
prezentat în trecut şi am crezut că îl pot aduce înaintea voastră pentru mai multă siguranţă. Nu ne putem permite să le 
dăm tinerilor lecturi lipsite de valoare. Dimpotrivă, este nevoie de cărţi care sunt o binecuvântare pentru suflet şi pentru 
minte. Aceste lucruri sunt tratate cu prea multă uşurinţă şi tocmai de aceea tinerii noştri ar trebui să ia aminte şi să 
cunoască ceea ce spun. 

Nu cred că voi mai avea Mărturii pentru poporul nostru. Bărbaţii noştri cu minţi clare ştiu ce este bine pentru 
înălţarea şi clădirea lucrării. Dar, cu dragostea lui Dumnezeu în inimile lor, este nevoie ca ei să se adâncească tot mai 
mult în studiul lucrurilor lui Dumnezeu. Sunt foarte preocupată ca tinerii noştri să aibă cărţi potrivite pentru citit. De ase- 
menea, acest lucru este valabil şi pentru cei în vârstă. Ar trebui să ne păstrăm ochii aţintiţi asupra farmecului spiritual al 
adevărului. Ar trebui să avem mintea şi creierul deschise către adevărurile Cuvântului lui Dumnezeu. Satana apare atunci 
când oamenii nu sunt conştienţi de acest lucru. Noi n-ar trebui să ne mulţumim cu faptul că solia de averti-zare a fost 
prezentată o dată. Trebuie să o vestim tuturor mereu şi mereu. 

Am putea începe un curs de lectură atât de interesant, încât să atragă şi să influenţeze multe [288] minţi. Dacă voi fi 
disponibilă pentru lucrarea care ne stă înainte, voi ajuta cu bucurie la pregătirea cărţilor pentru tineri. 

Este o lucrare ce trebuie făcută pentru tineri, prin care mintea lor va fi impresionată şi modelată de adevărul sfinţitor 
al lui Dumnezeu. Este dorinţa mea sinceră ca tinerii să descopere adevărata însemnătate a îndreptăţirii prin credinţă şi a 
desăvârşirii caracterului care-i va pregăti pentru viaţa veşnică. Nu mă aştept să mai trăiesc mult şi las acest mesaj pentru 
tineri, pentru ca direcţia pe care o vor alege să nu-i conducă la eşec. 

îi îndemn pe fraţii mei să-i încurajeze pe tineri ca să înalțe ce este valoros, precum şi harul lui Dumnezeu. Lucraţi şi 
rugaţi-vă în permanenţă pentru un simţământ al valorii adevăratei religii. Prezentaţi-le mereu caracterul binecuvântat şi 
atrăgător al sfinţeniei şi harului lui Dumnezeu. Am simţit o povară în legătură cu acest lucru, pentru că ştiu că este 
neglijat. 

Nu am nici o siguranţă că voi mai trăi mult, dar simt că Dumnezeu mă primeşte. El ştie cât de mult am suferit 
mărturisind despre standardele joase de vieţuire, adoptate de aşa-numiţii creştini. Am simţit că este imperios necesar ca 
adevărul să poată fi văzut în viaţa mea şi ca mărturia mea să ajungă la oameni. Vreau să faceţi tot ce vă stă în putere 
pentru a pune scrierile mele în mâinile oamenilor din ţări străine. 

Spuneţi-le tinerilor că au avut multe privilegii spirituale. Dumnezeu doreşte ca ei să facă eforturi stăruitoare pentru a 
aduce adevărul înaintea oamenilor. Am simţit că este datoria mea specială să spun aceste lucruri. — FE 547-549 [289] 

REZULTATUL FICȚIUNII 


Mulţi tineri spun: „N-am timp să-mi studiez lecţiunea”. Dar ce fac ei? Unii se grăbesc în fiecare moment să câştige 
câţiva bani în plus, pe când, dacă acest timp ar fi dedicat lucrării, dacă ar fi dăruit studiului Bibliei şi dacă ei ar practica 
aceste lecţii în viaţa lor, câştigul ar fi cu mult mai mare decât cel obţinut prin munca suplimentară. Ar economisi şi mai 
mult decât este cheltuit pe podoabe de prisos şi şi-ar păstra vigoarea minţii, pentru a înţelege taina evlaviei. „Frica 
Domnului este începutul înţelepciunii.” 

Dar tocmai aceşti tineri care pretind că sunt creştini satisfac dorinţele inimii lor fireşti, prin aceea că îşi urmează 
propriile înclinații; şi timpul de încercare dat de Dumnezeu, îngăduit pentru a se familiariza cu ade-vărurile preţioase ale 
Bibliei, este dedicat citirii poveştilor imaginare. O dată format, acest obicei este greu de biruit; dar poate fi biruit şi este 
necesar să fie biruit de cei ce sunt candidaţi pentru lumea cerească. 

Mintea căreia i se permite să fie captivată de lectura diverselor po-veşti este ruinată. Imaginaţia devine bolnavă, 
sentimentalismul ia în stăpânire mintea şi apare o nelinişte şi un ciudat apetit pentru o hrană spirituală nefolositoare, 
care dezechilibrează mintea în mod constant. Mii sunt astăzi în azile de nebuni, a căror minte a fost dezechilibrată de 
lectura romanelor, care conduce la clădirea castelelor de nisip şi la sentimentalism, la o dragoste bolnavă. — ST, 10 
februarie 1881 [290] 

AVANTAJELE MUZICII 


Cântecul de laudă este atmosfera cerului; iar când cerul vine în contact cu pământul, există muzică şi cântare — 
„mulţumiri şi cântări de laudă”. 

Deasupra pământului nou-creat, aşa cum fusese conceput, frumos şi nepătat, sub aprobarea lui Dumnezeu, „stelele 
dimineţii izbucneau în cântări de bucurie şi... toţi fiii lui Dumnezeu scoteau strigate de veselie”. Tot aşa, inimile omeneşti, 
în rezonanţă cu cerul, au răspuns la bunătatea lui Dumnezeu cu cântări de laudă. Multe din evenimentele istoriei 
omeneşti au fost legate de cântări... 


Muzica, un dar preţios 


Istoria cântecelor din Biblie sugerează din belşug cum trebuie folosite muzica şi cântecul si care sunt avantajele 
acestora. Muzica este adesea pervertită pentru a sluji scopurilor răului şi devine astfel unul dintre cei mai ademenitori 
agenţi ai ispitei. Folosită însă în mod corect, este un dar preţios de la Dumnezeu, menit să ridice gândurile către teme 
înalte şi nobile, să inspire şi să înalțe sufletul. 

După cum copiii lui Israel, călătorind prin pustie, îşi înveseleau paşii cu acordurile cântărilor sfinte, tot aşa îi îndeamnă 
Dumnezeu pe copiii Săi de astăzi să aducă bucurie în peregrinarea lor prin această viaţă. Nu există decât puţine mijloace 
mai eficiente pentru fixarea cuvintelor Sale în memorie, în afară de repetarea lor prin cântare. Şi o asemenea cântare are 
o putere minunată. Puterea de a supune firile aspre şi necultivate; puterea de a înviora gândirea [291] şi de a trezi 
compasiunea, de a promova armonia în acţiune şi de a izgoni tristeţea şi presentimentele sumbre care nimicesc curajul şi 
slăbesc puterile. 

Este unul din mijloacele cele mai eficiente de a impresiona inima cu adevărul spiritual. Cât de ades i se întâmplă 
sufletului sufocat şi gata să se lase pradă deznădejdii ca memoria să găsească un cuvânt al lui Dumnezeu — de mult uitata 
povară a vreunui cântec din copilărie —, iar ispitele îşi pierd puterea, viaţa capătă un nou înţeles şi un nou scop, şi curajul 
şi bucuria sunt împărtăşite şi altor suflete! 

Nu ar trebui să se piardă din vedere niciodată valoarea cântecului ca mijloc de educaţie. Să se audă cântece în familie, 
din cele gingaşe şi curate, şi atunci vor fi mai puţine cuvinte de critică şi mai multă voioşie, speranţă şi bucurie. Să se 
audă cântece la şcoală, şi elevii vor fi aduşi mai aproape de Dumnezeu, de profesorii lor, mai aproape unul de altul. 

Ca parte a serviciului divin, cântarea este tot atât de mult un act de închinare precum este rugăciunea. Într-adevăr, 
multe cântări sunt rugăciuni. Dacă este învăţat să-şi dea seama de aceasta, copilul se va gândi mai mult la sensul 
cuvintelor pe care le cântă şi va fi mai maleabil sub puterea acestora. 

În timp ce Răscumpărătorul nostru ne duce către pragul veşniciei, care străluceşte de slava lui Dumnezeu, putem 
recunoaşte subiectele de laudă şi recunoştinţă care vin de la corul ceresc ce înconjoară tronul; iar când ecoul corului 
îngeresc se aude în căminele noastre pământeşti, inimile vor fi atrase mai mult de cântăreții cereşti. Părtăşia cu cerul 
începe pe pământ. Aici deprindem tonalitatea laudei lui. — Ed 161-168 [292] 

UTILITATEA MUZICII 


Muzica a fost creată pentru a servi unui scop sfânt, pentru a înălța gândurile spre ceea ce este curat, nobil şi înălţător 
şi pentru a trezi în suflet devoţiunea şi recunoştinţa faţă de Dumnezeu. Ce deosebire între obiceiul de demult şi scopul 
căruia prea adesea îi este devotată astăzi muzica! Cât de mulţi folosesc acest dar pentru a se înălța pe ei înşişi, în loc să-l 
folosească pentru a da slavă lui Dumnezeu! O astfel de dragoste pentru muzică va conduce la nechibzuinţă şi la unirea cu 
iubitorii de plăceri lumești, ceea ce Dumnezeu le-a interzis copiilor Săi să facă. Astfel, ceea ce este o mare binecuvântare, 
atunci când nu este folosită în mod corect, devine unul dintre cei mai de succes agenţi prin care Satana amăgeşte şi 
îndepărtează mintea de la datorie şi de la contemplarea lucrurilor veşnice. 

Muzica formează o parte a închinării faţă de Dumnezeu în curţile cereşti şi noi ar trebui să ne străduim în cântecele 
noastre de laudă să ne apropiem cât mai mult posibil de armonia corurilor cereşti. O pregătire adecvată a vocii este un 
aspect important al educaţiei şi nu ar trebui să fie neglijată. — PP 594 


Un talent cu influenţă 


Sunt oameni care au un dar special de a cânta şi sunt vremuri când un mesaj special este adus doar printr-o cântare 
intonată de o singură persoană sau de mai mulţi uniţi în cântec. Dar rareori este cazul să cânte numai câţiva. Abilitatea 
de a cânta este un talent cu influenţă, pe care Dumnezeu doreşte să-l cultivăm cu toţii şi să-l folosim pentru a da slavă 
Numelui Său. — 7T 115, 116 [293] 


În armonie cu muzicienii cerului 


Când fiinţele omeneşti cântă cu spirit, cu pricepere, cântăreții cereşti îşi iau strunele şi se alătură în cântarea de 
mulţumire. Acela care a revărsat asupra noastră toate darurile care ne fac să fim împreună-lucrători cu Dumnezeu 
aşteaptă ca servii Săi să-şi cultive vocile, aşa încât să poată vorbi şi cânta într-un fel pe care toţi îl pot înţelege. Nu este 
necesar să cântăm tare, ci să intonăm clar, să pronunţăm corect şi să ne exprimăm pe înţelesul tuturor. Toţi să-şi ia timp 
pentru a-şi cultiva vocea, aşa încât să-l cântăm laudă lui Dumnezeu în tonuri clare, plăcute, nu cu asprime şi ţipete, care 
supără urechea. Capacitatea de a cânta este darul lui Dumnezeu; să fie dar folosită spre slava Lui. 

La adunările ce se ţin, să fie alese câteva persoane care să ia parte la serviciul de cor. Cântarea să fie însoţită de 
instrumente muzicale, folosite cu iscusinţă. Nu trebuie să ne opunem folosirii muzicii instrumentale în lucrarea noastră. 
Această parte a serviciului trebuie să fie condusă cu grijă, deoarece este o laudă adusă lui Dumnezeu prin cântare. 

Cântarea nu trebuie să fie întotdeauna rostită de câţiva. Cât de des cu putinţă, să participe întreaga adunare. — 9T 
143,144 


Dumnezeu lăudat prin cântări 


Dumnezeu este slăvit prin cântări de laudă dintr-o inimă curată, plină de dragoste şi devotament faţă de El. — 1T 509 
[294] 

O FOLOSIRE GREȘITĂ A MUZICII 


Îngerii zăbovesc împrejurul acelei locuinţe. Tinerii sunt adunaţi în acel loc; se aude sunetul muzicii vocale şi 
instrumentale. Sunt creştini adunaţi acolo, însă ce se aude? Un cântec, un cântecel uşuratic, potrivit pentru sala de dans. 
Priviţi cum îngerii cei sfinţi îşi adună lumina tot mai mult în jurul lor, iar întunericul îi împresoară tot mai mult pe cei din 
acea locuinţă. Îngerii părăsesc scena. Tristeţea se vede pe feţele lor. lată, ei plâng. Am văzut acest lucru repetându-se de 
nenumărate ori în rândul păzitorilor Sabatului şi în special în ____. Muzica a ocupat orele care ar fi trebuit să fie 
devotate rugăciunii. Muzica reprezintă idolul în faţa căruia se închină mulţi dintre cei care pretind că sunt creştini 
păzitori ai Sabatului. Satana nu are nici o obiecţie faţă de muzică, dacă el poate face din aceasta un canal prin care să 
aibă acces la mintea tinerilor. Tot ceea ce distrage mintea de la Dumnezeu şi ocupă timpul care ar trebui să fie devotat 
slujirii Sale se potriveşte foarte bine scopului său. El lucrează prin acele mijloace prin care exercită cea mai puternică 
influenţă spre a-i menţine pe mulţi într-o nesăbuinţă plăcută, în timp ce sunt paralizaţi de puterea lui. Când este folosită 
spre bine, muzica este o binecuvântare; însă adesea ea este transformată într-unul din mijloacele cele mai atractive prin 
care Satana prinde în cursă sufletele. Când se face abuz de ea, aceasta îi conduce pe cei neconsacraţi spre mândrie, 
vanitate şi nebunie. Când i se îngăduie să ia locul devoţiunii şi rugăciunii, este un blestem teribil. Tinerii se adună să 
cânte, dar, deşi pretind că sunt creştini, ei dezonorează [295] adesea pe Dumnezeu şi credinţa lor prin cuvintele 
uşuratice şi prin muzica pe care o aleg. Muzica sacră nu le este pe plac. Am fost îndreptată spre învăţăturile clare din 
Cuvântul lui Dumnezeu care nu au fost luate în seamă. La judecată, toate aceste cuvinte inspirate îi vor condamna pe cei 
care nu le-au acordat atenţie. — 1T 506 


Muzica, o putere spre bine 


Muzica poate fi o mare putere spre bine, totuşi noi nu facem din această ramură a închinării partea cea mai 
importantă. Cântarea este executată, adesea, din impuls sau pentru a corespunde cazurilor speciale; alteori, cei care 
cântă sunt lăsaţi să meargă pe alături şi muzica îşi pierde efectul propriu-zis asupra minţii celor prezenţi. Muzica trebuie 
să aibă frumuseţe, patos şi putere. Lăsaţi ca glasurile să se înalțe în cântări de laudă şi devoțiune. Folosiţi, dacă este 
posibil, muzica instrumentală şi armonia măreaţă să se înalțe la Dumnezeu, ca o jertfă bine primită. — 4T 71 [296] 


Secţiunea a X-a 


ISPRĂVNICIA 


Oricât de mic ar fi talentul vostru, Dumnezeu are un loc pentru el. Acel singur ta-lent, folosit cu 
înțelepciune, va aduce la îndeplinire lucrarea pentru care a fost dat. Prin credincioșie în lucrurile mici, 
noi trebuie să lucrăm după un plan al adunării, iar Dumnezeu va lucra pentru noi după un plan al 
înmulțirii. Aceste lucruri mici vor deveni influenţe preţioase în lucrarea Sa. — COL 360 

LECȚII DE ECONOMIE 


Multe ar putea fi spuse tinerilor noştri privind privilegiul lor de a ajuta cauza lui Dumnezeu prin învăţarea lecţiilor de 
economie şi lepădare de sine. Mulţi cred că trebuie să-şi îngăduie diverse plăceri şi, făcând aceasta, se obişnuiesc să 
exploateze la maximum veniturile lor. Dumnezeu vrea ca noi să procedăm mai bine în această privinţă. 

Păcătuim împotriva noastră înşine când suntem mulţumiţi, dacă avem suficientă mâncare, băutură şi îmbrăcăminte. 
Dumnezeu are pregătit pentru noi ceva mai mult decât aceasta. Când suntem dispuşi să lăsăm deoparte dorinţele 
noastre egoiste şi să predăm puterile inimii şi minţii lucrării pentru cauza lui Dumnezeu, agenţii cerului vor colabora cu 
noi, făcându-ne o binecuvântare pentru omenire. 


Economisiţi pentru misiuni 

Chiar dacă s-ar putea să fie sărac, tânărul care este harnic şi face economii poate pune puţin deoparte pentru cauza 
lui Dumnezeu. Când aveam doar 12 ani, învăţasem deja ce înseamnă să economiseşti. Împreună cu sora mea, am învăţat 
o meserie şi, deşi câştigam doar 25 de cenți pe zi, din această sumă eram în stare să punem deoparte puţin şi pentru 
lucrare. Am economisit puţin câte puţin, până când am strâns suma de 30 de dolari. Atunci când solia apropiatei veniri a 
Domnului a ajuns la noi, însoţită de o chemare privitoare la oameni şi mijloace, noi am simţit că este un privilegiu să-i 
întindem tatălui cei 30 de dolari, rugându-l să-i investească în broşuri şi reviste, pentru a trimite solia celor ce se aflau în 
întuneric. [299] 

Este datoria tuturor celor implicaţi în lucrarea lui Dumnezeu să înveţe să se gospodărească în ceea ce priveşte timpul 
şi banii! Cei care-şi tolerează lenea dau la iveală faptul că acordă o mică importanţă adevărurilor măreţe care ne-au fost 
încredințate. Ei trebuie să fie educați să fie harnici şi să înveţe să lucreze cu ochii aţintiţi numai către slava lui Dumnezeu. 


Tăgăduirea de sine 


Cei care nu au o judecată bună cu privire la folosirea timpului şi a banilor ar trebui să le ceară sfatul celor care au 
experienţă în acest domeniu. Cu banii pe care i-am câştigat din meseria noastră, sora mea şi cu mine ne-am făcut haine. 
îi înmânam banii mamei noastre, spunându-i: „Cumpără tot ce trebuie, dar să rămână ceva şi pentru lucrarea 
misionară”. Şi ea a făcut aşa, încurajând şi stimulând astfel în noi un spirit misionar. 

Dăruirea, care este fructul tăgăduirii de sine, este un ajutor minunat pentru cel care dăruieşte. Aceasta ne oferă o 
educaţie care ne face capabili să înţelegem pe deplin lucrarea lui Isus, care a umblat făcând binele, uşurând suferinţe şi 
procurând cele necesare pentru nevoiaşi. Mântuitorul nu a trăit pentru a Se mulţumi pe Sine. În viaţa Sa nu era nici o 
urmă de egoism. Chiar şi într-o lume pe care El Însuşi a creat-o, n-a pretins nici un loc ca fiind al Său. „Vulpile au vizuini şi 
păsările cerului au cuiburi”, a spus El; „dar Fiul omului n-are unde-Şi odihni capul.” 


Folosirea corectă a talanţilor 


Dacă ne vom folosi cât mai bine talentele, Spiritul lui Dumnezeu va continua să ne conducă la o şi mai mare eficienţă. 
[300] Omului care şi-a pus la schimb cu credincioşie talanţii, Domnul îi spune: „Bine, rob bun şi credincios, ai fost 
credincios în puţine lucruri, te voi pune peste multe lucruri; intră în bucuria Stăpânului tău”. Şi cel care avea un singur 
talant trebuia să-l folosească cât mai bine. Aceasta se aştepta de la el. Dacă ar fi pus la schimb bunurile Stăpânului său, 
Domnul i-ar fi înmulţit talantul. 

Dumnezeu a încredinţat fiecărui om o lucrare potrivit cu puterea lui. Dumnezeu cunoaşte măsura capacităţii noastre 
şi ştie exact ce să ne încredinţeze. Cu privire la cel care a fost găsit credincios, a fost dată porunca: „Încredinţaţi-i o 
responsabilitate mai mare”. Dacă se dovedeşte credincios cu această nouă încredințare, porunca este dată din nou: 
„Încredinţaţi-i şi mai multe responsabilităţi”. Astfel, prin harul lui Hristos, el creşte până la măsura plinătăţii unui om în 
Isus Hristos. 

Ai un singur talant? Pune-l la schimbător şi, printr-o investiţie înţeleaptă, se va dubla. Fă cu tărie tot ceea ce mâinile 
tale găsesc de făcut. Foloseşte-ţi talentul cu înţelepciune, astfel încât să aduci la îndeplinire misiunea încredinţată. 
Merită să faci totul ca să auzi aceste cuvinte spuse la final: „Bine, rob bun!” Dar acest lucru li se va spune doar celor ce 
au lucrat într-adevăr bine. 


Nu există timp de pierdut 


Tineri şi tinere, nu aveţi timp de pierdut, căutaţi cu stăruinţă materiale solide pentru zidirea caracterelor voastre. Vă 
implorăm, de dragul lui Hristos, să fiţi credincioşi. Căutaţi să răscumpăraţi timpul. Consacraţi-vă în fiecare zi în serviciul 
lui Dumnezeu şi veţi descoperi că nu aveţi nevoie de multe [301] vacanțe, pe care să le petreceţi în lenevie, şi nici de bani 
pe care să-i cheltuiţi, ca o răsplată pentru voi. Cerul priveşte la cei care caută să se dezvolte şi să fie modelaţi pentru a se 
asemăna cu Hristos, pentru ca astfel să fie îmbogăţiţi spiritual. Când omul se predă lui Hristos, Spiritul Sfânt va îndeplini 
o lucrare măreaţă pentru el. 

Fiecare lucrător adevărat, care şi-a sacrificat eul pentru Dumnezeu, este gata să dăruiască şi să se dăruiască altora. 
Hristos spune: „Cel care îşi iubeşte viaţa o va pierde; dar cel ce o disprețuiește va câştiga viaţa veşnică”. Prin eforturi 
stăruitoare şi atente de a ajuta acolo unde e nevoie, adevăratul creştin îşi manifestă dragostea pentru Dumnezeu şi 
pentru aproapele lui. S-ar putea ca el să-şi piardă viaţa în lucrare, dar, când Hristos va veni să-Şi adune şi să-Şi ia la Sine 
pietrele preţioase, el o va găsi iarăşi. — YI, 10 septembrie 1907 


Răsplata sacrificiului 


Mijloacele folosite pentru a-i binecuvânta pe alţii vor primi răsplătire. Bogăţiile corect valorificate vor face mult bine. 
Suflete vor fi câştigate pentru Hristos. Cel care urmează stilul de viaţă al lui Hristos şi împlineşte planul Său va vedea în 
curţile lui Dumnezeu pe cei pentru care a lucrat şi s-a sacrificat pe pământ. Cei răscumpăraţi îşi vor aminti cu 
recunoştinţă de cei care au fost instrumentele salvării lor. Cât de preţios va părea cerul pentru cei care au fost 
credincioşi în lucrarea de salvare a sufletelor! — COL 373 [302] 

SPIRITUL DE SACRIFICIU 


Spiritul de lăcomie, de căutare a celor mai înalte poziţii şi a celui mai ridicat salariu, este răspândit în lume. Spiritul din 
vechime al tăgăduirii şi sacrificiului de sine este prea rar întâlnit. Dar aceasta este singura atitudine pe care ar trebui să o 
manifeste un adevărat urmaş al lui Isus. Stăpânul nostru divin ne-a dat un exemplu despre cum trebuie să lucrăm. Şi 
celor pe care-i chema: „Urmaţi-Mă şi vă voi face pescari de oameni”, nu le oferea nici o sumă ca răsplată pentru serviciile 
lor. Ei trebuiau să împartă cu El tăgăduirea Sa de sine şi sacrificiul Său. 

Cei care pretind că sunt urmaşi ai Maestrului Lucrător şi care se angajează în serviciul Său ca împreună-lucrători cu 
Dumnezeu trebuie să aducă în serviciul lor punctualitatea şi îndemânarea, tactul şi înţelepciunea pe care Dumnezeul 
perfecțiunii le-a cerut la clădirea cortului pământesc. Şi acum ca şi atunci şi asemeni zilelor lucrării lui Hristos pe acest 
pământ, devoţiunea faţă de Dumnezeu şi un spirit de sacrificiu sunt lucruri ce trebuie privite ca prime cerinţe, 
indispensabile unei slujiri adecvate. Dumnezeu plănuieşte ca nici o urmă de egoism să nu fie întreţesută cu lucrarea Sa. — 
RH, 4 ianuarie 1906 


Semnele harului în inimă 


Umilinţa, tăgăduirea de sine, bunăvoința şi plata conştiincioasă a zecimii, toate acestea arată că harul lui Dumnezeu 
lucrează în inimă. — CH 590 [303] 

ZECIMEA 


Marea lucrare pe care Isus a anunţat că a venit să o facă a fost încredinţată urmaşilor Săi de pe pământ. Hristos, 
Capul nostru, conduce marea lucrare de mântuire şi ne îndeamnă să-l urmăm exemplul. El ne-a dat o solie care trebuie 
vestită întregii lumi. Acest adevăr trebuie să fie dat tuturor neamurilor, limbilor şi popoarelor. Puterea lui Satana avea să 
fie disputată şi acesta avea să fie biruit de Hristos şi de urmaşii Săi. Trebuia continuat un război total împotriva puterilor 
întunericului. lar pentru ca această lucrare să fie încununată de succes, era nevoie de mijloace materiale. Dumnezeu nu 
Se oferă să trimită mijloace direct din cer, ci pune în mâinile urmaşilor Săi talanţii mijloacelor, pentru a fi folosiţi tocmai 
în scopul de a susţine acest război. 

El a dat poporului Său un plan în vederea obţinerii unor sume suficiente pentru ca această iniţiativă să se 
autofinanţeze. Planul lui Dumnezeu în sistemul zecimilor este minunat în simplitatea şi echitatea lui. Toţi oamenii îl pot 
îmbrăţişa cu credinţă şi curaj, căci originea lui este divină. În el, simplitatea şi utilitatea lui se întrepătrund şi nu se cere o 
educaţie profundă pentru a-l înţelege şi a-l aplica. Toţi pot avea simţământul că stă în puterea lor să joace un rol în 
înaintarea preţioasei lucrări de mântuire. Fiecare bărbat, femeie şi tânăr poate deveni un casier pentru Domnul şi un 
agent care să satisfacă cerinţele care vin de la trezorerie. Apostolul spune: „Fiecare dintre voi să pună deoparte acasă ce 
va putea, după câştigul lui”. 

Mari obiective sunt atinse prin acest sistem. [304] Dacă l-ar accepta cu toţii, până la unul, fiecare ar fi un 
administrator vigilent şi credincios al lui Dumnezeu şi nu s-ar face simțită nici o lipsă a mijloacelor prin care să se ducă 
mai departe marea lucrare de vestire a ultimei solii de avertizare a lumii. Vistieria va fi plină, dacă toţi vor îmbrăţişa acest 
sistem, iar cei care subscriu nu vor fi aduşi la sărăcie. Prin fiecare investiţie pe care o fac, ei vor ajunge mai strâns legaţi 
de cauza adevărului prezent. Ei îşi vor strânge „pentru viitor drept comoară o bună temelie, pentru ca să apuce 
adevărata viaţă”. — 3T 388,389 


Recunoaşterea lui Dumnezeu ca Stăpân 


Faptul de a consacra lui Dumnezeu a zecea parte din toate veniturile, fie din livadă, fie din roadele câmpului, din 
cirezi sau din turme, din munca intelectuală sau fizică, apoi consacrarea celei de-a doua zecimi pentru ajutorarea celor 
săraci şi în alte scopuri umanitare au avut scopul de a ţine necurmat înaintea poporului adevărul că Dumnezeu este 
proprietarul a toate câte sunt şi că ei au ocazia să fie intermediari ai binecuvântărilor Sale. A fost un mod de educare în 
vederea suprimării oricărei manifestări de egoism îngust şi de cultivare largă şi nobilă a caracterului. — Ed 44 


Aparține lui Dumnezeu 


„Zecimea... este a Domnului.” Aici este folosită aceeaşi formă de exprimare ca aceea privitoare la legea Sabatului. 
„Ziua a şaptea este Sabatul Domnului Dumnezeu.” Dumnezeu a rezervat pentru Sine o parte anume din timpul omului şi 
din mijloacele sale şi nici un om n-ar putea, fără să se facă vinovat, să şi le însuşească pentru folosul său. — PP 525,526 
[305] 

„CINSTEȘTE PE DOMNUL CU AVERILE TALE” 


„Cât eşti dator stăpânului meu?” Putem să primim orice binecuvântare din mâna lui Dumnezeu şi totuşi să nu-l 
oferim nimic Lui — nici măcar să-l dăm zecimea, partea pe care El a rezervat-o pentru Sine? A devenit un obicei faptul de 
a întoarce totul de la adevărata cale a sacrificiului de sine către cărarea satisfacerii propriilor plăceri. Dar vom continua 
să primim favorurile Sale cu indiferenţă şi să nu răspundem iubirii Sale? 

Dragi tineri, nu vreţi să deveniți misionari pentru Dumnezeu? Nu vreţi, mai mult ca niciodată până acum, să învăţaţi 
preţioasa lecţie de a aduce daruri lui Dumnezeu, prin punerea în vistierie a ceea ce El v-a dat din abundență pentru a vă 
bucura? Orice aţi primit, lăsaţi ca o parte să se întoarcă la Dătător sub forma unei ofrande pline de recunoştinţă. O parte 
ar trebui, de asemenea, pusă în vistierie, pentru ca lucrarea misionară să fie făcută atât acasă, cât şi pretutindeni în 
lume. 


Comori în ceruri 


Cauza lui Dumnezeu ar trebui să fie foarte aproape de inimile noastre. Lumina adevărului, care a fost o binecuvântare 
pentru o familie, va fi, dacă este transmisă de părinţi şi copii, o binecuvântare şi pentru alte familii. Dar când 
generozitatea lui Dumnezeu, atât de bogat şi abundent oferită, este reţinută şi atribuită cu egoism doar nouă, în locul 
binecuvântării Sale, va fi cu siguranţă, în curând, experimentat blestemul, [306] pentru că aşa a spus Domnul. Porunca lui 
Dumnezeu trebuie să preceadă orice altă cerere şi trebuie adusă cel dintâi la îndeplinire. Apoi trebuie să avem grijă de 
cei săraci şi nevoiaşi. Acest lucru nu trebuie neglijat, oricât ne-ar costa şi în ciuda oricărui sacrificiu pe care l-am face. 

„De aceea, trebuie să fie hrană în casa Mea.” Este datoria noastră să fim cumpătaţi în toate lucrurile, în mâncare, în 
băutură şi în îmbrăcăminte. Casele noastre şi mobilierul căminelor noastre ar trebui cumpănite cu grijă, purtând în inimă 
dorinţa de a-l preda lui Dumnezeu ce este al Lui, nu numai prin zecime, ci, pe cât e posibil, şi prin daruri. Foarte mulţi îşi 
vor putea aduna astfel comori în ceruri, prin aprovizionarea permanentă a vistieriei lui Dumnezeu cu partea pe care El o 
cere ca fiind a Lui şi de asemenea prin daruri. 

Cei care se întreabă cu sinceritate ce cere Dumnezeu de la ei, privitor la bunurile pe care le consideră ale lor, ar trebui 
să cerceteze Vechiul Testament şi să vadă ce a cerut, privitor la acest aspect, Hristos, conducătorul invizibil al lui Israel, în 
lunga lor călătorie prin pustie. Fiecare dintre noi ar trebui să fie dispus să treacă prin greutăţi şi lipsuri mai degrabă decât 
să-L jefuiască pe Dumnezeu de partea care trebuie să intre în tezaurul Său. Cei care citesc Biblia vor avea o cunoaştere 
inteligentă a „ceea ce spune Dumnezeu” privitor la această problemă. 


Fără scuză 


În acea zi, când fiecare va fi judecat după faptele făcute în trup, orice scuză pe care egoismul ar putea-o aduce acum 
pentru reținerea zecimii şi darurilor, în loc să le ofere Domnului, va [307] dispărea ca roua în faţa soarelui. Dacă n-ar fi 
pentru totdeauna prea târziu, cât de bucuroşi ar fi unii să se întoarcă şi să-şi clădească din nou caracterele! Dar atunci va 
fi prea târziu pentru a schimba raportul despre aceia care, săptămânal, lunar, an de an, L-au jefuit pe Dumnezeu. Soarta 
lor va fi pecetluită, definitiv pecetluită... 

Egoismul este un rău mortal. Dragostea de sine şi indiferența cu privire la termenii precişi ai înţelegerii dintre om şi 
Dumnezeu, refuzul de a se comporta ca nişte administratori credincioşi au adus asupra lor blestemul, exact aşa cum a 
spus El că se va întâmpla. Aceste suflete s-au separat de Dumnezeu; prin exemplul şi umblarea lor, ei i-au condus şi pe 
alţii să ignore în întregime poruncile lui Dumnezeu şi El n-a mai putut să reverse binecuvântări asupra lor. 


Zecimea 


Dumnezeu a specificat: A zecea parte din tot ceea ce deţineţi Îmi aparţine; darurile şi ofrandele voastre vor fi aduse la 
vistierie, pentru a fi folosite la înaintarea lucrării Mele, pentru a trimite pe pastor să deschidă Scripturile înaintea celor ce 
sunt în întuneric. 

Atunci îşi va asuma vreunul riscul de a reţine ce este al lui Dumnezeu, făcând la fel ca robul necredincios, care a 
ascuns talantul lui Dumnezeu în pământ? Vom încerca şi noi, aşa cum a făcut-o el, să ne justificăm necredincioşia, 
plângându-ne de Dumnezeu şi spunând: „Doamne, am ştiut că eşti om aspru, care seceri de unde n-ai semănat şi strângi 


de unde n-ai vânturat: mi-a fost teamă, şi m-am dus de ţi-am ascuns talantul în pământ; iată-ţi ce este al tău”. Nu vom 
prezenta noi mai degrabă daru-rile noastre pline de recunoştinţă înaintea lui Dumnezeu? — YI, 26 august 1897 [308] 

RESPONSABILITATEA INDIVIDUALĂ 


Tatăl nostru ceresc nu ne cere nici mai mult, nici mai puţin decât putem face cu abilităţile cu care ne-a înzestrat. El nu 
lasă asupra slujitorilor Săi poveri pe care aceştia nu sunt în stare să le poarte. „El ştie din ce suntem făcuţi; ştie că 
suntem ţărână.” Prin harul Său, putem duce la îndeplinire tot ceea ce El cere de la noi. 

„Cui i s-a dat mult i se va cere mult.” Fiecare dintre noi va fi tras la răspundere pentru că am făcut chiar şi cu o iotă 
mai puţin decât aveam puterea să facem. Domnul măsoară cu exactitate fiecare posibilitate pentru lucrare. Capacităţile 
care nu au fost folosite vor fi puse la socoteală la fel ca acelea care au fost valorificate. Dumnezeu ne consideră 
responsabili pentru tot ce am putea deveni printr-o folosire corectă a talanţilor. Vom fi judecaţi în funcţie de ceea ce 
aveam obligaţia să facem, dar nu am făcut pentru că nu ne-am folosit puterile spre slava lui Dumnezeu. Chiar dacă nu ne 
vom pierde sufletele, vom realiza în veşnicie care este rezultatul nefolosirii talanţilor noştri. Pentru toată cunoştinţa şi 
destoinicia pe care le-am fi putut câştiga, dar nu le-am câştigat, va fi o pierdere veşnică. 

Dar când ne predăm pe noi înşine în întregime lui Dumnezeu şi urmăm directivele Sale în lucrare, El Se va considera 
responsabil pentru îndeplinirea acesteia. El nu vrea să ne îndoim cu privire la succesul strădaniilor noastre sincere. Nici 
măcar o dată nu trebuie să ne gândim la eşec. Noi colaborăm cu Cel care nu cunoaşte eşecul. 

N-ar trebui să vorbim de slăbiciunea şi incapacitatea noastră. Aceasta este o manifestare a lipsei de încredere în 
Dumnezeu, o tăgăduire [309] a Cuvântului Său. Atunci când cârtim din cauza poverilor noastre sau refuzăm să ne 
asumăm responsabilităţile pe care El ni le dă să le purtăm, noi spunem de fapt că El este un Stăpân aspru, că ne cere să 
îndeplinim ceva pentru care nu ne-a dat puterea necesară. — COL 362,363 


Valoarea banilor 


Banii nu ne-au fost daţi ca să ne onorăm şi să ne slăvim pe noi înşine. Ca administratori credincioşi, trebuie să-i 
folosim pentru a-L onora şi glorifica pe Dumnezeu. Unii cred că doar o parte din ceea ce au Îi aparţine lui Dumnezeu. 
După ce au pus deoparte o sumă pentru scopuri religioase şi caritabile, ei consideră că ceea ce le-a rămas este al lor şi-l 
pot folosi aşa cum vor. Dar greşesc adoptând această atitudine. Tot ce avem este al lui Dumnezeu şi-l vom da socoteală 
de modul în care am folosit ce ne-a dăruit El. Când cheltuim fiecare bănuţ, se va vedea dacă-L iubim pe Dumnezeu mai 
presus de orice şi pe semenii noştri ca pe noi înşine. 

Banii au o mare valoare, pentru că pot face mult bine. În mâinile copiilor lui Dumnezeu, ei reprezintă hrană pentru cei 
flămânzi, apă pentru cei însetaţi şi îmbrăcăminte pentru cei goi. Reprezintă apărare pentru cei asupriţi şi mijloace de 
ajutorare pentru cei bolnavi. Dar banii nu au mai multă valoare decât nisipul, dacă nu sunt folosiţi pentru procurarea 
celor necesare vieţii, pentru binecuvântarea altora şi avansarea cauzei lui Dumnezeu. — COL 351 [310] 

DARURILE DE SĂRBĂTORI 


Sărbătorile se apropie. În vederea acestui fapt, ar fi bine să cumpănim cât de mulţi bani sunt cheltuiţi anual pe 
cadouri pentru cei care nu au nevoie de ele. Obiceiurile şi tradiţia sunt atât de puternice, încât ni se pare că îi neglijăm 
pe prietenii noştri, dacă nu le facem cadouri cu asemenea ocazii. Dar haideţi să ne amintim că Binefăcătorul nostru 
ceresc are aşteptări de la noi mai presus decât ale oricăror prieteni pământeşti. Nu ne vom dărui noi ofrandele lui 
Dumnezeu în timpul sărbătorilor care se apropie? Chiar şi copiii pot participa la această lucrare. Îmbrăcăminte şi alte 
articole folositoare pot fi date săracilor şi astfel poate fi făcută lucrarea pentru Stăpân. 


Păcatul îngăduinţei de sine 

Să ne amintim că serbăm Crăciunul în amintirea naşterii Mântuitorului lumii. În general, această zi este petrecută 
sărbătorind cu fast şi pompă. Sunt cheltuite mari sume de bani pentru satisfacerea plăcerilor nefolositoare ale sinelui. 

Pofta şi plăcerile senzuale sunt îngăduite pe cheltuiala puterii mintale, fizice şi morale. Şi totuşi aceasta a devenit un 
obicei. Mândria, moda şi satisfacerea gusturilor au înghiţit sume imense de bani, de pe urma cărora, în realitate, n-a 
beneficiat nimeni, ci s-a încurajat o risipă a mijloacelor, care-l displace lui Dumnezeu. Aceste zile sunt petrecute mai 
degrabă în înălţarea sinelui decât a lui Dumnezeu. Sănătatea a fost sacrificată, banii au fost astfel cheltuiţi, încât ar fi fost 
mai bine să fie aruncaţi, mulţi şi-au pierdut viaţa din cauza [311] excesului de mâncare sau a risipei demoralizatoare şi 
prin aceasta au fost pierdute suflete. 

Copiii lui Dumnezeu ÎI vor glorifica dacă se vor bucura de o dietă curată, simplă şi vor folosi mijloacele încredințate lor 
pentru a aduce daruri la vistierie, mici şi mari, care vor fi folosite pentru a le trimite lumina adevărului sufletelor care se 
află în întunericul ignoranței. Inimile văduvelor şi orfanilor pot fi făcute să tresalte de bucurie datorită darurilor care îi 
vor ajuta să aibă confort şi să-şi satisfacă foamea. 


Daruri pentru Dumnezeu 


Fie ca toţi cei ce susţin a crede adevărul prezent să socotească suma pe care o cheltuiesc anual, în special cu prilejul 
sărbătorilor, pentru satisfacerea unor dorinţe egoiste şi nesfinte, să vadă cât de mult cheltuiesc pentru satisfacerea 
apetitului şi pentru a concura cu alţii în manifestări nepotrivite pentru un creştin. Însumaţi mijloacele cheltuite inutil, 
apoi estimaţi cât de mult aţi fi putut economisi, consacrându-le ca daruri pentru cauza lui Dumnezeu, fără să vă faceţi 
rău trupului sau sufletului. 

Sume mici şi chiar daruri mai bogate pot fi aduse, în funcţie de posibilitatea celui care dă, pentru a ajuta la achitarea 
datoriilor bisericilor care au fost consacrate lui Dumnezeu. Apoi sunt misionari care trebuie să fie trimişi în câmpuri noi şi 
alţii să fie susținuți în câmpurile în care lucrează deja. Aceşti misionari trebuie să practice o economie strictă, refuzându- 
şi chiar lucrurile simple, de care voi vă bucuraţi în fiecare zi şi pe care le consideraţi esenţiale pentru viaţă. Ei se bucură 
de puţin confort şi lux. — RH, 21 noiembrie 1878 [312] 

ECONOMIA ÎN ÎMBRĂCĂMINTE 


Poporul lui Dumnezeu ar trebui să facă economii stricte în cheltuirea mijloacelor lor financiare, ca să aibă ce să aducă 
la picioarele Lui, spunând: „Din mâna Ta primim ce-Ţi aducem”. Astfel, ei Îi oferă lui Dumnezeu recunoştinţa pentru 
binecuvântările primite de la El. În acest mod, ei îşi strâng comori lângă tronul lui Dumnezeu. 

Mari sume de bani se cheltuiesc pe îmbrăcăminte, bani care ar fi putut fi folosiţi pentru a-i hrăni pe cei înfometați şi 
pentru a-i îmbrăca pe cei ce suferă de frig. Mulţi dintre cei pentru care Hristos Şi-a dat viaţa abia au suficient din cele mai 
ieftine şi obişnuite haine, în timp ce alţii cheltuiesc mii de dolari în eforturile de a satisface cerinţele fără de sfârşit ale 
modei. 

Domnul i-a cerut poporului Său să iasă din lume şi să fie distinct. Nepăsarea sau hainele costisitoare nu sunt pentru 
cei ce cred că trăim ultimele zile de probă. „Vreau dar”, scrie apostolul Pavel, „ca bărbaţii să se roage în orice loc, şi să 
ridice spre cer mâini curate, fără mânie şi fără îndoieli. Vreau, de asemenea, ca femeile să se roage îmbrăcate în chip 
cuviincios, cu ruşine şi sfială; nu cu împletituri de păr, nici cu aur, nici cu mărgăritare, nici cu haine scumpe, ci cu fapte 
bune, cum se cuvine femeilor care spun că sunt evlavioase.” 

Chiar şi printre cei care pretind că sunt copiii lui Dumnezeu există unii care cheltuiesc pe îmbrăcăminte mai mult 
decât este necesar. Ar trebui să ne îmbrăcăm simplu şi cu gust, dar, surorile mele, când cumpăraţi şi [313] vă faceţi haine, 
vouă şi copiilor voştri, gândiţi-vă la lucrarea din via Domnului care încă aşteaptă să fie făcută. Este bine să cumperi un 
material bun şi să-l faci cu grijă. Aceasta este o economie. Dar accesoriile şi podoabele scumpe nu sunt necesare şi a le 
tolera înseamnă a cheltui pentru satisfacerea sinelui banii care ar trebui folosiţi pentru cauza lui Dumnezeu. 

Nu haina te face valoros în ochii lui Dumnezeu. Podoaba frumuseţii interioare, amabilitatea spiritului, un cuvânt cald, 
grija pentru alţii, acestea sunt lucrurile care au valoare înaintea lui Dumnezeu. Înlăturaţi ornamentele vestimentare 
inutile şi daţi mijloacele materiale economisite astfel spre a fi folosite la înaintarea cauzei lui Dumnezeu. 


Tăgăduirea de sine Îi este plăcută lui Dumnezeu 

Învăţaţi lecţia lepădării de sine şi învăţaţi-i şi pe copiii voştri. Acum, în lucrarea care trebuie făcută, este nevoie de tot 
ceea ce poate fi economisit prin lepădarea de sine. Suferinţa trebuie uşurată, cei goi îmbrăcaţi, cei flămânzi hrăniţi; 
adevărul pentru aceste timpuri trebuie spus celor ce nu-l cunosc... 

Noi suntem martorii lui Hristos şi nu putem permite ca interesele lumești să ne absoarbă timpul şi atenţia, astfel încât 
să nu mai dăm atenţie lucrurilor despre care Dumnezeu a zis că trebuie să aibă cel dintâi loc. Sunt în joc interese mai 
înalte. „Căutaţi mai întâi Împărăţia lui Dumnezeu şi neprihănirea Lui.” Hristos a dat totul lucrării pe care o avea de făcut 
şi cuvântul Său pentru noi este: „Dacă vine cineva după Mine, să se lepede de sine, să-şi ia crucea şi să mă urmeze”. „Voi 
veţi fi astfel ucenicii Mei.” Hristos S-a dat pe Sine de bunăvoie şi cu bucurie, pentru a aduce la îndeplinire [314] voinţa lui 
Dumnezeu. El a fost ascultător până la moarte, şi încă moarte de cruce. Ni se va părea greu să ne tăgăduim pe noi 
înşine? Vom renunţa să mai fim părtaşi la suferinţele Sale? Moartea Sa ar trebui să impresioneze întreaga noastră fiinţă, 
făcându-ne dispuşi să ne consacrăm lucrării Sale cu tot ceea ce suntem şi avem. Gândindu-ne la ce a făcut El pentru noi, 
inimile noastre ar trebui să fie umplute cu iubire. 

Atunci când cei care cunosc adevărul vor practica lepădarea de sine, care este amintită în Cuvântul lui Dumnezeu, 
solia va înainta cu putere. Domnul va auzi rugăciunile noastre pentru convertirea sufletelor. Poporul lui Dumnezeu va 
face ca lumina Sa să strălucească tot mai puternic, iar necredincioşii, văzând lucrările lor bune, vor lăuda pe Tatăl nostru 
ceresc. — RH, 1 decembrie 1910 


Dragostea de etalare 


Dragostea de etalare produce extravaganţă şi distruge în mulţi tineri aspiraţia către o viaţă nobilă. În loc să caute să 
dobândească o educaţie, ei îşi găsesc de timpuriu o ocupaţie, pentru a câştiga banii care le vor permite să-şi satisfacă 
pasiunea pentru îmbrăcăminte. lar prin această patimă, multe tinere sunt ademenite spre ruină. — Ed 247 


Simplitatea puritană 


Distincția şi simplitatea puritană ar trebui să caracterizeze locuinţele şi înfăţişarea tuturor celor ce cred în adevărurile 
solemne ale acestor timpuri. Toate mijloacele financiare cheltuite pe haine inutile sau pentru decorarea şi împodobirea 
caselor noastre sunt o risipă a banilor lui Dumnezeu. Pentru satisfacerea mândriei lor, ei privează şi fură cauza lui 
Dumnezeu. — 5T 189 [315] 

SATISFACEREA EULUI 


Atunci când vizitez casele fraţilor noştri şi şcolile noastre, observ că tot spaţiul disponibil pe mese, etajere şi pe 
poliţele de deasupra căminului este plin de fotografii. Atât în dreapta, cât şi în stânga, pot fi văzute chipuri omeneşti. 
Dumnezeu doreşte ca această stare de lucruri să fie schimbată. Dacă Hristos ar mai fi pe pământ, ar spune: „Luaţi aceste 
lucruri din locul acesta”. Mi s-a descoperit că aceste fotografii sunt asemeni multor idoli, luându-ne timpul şi gândurile 
care ar trebui devotate cu sfinţenie lui Dumnezeu. 

Aceste fotografii costă bani. Este de folos şi de dorit ca noi — cunoscând lucrarea care trebuie făcută în aceste timpuri 
— să cheltuim banii lui Dumnezeu reproducând în fotografii chipul nostru şi al prietenilor noştri? N-ar trebui ca fiecare 
ban pe care îl putem pune deoparte să fie folosit la promovarea cauzei lui Dumnezeu? Aceste fotografii consumă banii 
care ar trebui angajaţi cu sfinţenie în slujba lui Dumnezeu şi ele distrag mintea de la adevărurile Cuvântului lui 
Dumnezeu. 


O formă de idolatrie 


Atât făcutul, cât şi schimbatul de fotografii reprezintă o formă de idolatrie. Satana face tot ce-i stă în putere pentru a 
ascunde cerul de ochii noştri. Să nu-l ajutăm făcând fotografii-idoli. Noi trebuie să atingem un standard mai înalt decât 
cel sugerat de aceste chipuri omeneşti. Domnul spune: „Să nu ai alţi dumnezei afară de Mine”. Cei care pretind a crede 
în Hristos trebuie să conştientizeze necesitatea de a reflecta chipul Său. [316] Asemănarea cu El trebuie să fie ţinută 
trează în mintea noastră. Cuvintele care sunt rostite ar trebui să fie pline de inspiraţie cerească... 


Lucrurile importante pe primul loc 


Cei care au fost trecuţi prin apa botezului s-au angajat să caute acele lucruri care sunt sus, acolo unde Hristos stă la 
dreapta lui Dumnezeu; ei s-au angajat să lucreze cu stăruinţă pentru salvarea păcătoşilor. Dumnezeu îi întreabă pe cei 
care poartă Numele Lui: Cum folosiţi calităţile care au fost răscumpărate prin moartea Fiului Meu? Faceţi tot ce vă stă în 
putere pentru a vă ridica la o înălţime mai mare a înţelegerii spirituale? Vă potriviţi interesele şi faptele în armonie cu 
cerinţele însemnate ale veşniciei? 

Printre cei din poporul lui Dumnezeu, trebuie să fie o reformă. „De aceea fie că mâncaţi, fie că beţi, fie că faceţi 
altceva, să faceţi totul spre slava lui Dumnezeu.” Cei pe umerii cărora Dumnezeu a pus povara lucrării Sale luptă să 
vestească solia că sufletele ce pier în ignoranță pot fi avertizate şi salvate. N-aţi putea ca, prin lepădare de sine, să faceţi 
ceva pentru a-i ajuta în lucrarea lor? Ridicaţi-vă şi arătaţi că sunteţi convertiți prin zelul vostru stăruitor şi neegoist. 

În lucrarea de salvare a sufletelor, este nevoie de fiecare bănuţ. Banii pe care creştinii care pretind că-l slujesc lui 
Dumnezeu îi investesc în făcutul fotografiilor ce reprezintă chipuri omeneşti ar putea susţine mulţi misionari în ogorul 
Evangheliei. Atunci când se unesc, pârâiaşele firave se varsă şi formează un râu mare. Noi înstrăinăm darurile lui 
Dumnezeu atunci când folosim pentru plăceri egoiste mijloacele care ar trebui folosite pentru a vesti ultima solie de 
avertizare. [318] Dacă tu cheltuieşti banii Domnului pentru a-ţi satisface poftele, cum te mai poţi aştepta ca El să reverse 
asupra ta binecuvântările Sale? Cum îi priveşte Stăpânul pe cei care investesc, plini de egoism, banii Săi in fotografii? 
Chiar aceşti bani ar fi putut fi folosiţi pentru a cumpăra literatură şi a o trimite celor care se află în întunericul ignoranței. 

Adevărul pe care Dumnezeu ni l-a încredinţat ar trebui vestit lumii. Nouă ni s-a acordat privilegiul de a face această 
lucrare. Noi trebuie să sădim seminţele adevărului lângă orice izvoare. Dumnezeu ne cere să practicăm tăgăduirea de 
sine, precum şi sacrificiul de sine. Evanghelia pretinde o consacrare deplină. Nevoile acestei cauze a lui Dumnezeu cer tot 
ce putem oferi. Îngăduinţa noastră în ceea ce priveşte fotografiile a fost o satisfacere egoistă a eului, fapt ce 
mărturiseşte în tăcere împotriva noastră. Prin aceasta am adus o mulţime de lemn, fân şi paie, punând o temelie ce va fi 
mistuită de focul zilei de pe urmă. 


Datoria de a tăgădui eul 


După ce am mers din casă în casă şi am văzut atât de multe fotografii, am fost instruită să-i avertizez pe membrii 
respectivi împotriva acestui rău. 

În privinţa aceasta, putem face mult pentru Dumnezeu. Putem îndepărta dinaintea ochilor noştri aceşti idoli. Ele nu 
au nici o putere spre bine şi se interpun între suflet şi Dumnezeu. Ele nu pot face nimic pentru a ajuta la semănarea 
seminţelor adevărului. Hristos îi cheamă pe cei care pretind că-L urmează să-şi pună întreaga armură a lui Dumnezeu. 


Instituţiile noastre de învăţământ trebuie să simtă puterea reformatoare a Duhului lui Dumnezeu. „Dar dacă sarea îşi 
pierde gustul, prin ce îşi va căpăta iarăşi puterea de a săra? Atunci nu mai este bună la nimic, decât să fie lepădată afară 
şi călcată în picioare de oameni.” Cei care sunt angajaţi ca profesori şi cadre medicale în şcolile noastre ar trebui să 
atingă un nivel înalt de consacrare. Studenţii din aceste instituţii, care se pregătesc să meargă în lucrare ca misionari, ar 
trebui să înveţe să practice lepădarea de sine. 

Noi suntem ispravnicii lui Dumnezeu şi „ce se cere de la ispravnici este ca fiecare să fie găsit credincios în lucrul 
încredinţat lui”. — RH, 13 iunie 1907 


Repetarea în a face fotografii 


Tinerii au inima plină de iubire de sine. Acest lucru se dă pe faţă în dorinţa lor de a fi zugrăviți de artist; ei nu se 
mulţumesc să fie reprezentaţi o singură dată, ci stau iar şi iar pentru tabloul lor, sperând de fiecare dată că ultimul va 
depăşi toate eforturile lor anterioare şi tabloul va apărea mai frumos decât originalul. Banii care ar fi trebuit să fie ai 
Domnului sunt irosiţi în acest fel, şi ce se câştigă? — 1T 500 [319] 

ECONOMIE ȘI GENEROZITATE 


Mulţi dispreţuiesc economia, confundând-o cu zgârcenia şi îngustimea de caracter. Însă economia se armonizează cu 
cea mai mare generozitate. Într-adevăr, fără economie nu poate exista o dărnicie veritabilă. Avem datoria de a 
economisi pentru a putea dărui. 

Nimeni nu poate da dovadă de o bunăvoință reală fără tăgăduire de sine. Numai printr-o viaţă caracterizată prin 
simplitate, tăgăduire de sine şi economie strictă ne va fi cu putinţă să împlinim lucrarea ce ne-a fost încredinţată ca 
reprezentanţi ai lui Hristos. Mândria şi ambiția lumească trebuie alungate din inimile noastre. În toată lucrarea noastră, 
trebuie pus în practică principiul altruismului descoperit în viaţa lui Hristos. Pe pereţii căminelor noastre, pe tablouri şi 
pe mobilier trebuie să citim: „Şi adu în casa ta pe nenorociţii fără adăpost”. Trebuie să vedem scris pe garderoba noastră 
ca şi cu degetul lui Dumnezeu, „îmbracă-i pe cei goi”. În sufragerie, pe masa încărcată cu mâncare îmbelşugată, ar trebui 
să vedem înscris: „Împarte-ţi pâinea cu cel flămând!” 


Uşi deschise pentru a fi de folos 


Înaintea noastră se află o mie de uşi deschise pentru a fi de folos. Adesea ne plângem de resursele sărace de care 
dispunem, dar, dacă am fi creştini cu adevărat sinceri, am putea înmulţi mijloacele de o mie de ori. Egoismul, îngăduinţa 
de sine sunt cele care stau în calea folosului pe care l-am putea aduce. 

Cât de multe cheltuieli se fac pentru lucruri care nu sunt altceva decât idoli care ne acaparează gândurile, timpul [320] 
şi tăria ce ar trebui folosite pentru un scop mai înalt! Cât de mulţi bani sunt irosiţi pe case şi mobilier scump, pe plăceri 
egoiste, pe o hrană sofisticată şi dăunătoare, pe îngăduinţe vătămătoare! Cât de mult se aruncă în vânt pe daruri care nu 
sunt de folos nimănui! Cei care mărturisesc că sunt creştini cheltuiesc pe lucruri inutile, adesea vătămătoare, mai mult, 
de multe ori mai mult, decât cheltuiesc pentru a salva suflete din mâna ispititorului. 

Mulţi care mărturisesc că sunt creştini cheltuiesc atât de mult pe îmbrăcăminte, încât nu le mai rămâne nimic pentru 
nevoile altora. Ei cred că trebuie să aibă podoabe costisitoare, indiferent de nevoile acelora care-şi pot procura cu 
greutate chiar şi cea mai simplă îmbrăcăminte. 


Strângeţi firimiturile 

Surorile mele, dacă veţi face în aşa fel încât modul vostru de a vă îmbrăca să fie conform cu regulile date în Biblie, veţi 
avea din belşug cu ce să le ajutaţi pe surorile voastre mai sărace. Nu veţi avea numai mijloace, ci şi timp. Adesea, acesta 
este cel mai necesar. Sunt mulţi pe care i-aţi putea ajuta cu sugestiile, tactul şi priceperea voastră. Ară-taţi-le cum să se 
îmbrace simplu şi totuşi cu gust. Multe femei nu calcă în casa lui Dumnezeu pentru că hainele lor sărăcăcioase şi croite 
greşit sunt într-un contrast izbitor cu îmbrăcămintea altora. Multe suflete sensibile nutresc un simţământ de umilinţă 
amară şi nedreptăţire din pricina acestui contrast. Din această cauză, mulţi ajung să se îndoiască de adevărul religiei şi 
să-şi împietrească inimile faţă de Evanghelie. 

Hristos ne îndeamnă: „Adunați firimiturile care [321] rămân, ca să nu se piardă nimic”. În vreme ce mii de oameni pier 
în fiecare zi de foame, din pricina vărsării de sânge, a incendiilor şi molimelor, este potrivit ca oricine gândeşte la fel ca 
Isus să aibă grijă să nu se piardă nimic, să nu se cheltuiască nimic în mod inutil, nimic din ceea ce ar putea fi de folos unei 
fiinţe omeneşti. 

Este rău să ne irosim timpul, este rău să ne irosim gândurile. Fiecare moment pe care-l consacrăm lăcomiei este 
pierdut. Dacă fiecare clipă ar fi preţuită şi folosită corect, ar trebui să avem timp pentru tot ce este nevoie să facem 
pentru noi sau pentru lume. Când cheltuieşte bani, când foloseşte timpul, tăria, ocaziile, fiecare creştin să privească spre 
Dumnezeu după călăuzire. „Dacă vreunuia dintre voi îi lipseşte înţelepciunea, s-o ceară de la Dumnezeu, care dă tuturor 
cu mână largă şi fără mustrare, şi ea îi va fi dată.” — MH 206-208 


Cum să economisim 


Nu este necesar să specificăm aici cum poate fi pusă în practică economisirea în fiecare caz particular. Cei ale căror 
inimi sunt pe deplin predate lui Dumnezeu şi care fac din Cuvântul Său o călăuză pentru viaţa lor vor şti ce atitudine să 
adopte în toate îndatoririle pe care viaţa li le pune înainte. Ei vor învăţa de la Isus, care are o inimă milostivă şi plină de 
umilinţă, şi, cultivând această bunătate a lui Hristos, vor închide uşa ispitelor fără număr ale lui Satana. — FE 152 [322] 


Secţiunea a XI-a 


VIAŢA DE FAMILIE 


Refacerea și înălțarea omenirii încep în cămin. Lucrarea părinţilor stă la temelia oricărei alte 
lucrări. Societatea este formată din familii și ceea ce fac capii de familii din ea, aceea este. Din inimă 
„ies izvoarele vieţii”; iar inima societăţii, a bisericii și a naţiunii este căminul. Bunăstarea societății, 
succesul bisericii, prosperitatea naţiunii depind de influenţele căminului. — MH 349 

UN CĂMIN CREȘTIN 


Cei care experimentează dragostea de Dumnezeu ar trebui să ridice, asemenea patriarhilor din vechime, un altar 
Domnului oriunde şi-ar întinde cortul. Dacă a fost vreodată un timp când fiecare casă ar trebui să fie o casă de rugăciune, 
atunci timpul acela este acum. Taţii şi mamele ar trebui să-şi înalțe inimile către Dumnezeu, într-o rugăciune umilă 
pentru ei şi pentru copiii lor. Tatăl, ca preot al familiei, să pună pe altar jertfa de dimineaţă şi de seară, în timp ce soţia şi 
copiii se unesc în rugăciune şi laudă. Isus va zăbovi cu plăcere într-un astfel de cămin. 

Din fiecare cămin creştin ar trebui să strălucească o lumină sfântă. Dragostea ar trebui arătată în fapte. Ea ar trebui să 
se manifeste în relaţiile dintre toţi cei din casă, prin gânduri amabile şi printr-o politeţe blândă, neegoistă. Sunt familii 
unde acest principiu este promovat — cămine în care se aduce închinare lui Dumnezeu şi unde domneşte adevărata 
dragoste. Din aceste cămine, rugăciunile se înalţă dimineaţa şi seara spre Dumnezeu, ca un parfum plăcut mirositor, iar 
mila şi bine-cuvântările coboară ca roua de dimineaţă asupra celor ce le cer. 

Un cămin creştin, bine organizat, este un argument puternic în favoarea înălţării vieţii de creştin — un argument pe 
care duşmanul nu-l poate contrazice. La lucru şi în familie, toţi pot vedea că este o influenţă care se manifestă asupra 
copiilor şi că Dumnezeul lui Avraam este cu ei. — PP 144 [325] 

CREDINCIOȘIE ÎN ÎNDATORIRILE CASNICE 


Cea mai înaltă datorie ce îi revine tineretului este cea din propriile cămine, aceea de a binecuvânta pe tată şi mamă, 
pe fraţi şi surori prin afecţiune şi interes sincer. Aici, ei pot arăta tăgăduire de sine şi generozitate prin grija pe care o au 
şi prin ceea ce fac pentru alţii. Femeia nu va fi niciodată înjosită prin această lucrare. Este sarcina cea mai sfântă şi mai 
înaltă pe care o poate avea. Ce influenţă poate avea o soră asupra fraţilor! Dacă este corectă, ea poate influenţa 
dezvoltarea caracterului fraţilor săi. Rugăciunile, blândeţea şi afecțiunea ei pot face mult într-o familie. 

Sora mea, aceste calităţi nobile nu pot fi niciodată transmise şi altor minţi, dacă nu există mai întâi în mintea ta. Acea 
satisfacţie a minţii, acea afecţiune, blândeţe şi acea fire senină, care vor atinge fiecare inimă, vor reflecta asupra 
persoanei tale ceea ce inima ta oferă celorlalţi. Dacă Hristos nu domneşte în inimă, va exista nemulţumire şi diformitate 
morală. Egoismul va pretinde de la alţii ceea ce noi nu suntem dispuşi să dăm altora... 

Nu numai lucrările şi bătăliile mari încearcă sufletul şi reclamă curaj. Viaţa de fiecare zi aduce încurcăturile, încercările 
şi descurajările sale. Lucrarea umilă este aceea care aduce adesea după sine răbdare şi tărie. Încrederea în sine şi 
hotărârea fermă vor fi necesare pentru înfruntarea şi biruirea tuturor dificultăţilor. Asigură-te că Domnul stă alături de 
tine în orice loc, pentru a te mângâia şi consola. — 3T 80,81 [326] 

RELIGIA ÎN CĂMIN 


Religia în cămin reprezintă o nevoie stringentă şi cuvintele noastre în casă ar trebui să fie conforme unui caracter 
corect, altfel mărturia noastră în biserică nu va valora nimic. Dacă nu manifestaţi blândeţe, amabilitate şi politeţe în 
căminul vostru, religia voastră va fi în zadar. Dacă ar fi fost mai multă religie veritabilă în cămin, ar fi fost mai multă 
putere şi în biserică. 


Vorbirea lipsită de amabilitate în cămin 


Cât de mult rău este adus în cercul familiei de pronunţarea cuvintelor pripite; exprimarea lipsită de tact şi de răbdare 
a unuia conduce pe altul să răspundă în acelaşi spirit şi în acelaşi fel. Apoi vin cuvinte de răzbunare, cuvinte de 
îndreptăţire de sine şi, prin aceste cuvinte, un jug greu şi supărător este pregătit pentru umerii voştri; pentru că toate 
aceste cuvinte aspre se vor întoarce sub forma unui seceriş dăunător pentru sufletul vostru. 

Cei care îşi îngăduie un asemenea limbaj vor experimenta ruşine, pierderea respectului de sine, pierderea încrederii 
în sine, vor regreta şi vor avea mustrări de conştiinţă pentru faptul că au permis să-şi piardă autocontrolul şi să 
vorbească astfel. Cât de bine ar fi fost dacă asemenea cuvinte n-ar fi fost rostite niciodată! Cât de bine ar fi să avem 
uleiul harului în inimă, să fim în stare să depăşim orice provocare şi să suportăm totul cu o blândeţe şi o îngăduinţă 
asemenea lui Hristos! 

Dacă veţi îndeplini condiţiile făgăduinţelor lui Dumnezeu, acestea vor fi împlinite faţă de voi. Dacă mintea voastră 
[327] se sprijină pe Dumnezeu, atunci când încercarea şi ispita vor veni asupra voastră, nu veţi trece de la o stare de 
înflăcărare în valea descurajării. Nu le veţi vorbi altora cu neîncredere şi cu o dispoziţie rea. 

Satana nu ne poate citi gândurile, dar ne poate vedea faptele şi auzi cuvintele, iar, din îndelungata cunoaştere a 
familiei umane, poate să-şi făurească ispitele pentru a profita de punctele noastre slabe de caracter. Şi cât de adesea îi 
permitem să afle modul cel mai simplu prin care poate obţine victoria asupra noastră! O, dacă ne-am putea controla 
cuvintele şi acţiunile! Cât de puternici am deveni, dacă vorbele noastre ar fi de aşa natură, încât să nu ne fie ruşine să ne 
amintim de ele în ziua judecății! Cât de diferite vor părea în ziua lui Dumnezeu de ceea ce par acum, când le rostim! — 
RH, 27 februarie 1913 


Căminul — o parabolă 


Misiunea căminului se extinde dincolo de membrii lui. Căminul creştin trebuie să constituie o parabolă care să 
ilustreze desăvârşirea adevăratelor principii ale vieţii. O astfel de ilustrare va fi o putere a binelui în lume. Influenţa unui 
cămin adevărat asupra vieților şi inimilor omeneşti este mult mai puternică decât orice predică rostită. Când tinerii 
pleacă din asemenea cămine, lecţiile pe care le-au învăţat vor fi împărtăşite şi altora. Principiile nobile ale vieţii sunt 
introduse în alte familii şi o influenţă înălţătoare lucrează în comunitate. — MH 352 [328] 

CĂMINUL — O ȘCOALĂ 


Tinerilor nu le va slăbi puterea minţii şi nici nu vor deveni ineficienţi dacă se vor consacra slujirii lui Dumnezeu. 
Temerea de Dumnezeu este începutul înţelepciunii. Cel mai tânăr copil care-L iubeşte pe Dumnezeu şi se teme de EI 
preţuieşte mai mult în ochii Lui decât cel mai talentat şi mai învăţat om care neglijează mântuirea cea mare. Tinerii care 
şi-au consacrat inima şi viaţa lui Dumnezeu s-au pus în legătură cu Izvorul deplinei desăvârşiri şi înţelepciuni. 


Îndatoririle zilnice 


Dacă ne-am învăţa copiii să privească umilele îndatoriri zilnice ca o direcţie trasată pentru ei de Dumnezeu -— ca o 
şcoală în care ei trebuie să fie antrenați să ofere o slujire plină de credincioşie şi de calitate —, cu cât mai plăcută şi mai 
onorabilă li se va părea lucrarea lor! A îndeplini fiecare sarcină ca pentru Dumnezeu dă farmec chiar şi celei mai umile 
activităţi şi-i leagă pe cei ce lucrează pe pământ de fiinţele sfinte, care îndeplinesc voia lui Dumnezeu în ceruri. 

Acolo unde suntem puşi să facem o lucrare, ar trebui să ne îndeplinim obligaţiile cu la fel de multă credincioşie cum o 
fac îngerii în sferele lor înalte. Aceia care simt că sunt slujitori ai lui Dumnezeu vor fi oameni de încredere în orice vor 
face. Locuitorii cerului vor fi cei mai buni locuitori de pe pământ. O percepţie corectă a datoriei noastre faţă de 
Dumnezeu conduce la o înţelegere mai clară a datoriei pe care o avem faţă de semenii noştri. [329] 


Răsplata mamei 


În ziua judecății, când cărţile vor fi deschise, când marele Judecător va rosti „bine, rob bun” şi coroana slavei veşnice 
va fi pusă pe fruntea celui biruitor, mulţi vor ridica aceste coroane în faţa întregului univers adunat acolo şi, arătând spre 
mamele lor, vor spune: „Ea m-a făcut tot ceea ce sunt prin harul lui Dumnezeu. Învățăturile şi rugăciunile ei au fost o 
binecuvântarea pentru salvarea mea veşnică”... 

Tinerii ar trebui să fie antrenați, pregătiţi să stea ferm de partea binelui printre relele care predomină, să facă tot ce 
le stă în puteri pentru a frâna dezvoltarea şi amploarea răului şi pentru a promova virtutea, curăţia şi adevăratul curaj. 
Influențele asupra minţii şi caracterului exercitate în primii ani ai vieţii sunt profunde şi statornice. Educaţia nepotrivită şi 
tovărăşiile rele vor exercita asupra minţii celor tineri o influenţă spre rău, pe care toate eforturile ulterioare nu pot s-o 
şteargă. — RH, 3 noiembrie 1881 


Ce poate face educaţia în cămin 
Prin copiii şi tineretul de astăzi se hotărăşte viitorul societăţii şi ce vor face aceşti tineri şi copii depinde de cămin. 
Lipsei educaţiei corecte în cămin i se poate atribui cea mai mare parte a bolilor, a mizeriei şi a crimelor care se abat 
asupra omenirii. Dacă viaţa de cămin ar fi curată şi sinceră, dacă atunci când copiii ies de sub tutela lui ar fi pregătiţi să 
întâmpine răspunderile şi primejdiile vieţii, ce schimbare s-ar vedea în lume! — MH 351 [330] 

RESPECT ȘI DRAGOSTE PENTRU PĂRINȚI 


Cei care Îl urmează cu adevărat pe Hristos trebuie să-l permită să locuiască în inima lor şi să-L întroneze ca stăpân 
absolut. Ei trebuie să-l reprezinte spiritul şi caracterul în viaţa de familie şi să arate amabilitate şi politeţe celor cu care 
vin în contact. 

Sunt mulţi copii care pretind că ştiu adevărul şi care nu le oferă părinţilor lor respectul şi afecțiunea ce li se cuvin, 
care nu manifestă decât puţină dragoste pentru tatăl şi mama lor şi nu-i onorează prin supunere faţă de dorinţele lor sau 
căutând să le uşureze necazurile. Mulţi dintre cei care pretind că sunt creştini nu cunosc înţelesul cuvintelor „cinsteşte 
pe tatăl tău şi pe mama ta” şi, în consecinţă, vor şti la fel de puţin ce înseamnă „ca să ţi se lungească zilele în ţara pe care 
ţi-o va da Domnul Dumnezeul tău”. 

Tinerii noştri pretind că sunt printre cei care păzesc poruncile lui Dumnezeu şi totuşi mulţi dintre ei neglijează şi 
încalcă porunca a cincea; binecuvântarea bogată, promisă celor ce vor păstra această poruncă şi-şi vor cinsti tatăl şi 
mama, nu poate fi îndeplinită. Dacă ei nu se leapădă şi nu se căiesc de păcatul lor şi nu-şi reconsideră practicile şi 
caracterul prin harul lui Hristos, niciodată nu vor putea ajunge pe noul pământ, unde ar putea trăi veşnic. Cei care nu-şi 
respectă şi nu-şi iubesc părinţii nu-L vor respecta şi onora nici pe Dumnezeu. Cei care cad la acest test, care nu îşi 
onorează părinţii temători de Dumnezeu, [331] nu-L vor asculta pe Dumnezeu şi de aceea nu pot aştepta să intre în ţara 
promisă. 


Un destin prin ascultare 


Tinerii decid acum destinul lor veşnic şi aş apela la voi să vă gândiţi la porunca de care Dumnezeu a legat o astfel de 
făgăduinţă — „pentru ca să ţi se lungească zilele în ţara pe care ţi-o dă Domnul, Dumnezeul tău”. Copii, vreţi voi viaţa 
veşnică? Atunci cinstiţi-vă şi respectaţi-vă părinţii... 

Dacă aţi păcătuit, nearătându-le dragoste şi ascultare, începeţi acum să răscumpăraţi trecutul. Nu vă puteţi permite 
să urmaţi un alt curs, pentru că aceasta ar însemna pierderea vieţii veşnice. Cel care cercetează inimile ştie care este 
atitudinea voastră faţă de părinţi, pentru că El cântăreşte moralitatea caracterului vostru în cântarul de aur din 
Sanctuarul ceresc. O, mărturisiţi că v-aţi neglijat părinţii, mărturisiţi indiferența voastră faţă de ei şi nesupunerea voastră 
cu privire la porunca sfântă a lui Dumnezeu... 

Inimile părinţilor voştri au fost întoarse spre voi într-o afecţiune plină de căldură. Puteţi voi să răspundeţi dragostei 
lor cu o nerecunoştinţă rece? Ei iubesc sufletele voastre şi vor să fiţi salvaţi, dar nu aţi disprețuit voi adesea sfatul lor şi 
aţi acţionat în felul şi după placul vostru, conform voinţei voastre? N-aţi urmat oare judecata voastră independentă, 
ştiind că acest curs îndărătnic al acţiunii nu va primi aprobarea lui Dumnezeu? Multe mame şi mulţi taţi s-au dus în 
mormânt cu inimile frânte datorită nerecunoştinţei şi lipsei de respect arătate de copiii lor. — YI, 22 iunie 1893 [332] 

O BINECUVÂNTARE ÎN CĂMIN 


Domnul le spune tinerilor: „Fiule, dă-Mi inima ta”. Mântuitorului lumii Îi place ca tinerii şi copiii să-şi predea inimile 
Lui. Astfel, va fi formată o armată mare de copii care au fost găsiţi credincioşi lui Dumnezeu, pentru că ei umblă în 
lumină, aşa cum Hristos este în lumină. Ei Îl vor iubi pe Domnul Isus şi vor fi încântați să-l facă pe plac. Nu vor fi iritaţi 
dacă sunt mustraţi, ci vor bucura inima tatălui şi a mamei prin amabilitatea, răbdarea şi disponibilitatea lor de a face tot 
ce pot pentru a-i ajuta să poarte poverile vieţii zilnice. Din copilărie şi tinereţe, vor fi găsiţi urmaşi credincioşi ai 
Domnului nostru. 

Copii şi tineri, din anii cei mai timpurii, puteţi fi o binecuvântare în cămin. Ce durere este să vezi copii, cu părinţi 
temători de Dumnezeu, nesupuşi, neascultători şi încăpăţânaţi, hotărâți să meargă pe drumul lor, nepăsători faţă de 
problemele şi suferinţa pe care le provoacă părinţilor lor. Satana se delectează conducând inima copiilor; iar dacă ei îi 
permit, le va inspira spiritul său de ceartă şi ură. 


Ascultarea de părinţi 


Părinţii pot să facă tot ce le stă în putere pentru a le oferi copiilor lor toate avantajele şi îndrumările, urmărind ca ei 
să-şi predea inima lui Dumnezeu; totuşi, copiii pot refuza să umble în lumină şi prin calea lor rea să arunce o imagine 
nefavorabilă [333] asupra părinţilor lor, care-i iubesc şi ale căror inimi tânjesc după salvarea lor. 

Satana este cel care-i tentează pe copii să urmeze cursul păcatului şi al neascultării; şi apoi, dacă îi este permis, el va 
pune stăpânire pe viaţa copiilor, în timp ce ei sunt încă în păcatele lor, pentru a-i îndepărta şi a le lua orice nădejde de 
mântuire şi pentru a străpunge asemenea unei săbii inima taţilor şi a mamelor lor temători de Dumnezeu. Acestea vor fi 
încovoiate de durere şi niciodată nu vor mai putea fi înălțate, datorită revoltei şi nepocăinţei definitive ale copiilor lor 
împotriva lui Dumnezeu... 

Copii şi tineri, de dragul lui Hristos, vă rog fierbinte să umblaţi în lumină. Subordonaţi-vă voinţa voinţei lui Dumnezeu. 
Când „nişte păcătoşi vor să te amăgească, nu te lăsa câştigat de ei”. Păziţi calea Domnului, pentru că, păcătuind, nu veţi 
avea pace. Urmând calea răului, vă discreditaţi părinţii şi dezonoraţi religia lui Hristos. Amintiţi-vă că viaţa voastră este 
înregistrată în cărţile din ceruri, pentru a fi deschisă înaintea întregului univers. Gândiţi-vă la ruşinea şi remuşcarea care 
vor fi partea voastră, iar nefericitul vostru destin va fi pierderea vieţii veşnice. „Întoarceţi-vă să ascultați mustrările Mele! 
lată, voi turna Duhul Meu peste voi, vă voi face cunoscute cuvintele Mele... Atunci Mă vor chema... dar cel ce Mă ascultă 
va locui fără grijă, va trăi liniştit şi fără să se teamă de vreun rău.” Ascultaţi cu atenţie îndemnurile lui Hristos: „Umblaţi 
ca unii care aveţi lumina, ca să nu vă cuprindă întunericul”. — YI, 10 august 1893 [334] 

FORMAREA CARACTERULUI ÎN CĂMIN 


Satana îi ispiteşte pe copii să fie rezervaţi faţă de părinţii lor şi să-şi aleagă drept confidenţi prieteni de aceeaşi vârstă 
cu ei; însă, fiind lipsiţi de experienţă, unii ca aceştia nu-i pot ajuta, ci le vor da sfaturi rele... 

Copiii ar fi salvaţi de multe rele, dacă ar fi mai apropiaţi de părinţii lor. Părinţii ar trebui să încurajeze în copiii lor 
dispoziţia de a fi deschişi şi sinceri cu ei, de a veni la ei cu toate greutăţile lor, când sunt nesiguri ce cale este bună, 
prezentând în faţa părinţilor problema respectivă exact aşa cum o văd ei şi cerându-le sfatul. Cine poate chibzui şi între- 
vedea pericolele mai bine decât părinţii credincioşi? Cine ar putea înţelege mai bine decât ei temperamentele specifice 
ale copiilor lor? Mama, care a urmărit fiecare pas înainte al minţii încă din pruncie şi care este cel mai bine familiarizată 
cu înclinațiile lor naturale, este persoana cea mai pregătită pentru a-şi sfătui copiii. Cine poate spune mai bine decât 
mama, ajutată de tată, care trăsături trebuie dezvoltate şi care trebuie ţinute în frâu? 


Faceţi-i fericiţi pe părinţi 

Copiii creştini vor prefera dragostea şi aprobarea părinţilor lor temători de Dumnezeu mai presus de orice 
binecuvântare vremelnică. Ei îşi vor iubi şi onora părinţii. Una dintre preocupările principale ale vieţii lor va fi aceea de a- 
şi face părinţii fericiţi. În acest veac răzvrătit, copiii care nu [335] au fost bine educați şi disciplinaţi simt doar în puţină 
măsură care le sunt obligaţiile faţă de părinţi. Adesea, cu cât părinţii fac mai mult pentru ei, cu atât copiii sunt mai 
nerecunoscători şi mai lipsiţi de respect. 

Copiii care au fost alintaţi şi răsfăţaţi aşteaptă acest lucru totdeauna; iar dacă aşteptările lor nu sunt împlinite, sunt 
dezamăgiţi şi se descurajează. Aceeaşi dispoziţie se va vedea pe tot parcursul vieţii lor; ei vor fi neajutoraţi şi se vor bizui 
întotdeauna pe sprijinul altora, aşteptând onoruri de la alţii. lar dacă li se arată împotrivire, chiar după ce au ajuns la 
vârsta maturității, ei socotesc că sunt maltrataţi; şi astfel duc o viaţă agitată, cu greu purtându-şi sarcinile, murmurând 
adesea şi fiind nemulţumiţi că nu toate lucrurile le sunt pe plac... 

Copiii trebuie să simtă că sunt datori faţă de părinţii lor, care au vegheat asupra lor în pruncie şi i-au îngrijit când au 
fost bolnavi. Ei trebuie să-şi dea seama că părinţii lor au avut multe griji datorită lor. Mai ales părinţii conştiincioşi, 
evlavioşi, au avut cea mai mare grijă ca fiii şi fiicele lor să apuce pe calea cea bună. Cât de grea le-a fost inima când şi-au 
văzut copiii greşind! Dacă aceşti copii, care au produs acele dureri de inimă, ar putea vedea efectul căilor urmate de ei, 
cu siguranţă că s-ar îmblânzi. Dacă ar putea vedea lacrimile mamei şi auzi rugăciunile ei către Dumnezeu în favoarea lor, 
dacă i-ar putea asculta suspinele şi oftatul, inima ar fi sensibilizată, şi-ar mărturisi degrabă greşelile şi ar cere iertare... 
[336] 


Putere pentru luptă 


Noi trăim într-un veac nenorocit pentru copii. Un curent puternic duce în jos, spre pierzare, şi este nevoie de ceva mai 
mult decât experienţa şi puterea unui copil pentru a se împotrivi acestui curent şi a nu fi dus în jos de el. Tinerii, în 
general, par a fi captivii lui Satana şi el şi îngerii lui îi conduc spre pieire sigură. Satana şi oştirile lui luptă împotriva 
conducerii lui Dumnezeu şi vor încerca să-i tulbure şi să-i ia în stăpânire cu ispitirile lor pe toţi aceia care au dorinţa să-şi 
predea inimile şi să se supună cerinţelor lui Dumnezeu, astfel ca aceştia să ajungă descurajaţi şi să renunţe la luptă... 

Prin rugăciune serioasă şi credinţă vie, pot fi obţinute mari biruinţe. Unii părinţi nu îşi dau seama de responsabilităţile 
pe care le au şi au neglijat educaţia religioasă a copiilor lor. Dimineaţa, primele gânduri ale creştinului trebuie îndreptate 
spre Dumnezeu. Lucrul vremelnic şi interesele proprii trebuie să fie pe plan secundar. Copiii trebuie învăţaţi să respecte 
şi să trateze cu reverență ceasul rugăciunii. Înainte de a pleca de acasă la lucru, întreaga familie trebuie adunată, iar tatăl 
sau mama, în absenţa tatălui, trebuie să ceară cu stăruinţă ca Dumnezeu să fie cu ei pe parcursul zilei... 


Irascibili la restricţii 
Copiii păzitorilor Sabatului s-ar putea să devină nerăbdători pentru că sunt ţinuţi în frâu şi să-şi considere părinţii prea 
stricţi; s-ar putea chiar ca în inimile lor să ia naştere resentimente, nemulţumire, gânduri rele împotriva acelora care 
lucrează pentru binele [337] lor prezent şi veşnic. Însă, dacă viaţa le va mai fi îngăduită câţiva ani, ei îşi vor binecuvânta 
părinţii pentru grija aceea strictă şi pentru vegherea credincioasă pe care le-au dovedit faţă de ei în anii lipsiţi de 
experienţă... 


Responsabilitate individuală 

Copii, Dumnezeu a găsit de cuviinţă să vă încredinţeze grijii părinţilor voştri, pentru ca ei să vă educe şi să vă 
disciplineze, făcându-şi astfel partea pentru formarea caracterului vostru pentru ceruri. Cu toate acestea, depinde de voi 
dacă vă veţi forma un caracter creştin deosebit, folosind la maximum avantajele pe care vi le-au pus la dispoziţie părinţii 
voştri credincioşi, evlavioşi, care se roagă pentru voi. Neputând să facă faţă tuturor grijilor legate de copiii lor, chiar fiind 
foarte credincioşi, părinţii nu-şi pot salva copiii. Şi copiii au o lucrare de făcut. Fiecare copil constituie un caz special, de 
care trebuie să se ocupe în mod individual. 

Părinţi credincioşi, aveţi în faţa voastră o lucrare plină de răspundere, aceea de a le călăuzi paşii copiilor voştri chiar în 
ceea ce priveşte experienţa lor religioasă. Dacă Îl iubesc cu adevărat pe Dumnezeu, ei vă vor binecuvânta şi vă vor 
respecta pentru grija pe care aţi dovedit-o faţă de ei şi pentru credincioşia voastră în a le ţine în frâu dorinţele şi a le 
supune voinţa. — 1 T 391-403 


Îmbrăcaţi cu neprihănirea lui Hristos 


Când suntem îmbrăcaţi cu neprihănirea lui Hristos, nu vom găsi nici o plăcere în păcat, pentru că Hristos va lucra în 
noi. S-ar putea să facem greşeli, dar vom uri păcatul, care a provocat suferinţa Fiului lui Dumnezeu. — RH, 18 martie 1890 
[338] 

TINERII TREBUIE SĂ POARTE RESPONSABILITĂȚI 


Aceşti tineri au acasă îndatoriri pe care le trec cu vederea. Ei nu au învăţat să se ocupe de datorii şi să-şi asume 
răspunderile din cămin, răspunderi pe care nimeni altcineva nu trebuie să le poarte. Ei au o mamă credincioasă, practică, 
mamă care a purtat multe poveri pe care fiii săi nu ar fi trebuit s-o lase să le poarte. Nu au împărţit poverile cu tatăl, 
după cum era datoria lor, şi au neglijat să-l cinstească aşa cum ar fi trebuit să o facă. Ei îşi urmează mai degrabă 
înclinațiile decât datoria. 

Au mers pe calea egoismului în vieţile lor, evitând poverile şi truda, şi n-au reuşit să obţină o experienţă valoroasă, de 
care nu-şi permit să se lipsească, dacă vor să aibă succes în viaţă. N-au simţit importanţa faptului de a fi credincioşi în 
lucrurile mici şi nu s-au simţit obligaţi faţă de părinţii lor să fie oneşti, conştiincioşi şi credincioşi în datoriile neînsemnate 
ale vieţii, datorii care stau chiar înaintea lor, pe cărarea pe care merg. 


Făcând un cămin fericit 


Dacă aceşti tineri doresc să fie o binecuvântare în vreun loc anume, atunci acesta ar trebui să fie chiar căminul lor. 
Dacă se lasă purtaţi de înclinațiile lor, în loc să se lase călăuziţi de hotărârile prevăzătoare ale unei raţiuni treze, ale unei 
judecăţi sănătoase şi ale unei conştiinţe luminate, ei nu pot fi o binecuvântare nici pentru societate, nici [339] pentru 
familia tatălui lor, iar speranţele pe care şi le fac pentru lumea aceasta şi pentru cealaltă, mai bună, pot fi periclitate. 

Mulţi tineri îşi fac impresia că prima parte a vieţii lor nu este menită purtării unor griji, ci irosirii în distracţii frivole, 
glume, ranchiuni şi îngăduinţe nesăbuite. În timp ce sunt în mijlocul nebuniei şi răsfăţului simţurilor, unii nu se mai 
gândesc la nimic altceva decât la multumirea de moment care decurge din acestea. Dorinţa pe care o au pentru 
amuzament şi iubirea lor pentru compania altora, pentru flecăreală şi râsete cresc, dacă sunt îngăduite, şi tinerii îşi pierd 
orice plăcere pentru realităţile responsabile ale vieţii, iar îndatoririle familiale li se par neinteresante. Nici un fel de 
schimbare nu le satisface mintea pe deplin şi devin agitaţi, capricioşi şi iritabili. Aceşti tineri ar trebui să simtă că este o 
datorie să-şi facă familia fericită şi voioasă... 

O schimbare care să survină în urma unei munci fizice, care a pus greu la încercare puterile trupului, poate fi foarte 
utilă pentru un timp, pentru ca apoi să se poată iarăşi angaja în muncă, prestând efortul cu mai mult succes. Însă odihna 
se poate dovedi inutilă, ba chiar este posibil să nu fie urmată de cele mai bune rezultate, când este vorba de tăria fizică. 

Ei nu trebuie să-şi risipească preţioasele lor momente nici atunci când sunt epuizați de un singur fel de muncă. Atunci 
pot să caute ceva care să nu fie atât de obositor, dar care se va dovedi o binecuvântare pentru mama şi surorile lor. 
Uşurând grijile acestora, luând asupra lor poverile cele mai grele pe care sunt nevoite să le poarte, ei pot descoperi acel 
tip de amuzament care izvorăşte din principiu şi care le va oferi o fericire adevărată, iar timpul lor nu va mai fi petrecut 
cu nimicuri sau îngăduinţe egoiste. — 3T 221-223 [340] 

CEASUL DE ÎNCHINARE 


Creşterea şi dezvoltarea iubirii pentru studiul biblic depind mult de folosirea orei de închinare. Ceasurile de închinare 
de dimineaţă şi de seară ar trebui să fie cele mai plăcute şi mai folositoare din toată ziua. Să fie un lucru înţeles acela că 
aceste ore nu trebuie să fie tulburate de nici un fel de gânduri agitate şi lipsă de bunătate; că părinţii şi copiii se strâng 
pentru a se întâlni cu Isus şi pentru a cere în cămin prezenţa îngerilor sfinţi. Momentele de închinare să fie scurte şi pline 
de viaţă, potrivite acelei ocazii şi variate din timp în timp. Toţi să se unească în lectura Bibliei, să înveţe şi să repete 
adesea Legea lui Dumnezeu. Interesul copiilor va fi sporit, dacă li se va permite, din când în când, să aleagă ei pasajul 
care va fi lecturat. Menţionaţi orice lucru care va sluji la ilustrarea înţelesului ei. Când perioada de închinare nu este 
astfel prelungită, cei mici să ia parte la rugăciune şi să participe la cântare, chiar dacă aceasta nu înseamnă decât o 
singură strofă. 

Pentru ca un asemenea serviciu divin să devină ceea ce ar trebui să fie, ar trebui să se acorde atenţie pregătirii. lar 
părinţii ar trebui să-şi facă zilnic timp pentru a studia Biblia cu copiii lor. Fără nici o îndoială că, pentru a face acest lucru, 
vor fi necesare efort, planificare şi ceva sacrificii; străduinţa însă va fi răsplătită din belşug. — Ed 186 [341] 

OSPITALITATEA CREȘTINĂ 


Am fi mult mai fericiţi şi mai folositori dacă viaţa noastră de familie şi relaţiile sociale ar fi guvernate de blândeţea şi 
simplitatea lui Hristos. În loc să muncim din greu pentru a etala şi a stârni admiraţia sau invidia vizitatorilor, ar trebui să 
ne străduim să-i facem pe toţi cei din jurul nostru fericiţi prin voioşia, simpatia şi dragostea noastră. Oaspeţii să vadă că 
ne străduim să ne conformăm voinţei lui Hristos. Să vadă în noi, deşi partea noastră este umilă, un spirit de mulţumire şi 
recunoştinţă. Atmosfera specifică unui adevărat cămin creştin este cea de pace şi linişte. Un astfel de exemplu nu va fi 
fără efect... 

În eforturile noastre cu privire la confortul şi fericirea oaspeţilor noştri, nu trebuie să uităm de obligaţiile pe care le 
avem faţă de Dumnezeu. Ora de rugăciune nu trebuie neglijată pentru nici un motiv. Nu vorbiţi şi nu vă amuzaţi în timp 
ce susţineţi că sunteţi prea obosiţi pentru a vă mai bucura de timpul dedicat devoţiunii. A face acest lucru înseamnă a-l 
oferi lui Dumnezeu o jertfă schilodită. La un ceas timpuriu al serii, când putem să ne rugăm fără grabă şi cu mintea 
liniştită, ar trebui să prezentăm cererile noastre şi să înălţăm vocile noastre în laude pline de fericire şi recunoştinţă la 
adresa lui Dumnezeu. 

Toţi cei care-i vizitează pe creştini să vadă că ora de rugăciune este cea mai prețioasă, cea mai sfântă şi cea mai 
fericită oră din zi. Aceste momente de devoțiune exercită o influenţă purificatoare şi înălţătoare asupra celor ce participă 
la ele. Aduc pace şi o odihnă binemeritată sufletului. — RH, 29 noiembrie 1887 [342] 


Secţiunea a XII-a 


ÎMBRĂCĂMINTE 
ŞI PODOABE 


Caracterul unei persoane se judecă după stilul în care se îmbracă. Un gust rafinat, o minte 
cultivată se vor descoperi prin alegerea unei vestimentaţii simple și adecvate. Când este unită cu 
modestia în comportament, simplitatea decentă în îmbrăcăminte va avea un mare efect, învăluind o 
tânără în acea atmosferă sfântă, care va constitui un scut, ferind-o astfel de o mie de primejdii. — Ed 
248 

ELEMENTE ÎN FORMAREA CARACTERULUI 


Este important ca tinerii şi copiii să fie învăţaţi şi pregătiţi să-şi supravegheze cuvintele şi faptele, deoarece modul lor 
de a acţiona aduce strălucirea soarelui sau umbră nu numai în căminul lor, ci şi asupra tuturor celor cu care vin în 
contact. Dar, înainte să se poată purta cu grijă, să mediteze şi să se abţină de la orice aparenţă a răului, tinerii trebuie să 
dobândească acea înţelepciune care vine de sus şi puterea pe care numai Isus poate să le-o împartă... 


Adevărata împodobire 


Mulţi se înşală, gândind că printr-o înfăţişare plăcută şi o împodobire strălucitoare vor câştiga stimă şi consideraţie în 
această lume. Dar farmecul care vine numai din înfăţişarea exterioară este superficial şi schimbător; şi nu se poate conta 
pe el. Împodobirea pe care Hristos doreşte să o vadă la urmaşii Săi nu va păli niciodată. El spune: „Podoaba voastră să nu 
fie podoaba de afară, care stă în împletitura părului, în purtarea de scule de aur sau în îmbrăcarea hainelor, ci să fie omul 
ascuns al inimii, în curăţia nepieritoare a unui duh blând şi liniştit, care este de mare preţ înaintea lui Dumnezeu”. 

Dacă jumătate din timpul pe care tinerii îl petrec pentru a-şi crea o înfăţişare atractivă ar fi dedicat pentru cultivarea 
sufletului, pentru înfrumusețarea interioară, ce diferenţă s-ar observa în comportamentul, cuvintele şi faptele lor! Cei 
care cu adevărat caută [345] să-L urmeze pe Hristos îşi vor cerceta conştiinţa cu privire la ce haine să poarte; ei vor aspira 
să împlinească cererile poruncii date atât de clar şi complet de Dumnezeu. Banii cheltuiţi acum pe extravaganţe în 
îmbrăcăminte vor fi folosiţi pentru avansarea cauzei lui Dumnezeu şi pentru a depozita în mintea lor cunoştinţe 
folositoare, calificându-se astfel pentru poziţii de încredere. Ei vor căuta să împlinească aşteptările lui Isus, care i-a 
răscumpărat cu un preţ infinit. 

Dragi copii şi tineri, Isus a făcut tot ce l-a stat în putere pentru a vă oferi un cămin în locuinţele pregătite pentru cei 
ce-L iubesc şi-L servesc aici, pe pământ. El Şi-a părăsit căminul ceresc şi a venit într-o lume îmbibată de păcat — a venit la 
un popor care nu L-a prețuit, care nu l-a apreciat curăţia şi sfinţenia, care l-a disprețuit învăţăturile şi, în final, L-a 
condamnat la cea mai crudă moarte. „Fiindcă atât de mult a iubit Dumnezeu lumea, că a dat pe singurul Lui Fiu, pentru 
ca oricine crede în El, să nu piară, ci să aibă viaţa veşnică.” 


Aspectul exterior 


Dumnezeu doreşte ceva în schimb pentru măreţul sacrificiu făcut în beneficiul vostru. Doreşte ca voi să fiţi creştini nu 
doar cu numele, ci şi în îmbrăcăminte şi conversaţie. El ar vrea să fiţi mulţumiţi să vă îmbrăcaţi în haine modeste, nu să 
vă împodobiţi cu onduleuri, pene şi alte accesorii inutile. El vrea ca manierele voastre să fie atrăgătoare, astfel încât 
cerul să le aprobe. Veţi înşela aşteptările Sale, dragi tineri? 

Aspectul exterior este adesea un indiciu privitor [346] la minte şi ar trebui să avem grijă ce semnale transmitem lumii 
din afară, pentru că după ele va fi judecată credinţa noastră. Dorim să-L urmaţi pe Isus ca nişte copii dragi ai Săi, supuşi 
voinţei Sale în toate lucrurile. Am vrea să faceţi voia Mântuitorului, căutând cu stăruinţă acea frumuseţe inte-rioară. 
Astfel, zi de zi, cu ajutorul lui Isus, veţi putea birui eul. Mândria şi dorinţa de a epata vor fi înlăturate din inima şi viaţa 
voastră. Blândeţea şi dragostea de simplitate vor fi încurajate. Astfel, tinerii pot deveni o armată de soldaţi credincioşi ai 
lui Hristos. 

Trăim în vremuri periculoase, când cei care pretind că-L iubesc şi-L ascultă pe Dumnezeu Îl neagă în viaţa lor de zi cu 
zi. „Căci oamenii vor fi iubitori de sine, iubitori de bani, lăudăroşi, trufaşi, hulitori, neascultători de părinţi, 
nemulţumitori, fără evlavie, fără dragoste firească, neînduplecaţi, clevetitori, neînfrânaţi, neîmblânziţi, neiubitori de 
bine, vânzători, obraznici, îngâmfaţi, iubitori mai mult de plăceri decât de Dumnezeu; având doar o formă de evlavie, dar 
tăgăduindu-i puterea.” Dumnezeu nu doreşte să faceţi parte din această categorie, dragi tineri. Din Cuvântul Său puteţi 
învăţa cum să vă feriţi de aceste rele şi, în final, cum să fiţi biruitori... 

„Ei l-au biruit, prin sângele Mielului şi prin cuvântul mărturisirii lor, şi nu şi-au iubit viaţa chiar până la moarte.” 
„Atunci şi cei ce se tem de Domnul au vorbit adesea unul cu altul; Domnul a luat aminte la lucrul acesta şi a ascultat; şi o 
carte de aducere aminte a fost scrisă înaintea Lui, pentru cei ce se tem de Domnul şi cinstesc Numele Lui.” [347] 


Mărturisirea 


Nu este suficient din partea voastră să vă feriţi de o aparenţă rea; ci trebuie să mergeţi mai departe; trebuie să 
„învăţaţi să faceţi binele”. Trebuie să-L arătaţi pe Hristos lumii. Studiul vostru zilnic ar trebui să fie cum să învăţaţi să 
lucraţi în ogorul lui Dumnezeu. Urmașii Săi trebuie să fie epistole vii, „cunoscute şi citite de toţi oamenii”. 

Nu vă veţi putea consolida niciodată un caracter bun doar dorind acest lucru. El poate fi câştigat numai prin muncă. 
Dorinţele voastre în această direcţie trebuie exprimate printr-o trudă stăruitoare, cinstită, plină de răbdare şi stăruinţă. 
Urcând în fiecare zi pe scara progresului, te vei afla la sfârşit în vârf — un biruitor, chiar mai mult decât biruitor, prin Acela 
care v-a iubit. — YI, 5 noiembrie 1896 


Religia judecată după îmbrăcăminte 
Dragi tineri, dispoziţia pe care o aveţi de a vă îmbrăca după modă şi de a purta dantelă, aur şi podoabe pentru a vă 
etala nu va recomanda altora religia voastră sau adevărul pe care-l mărturisiţi. Oamenii cu percepţie fină vor privi 
încercările voastre de a vă înfrumuseţa exteriorul ca o dovadă a unor minţi slabe şi inimi vanitoase. Recomandarea 
pentru surorile mele tinere este aceasta: rochii simple, nesofisticate şi nepretenţioase. Nu există nici un mod mai bun de 
a face ca lumina voastră să-i lumineze pe alţii, decât prin simplitatea cu care vă îmbrăcaţi şi vă purtaţi. Puteţi arăta 
tuturor că, prin comparaţie cu lucrurile veşnice, estimaţi corect valoarea lucrurilor din lumea aceasta. — 3T 376 [348] 

ÎMBRĂCĂMINTEA ȘI CARACTERUL 


Domnul Hristos îi prezintă pe urmaşii Săi ca fiind sarea pământului şi lumina lumii. Fără influenţa salvatoare a 
creştinilor, lumea ar pieri ca urmare a propriei distrugeri şi a corupţiei ce o caracterizează. Priviţi la categoria aşa-zişilor 
creştini, care sunt descriși ca fiind nepăsători cu privire la îmbrăcămintea şi persoana lor; neglijenţi în afacerile lor, după 
cum îi arată şi îmbrăcămintea lor; necuviincioşi şi chiar brutali în maniere, având un nivel superficial de conversaţie şi, în 
acelaşi timp, considerând aceste trăsături josnice ca indicii ale adevăratei umilinţe şi ale vieţii de creştin. Credeţi că, dacă 
ar fi pe pământ, Mântuitorul ar indica astfel de pretinşi creştini ca fiind sarea pământului şi lumina lumii? Nu, niciodată! 

Creştinii sunt elevaţi în conversațiile lor şi, deşi consideră ca fiind păcat să consimtă la linguşiri mincinoase, ei sunt 
politicoşi, amabili şi binevoitori. Cuvintele lor sunt pline de adevăr şi sinceritate. Ei sunt credincioşi în afacerile cu fraţii 
lor şi cu lumea. În îmbrăcăminte, ei evită excesul şi etalarea; iar hainele lor vor fi simple, nebătătoare la ochi, modeste şi 
aranjate plăcut şi cu bun-gust. O grijă specială va fi acordată îmbrăcămintei, astfel încât să arate către sfinţenia Sabatului 
şi închinarea lui Dumnezeu. 

Linia de demarcaţie dintre o asemenea categorie şi lume va fi prea clară pentru a se putea greşi. Influenţa 
credincioşilor ar fi de zece ori mai mare, dacă bărbaţii [349] şi femeile care acceptă adevărul şi care în trecut au fost 
nepăsători şi delăsători în obiceiurile lor vor fi atât de cultivați şi sfinţii prin adevăr, încât să dea pe faţă simplitate în 
obiceiurile lor, ordine şi bun-gust în îmbrăcăminte. Dumnezeul nostru este un Dumnezeu al ordinii şi nu este nicidecum 
mulţumit de neglijenţă, murdărie sau păcat. 


Atitudinea faţă de modă 


Creştinii nu trebuie să se martirizeze, îmbrăcându-se atât de diferit de lume, încât oamenii să-i privească ciudat şi cu 
uimire. lar dacă, în urma conformării lor faţă de credinţa şi datoria lor de a se îmbrăca modest şi sănătos, descoperă că 
nu sunt la modă, nu trebuie să-şi schimbe hainele pentru a fi la fel cu lumea. Ei ar trebui să manifeste o independenţă 
nobilă şi curajul moral de a fi corecţi, chiar dacă lumea este altfel. Dacă lumea introduce un gen de îmbrăcăminte 
modestă, convenabilă şi sănătoasă, în concordanţă cu Biblia, relaţia noastră cu Dumnezeu sau cu lumea nu se va 
schimba, dacă vom adopta acest fel de îmbrăcăminte. Creştinii ar trebui să-L urmeze pe Hristos şi să-şi adapteze 
îmbrăcămintea ţinând cont de învăţăturile din Cuvântul Său. Ar trebui să evite extremele. Cu umilinţă, ei ar trebui să 
urmeze cursul lor, clar trasat înainte, fără a ţine seama de aplauze sau dezaprobare, alipindu-se de ceea ce este bine din 
simpla plăcere faţă de el. — RH, 30 ianuarie 1900 [350] 

ÎMBRĂCĂMINTEA ADECVATĂ 


Biblia învaţă modestia în îmbrăcăminte. „Vreau, de asemenea, ca femeile să se roage îmbrăcate în chip cuviincios.” 
(1Tim. 2,9). Aceasta interzice etalarea în îmbrăcăminte, culorile stridente, accesoriile extravagante. Orice încercare de a 
atrage atenţia asupra celui ce poartă aceste lucruri sau de a stârni admiraţia nu corespunde modestiei recomandate de 
Cuvântul lui Dumnezeu. 


Economie în îmbrăcăminte 


Îmbrăcămintea noastră nu trebuie să fie scumpă — nu cu „aur, nici cu mărgăritare, nici cu haine scumpe”. Banii ne 
sunt încredinţaţi de Dumnezeu. Nu sunt ai noştri, ca să-i cheltuim pentru satisfacerea mândriei sau ambiţiei. Ei 
reprezintă, în mâinile copiilor lui Dumnezeu, hrană pentru cei înfometați şi îmbrăcăminte pentru cei goi; apărare pentru 
cei apăsaţi, mijloc de însănătoşire pentru cei bolnavi sau de propovăduire a Evangheliei pentru cei săraci. Folosind cu 
înţelepciune banii care acum sunt cheltuiţi pentru aspectul exterior, puteţi aduce fericire în multe inimi. Ţineţi cont de 
modul în care a trăit Hristos, de viaţa Sa. Analizaţi-l caracterul şi fiţi tovarăşii Lui în ceea ce priveşte tăgăduirea de sine. 

În lumea numită creştină, destul de mulţi bani sunt cheltuiţi pe bijuterii, pe haine extravagante şi inutile, care i-ar 
putea hrăni şi îmbrăca pe toţi cei flămânzi şi goi. Moda şi etalarea absorb mijloacele care ar putea aduce alinare şi 
confort celor în suferinţă şi celor săraci. Ele jefuiesc lumea de dragostea Mântuitorului, propovăduită în Evanghelie... 


Calitate şi bun-gust 


Dar hainele noastre, chiar dacă sunt modeste şi simple, ar trebui să fie de calitate bună, în culori care avantajează şi 
potrivite [351] cu serviciul. Ar trebui alese mai degrabă ca să dureze decât pentru a fi etalate. Îmbrăcămintea trebuie să 
asigure căldură şi o protecţie corespunzătoare. Femeia înţeleaptă descrisă în Proverbele „nu se teme de zăpadă pentru 
casa ei, căci toată casa ei este îmbrăcată cu cărămiziu” (Prov. 31,21). 


Sănătate şi curăţie 
Îmbrăcămintea noastră ar trebui să fie curată. Lipsa de curăţenie în îmbrăcăminte este nesănătoasă şi dăunează 
sufletului şi trupului. „Voi sunteţi Templul lui Dumnezeu... Dacă nimiceşte cineva Templul lui Dumnezeu, pe acela îl va 
nimici Dumnezeu.” (1 Cor. 3,16.17) 
În toate privinţele, îmbrăcămintea trebuie să fie sănătoasă. „În toate lucrurile”, Dumnezeu doreşte ca „sănătatea să 
sporească” (3 loan 2) — sănătatea trupului şi a sufletului. Şi trebuie să fim împreună-lucrători cu El atât pentru sănătatea 
trupului, cât şi a sufletului. Amândouă sunt favorizate de o îmbrăcăminte sănătoasă. 


Graţia şi frumuseţea naturală 


Îmbrăcămintea trebuie să aibă graţia, frumuseţea şi un caracter adecvat simplităţii naturale. 

Hristos ne-a avertizat împotriva mândriei, dar nu împotriva graţiei şi a frumuseţii naturale. El ne-a îndreptat atenţia 
spre florile câmpului, spre crinul deschis în puritatea sa, şi ne-a spus: „Totuşi vă spun că nici chiar Solomon, în toată slava 
lui, nu s-a îmbrăcat ca unul din ei” (Matei 6,29). Astfel, prin lucrurile din natură, Hristos ilustrează frumuseţea care are 
valoare în cer: graţia plină de modestie, simplitatea, puritatea, caracterul adecvat, care vor face îmbrăcămintea noastră 
plăcută Lui. — CT 302,303 [352] 

INFLUENȚA ÎMBRĂCĂMINTEI 


Noi nu descurajăm bunul-gust în îmbrăcăminte. Bunul-gust nu trebuie disprețuit sau condamnat. Credinţa noastră, 
dacă este manifestată, ne va conduce să fim atât de distinşi în îmbrăcăminte şi zeloşi ca lucrători buni şi serioşi, încât 
vom fi priviţi ca oameni deosebiți. Dar, când pierdem gustul pentru ordine şi bunul-gust în îmbrăcăminte, părăsim, în 
principiu, adevărul; pentru că adevărul nu degradează niciodată, ci cultivă şi înalţă. Când credincioşii sunt neglijenţi cu 
îmbrăcămintea lor şi sunt necuviincioşi şi brutali în maniere, influenţa lor dăunează adevărului. „Noi am ajuns”, spune 
apostolul inspirat, „o privelişte pentru lume, îngeri şi oameni”. Tot cerul înregistrează influenţa zilnică pe care o exercită 
asupra lumii aşa-zişii creştini... 

Simplitatea îmbrăcămintei va face ca o femeie sensibilă să apară în lumina cea mai favorabilă. Noi judecăm caracterul 
unei persoane după stilul pe care-l adoptă în îmbrăcăminte. O femeie modestă şi credincioasă se va îmbrăca modest. Un 
gust rafinat, o minte cultivată vor fi relevate în alegerea unor haine simple şi adecvate. Tinerele care se smulg din sclavia 
modei vor fi podoabele societăţii. Cea care este simplă şi nepretenţioasă în îmbrăcăminte şi în maniere arată că înţelege 
faptul că o adevărată femeie se caracterizează prin valoarea morală. Cât de fermecătoare şi interesantă este simplitatea 
în îmbrăcăminte, care, în graţie şi drăgălăşenie, poate fi comparată cu florile câmpului! — RH, 17 noiembrie 1904 [353] 

SIMPLITATEA ÎN ÎMBRĂCĂMINTE 


„Podoaba voastră să nu fie podoaba de afară, care stă în împletitura părului, în purtarea de scule de aur sau în 
îmbrăcarea hainelor, ci să fie omul ascuns al inimii, în curăţia nepieritoare a unui duh blând şi liniştit, care este de mare 
preţ înaintea lui Dumnezeu.” 

Înţelepciunea omenească s-a gândit mereu să se lipsească sau să lase deoparte învăţăturile simple, directe, ale 
Cuvântului lui Dumnezeu. În fiecare epocă, majoritatea celor ce pretind a fi urmaşi ai lui Hristos au desconsiderat aceste 
precepte, care promovau lepădarea de sine şi umilinţa, care cereau simplitate şi modestie în conversaţie, comportament 
şi îmbrăcăminte. Rezultatul a fost mereu acelaşi — îndepărtarea de învăţăturile Evangheliei, care conduce la adoptarea 
modei, obiceiurilor şi principiilor lumii. Asemănarea cu Dumnezeu, care este de o importanţă vitală, a fost înlocuită de 
un formalism rece. Prezenţa şi puterea lui Dumnezeu, retrase de la cei care formau grupuri iubitoare de lume, sunt 
descoperite în categoria închinătorilor umili, care sunt dispuşi să se supună învățăturilor Cuvântului Sfânt. Această cale a 
fost urmată de-a lungul generaţiilor următoare. Una după alta, diferite denominaţiuni s-au ridicat şi, renunțând la 
simplitatea lor, şi-au pierdut într-o mare măsură puterea de la început. 


O cursă întinsă poporului lui Dumnezeu 

După cum vedem, dragostea de modă şi de etalare se regăseşte şi printre cei ce pretind a crede adevărurile prezente 
şi ne întrebăm cu tristeţe: Nu va învăţa poporul lui Dumnezeu nimic din [354] istoria celor dinainte? Sunt puţini cei care- 
şi înţeleg propriile inimi. Iubitorii frivoli şi superficiali ai modei pot pretinde a fi urmaşi ai lui Hristos, dar îmbrăcă-mintea 
şi conversaţia lor arată cu ce este ocupată mintea şi în ce este angajată afecțiunea lor. Vieţile lor trădează prietenia cu 
lumea şi-i reclamă ca fiind ai ei. 

Cum poate cineva, care a gustat o dată dragostea lui Hristos, să fie satisfăcut de frivolităţile modei? Inima mea este 
îndurerată să-i vadă pe cei care pretind că sunt urmaşii blândului şi modestului Mântuitor atât de înflăcăraţi să se 
conformeze standardelor acestei lumi în ceea ce priveşte îmbrăcămintea. Cu toate că pretind a căuta asemănarea cu 
Dumnezeu, pot fi deosebiți cu greu de cei necredincioşi. Ei nu găsesc plăcere în viaţa lor de credinţă. Timpul şi mijloacele 
lor sunt puse în slujba scopului de a se îmbrăca pentru etalare. 

Mândria şi extravaganţa în îmbrăcăminte sunt păcate către care sunt înclinate în special femeile. De aici înainte, 
porunca apostolilor li se adresează direct lor: „Vreau, de asemenea, ca femeile să se roage îmbrăcate în chip cuviincios, 
cu ruşine şi sfială; nu cu împletituri de păr, nici cu aur, nici cu mărgăritare, nici cu haine scumpe, ci cu fapte bune, cum se 
cuvine femeilor care spun că sunt evlavioase”. 


Nevoia de reformă 


Vedem cum câştigă constant teren în biserică un rău pe care Cuvântul lui Dumnezeu îl condamnă. Care este datoria 
celor ce deţin autoritatea cu privire la acest aspect? Va mai fi influenţa bisericii ceea ce ar trebui să fie, în timp ce mulţi 
dintre membrii săi ascultă de poruncile modei mai degrabă decât de voinţa lui [355] Dumnezeu clar arătată? Cum putem 
aştepta prezenţa şi ajutorul Duhului Sfânt, în timp ce permitem acestor lucruri să existe între noi? Putem să rămânem 
tăcuţi în timp ce învăţăturile lui Hristos sunt date la o parte de falşii Săi urmaşi? Aceste lucruri aduc durere şi nedumerire 
celor care au în grijă biserica lui Dumnezeu. Nu vor reflecta surorile mele creştine în rugăciune şi în sinceritate asupra 
acestui subiect? Nu vor căuta ele să fie îndrumate de Cuvântul lui Dumnezeu? Timpul petrecut în plus pentru pregătirea 
hainelor în conformitate cu moda acestei lumi ar trebui devotat unei cercetări atente a inimii şi studiului Scripturilor. 
Orele care pot fi considerate mai mult decât pierdute în pregătirea unor găteli şi accesorii inutile ar putea fi făcute mai 
valoroase decât aurul, dacă ar fi petrecute în dobândirea principiilor corecte şi a unor cunoştinţe solide. Mă doare inima 
când văd tinere care pretind că sunt urmaşe ale lui Hristos, dar care sunt practic în necunoştinţă cu privire la caracterul şi 
voinţa Sa. Ele s-au mulţumit să se hrănească cu pleavă. Beteala strălucitoare a lumii pare a fi mai valoroasă pentru ele 
decât bogăţiile veşnice. Puterile mintale, care ar putea fi dezvoltate prin gândire şi studiu, suferă de amorţeală, 
sentimentele sunt nedisciplinate, pentru că îmbrăcămintea este considerată mai importantă decât dragostea de 
spiritualitate sau vigoare mintală. 


Împodobirea interioară 


Vor căuta urmaşii lui Hristos să obţină acea frumuseţe interioară, un spirit smerit şi liniştit, pe care Dumnezeu pune 
mult preţ, sau vor risipi aceste scurte ore de încercare ce le stau la dispoziţie într-o muncă inutilă, pentru [356] etalare? 
Domnul ar putea să aibă în lucrarea Sa femei care să caute în permanenţă să-şi îmbogăţească atât mintea, cât şi inima, 
dobândind putere intelectuală şi morală, încât să poată duce o viaţă folositoare şi fericită — fiind o binecuvântare pentru 
lume şi o onoare pentru Creatorul lor. 

l-aş întreba pe tinerii de azi, care pretind a crede în adevărul prezent, în ce fel se leapădă ei de sine de dragul 
adevărului? Când realmente doresc un articol de îmbrăcăminte sau un fel de obiect de podoabă, accesoriu sau un lucru 
potrivit, pun ei problema aceasta înaintea Domnului în rugăciune, pentru a şti dacă Spiritul Sfânt va aproba această 
cheltuială a mijloacelor materiale? În alegerea şi pregătirea hainelor lor, sunt ei atenţi să nu dezonoreze mărturisirea lor 
de credinţă? Pot ei să cheme binecuvântarea Domnului asupra timpului astfel folosit? Este un lucru să te alături bisericii 
şi cu totul altul să fii unit cu Hristos. Cei care mărturisesc credinţa, fiind neconsacraţi şi lumești, constituie una dintre cele 
mai serioase cauze ale slăbiciunii în biserica lui Hristos. 

În această etapă a existenţei omenirii, există o pasiune fără precedent pentru plăcere. Peste tot prevalează 
extravaganţa risipitoare şi necugetată. Mulţi sunt plini de înfocare pentru amuzament şi distracţie. Mintea începe să fie 
frivolă şi superficială, pentru că nu mai este obişnuită cu meditaţia sau studiul disciplinat. Sentimentalismul plin de 
ignoranță este cultivat, rafinat, înălţat şi înnobilat. Dar prea adesea fiecare realizare de valoare este neglijată pentru 
etalarea modei şi pentru plăceri superficiale. Femeile permit sufletului lor să fie înfometat şi pipernicit din cauza modei şi 
astfel ele devin mai degrabă un blestem pentru societate decât o binecuvântare. — RH, 6 decembrie 1881 [357] 

IDOLATRIA ÎN ÎMBRĂCĂMINTE 


Idolatria în îmbrăcăminte este o boală morală. Ea nu trebuie adusă în viaţa cea nouă. În cele mai multe cazuri, 
supunerea faţă de cerinţele Evangheliei va cere o hotărâtă schimbare în îmbrăcăminte. 

Nu trebuie să existe nepăsare în îmbrăcăminte. Pentru Numele lui Hristos, ai căror martori suntem, ar trebui să facem 
tot ce se poate mai bine pentru înfăţişarea noastră. La serviciul de la tabernacol, Dumnezeu a arătat fiecare amănunt al 
veşmintelor acelora care slujeau înaintea Lui. În felul acesta, suntem învăţaţi că El este interesat cu privire la 
îmbrăcămintea celor care-L servesc. Îndrumările date cu privire la veşmintele lui Aaron erau foarte precise, deoarece 
veşmântul lui era simbolic. Tot aşa, îmbrăcămintea urmaşilor lui Hristos trebuie să fie simbolică. Înfăţişarea noastră, în 
toate privinţele, ar trebui să fie caracterizată prin simplitate, modestie şi curăţenie. Dar Cuvântul lui Dumnezeu nu 
aprobă schimbările de îmbrăcăminte numai de dragul modei, ca să arătăm la fel ca lumea. Creştinii nu trebuie să se 
împodobească cu podoabe scumpe şi lucruri costisitoare. 

Cuvintele Scripturii cu privire la îmbrăcăminte ar trebui să fie cercetate cu grijă. Avem nevoie să înţelegem ceea ce 
Domnul cerului apreciază chiar şi în îmbrăcarea corpului. Toţi cei care caută cu sâr-guinţă harul lui Hristos vor ţine seamă 


de cuvintele preţioase, de învăţăturile inspirate de Dumnezeu. Chiar şi stilul îmbrăcămintei va exprima adevărul 
Evangheliei. — 6 T 96 [358] 

ADEVĂRATA PODOABĂ 


Extravaganţa demoralizatoare predomină oriunde şi multe suflete ajung să se ruineze datorită dragostei lor pentru 
îmbrăcăminte şi etalare. Viaţa a nouă zecimi din cei ce sunt devotați modei este o minciună trăită. Înşelăciunea şi frauda 
reprezintă practica lor zilnică; pentru că ei vor să pară ceea ce nu sunt. 

Nobleţea sufletului, amabilitatea, generozitatea sunt vândute pentru a satisface pofta de lucruri rele. Mii îşi vând 
virtutea pentru a putea avea mijloacele de a urma moda acestei lumi. O astfel de grijă nebunească pentru schimbările 
modei acestei lumi necesită o armată de reformatori, care să ia poziţie pentru o împodobire simplă şi distinctă. Satana a 
inventat mereu curente în modă, care nu pot fi urmate decât sacrificând bani, timp şi sănătate. 


Urmând lumea 


Având înaintea noastră tabloul decăderii lumii cu privire la modă, cum îndrăznesc aşa-zişii creştini să urmeze cărarea 
lumii? Vom aproba aceste mode demoralizatoare, însuşindu-ni-le? Mulţi adoptă moda lumii, dar aceasta pentru că 
Hristos nu este întrupat în ei, şi cu El, speranţa şi gloria. Vieţuirea în lux, îmbrăcămintea extravagantă sunt împinse până 
la o asemenea extindere, încât constituie unul dintre semnele ultimelor zile. 

Mândria şi vanitatea se manifestă pretutindeni; dar cei [359] care sunt tentaţi să privească în oglindă pentru a se 
admira au o foarte slabă înclinaţie de a privi către Legea lui Dumnezeu, care reprezintă marea oglindă morală. Această 
idolatrie în îmbrăcăminte distruge toată umilinţa, blândeţea şi dragostea dintr-un caracter. Ea consumă orele preţioase 
care ar trebui consacrate meditaţiei, cercetării de inimă şi studiului Cuvântului lui Dumnezeu însoţit de rugăciune. În 
Cuvântul lui Dumnezeu, Inspirația a înregistrat lecţii speciale pentru instruirea noastră... 

Devoţiunea pentru îmbrăcăminte ia din mijloacele încredințate pentru lucrările milei şi ale bunăvoinţei, iar această 
cheltuială extravagantă este furt faţă de Dumnezeu. Mijloacele materiale nu ne-au fost încredințate pentru satisfacerea 
mândriei şi iubirii de etalare. Noi trebuie să fim administratori înţelepţi, să-i îmbrăcăm pe cei goi, să-i hrănim pe cei 
înfometați şi să oferim mijloacele noastre materiale pentru avansarea cauzei lui Dumnezeu. Dacă vrem podoabe, graţia 
blândeţii, modestia şi prudenţa sunt potrivite pentru orice persoană de orice rang sau poziţie socială. 

Nu vom sta ca nişte santinele credincioase şi, prin învăţătură şi exemplu, nu vom respinge îngăduinţa în plăceri şi 
extravaganţa acestei epoci degenerate? Nu vom da un exemplu bun tinerilor noştri că orice am mânca sau bea, orice am 
face, totul este spre gloria lui Dumnezeu? — RH, 12 decembrie 1912 [360] 


Secţiunea a XIII-a 


RECREERE ŞI DISTRACŢIE 


Există o diferenţă între recreere și distracţie. Recreerea, când este într-adevăr așa cum o arată 
numele, are tendinţa de a întări și zidi. Prin întreruperea grijilor și ocupaţiilor noastre obișnuite, ea 
permite refacerea minţii și trupului și ne face astfel în stare să ne întoarcem cu puteri noi la munca 
serioasă a vieţii. Distracţia, pe de altă parte, este căutată de dragul plăcerii și este adesea dusă la 
extrem; aceasta absoarbe energia necesară muncii folositoare și se dovedește în acest fel o piedică în 
calea adevăratului succes al vieţii. — Ed 207 

VALOAREA RECREERII 


Creştinii ar trebui să fie oamenii cei mai voioşi şi fericiţi de pe pământ. Ei ar trebui să fie conştienţi că Dumnezeu este 
Tatăl şi Prietenul lor veşnic. 

Dar mulţi aşa-zişi creştini nu dau o mărturie corectă despre religia creştină. Ei par întunecaţi, ca şi când ar sta sub un 
nor. Adesea, ei vorbesc de marile sacrificii pe care le-au făcut pentru a deveni creştini. Ei apelează la cei care nu L-au 
acceptat pe Hristos, arătându-le prin propriul exemplu şi prin conversaţia lor că ar trebui să renunţe la orice ar putea 
face viaţa plăcută şi plină de bucurie. Ei aruncă un văl întunecat peste binecuvântata speranţă creştină. Impresia pe care 
o lasă ei este că cererile lui Dumnezeu reprezintă o povară chiar şi pentru un suflet binevoitor şi că tot ceea ce oferă 
plăcere sau încântă gustul trebuie sacrificat. 

Nu ezităm să spunem că astfel de pretinşi creştini nu trăiesc şi nu transmit o învăţătură autentică. Dumnezeu este 
dragoste. Cei ce rămân în El rămân în dragoste. Toţi cei care într-adevăr s-au familiarizat — prin cunoaştere venită prin 
experimentare — cu compania plină de dragoste şi tandreţe a Tatălui nostru ceresc vor răspândi lumină şi bucurie 
oriunde s-ar afla. Prezenţa şi influenţa lor vor fi pentru tovarăşii lor ca mireasma unor flori parfumate, pentru că ei sunt 
uniţi cu Dumnezeu şi cu cerul, iar frumuseţea crescută a cerului este transmisă prin ei tuturor celor care sunt atraşi de 
influenţa lor. Aceasta îi face [363] să fie lumina lumii şi sarea pământului. Ei sunt într-adevăr o mireasmă de viaţă spre 
viaţă, iar nu de moarte spre moarte. 


Recreerea creştină 


Este privilegiul şi datoria creştinilor să caute să-şi reînvioreze spiritul şi să redea putere corpurilor lor printr-o recreere 
nevinovată, în scopul de a folosi puterile lor fizice şi mintale pentru slava lui Dumnezeu. Momentele noastre de recreere 
n-ar trebui să fie scene de veselie fără sens, luând forme absurde. Putem să le organizăm de aşa manieră, încât cei cu 
care ne însoţim să beneficieze de ele şi să fie înălţaţi şi astfel să ne calificăm pe noi, dar şi pe ei, pentru a îndeplini cât 
mai bine îndatoririle transmise nouă, în calitate de creştini. 

Nu putem fi scuzaţi înaintea lui Dumnezeu dacă ne angajăm în distracţii care ne vor face neînstare pentru 
îndeplinirea credincioasă a îndatoririlor obişnuite ale vieţii şi ar micşora astfel dorinţa de contemplare a lui Dumnezeu şi 
a lucrurilor cereşti. Religia lui Hristos este înviorătoare şi înălţătoare în influenţa sa. Este mai presus de glume şi bătăi de 
joc fără sens, de discuţii goale de conţinut şi frivole. În toate momentele noastre de recreere, trebuie să adunăm de la 
Sursa divină un nou curaj şi o nouă putere, astfel încât să înălţăm cu mai mult succes viaţa noastră către curâţie, 
adevărată evlavie şi sfinţenie. 


Dragostea de frumos 


Chiar şi Dumnezeul cel mare este un iubitor al frumosului. El ne-a dat dovada de netăgăduit a acestui fapt, prin 
lucrarea mâinilor Sale. El a sădit pentru primii noştri părinţi o grădină minunată în Eden. Copaci falnici din fiecare [364] 
soi au fost făcuţi să crească din pământ atât pentru utilitate, cât şi pentru decor. Au fost făcute flori frumoase, de o 
drăgălăşenie rară, de diferite culori şi nuanţe, parfumând aerul. Păsări cântătoare, pline de voioşie, de un colorit variat, 
ciripeau cu putere cântece de veselie, spre lauda Creatorului lor. A fost planul lui Dumnezeu ca omul să-şi găsească 
fericirea în lucrarea de păzire a lucrurilor pe care El le-a oferit şi ca dorinţele sale să poată fi satisfăcute de fructele 
pomilor din grădină. 

Dumnezeu, care a făcut Edenul — căminul primilor noştri părinţi — atât de uimitor de plăcut, ne-a dăruit de asemenea 
copacii maiestuoşi, florile frumoase şi tot ce este necesar şi plăcut pentru fericirea noastră. Ne-a dat aceste semne ale 
dragostei Sale, pentru ca noi să putem avea păreri corecte privind caracterul Său. 

El a implantat în inima copiilor Săi dragostea de frumos. Dar mulţi au pervertit această dragoste. Avantajele şi 
frumuseţile pe care Dumnezeu le-a revărsat asupra noastră au devenit idolii noştri, în timp ce gloriosul lor Dătător a fost 
dat uitării. Ar trebui să recunoaştem dragostea lui Dumnezeu faţă de noi în toate lucrările creaţiei Sale şi inima noastră 
ar trebui să răspundă acestor dovezi ale dragostei Sale, predându-l lui Dumnezeu din toată inima cele mai bune şi sfinte 
sentimente ale noastre. 


Maestrul-Artist 


Dumnezeu ne-a înconjurat cu decoruri naturale pline de frumuseţe, pentru a atrage şi a interesa mintea noastră. 
Planul Său este ca noi să asociem măreţia naturii caracterului Său. Dacă vom studia cu credincioşie cartea naturii, vom 
găsi în ea o sursă bogată pentru [365] contemplarea dragostei şi puterii infinite ale lui Dumnezeu. 

Mulţi laudă îndemânarea artistului, care produce picturi frumoase pe pânze. Mulţi îşi consacră toate puterile fiinţei în 
slujba artei şi totuşi cât de puţin pot ilustra aceştia lucrurile din natură. Arta nu va putea atinge niciodată perfecțiunea 
văzută în natură. Mulţi pretinşi creştini cad în extaz în faţa unui tablou ce conţine un apus de soare. Ei aduc închinare 
îndemânării artistului, dar trec cu indiferenţă pe lângă un apus de soare măreț, autentic, deşi au privilegiul să-l admire în 
fiecare seară fără nori. 

De unde are artistul modelul? Din natură. Dar Maestrul artiştilor a pictat pe pânza mişcătoare şi schimbătoare a 
cerului măreţiile apusului de soare. El a nuanţat şi a înfrumusețat cerurile cu auriu, argintiu şi purpuriu, ca şi cum porţile 
înaltului s-ar fi deschis larg, ca să putem vedea strălucirile lui şi imaginaţia noastră să prindă puţin din această măreție. 
Mulţi îşi întorc faţa nepăsători de la această pictură cerească. Ei nu recunosc puterea şi dragostea infinite ale lui 
Dumnezeu, făcute cunoscute prin frumuseţile văzute în ceruri, dar sunt aproape fermecaţi de vederea şi închinarea la 
tablouri imperfecte, care încearcă să-L imite pe Maestrul-Artist. — RH, 25 iulie 1871 


Nepregătiţi pentru a rezista ispitei 
Să nu vă închipuiţi că puteţi să vă întovărăşiţi cu iubitorul de distracţii, cu cel vesel şi iubitor de plăceri şi, în acelaşi 
timp, să puteţi rezista ispitei. — ST, 20 iunie 1900 [366] 

DRAGOSTEA DE PLĂCERI LUMEȘTI 


Este alarmant faptul că iubirea de lume predomină în mintea tinerilor. Mulţi se comportă ca şi cum preţioasele ore de 
probă, când harul mai întârzie, ar fi o vacanţă minunată şi că ei au fost lăsaţi în lume numai pentru distracţia lor, pentru 
a satisface o permanentă dorinţă şi necesitate de exaltare. Ei îşi găsesc plăcerile în lume şi în lucrurile din lume şi sunt 
străini de Tatăl şi de însuşirile Spiritului Sfânt. Mulţi sunt necugetaţi în conversațiile lor. Ei preferă să uite că din cuvintele 
lor vor fi achitaţi sau condamnaţi. Dumnezeu este dezonorat de discuţiile şi râsetele frivole, goale şi deşarte, care 
caracterizează viaţa multora dintre tinerii noştri... 

Satana face eforturi speciale pentru a-i conduce pe astfel de tineri să găsească fericirea în distracţii lumeşti şi să se 
justifice, străduindu-se să demonstreze că aceste distracţii sunt nedăunătoare, inocente şi chiar importante pentru 
sănătate. El prezintă cărarea sfinţeniei ca fiind grea, dificilă, în timp ce cărările plăcerilor lumeşti sunt presărate cu flori. 

Satana împodobeşte lumea şi plăcerile ei în culori false, amăgitoare şi măgulitoare, prezentându-le înaintea tinerilor. 
Dar plăcerile acestui pământ vor ajunge în curând la un sfârşit şi atunci ceea ce ai semănat acum va trebui să seceri în 
acea zi. Sunt atracțiile, abilităţile şi talentele personale prea valoroase pentru a le dedica lui Dumnezeu, Creatorul 
nostru, El, care veghează asupra noastră în orice moment? Sunt însuşirile noastre prea preţioase pentru a le preda lui 
Dumnezeu? [367] 


Calea înţelepciunii 

Tinerii susţin adesea că au nevoie de ceva care să îi înveselească şi să le distreze mintea. Speranţa creştină este însă 
exact ceea ce au ei nevoie. Religia se va dovedi pentru credincios o îmbărbătare, un ghid sigur către fântâna adevăratei 
fericiri. Tinerii ar trebui să studieze Cuvântul lui Dumnezeu, dedicându-se meditaţiei şi rugăciunii. Vor descoperi că 
momentele lor libere nu pot fi mai bine folosite decât făcând acest lucru. „Căile ei — ale înţelepciunii — sunt nişte căi 
plăcute şi toate cărările ei sunt nişte cărări paşnice.” 

Scriindu-i lui Tit, Pavel îi îndemna pe tineri la cumpătare: „Sfătuieşte de asemenea pe tineri să fie cumpătaţi, şi dă-te 
pe tine însuţi pildă de fapte bune, în toate privinţele. lar în învăţătură, dă dovadă de curăţie, de vrednicie, de vorbire 
sănătoasă şi fără cusur, şi să nu poată să spună nimic rău de noi.” 

Îi sfătuiesc pe tineri, de dragul sufletului lor, să dea atenţie îndemnurilor apostolului. Toate aceste instrucţiuni, 
avertizări şi mustrări preţioase vor fi o mireasmă de viaţă spre viaţă sau de moarte spre moarte. 

Tinerii sunt în mod natural înclinați să creadă că nu se aşteaptă de la ei multă responsabilitate, purtare de grijă sau 
purtare de poveri. Dar asupra fiecăruia planează obligaţia de a atinge standardul Bibliei. Lumina care străluceşte înainte, 
cu privilegii şi oportunităţi, în lucrarea de predicare a Cuvântului, în povăţuiri, avertizări şi mustrări, va perfecționa 
caracterul sau va condamna nepăsarea. Această lumină trebuie preţuită atât de către tineri, cât şi de bătrâni. Cine sunt 
cei care vor lua acum atitudine pentru Dumnezeu, hotărâți să pună slujirea Lui pe primul loc în viaţa lor? Cine vor fi 
purtătorii de poveri? [368] 

„Dar adu-ţi aminte de Făcătorul tău în zilele tinereţii tale.” Isus doreşte slujirea celor asupra cărora este revărsată 
roua tinereţii. El doreşte ca ei să fie moştenitorii veşniciei. Ei pot ajunge la o maturitate nobilă, cu toate că poluarea 
morală abundă, încât corupe atât de mulţi tineri chiar de la o vârstă fragedă. Ei pot fi liberi în Hristos, copii ai luminii, şi 
nu ai întunericului. 

Dumnezeu cheamă pe fiecare tânăr şi tânără să renunţe la fiecare obicei rău, să fie sârguincioşi în muncă, înflăcăraţi 
în spirit, slujindu-L pe Domnul. Nu este bine ca ei să rămână în necunoştinţă, fără să facă nici un efort pentru a birui 
obiceiurile rele şi pentru a-şi îmbunătăţi comportamentul. Sinceritatea rugăciunilor lor va fi dovedită de vigoarea 
efortului pe care-l fac de a se supune lui Dumnezeu şi poruncilor Sale. La fiecare pas, pot renunţa la obiceiuri şi tovărăşii 
rele, crezând că Domnul, prin puterea Spiritului Său, le va da putere să biruie. 


Credincioşie în lucruri mărunte 


Eforturile individuale, constante şi unite vor fi recompensate de succes. Cei care doresc să facă mult bine în lumea 
noastră trebuie să fie dispuşi să-l facă în modul dorit de Dumnezeu, îndeplinind cele mai mărunte treburi. Cel care 
doreşte să atingă înălțimile cele mai semeţe ale izbânzii făcând lucruri minunate, extraordinare, nu va reuşi să facă 
nimic. 

Înaintarea neîntreruptă într-o lucrare bună, repetarea frecventă a unui gen de serviciu făcut cu credincioşie, este de 
mai mult preţ înaintea lui Dumnezeu decât aducerea la îndeplinire a unei lucrări măreţe, şi tinerii vor câştiga o bună 
reputaţie, dând forţă şi personalitate eforturilor lor... [369] 


Tinerii pot face mult bine în lucrarea de salvare a sufletelor. Dumnezeu îi consideră responsabili de modul în care îşi 
folosesc talentele încredințate lor. Cei care pretind că sunt copii ai lui Dumnezeu trebuie să ţintească spre un standard 
înalt. Ei să-şi folosească fiecare talent cu care i-a înzestrat Dumnezeu. — YI, 1 ianuarie 1907 


Dorinţe neîmplinite 
Aspiraţia continuă după distracţii provocatoare de plăceri arată dorinţele profunde ale sufletului. Dar cei ce beau din 
această fântână a plăcerilor lumești vor descoperi că sufletul lor însetat nu este încă satisfăcut. Ei sunt înşelaţi şi greşesc, 
confundând distracţia cu fericirea, şi când entuziasmul încetează, mulţi se scufundă în mâhnire şi chiar disperare. O, ce 
nebunie, ce prostie să abandoneze „Fântâna cu apă vie”, pentru „vasele sparte” ale plăcerilor lumești! — FE 422 


Ocazii de a mărturisi 


Dacă într-adevăr Îi aparţii lui Hristos, vei avea ocazia să mărturiseşti Numele Lui. Vei fi invitat să-ţi însoţeşti prietenii 
în locuri de amuzament şi astfel vei avea ocazia să-L mărturiseşti pe Dumnezeul tău. Dacă eşti cu adevărat al lui Hristos, 
atunci nu vei încerca să formulezi scuze pentru faptul că nu-i însoţeşti, ci le vei declara cu modestie, dar şi cu fermitate, 
că eşti un copil al lui Dumnezeu şi că principiile tale nu-ţi permit să mergi nici măcar o dată într-un loc unde nu poţi să-L 
inviţi şi pe Isus cu tine. — YI, 4 mai 1893 [370] 

CUVINTE DE SFAT 


Este conform intenţiei lui Dumnezeu ca atât resursele fizice, cât şi cele intelectuale să fie puse la treabă; dar 
caracterul exerciţiului fizic abordat trebuie să fie în perfectă armonie cu lecţiile date de Isus ucenicilor Săi. Aceste lecţii 
trebuie astfel exemplificate în viaţa creştinilor, încât, în întreaga activitate a educatorilor şi elevilor, agenţii cerului să nu 
poată spune despre ei că sunt „iubitori de plăceri”. Aceasta este starea actuală a multora: „lubitori mai mult de plăceri 
decât de Dumnezeu” (2 Timotei 3,4). Astfel, Satana şi îngerii lui îşi întind capcanele pentru suflete. El lucrează la mintea 
profesorilor şi elevilor pentru a-i face să se angajeze în activităţi şi jocuri ce vor deveni puternic acaparatoare şi care sunt 
de natură să întărească pasiunile josnice şi să dea naştere la pofte şi dorinţe rele, ce vor contracara acţiunile Duhului lui 
Dumnezeu asupra inimii omului. 

Toţi profesorii din şcoală au nevoie de exerciţii fizice, de o schimbare a ocupaţiei. Dumnezeu ne-a arătat cum trebuie 
să fie această schimbare — o activitate practică, folositoare. Dar mulţi s-au abătut de la planul lui Dumnezeu pentru a 
urma născocirile omeneşti, în detrimentul vieţii spirituale. Distracţiile contracarează mai mult ca orice altceva lucrarea 
Duhului lui Dumnezeu, şi El Se mâhneşte... 

„Fiţi treji şi vegheaţi! Pentru că potrivnicul vostru, diavolul, dă târcoale ca un leu care răcneşte şi caută pe cine [371] 
să înghită” (1 Petru 5,8). El este prezent acolo unde vă jucaţi, urmărindu-vă distracţiile şi acaparând orice suflet pe care îl 
găseşte fără apărare, semănând în inimi sămânţa sa, obţinând astfel controlul asupra minţii oamenilor. El este prezent la 
orice activitate din clasă. Acei cursanţi care îngăduie ca mintea să le fie puternic incitată de jocuri nu se află în cea mai 
bună dispoziţie de a primi învăţătura, sfatul şi mustrarea care sunt cele mai importante pentru ei. 

Exerciţiul fizic a fost evidenţiat de Dumnezeul înţelepciunii. În fiecare zi, ar trebui să consacrăm câteva ore educaţiei 
utile în domeniul muncii ce îi va ajuta pe elevi să înveţe îndeletnicirile practice ale vieţii, esenţiale pentru toţi tinerii 
noştri. 

Este nevoie ca oricine, din oricare şcoală sau instituţie a noastră, să fie, precum Daniel, într-o legătură atât de strânsă 
cu Izvorul întregii înţelepciuni, încât să devină capabil să atingă cel mai înalt standard, în orice privinţă. Dragostea şi 
temerea de Dumnezeu stăteau înaintea lui Daniel şi, conştient de responsabilitatea faţă de Dumnezeu, el îşi exersa toate 
egoismul şi iubirea de distracţii să le acapareze clipele perioadei de aur a vieţii lor. Ei au lucrat cu o inimă plină de voinţă 
şi o minte matură. Acest standard înalt poate fi atins de orice tânăr creştin. — CT 281-284 [372] 

DISTRACȚII PERICULOASE PENTRU TINERI 


Dorinţa de senzaţii şi distracţie este o ispită şi o capcană pentru poporul lui Dumnezeu şi mai ales pentru tineri. 
Satana pregăteşte întotdeauna ademeniri pentru a distrage mintea de la solemna lucrare de pregătire pentru viitorul 
apropiat. Prin agenţii lumești, el menţine o stare de continuă excitație, care să-i poarte pe cei imprudenţi spre plăcerile 
trecătoare. Sunt spectacole, lecturi şi o nesfârşită varietate de distracţii menite să îi ducă la iubirea lumescului. Prin 
această unire cu lumea, credinţa este slăbită. 

Satana este un lucrător asiduu, un viclean şi un duşman de moarte. Ori de câte ori este rostit un cuvânt neglijent, fie 
de măgulire, fie de determinare a tânărului să privească un păcat cu mai puţină reticenţă, el profită de ocazie şi hrăneşte 
sămânţa răului, pentru a putea prinde rădăcină şi pentru a aduce un rod nefast. El este un înşelător în toată puterea 
cuvântului, un iscusit seducător. El are multe plase fin ţesute, inofensive în aparenţă, dar care sunt pregătite cu 
măiestrie ca să-i prindă în mreje pe cei tineri şi imprudenţi. Mintea obişnuită tinde spre plăcere şi satisfacerea de sine. 
Strategia lui Satana este umplerea minţii cu dorinţa după distracţiile lumești, ca să nu mai poată fi timp pentru 
întrebarea: „Cum stau cu sufletul meu?” 


Un veac nefast 


Trăim într-un veac nefast pentru tineri. Influenţa predominantă în societate este în favoarea îngăduinţei tinerilor de a 
urma înclinația firească [373] a minţii lor. Dacă unii copii sunt foarte răi, părinţii se liniştesc, spunând că, atunci când vor 
fi mai mari şi vor judeca, aceştia vor părăsi obiceiurile rele şi vor deveni bărbaţi şi femei de nădejde. Ce eroare! Ani de 
zile, ei permit duşmanului să semene în grădina inimii şi lasă ca principii greşite să crească şi să se întărească, părând a 
nu sesiza pericolele ascunse şi sfârşitul tragic al drumului ce li se pare că este calea fericirii. În multe cazuri, toată 
strădania depusă ulterior pentru aceşti tineri nu va duce la nici un rezultat. 

În general, standardul sfinţeniei este coborât printre cei ce se declară creştini şi este greu pentru tineri să reziste 
influențelor lumești, încurajate de mulţi dintre membrii bisericii. Majoritatea creştinilor doar cu numele, în vreme ce 
pretind că trăiesc pentru Hristos, trăiesc de fapt pentru lume. Ei nu discern superioritatea absolută a lucrurilor cereşti şi, 
prin urmare, nu pot să le iubească cu adevărat. Mulţi se declară creştini, deoarece creştinismul este considerat onorabil. 
Ei nu realizează că adevăratul creştinism înseamnă purtarea crucii şi astfel religia lor nu are putere să-i reţină de la 
plăcerile lumești. 

Unii pot merge în sălile de dans, dedându-se la toate distracţiile de acolo. Alţii nu pot merge chiar atât de departe, 
dar pot participa totuşi la reuniuni mondene, picnicuri, spectacole şi alte prilejuri de distracţii lumești. Este posibil ca 
până şi cel mai pătrunzător ochi să nu reuşească să descopere vreo diferenţă între ei şi necredincioşi. 

În actuala stare a societăţii, nu este o sarcină uşoară pentru [374] părinţi să-şi ţină în frâu copiii şi să-i educe potrivit 
regulii biblice a dreptăţii. De multe ori, copiii nu suportă restricţiile şi doresc să aibă propria cale şi să meargă după placul 
lor. Îndeosebi între 10 şi 18 ani, ei sunt înclinați să creadă că nu este nimic rău dacă merg la întrunirile lumești ale 
colegilor lor. Dar părinţii creştini, cu experienţă, pot vedea pericolul. Ei cunosc caracteristicile particulare ale copiilor lor 
şi influenţa acestor lucruri asupra minţii lor şi, din dorinţa de a-i şti mântuiţi, îi vor ţine departe de aceste distracţii 
degradante. 

Ce povară se ia de pe inima părinţilor grijulii şi credincioşi atunci când copiii hotărăsc singuri să renunţe la plăcerile 
lumii şi să devină urmaşi ai lui Hristos! Dar nici atunci grija şi lucrarea lor nu trebuie să se oprească, pentru că aceşti 
tineri tocmai au început serios să lupte împotriva păcatului şi împotriva relelor inimii fireşti şi au nevoie în mod deosebit 
de sfatul şi asistenţa părinţilor lor. 


Un timp de încercare pentru tineri 


Tinerii păzitori ai Sabatului, care s-au lăsat seduşi de influenţa lumii, vor fi probaţi şi verificaţi. Primejdiile zilelor din 
urmă planează asupra noastră şi înaintea tinerilor stă o încercare pe care mulţi nu au anticipat-o. Ei vor fi puşi în situaţii 
grele şi atunci puritatea credinţei lor va fi dovedită. Ei declară că-L aşteaptă pe Fiul omului, dar unii dintre ei au fost un 
exemplu rău pentru necredincioşi. Ei n-au fost dispuşi [375] să renunţe la lume, ci s-au unit cu lumea, participând la 
picnicuri şi la alte întâlniri pentru plăceri, amăgindu-se că se angajează în distracţii nevinovate. Dar tocmai aceste 
îngăduinţe îi despart de Dumnezeu şi-i fac fii ai lumii. 


Unii înclină constant spre lume. Vederile şi simţămintele lor se împacă mult mai bine cu spiritul lumii decât cu cel al 
lui Hristos. Este perfect normal ca ei să prefere compania acelora al căror spirit va fi mai în asentimentul spiritului lor. Şi 
aceşti tineri au destul de multă influenţă în poporul lui Dumnezeu. Ei sunt părtaşi cu poporul şi au un nume în acest 
popor; dar sunt o pricină de discuţie pentru necredincioşi şi pentru cei slabi şi neconsacraţi din biserică. În această vreme 
de încercare, ei fie vor fi pe de-a-ntregul convertiți, fie vor trece de partea lumii, pentru a-şi primi răsplata împreună cu 
cei lumești. 

Căutătorul de plăceri nu este considerat de Dumnezeu ca un urmaş al Său. Numai aceia care sunt tăgăduitori de sine 
şi care trăiesc sobru, smerit şi sfânt sunt adevăraţi urmaşi ai lui Isus. Ei nu pot să se bucure de conversaţia uşoară şi goală 
a iubitorului acestei lumi. 


Despărțirea de lume 

Adevăraţii urmaşi ai lui Hristos vor avea de făcut sacrificii. Ei vor ocoli locurile de distracţii lumești, pentru că acolo 
nu-L găsesc pe Isus şi nici nu întâlnesc o influenţă care să-i facă mai sfinţi şi să crească în har. Ascultarea de [376] 
Cuvântul lui Dumnezeu îi va face să se îndepărteze de toate aceste lucruri. 

„Aşa că, după roadele lor îi veţi cunoaşte” (Mat. 7,20), a spus Mântuitorul. Toţi adevărații urmaşi ai lui Hristos aduc 
roada slavei Sale. Viaţa lor confirmă faptul că o bună lucrare a fost făcută în ei prin Duhul lui Dumnezeu, iar roada lor 
este sfinţenia. Vieţile lor sunt curate şi înnobilate. Faptele bune sunt roada adevăratei lor sfinţenii, iar cei ce nu aduc o 
astfel de roadă dovedesc că nu au experienţă în lucrarea lui Dumnezeu. Ei nu sunt în Viţă. Isus spunea: „Rămâneţi în 
Mine, şi Eu voi rămâne în voi. După cum mlădiţa nu poate aduce roadă de la sine, dacă nu rămâne în viţă, tot aşa, nici voi 
nu puteţi aduce roadă, dacă nu rămâneţi în Mine. Eu sunt Viţa, voi sunteţi mlădiţele. Cine rămâne în Mine, şi în cine 
rămân Eu, aduce multă roadă; căci despărțiți de Mine, nu puteţi face nimic.” (loan 15, 4-5) 

Aceia care vor să fie urmaşi ai adevăratului Dumnezeu trebuie să renunţe la orice idol. Isus i-a spus învățătorului Legii: 
„Să iubeşti pe Domnul, Dumnezeul tău, cu toată inima ta, cu tot sufletul tău şi cu tot cugetul tău. Aceasta este cea dintâi 
şi cea mai mare poruncă.” (Matei 22,37-38). Primele patru precepte ale Decalogului nu admit nici o înde-părtare a 
sentimentelor noastre de Dumnezeu. Şi nimic nu trebuie să divizeze suprema noastră bucurie în El. Nu putem înainta în 
experienţa creştină până ce nu îndepărtăm tot ce ne desparte de Dumnezeu. 

Marea Căpetenie a bisericii, Cel care Şi-a ales poporul din această lume, îi cere acestui popor să se despartă de lume. 
[377] A-L iubi pe Dumnezeu şi a păzi poruncile Sale este foarte departe de iubirea plăcerilor şi prieteniilor lumii. Nu există 
nici o înţelegere între Hristos şi Baal. 


Făgăduinţe pentru tineri 

Tinerii care-L urmează pe Hristos au de purtat un război; ei au de dus zilnic o cruce, ieşind din lume şi imitând viaţa lui 
Hristos. Dar sunt multe făgăduinţe preţioase pentru cei care-L caută de timpuriu pe Mântuitorul. Înţelepciunea le spune 
fiilor oamenilor: „Eu iubesc pe cei ce Mă iubesc şi cei ce Mă caută cu tot dinadinsul Mă găsesc” (Prov. 8,17). 

„De aceea, încingeţi-vă coapsele minţii voastre, fiţi treji şi puneţi-vă toată nădejdea în harul, care vă va fi adus la 
arătarea lui Isus Hristos. Ca nişte copii ascultători, nu vă lăsaţi târâţi în poftele pe care le aveaţi altădată, când eraţi în 
neştiinţă. Ci, după cum Cel ce v-a chemat este sfânt, fiţi şi voi sfinţi în toată purtarea voastră.” (1 Petru 1,13-15). „Căci 
harul lui Dumnezeu, care aduce mântuire pentru toţi oamenii, a fost arătat şi ne învaţă să o rupem cu păgânătatea şi cu 
poftele lumești, şi să trăim în veacul de acum cu cumpătare, dreptate şi evlavie, aşteptând fericita noastră nădejde şi 
arătarea slavei marelui nostru Dumnezeu şi Mântuitor Isus Hristos. El S-a dat pe Sine Însuşi pentru noi, ca să ne 
răscumpere din orice fărădelege, şi să-Şi curăţească un norod care să fie al Lui, plin de râvnă pentru fapte bune.” (Tit 
2,11-14) — CT 325-330 [378] 


128 
STABILIREA UNOR PRINCIPII CORECTE ÎN INIMA TINERILOR 


Tinerii trebuie să fie stăpâniţi de principii ferme, pentru a putea folosi corect puterile date de Dumnezeu. Dar ei 
urmează impulsul atât de mult şi atât de orbeşte, fără nici o referire la principiu, încât se află într-o continuă primejdie. 
Deoarece nu pot avea totdeauna călăuzirea şi ocrotirea părinţilor şi educatorilor, ei trebuie să fie educați pentru a avea 
încredere în ei înşişi şi stăpânire de sine. Trebuie să fie învăţaţi să gândească şi să acţioneze din principiu conştiincios. 


Relaxare şi amuzament 


Cei care sunt angajaţi în studiu trebuie să aibă perioade de relaxare. Mintea nu trebuie să fie angajată continuu în 
activitate intensă, pentru că delicata ei maşinărie oboseşte. Trupul, ca şi mintea, trebuie să facă exerciţiu. Dar este mare 
nevoie de cumpătare în distracţii, ca în oricare altă îndeletnicire. Şi caracterul acestor distracţii trebuie să fie chibzuit cu 
multă atenţie şi minuţiozitate. Fiecare tânăr să se întrebe: Ce influenţă vor avea aceste distracţii asupra sănătăţii fizice, 
mintale şi morale? Va deveni mintea mea atât de îngâmfată, încât să-L uit pe Dumnezeu? Să încetez oare să am în faţa 
mea slava Lui? 

Jocul de cărţi trebuie interzis. Anturajele şi tendinţele pe care le dezvoltă sunt periculoase... În aceste distracţii, nu 
există nimic de folos pentru suflet sau trup. Intelectul nu este întărit şi îmbogăţit cu idei de valoare pentru folosirea 
viitoare. [379] Conversaţia se desfăşoară pe teme josnice şi degradante... 

Îndemânarea la jocul de cărţi duce deseori la dorinţa de a fi exploatată în folos personal. În joc este pusă o sumă 
mică, apoi mai mare, până ce se dezvoltă o sete pentru joc, ce duce la ruină sigură. Pe câţi oameni i-a condus această 
distracţie periculoasă la practici păcătoase, la sărăcie, la închisoare, la crimă şi la spânzurătoare! Totuşi, mulţi părinţi nu 
văd teribila prăpastie a ruinei care se deschide pentru tinerii noştri. 

Printre cele mai primejdioase locuri de distracţie este teatrul. În loc să fie o şcoală a moralității şi a virtuţii, cum se 
pretinde adesea, el este chiar focarul imoralităţii. Obiceiuri vicioase şi înclinații păcătoase sunt întărite şi încetăţenite 
prin aceste distracţii. Cântece vulgare, gesturi, expresii şi atitudini obscene corup imaginaţia şi degradează morala. 
Fiecare tânăr care obişnuieşte să ia parte la astfel de reprezentații va ajunge corupt în principiile sale. În ţara noastră, 
nici o influenţă nu este mai puternică spre a otrăvi imaginaţia, a nimici impresiile religioase şi a slăbi gustul pentru 
plăcerile liniştite şi sobre ale vieţii decât distracţiile de la teatru. 

lubirea pentru aceste scene creşte cu fiecare îngăduinţă, după cum se întăreşte dorinţa după băutură îmbătătoare, o 
dată cu folosirea ei. Singura cale sigură este de a evita teatrul, circul şi orice alt loc de distracţie îndoielnic. 

Există mijloace de recreere cu mult mai folositoare atât pentru suflet, cât şi pentru trup. O minte luminată şi cu 
discernământ va găsi din abundență mijloace de [380] distracţie şi amuzament care sunt nu numai nevinovate, ci şi 
instructive. Recreerea în aer liber şi contemplarea lucrărilor lui Dumnezeu din natură vor fi de cel mai mare folos. — 4T 
651-653 


Obţinerea de plăceri nevinovate 


Tinerii nu pot fi la fel de potoliţi şi de gravi ca oamenii în vârstă, iar copiii, la fel de sobri ca nişte gentlemeni. 
Condamnând aşa cum se cuvine distracţiile păcătoase, părinţii, educatorii şi pedagogii trebuie să le procure tinerilor 
plăceri inocente. Nu fixaţi tinerilor reguli rigide şi restricţii care-i vor face să se simtă oprimaţi şi să avanseze pe căile 
neascultării şi ale pierzării. Cu mână fermă, blândă şi atentă, trasaţi liniile călăuzitoare, îndrumând mintea şi aspiraţiile 
tinerilor atât de tandru, înţelept şi iubitor, încât ei să ştie că aveţi în vedere binele lor. — CT 335 


Recreerea prin lucrare misionară 
Orele folosite deseori în distracţii, care nu înviorează nici trupul, nici sufletul, ar trebui să fie folosite pentru vizitarea 
săracilor, a bolnavilor şi a suferinzilor sau pentru a ajuta pe cineva care e în lipsă. — 6T 276 [381] 


129 
INFLUENȚE NESFINTE LA LUCRU 


Îi rog insistent pe elevii din şcolile noastre să fie serioşi. Frivolitatea tinerilor nu este pe placul lui Dumnezeu. Jocurile 
şi distracţiile lor deschid uşa unui val de ispite. Ei se bucură de o înzestrare cerească de la Dumnezeu în privinţa 
facultăţilor intelectuale şi nu trebuie să îngăduie ca gândurile lor să fie ieftine şi mici. Un caracter format în conformitate 
cu preceptele Cuvântului lui Dumnezeu va da pe faţă principii ferme, aspirații nobile, curate. Duhul Sfânt cooperează cu 
puterile minţii omeneşti şi atunci dorinţele înalte şi sfinte sunt un rezultat sigur... 

Reuniunile pentru plăceri mărunte, pentru mâncare şi băutură, pentru muzică şi jocuri, sunt inspirate de un duh care 
vine de jos. Ele sunt o ofrandă adusă lui Satana... 

Cei care dau curs acestor frivolităţi aduc asupra cauzei lui Dumnezeu o pată care nu se şterge uşor. Ei îşi rănesc 
propriile suflete şi vor purta cicatricea toată viaţa. Este posibil ca acela care face rău să-şi dea seama şi să se pocăiască, 
iar Dumnezeu îl va ierta, dar puterea lui de discernământ, care ar fi trebuit păstrată ascuţită şi sensibilă, este în mare 
parte distrusă. — CT 366-368 [382] 


130 
BUCURIA ÎN RELIGIE 


Locuinţa viitoare a celor neprihăniţi şi răsplata lor veşnică sunt teme înalte şi nobile, pe care le pot contempla cei 
tineri. Zăboviţi asupra minunatului plan al mântuirii, asupra marelui sacrificiu făcut de Regele slavei, pentru a putea fi 
înnobilaţi prin meritele sângelui Său, şi prin ascultare, în cele din urmă, să fiţi ridicaţi la tronul lui Hristos. Acest subiect ar 
trebui să angajeze cele mai nobile gânduri ale minţii. A fi adus într-o stare pe placul lui Dumnezeu - ce privilegiul... 

Prieteni tineri, am văzut că, având o astfel de ocupaţie şi plăcere a minţii, puteţi fi fericiţi. Însă motivul pentru care voi 
nu vă găsiţi liniştea este că nu căutaţi singura sursă de fericire. Voi încercaţi tot timpul să găsiţi în afara lui Hristos acea 
fericire care nu se poate găsi decât în El. În El nu pot exista speranţe spulberate. Rugăciunea, o, cât de mult este neglijat 
acest preţios privilegiu! Citirea Cuvântului lui Dumnezeu pregăteşte mintea pentru rugăciune. Unul dintre cele mai mari 
motive pentru care sunteţi atât de puţin dispuşi să vă apropiaţi de Dumnezeu în rugăciune este faptul că nu sunteţi 
pregătiţi pentru această lucrare sfântă, din cauză că citiţi poveşti fascinante, care au stârnit imaginaţia şi au trezit patimi 
nesfinte. Cuvântul lui Dumnezeu devine neplăcut, iar ceasul rugăciunii este uitat. Rugăciunea constituie puterea 
creştinului. Când e singur, el nu este singur; el simte prezenţa Aceluia care a spus: „lată, Eu sunt cu voi în toate zilele”. 

Tinerii au nevoie exact de ceea ce nu au, şi anume de religie. Nimic nu o poate înlocui. Simpla [383] mărturisire nu 
înseamnă nimic. Numele sunt înscrise în cărţile bisericii de pe pământ, dar nu în cartea vieţii. Am văzut că nu este nici 
măcar unul din douăzeci de tineri care să ştie din experienţă ce este religia. Ei îşi slujesc lor înşişi şi, cu toate acestea, 
pretind că sunt slujitori ai lui Hristos; iar dacă vraja care i-a cuprins nu este îndepărtată, îşi vor da seama în curând că vor 
avea soarta păcătosului. În ce priveşte tăgăduirea de sine sau sacrificiul pentru adevăr, ei au găsit o cale mai uşoară. În 
ce priveşte plânsul cu lacrimi şi strigăte puternice către Dumnezeu pentru harul Său îndurător şi putere de la EI, ca să se 
împotrivească ispitelor lui Satana, ei au socotit că este inutil să fie atât de serioşi şi zeloşi; ei se pot descurca bine şi fără 
acestea. Domnul Hristos, Regele slavei, Se ducea adesea singur în munţi şi în locuri singuratice, pentru a-şi deschide 
sufletul în rugăciune înaintea Tatălui Său; însă omul păcătos, care nu are putere, gândeşte că poate trăi fără atât de 
multă rugăciune. — 1T 503-505 


Exemplul lui Isus 


Isus mustra îngăduinţa de sine sub toate formele ei, dar era cât se poate de sociabil. El Se bucura de ospitalitatea 
tuturor categoriilor sociale, vizitând familii de bogaţi şi de săraci, de învăţaţi şi de neînvăţaţi şi căutând să înalțe 
gândurile lor de la lucrurile obişnuite ale vieţii la cele spirituale şi veşnice. El n-a îngăduit risipa şi nici o umbră de 
uşurătate lumească n-a pătat conduita Lui; cu toate acestea, Se bucura de scenele de fericire nevinovată şi, prin 
prezenţa Lui, a aprobat adunările de societate. — DA 150,151 [384] 

RECREEREA CREȘTINĂ 


În vreme ce căutăm să ne împrospătăm spiritul şi să ne înviorăm trupul, Dumnezeu ne cere să ne folosim toate 
capacităţile în toate momentele, pentru cele mai bune scopuri. Putem şi trebuie să ne organizăm astfel momentele de 
recreere, încât să fim mai buni, pentru o mai bună împlinire a datoriilor ce ne revin şi pentru ca influenţa noastră să fie 
benefică pentru cei cu care venim în contact. Ne putem întoarce de la astfel de ocazii la casele noastre cu mintea şi 
trupul refăcute şi pregătiţi să ne angajăm din nou în activitate cu mai mult curaj şi cu o speranţă mai bună... 

Suntem aici pentru binele omenirii şi pentru a fi o binecuvântare pentru societate. Dar, dacă lăsăm ca mintea să ne 
alunece acolo unde şi-o lasă să alerge mulţi dintre cei ce caută doar deşertăciune şi nesăbuinţă, cum putem fi un bine 
pentru semenii noştri, pentru generaţia noastră? Cum putem să fim o binecuvântare pentru societatea din jurul 
nostru?... 


Principii contrastante 


Între întrunirile urmaşilor lui Hristos pentru recreere creştină şi reuniunile lumeşti pentru plăceri şi distracţii va exista 
un contrast evident. În locul rugăciunii, al Numelui lui Hristos şi al lucrurilor sfinte, de pe buzele celor din adunările 
lumești vor fi auzite râsete fără rost şi conversații mărunte. Ideea este să avem, în general, un timp de calitate. Întrunirile 
noastre trebuie să fie astfel organizate, iar noi să ne purtăm astfel, încât, atunci când ne întoarcem acasă, să putem avea 
conştiinţa [385] curată faţă de Dumnezeu şi faţă de oameni. Să avem conştiinţa că nu am rănit în nici un fel pe nimeni şi 
nici nu am avut o influenţă dăunătoare asupra cuiva. 

Mintea firească înclină spre plăcere şi satisfacerea de sine. Strategia lui Satana este aceea de a căuta să umple mintea 
oamenilor cu dorinţa după distracţii lumeşti, pentru ca ei să nu aibă timp să se întrebe: Cum stau cu sufletul meu? 
lubirea de plăceri este molipsitoare. Abandonată acestui sentiment, mintea aleargă de colo-colo, în căutarea a ceva 
distractiv. Ascultarea de Legea lui Dumnezeu contracarează această înclinaţie şi ridică bariere împotriva lipsei de 
sfinţenie. — CT 336,337 


Tinerii trebuie să nu uite că au de dat socoteală de toate privilegiile de care s-au bucurat, de folosirea timpului şi de 
folosirea capacităţilor ce le-au fost date. Ei se pot întreba: Dar noi nu ne distrăm şi nu ne recreem? Trebuie numai să 
muncim şi iar să muncim, fără nici o variaţie? 

Orice distracţie în care vă puteţi angaja, cerând, în credinţă, binecuvântarea lui Dumnezeu pentru ea, nu va fi 
periculoasă. Dar orice distracţie care vă ia posibilitatea de a vă ruga în taină, de a vă închina sau de a lua parte la 
întâlnirile de rugăciune nu este sigură, ci periculoasă. — CT 336 [386] 


132 
ÎNTÂLNIRI DE SOCIETATE 


Întâlnirile de societate sunt benefice, profitabile şi constructive atunci când în inimile celor ce participă la astfel de 
întruniri străluceşte dragostea lui Dumnezeu; când se întâlnesc să schimbe păreri şi să-şi împărtăşească gândurile 
privitoare la Cuvântul lui Dumnezeu sau când se gândesc la metode de a promova lucrarea Sa şi de a face bine semenilor 
lor. Atunci când Spiritul Sfânt este considerat un oaspete binevenit la aceste întâlniri şi când nu este rostit nici un cuvânt 
care să-L îndurereze şi să-L îndepărteze, Dumnezeu este onorat, iar cei ce se întâlnesc sunt învioraţi, revigoraţi şi întăriţi. 

Există însă şi întâlniri de societate care au un caracter diferit, la care mândria afişată în exterior, veselia şi frivolitatea 
se întâlnesc mult prea adesea. În dorinţa lor de a se distra, cei care participă la astfel de întâlniri sunt în pericol să-L uite 
pe Dumnezeu şi atunci se întâmplă lucruri care-i fac să plângă pe îngerii păzitori. Scena plăcerii devine pentru moment 
paradisul lor. Toţi cedează în faţa veseliei deplasate şi râsului. Ochii sclipesc, obrajii se îmbujorează, dar conştiinţa 
doarme. 


Descoperirea lipsei de spiritualitate 


Astfel de surse de entuziasm şi inspiraţie nu au origini cereşti. Ele aparţin în întregime acestui pământ. Îngerii privesc 
cu tristeţe la uitarea celor pentru care Hristos a făcut atât de mult. Atunci când boala şi moartea îi înconjoară pe cei care 
au trăit pur şi simplu pentru plăcerile egoiste ale sinelui, ei descoperă, prea târziu însă, că nu au ulei în candele şi că sunt 
complet nepregătiţi pentru sfârşitul existenţei lor. [387] 

Conţinutul conversaţiilor purtate la multe întâlniri de societate dă la iveală preocuparea inimii. Discuţia frivolă, 
uşoară, vorbele de duh nesăbuite, rostite doar pentru a stârni râsete, nu-L reprezintă corect pe Hristos. Cei care le 
pronunţă nu vor fi dispuşi să se confrunte cu înregistrarea lor din ceruri. Impresia lăsată de o astfel de atitudine asupra 
ascultătorilor este greşită şi reflectă o imagine distorsionată a lui Isus. Tinerii să-şi cântărească bine cuvintele, pentru că 
din ele vor fi găsiţi nevinovaţi sau vor fi condamnaţi. Nu uitaţi că Isus este alături de voi oriunde aţi merge, văzând 
faptele şi ascultând cuvintele voastre. V-aţi ruşina să-L auziţi vorbindu-vă şi ascultându-vă conversaţiile?... 

Creştinul serios, care ia parte la distracţii lumeşti, se află pe un teren minat. El a părăsit tărâmul alimentat de 
atmosfera vitală a cerului şi s-a cufundat într-un mediu în care atmosfera este întunecată de praf şi ceaţă. De cele mai 
multe ori, petrecerile şi întrunirile care au ca obiect distracţia sunt o insultă la adresa religiei lui Hristos. 

Acela care păstrează însă legătura cu Dumnezeu nu poate participa din inimă la astfel de manifestări. Cuvintele pe 
care le aude nu sunt potrivite pentru el, pentru că nu reprezintă limbajul Canaanului. Cei care le rostesc nu dovedesc că 
înalţă cântări de laudă la adresa lui Dumnezeu, în inima lor. 


Influențe subtile 


Cei care au un caracter şi o experienţă religioasă superficiale sunt gata imediat să se alăture celor ce se adună pentru 
plăceri şi amuzament şi atitudinea şi influenţa lor îi atrage şi pe alţii. Uneori, tinerii şi tinerele care încearcă să fie [388] 
creştini conform Bibliei sunt îndemnați să ia parte la petreceri. Nefiind dispuşi să fie consideraţi nişte singuratici şi fiind 
din fire înclinați să urmeze exemplul altora, ei se lasă influenţaţi de cei care n-au simţit poate niciodată atingerea divină 
în mintea şi inima lor. Dacă s-ar fi raportat — rugându-se stăruitor — la standardul divin, pentru a învăţa ce a spus Hristos 
cu privire la roadele pe care ar trebui să le dea un creştin, ei ar fi realizat că aceste distracţii sunt adevărate banchete, 
menite să împiedice sufletul să accepte invitaţia la masa nunţii Mielului. 

Se întâmplă uneori ca, prin frecventarea unor astfel de locuri, tinerii care au fost instruiți şi călăuziţi cu atenţie pe 
calea Domnului să fie atraşi de farmecul influenţei omeneşti şi să se ataşeze de cei care au o educaţie şi o pregătire 
lumeşti. Ei se vând singuri unei robii pe viaţă, asociindu-se cu persoane care nu sunt împodobite cu un spirit asemenea 
lui Hristos. Cei care ÎI iubesc şi Îl slujesc cu adevărat pe Dumnezeu se vor teme să coboare la nivelul lumii, să aleagă 
compania celor ce nu L-au întronat pe Hristos în inima lor. Ei vor lua o poziţie curajoasă şi fermă pentru Hristos, chiar 
dacă aceasta ar însemna o viaţă de lepădare şi sacrificiu de sine din partea lor. 


Antidotul pentru frivolitate 


Hristos a trăit o viaţă de încercări şi sacrificii pentru noi. Putem noi oare să refuzăm să-l aparţinem? Ispăşirea Sa, 
precum şi îndreptăţirea, desăvârşirea pe care El aşteaptă să ne-o dea nu reprezintă suficiente subiecte care să ne ocupe 


mintea”? Dacă tinerii ar scoate din tezaurele Bibliei comorile pe care aceasta le conţine, dacă ar medita la iertarea, pacea 
şi îndreptăţirea [389] veşnică pe care le aduce cu sine comoara lepădării de sine, n-ar mai simţi nici o dorinţă pentru un 
entuziasm sau pentru o distracţie îndoielnică. 

Hristos este plin de bucurie când gândurile tinerilor sunt preocupate de aspectele măreţe şi înălţătoare ale mântuirii. 
El intră în inima tuturor ca un oaspete aşteptat, umplând-o cu pace şi bucurie. lar dragostea lui Hristos în inimă este „un 
izvor de apă, care va ţâşni în viaţa veşnică”... Cei care au această dragoste vor fi încântați să vorbească despre lucrurile 
pe care Dumnezeu le-a pregătit pentru cei ce-L iubesc. 

Dumnezeul cel veşnic a trasat o linie de demarcaţie între cel sfânt şi cel păcătos, între cel pocăit şi cel ce nu este 
convertit. Cele două categorii nu se amestecă între ele, asemenea culorilor curcubeului, ci sunt la fel de diferite ca 
miezul zilei de miezul nopţii. Oamenii lui Dumnezeu nu pot intra în siguranţă în asocieri strânse cu cei care cunosc 
adevărul, dar nu-l practică. Vorbind despre anumite fapte ale fiilor săi, pe care el le-a privit cu groază, patriarhul lacov a 
exclamat: „Nu vreau să intre sufletul meu la sfaturile lor, nu vreau să se unească duhul meu cu adunarea lor”. El simţea 
că onoarea Lui ar fi compromisă dacă s-ar asocia cu cei păcătoşi în faptele lor. El a tras un semnal de alarmă, 
avertizându-ne să evităm legăturile greşite şi cu atât mai mult unirea cu răul. Prin apostolul Pavel, Spiritul Sfânt dă 
acelaşi avertisment: „Şi nu luaţi deloc parte la lucrările neroditoare ale întunericului, ba încă mai degrabă osândiţi-le”. — 
YI, 4 februarie 1897 [390] 


Întâlnirile de societate 


Talentul de a influenţa trebuie prețuit cu sfinţenie şi folosit în scopul de a aduce suflete la Hristos. Tinerii şi tinerele n- 
ar trebui să considere că sporturile pe care le practică, petrecerile şi distracţiile muzicale, organizate conform 
obiceiurilor lumii, sunt acceptate în ochii lui Hristos. 

Mi-a fost dată lumina — în repetate rânduri — că toate întrunirile noastre ar trebui să fie caracterizate de o influenţă 
religioasă pregnantă. Dacă tinerii noştri se vor aduna pentru a citi şi înţelege Scripturile, întrebându-se fiecare: „Ce ar 
trebui să fac pentru a avea viaţa veşnică?” şi s-ar aşeza apoi laolaltă de partea adevărului, Domnul Isus ar revărsa 
binecuvântarea Sa în inimile lor. 

O, dacă fiecare membru al bisericii, fiecare lucrător din instituţiile noastre ar putea realiza că această viaţă este o 
şcoală, în care ne pregătim pentru a fi examinaţi de Dumnezeul cerurilor privitor la puritatea, curăţia gândurilor şi 
altruismul acţiunilor noastre! Fiecare vorbă, fiecare faptă şi fiecare gând sunt înregistrate în cărţile din ceruri... 

Numai prin răspândirea şi puterea adevărului trebuie să fim sfinţiţi şi ridicaţi la adevărata demnitate a standardului 
aflat înaintea lumii. Calea Domnului poate fi învățată numai prin cea mai atentă şi grijulie ascultare de Cuvântul Său. 
Studiaţi Cuvântul! — YI, 14 august 1906 [391] 

CUM SĂ NE PETRECEM VACANȚELE 


Recreaţia este necesară pentru cei care sunt angajaţi în muncă fizică şi este mai necesară pentru cei care lucrează în 
principal cu mintea. Nu este necesar pentru mântuirea noastră şi nici pentru slava lui Dumnezeu ca mintea să trudească 
în mod continuu şi peste măsură, chiar şi asupra subiectelor religioase. Există distracţii, cum ar fi dansul, jocurile de 
noroc, şahul, jocul de cărţi etc., pe care noi nu le putem aproba, pentru că cerul le condamnă. Aceste distracţii deschid 
uşa pentru multe rele. Acestea nu au o influenţă spre bine, ci una incitantă, generând în unele minţi pasiunea pentru 
acele jocuri care conduc spre jocuri de noroc şi risipă. Toate jocurile de acest fel trebuie condamnate de creştini şi 
înlocuite cu ceva cu totul nedăunător. 

Am văzut că nu trebuie să ne petrecem zilele libere în felul lumii, totuşi acestea nu trebuie să treacă neluate în 
seamă, căci i-ar nemulţumi pe copiii noştri. În aceste zile, când pentru copiii noştri există pericolul de a fi expuşi unor 
influenţe rele şi de a fi întinaţi de plăcerile şi încântarea lumii, părinţii trebuie să se gândească la ceva care să ia locul 
distracţiilor periculoase. Faceţi-i pe copiii voştri să înţeleagă că aveţi în vedere binele şi fericirea lor. 

Mai multe familii care locuiesc într-un oraş sau într-un sat să se adune şi să lase ocupațiile care i-au împovărat fizic şi 
mintal; să facă o excursie la ţară, pe malul unui lac sau [392] într-un crâng frumos, unde peisajul natural este plăcut. Să-şi 
ia cu ei hrană simplă, curată, cele mai bune fructe şi cereale, şi să întindă masa la umbra unui copac sau sub bolta 
cerului. Drumul, mişcarea şi peisajul vor mări pofta de mâncare şi se vor putea bucura de un ospăț pe care chiar regii l-ar 
putea invidia. 

În asemenea ocazii, părinţii şi copiii trebuie să se simtă liberi de griji, muncă şi tulburare. Părinţii trebuie să devină 
copii alături de copiii lor, făcând ca totul să le fie cât se poate de plăcut. Întreaga zi să fie consacrată recreerii. Mişcarea 
în aer liber va fi binefăcătoare pentru sănătatea celor a căror ocupaţie a fost sedentară şi într-un spaţiu închis. Toţi cei 
care pot face mişcare în aer liber trebuie să simtă acest lucru ca o obligaţie. Nu se va pierde nimic, ci se va câştiga mult. 
Ei se pot întoarce la ocupațiile lor însufleţiţi de o nouă viaţă şi, cu un nou curaj, se vor angaja în lucrul lor cu zel, în acest 
fel fiind mai bine pregătiţi pentru a rezista bolii. — 1T 514,515 


Sursele creştine ale plăcerii 


Dumnezeu a prevăzut pentru oricine o plăcere de care poate să se bucure şi cel bogat, şi cel sărac deopotrivă — 
plăcerea găsită în cultivarea curăţiei în gândire şi în fapte neegoiste, plăcerea care vine în urma rostirii de cuvinte de 
simpatie şi din săvârşirea de fapte de amabilitate. De la aceia care săvârşesc un atare serviciu, lumina lui Hristos 
străluceşte pentru a face luminoase vieţi întunecate de multe necazuri. — 9T 57 [393] 

SOCIETĂȚILE LITERARE 


Adesea se pune întrebarea dacă societăţile literare sunt benefice pentru tinerii noştri. Pentru a răspunde corect la 
această întrebare, va trebui să luăm în considerare nu numai scopul declarat al respectivelor societăţi, ci şi influenţa pe 
care, aşa cum a demonstrat-o experienţa, au exercitat-o de fapt aceste societăţi. Perfecţionarea minţii este o datorie a 
noastră faţă de noi înşine, faţă de societate şi faţă de Dumnezeu. Dar niciodată nu vom căuta cultivarea intelectului cu 
preţul slăbirii morale şi spirituale. Şi numai printr-o dezvoltare armonioasă a facultăţilor mintale şi a celor morale poate 
fi atinsă perfecțiunea ambelor. Se înregistrează aceste rezultate prin felul în care societăţile literare îşi desfăşoară 
activitatea, în general? 

Aproape în totalitate, societăţile literare exercită o influenţă nepotrivită numelui pe care-l poartă. După cum se 
desfăşoară, în gene-ral, întrunirile sunt dăunătoare societăţii. Cu cât Hristos este mai puţin prezent în aceste societăţi, cu 
atât lipseşte mai mult elementul înălţător, care ar trebui să predomine. Când aceste întruniri sunt conduse de oameni 
lumești, în stilul care le convine, spiritul lui Hristos este exclus. Mintea este îndepărtată de meditaţia serioasă, de 
Dumnezeu, de realitate, spre imaginar şi superficial. Societăţi literare — de-ar exprima acest nume adevăratul lor 
caracter! Ce este neghina pentru grâu? [394] 

Scopurile şi obiectivele care au determinat înfiinţarea societăţilor literare pot fi bune; dar, dacă înţelepciunea lui 
Dumnezeu nu este la cârma acestor organizaţii, ele devin ceva rău. De obicei, în aceste societăţi sunt admişi oameni 
nereligioşi şi cu inima neconsacrată şi sunt puşi adeseori în poziţii de responsabilitate maximă. Este posibil să fie 
adoptate reguli care sunt în măsură să ţină sub control orice influenţă nefastă. Dar Satana, iscusit general, lucrează la 
modelarea societăţii potrivit planurilor sale şi, cu timpul, prea adesea are succes. Marele vrăjmaş găseşte uşor acces la 
cei pe care-i avea sub control în trecut, şi prin ei îşi atinge scopul. Pentru a face întrunirile interesante pentru cei din 
lume, sunt introduse diverse distracţii şi astfel activităţile aşa-zisei societăţi literare degenerează, prea adesea, în 
manifestări uşuratice. Toate acestea sunt pe placul unei minţi senzuale, aflate în conflict cu Dumnezeu. Ele nu dezvoltă 
intelectul şi nu întăresc moralul. 

Asocierea celor temători de Dumnezeu cu cei necredicioşi în aceste societăţi, nu-i face sfinţi pe cei păcătoşi. Atunci 
când poporul lui Dumnezeu se uneşte de bunăvoie cu lumea şi cu cei neconsacraţi, dându-le întâietate acestora, 
influenţa nesfântă sub care s-a plasat îl va îndepărta de El. Pentru puţin timp, s-ar putea să nu apară nimic pentru care s- 
ar putea ridica obiecţii. Dar minţile care n-au fost aduse sub controlul Duhului lui Dumnezeu nu vor fi uşor atrase spre 
adevăr şi neprihănire. Dacă mai înainte ar fi avut [395] vreo înclinaţie pentru cele spirituale, aceştia ar fi trecut în 
rândurile lui Hristos. Cele două clase sunt sub controlul a doi stăpâni diferiţi şi sunt opuse în aspirații, speranţe, gusturi şi 
dorinţe. Urmaşii lui Hristos preferă teme serioase, pline de sensibilitate înnobilatoare, pe când ceilalţi, care nu iubesc ce 
este sfânt, nu-şi pot găsi plăcerea în aceste întâlniri, dacă superficialul şi irealul nu sunt dominante. Încetul cu încetul, 
ceea ce este spiritual este eliminat de către ceea ce este nesfânt, iar efortul de a armoniza principii antago-niste prin 
natura lor se dovedeşte un eşec clar. 

S-au făcut eforturi pentru perfectarea unui plan de înfiinţare a unei societăţi literare, care să se dovedească o 
binecuvântare pentru toţi care aveau tangenţă cu ea, o societate în care toţi membrii să simtă răspunderea morală de a 
face ceea ce trebuie şi de a evita relele care de multe ori fac acest fel de asociaţii periculoase pentru integritatea 
principiilor religioase. Persoane înțelepte şi inteligente, care, având o vie legătură cu cerul, observă tendinţele rele şi nu 
se lasă înşelate de Satana, se vor menţine pe calea integrităţii, ţinând permanent sus stindardul lui Hristos; ele sunt 
genul de oameni care trebuie să conducă astfel de societăţi. O atare influenţă va impune respect şi va face din aceste 
întâlniri o binecuvântare, nu un blestem. 

Dacă bărbaţi şi femei de vârstă medie s-ar asocia cu tinerii, pentru a organiza şi a conduce o astfel de societate 
literară, aceasta poate deveni interesantă şi folositoare. Dar când degenerează în ocazii de distracţii ieftine, aceste 
intruniri slăbesc mintea şi moralitatea. [396] 

Lectura biblică, examinarea critică a subiectelor Bibliei, eseuri scrise pe teme ce fac bine minţii şi oferă cunoaştere, 
studierea profeţiilor sau a preţioaselor lecţii ale lui Hristos, toate acestea vor avea o influenţă care întăreşte resursele 
mintale şi sporeşte spiritualitatea. O bună cunoaştere a Scripturii ascute puterea de discernământ şi întăreşte sufletul 
împotriva atacurilor lui Satana. 


Puţini îşi dau seama că a-ţi controla gândurile şi imaginaţia este o datorie. Este greu să ţii o minte indisciplinată 
concentrată asupra subiectelor folositoare. Dar, dacă gândurile nu sunt corect direcționate, religia nu poate înflori în 
suflet. Mintea trebuie să fie preocupată cu lucruri sfinte şi veşnice, altfel ea va nutri gânduri uşoare, superficiale. Atât 
puterile intelectuale, cât şi cele morale trebuie disciplinate şi, prin exerciţiu, ele se vor fortifica şi perfecționa... 

Mintea, la fel ca inima, trebuie consacrată slujirii lui Dumnezeu. El cere de la noi totul. Urmaşul lui Hristos nu-şi va 
îngădui nici o satisfacere a plăcerii şi nu se va angaja în nici o activitate, oricât de nevinovată sau lăudabilă ar părea, 
despre care o conştiinţă iluminată îi spune că-i va slăbi zelul sau îi va cobori spiritualitatea. Orice creştin va lucra pentru 
respingerea valului răului şi pentru a feri tineretul nostru de influenţe ce-l pot înclina spre ruină. Domnul să ne ajute să 
ne croim drum împotriva curentului. — CT 541-544 [397] 


135 
DANSUL 


Creştinul adevărat nu va intra în nici un loc de distracţie şi nu se va angaja în nici o activitate asupra căreia nu se 
poate cere binecuvântarea lui Dumnezeu. El nu va fi de găsit la teatru, în sala de biliard sau de bowling. El nu se va asocia 
cu cei care dansează şi nu-şi va permite nici o altă plăcere atrăgătoare, care L-ar alunga pe Hristos din minte. 

Celor care pledează pentru astfel de distracţii le vom răspunde că nu le putem îngădui, în Numele lui Isus din Nazaret. 
Binecuvântarea lui Dumnezeu nu va putea fi cerută asupra timpului petrecut la teatru sau la dans. Nici un creştin nu şi-ar 
dori să se confrunte cu moartea într-un astfel de loc. Nimeni nu şi-ar dori să fie găsit acolo la revenirea lui Hristos. 

Când va veni ceasul de pe urmă şi ne vom afla faţă în faţă cu înregistrarea vieţii noastre, vom regreta faptul că am 
participat la atât de puţine petreceri de satisfacere a plăcerilor? Că am fost părtaşi la prea puţine momente de veselie 
nesăbuită? Nu vom regreta mai degrabă amarnic că am irosit atât de multe ore preţioase în satisfacerea plăcerilor 
sinelui, că am neglijat atâtea ocazii care, folosite corespunzător, ne-ar fi asigurat comori veşnice? 

Pentru cei care pretind că practică religia a devenit un obicei să-şi scuze orice îngăduinţă periculoasă şi vătămătoare, 
căreia inima îi este devotată. Familiarizându-se cu păcatul, ei sunt orbiţi de enormitatea acestuia. Mulţi dintre cei care 
pretind că sunt copii ai lui Dumnezeu ascund sub o aparenţă înşelătoare păcatele pe care Cuvântul Său le condamnă, 
atribuind petrecerilor lor nelegiuite vreun scop de binefacere pentru biserică. Astfel ei împrumută mantaua cerului ca să 
slujească diavolului, îmbrăcaţi în ea. Suflete sunt înşelate, duse în rătăcire şi pierdute pentru virtute şi integritate prin 
aceste petreceri la modă. 


Pe cărarea desfrâului 

În multe familii religioase, dansul şi jocul de cărţi au ajuns modalităţi de petrecere a timpului în salon. Unii recomandă 
ca acestea să fie distracţii liniştite, de casă, de care tinerii să se poată bucura în siguranţă, sub ochiul părinţilor lor. Dar 
astfel este cultivată dragostea pentru aceste plăceri incitante şi nu va dura mult până când ceea ce a fost considerat 
nepericulos acasă va fi privit la fel şi în afara casei. Totuşi trebuie remarcat că în urma acestor distracţii nu se obţine 
nimic bun. Ele nu dau vigoare trupului şi nici nu relaxează mintea. Nu înrădăcinează în suflet nici un sentiment pur sau 
sfânt. Dimpotrivă, ele distrug orice plăcere pentru o gândire serioasă şi după întruniri religioase. Este adevărat că este un 
contrast clar între clasa selectă a petrecerilor de familie şi sălile degradante şi promiscue în care se dansează. Cu toate 
acestea, toate constituie paşi pe cărarea desfrâului. 

Distracţia dansului, aşa cum s-a dezvoltat ea în prezent, este o şcoală a depravării, urmând un curs periculos pentru 
societate. Dacă toţi oamenii, din marile oraşe, care au fost ruinaţi de timpuriu de aceste mijloace de distracţie ar putea fi 
aduşi laolaltă, câte istorii ale unor vieţi distruse şi ratate ar ieşi la iveală! Câţi dintre cei care acum sunt gata să apere 
aceste practici ar fi umpluţi de uimire, dar şi de suferinţă, când ar vedea urmarea! Cum pot consimţi părinţii creştini să-şi 
aşeze copiii în calea ispitei, participând împreună cu ei la astfel [399] de manifestări? Cum pot tinerii şi tinerele să-şi 
vândă sufletul în schimbul acestor plăceri care orbesc mintea? — RH, 28 februarie 1882 


Pericolul distracţiilor 
lubirea de plăceri este una dintre cele mai primejdioase, pentru că este una dintre cele mai subtile dintre multele 
ispite care îi asaltează pe copiii şi tinerii din oraşe. Zilele de sărbătoare sunt numeroase; jocurile şi cursele de cai atrag 
mii de oameni şi vârtejul freamătului şi al plăcerii îi distrage de la îndeplinirea datoriilor serioase ale vieţii. Banii care ar fi 
trebuit folosiţi în scopuri mai bune — de multe ori, puţinii bani ai celor săraci — sunt irosiţi pentru distracţii. — FC 422 
Călăuziţi de principii 
Mulţi oameni se tem atât de mult să nu provoace critici neprietenoase sau bârfe maliţioase, încât se încumetă să nu 
urmeze principiile în acţiunile lor. Ei nu îndrăznesc să se identifice cu cei ce-L urmează pe deplin pe Hristos. Ei doresc să 
se conformeze obiceiurilor lumești şi să-şi asigure aprobarea celor din lume. Hristos S-a dat pe Sine Însuşi pentru noi „ca 
să ne răscumpere din orice fărădelege şi să-Şi curăţească un norod care să fie al Lui, plin de râvnă pentru fapte bune”. — 
RH, 29 noiembrie 1887 [400] 


Secţiunea a XIV-a 


RELAŢIILE SOCIALE 


Creștinismul ajunge în legătură cu lumea prin relaţiile sociale. Fiecare bărbat sau femeie care a 
primit lumina divină trebuie să răspândească de asemenea lumină pe cărarea celor care nu cunosc 
calea cea mai bună. Influenţa socială sfințită de Duhul lui Hristos trebuie cultivată pentru a aduce 
suflete la Mântuitorul. — MH 496 

SOCIABIL PENTRU A SALVA 


Exemplul lui Hristos, care era preocupat de ceea ce îi interesa pe oameni, ar trebui să fie urmat de toţi cei care 
vestesc Cuvântul Său şi de toţi cei ce au primit Evanghelia harului Său. Nu trebuie să renunţăm la legătura cu societatea. 
Nu trebuie să ne separăm de ceilalţi oameni. Pentru a putea ajunge la orice categorie de oameni, trebuie să-i întâlnim 
acolo unde sunt. Foarte rar ne vor căuta ei din proprie iniţiativă. Nu numai de la amvon este atinsă inima oamenilor de 
adevărul divin. Există un alt ogor de lucru; şi, oricât de umil ar fi, este totuşi plin de promisiuni. El se află în casele celor 
de jos şi în palatele mai marilor acestei lumi; la întâlnirile primitoare şi la reuniuni pentru bucurii sociale nevinovate. 

Ca urmaşi ai lui Hristos, n-ar trebui să mergem în mijlocul celor din lume numai din dorinţa de plăcere, asociindu-ne 
cu ei în activităţi indecente. Asemenea legături nu pot aduce decât rău. N-ar trebui niciodată să aprobăm păcatul prin 
cuvintele sau faptele noastre, prin tăcerea sau prezenţa noastră. Oriunde vom merge, trebuie să-L purtăm pe Isus cu noi 
şi să descoperim şi altora cât de scump este Salvatorul nostru. Dar cei care încearcă să-şi conserve religia, ascunzându-se 
după ziduri de piatră, pierd ocazii preţioase de a face binele. Prin relaţiile sociale, creştinismul vine în contact cu lumea. 
Oricine a primit lumina divină trebuie să lumineze cărarea celor care nu cunosc Lumina vieţii. 

Noi toţi ar trebui să devenim martori pentru Isus. Puterea legăturilor sociale, sfinţită de harul lui Hristos, trebuie să 
[402] fie dezvoltată pentru a câştiga suflete pentru Mântuitorul. Să facem astfel încât lumea să vadă că nu suntem 
absorbiți în mod egoist de interesele noastre personale, ci că dorim ca şi alţii să se împărtăşească de binecuvântările şi 
privilegiile noastre. Să-i facem să vadă că religia noastră nu ne face insensibili sau pretenţioşi. Toţi cei care pretind că L- 
au găsit pe Hristos să lucreze aşa cum a făcut-o El, în beneficiul oamenilor. 

Niciodată n-ar trebui să dăm lumii impresia falsă că noi, creştinii, suntem nişte oameni posomorâţi şi nefericiţi. Dacă 
ochii noştri sunt aţintiţi la Isus, vom vedea un Mântuitor plin de compasiune şi vom prinde lumina feţei Sale. Oriunde 
domneşte Spiritul Lui, acolo se găseşte pacea. Şi va fi de asemenea şi bucurie, pentru că există o încredere calmă şi 
sfântă în Dumnezeu. 

Hristos este bucuros când urmaşii Săi arată că, deşi sunt oameni, sunt părtaşi de natură divină. Nu sunt statui, ci 
bărbaţi şi femei plini de viaţă. Inimile lor, reînviorate de stropii de rouă ai harului divin, se deschid şi se îndreaptă către 
Soarele Neprihănirii. Lumina care străluceşte asupra lor se reflectă şi asupra altora, prin fapte luminate de iubirea lui 
Hristos. — DA 152,153 


Anturajul influenţează destinul 


Cuvântul lui Dumnezeu pune un mare accent pe influenţa anturajului, chiar şi asupra oamenilor maturi. Cu cât mai 
mare este puterea acestei influenţe asupra dezvoltării minţii şi caracterului copiilor şi tinerilor! Compania pe care o 
întreţin, principiile pe care le adoptă, obiceiurile pe care şi le formează vor decide în problema utilității lor aici şi a 
viitorului destinului lor. — CT 220 [404] 

SOCIABILITATEA ȘI POLITEȚEA CREȘTINĂ 


Sociabilitatea creştină este mult prea puţin cultivată de poporul lui Dumnezeu. Această ramură a educaţiei nu ar 
trebui să fie neglijată sau pierdută din vedere în şcolile noastre. 

Elevii ar trebui să fie învăţaţi că ei nu sunt ca nişte atomi independenţi, ci că fiecare este asemenea unui fir care 
trebuie unit cu alte fire, pentru a alcătui o țesătură. În nici o altă ramură nu se poate da învăţătura aceasta mai cu efect 
decât în şcoală. Aici, elevii sunt zilnic înconjurați de ocazii care, dacă sunt folosite, vor ajuta foarte mult la dezvoltarea 
trăsăturilor de sociabilitate din caracterul lor. Stă în puterea lor să folosească timpul şi ocaziile pentru a-şi dezvolta un 
caracter care îi va face fericiţi şi folositori. Aceia care se închid în ei înşişi, care sunt lipsiţi de bunăvoința de a îngădui să li 
se ceară a fi o binecuvântare pentru alţii, prin legături de prietenie, pierd multe binecuvântări, deoarece, prin contactul 
unuia cu altul, mintea se cizelează şi se limpezeşte; prin relaţiile sociale, se formează cunoştinţe şi se contractează 
prietenii care au ca rezultat o unire a inimilor şi o atmosferă de iubire ce este plăcută înaintea cerului. 

Îndeosebi aceia care au gustat iubirea lui Hristos trebuie să-şi dezvolte aptitudinile lor sociale, deoarece, în felul 
acesta, pot să câştige suflete la Mântuitorul. Hristos nu ar trebui să rămână ascuns în inima lor ca o comoară dorită, 
sfântă şi plăcută, de care să se bucure numai ei, şi nici nu ar trebui ca iubirea lui Hristos să fie manifestată doar faţă de 
aceia care plac gustului [405] lor. Elevii ar trebui învăţaţi asemănarea cu Hristos în ce priveşte manifestarea unui interes 
amabil, a unei dispoziţii sociale faţă de aceia care sunt într-o mai mare nevoie, chiar dacă aceştia nu sunt prietenii sau 
tovarăşii aleşi de ei. Totdeauna şi în tot locul, Isus a manifestat un interes plin de iubire faţă de familia omenească şi a 
revărsat în jurul Lui lumina unei evlavii pline de voie bună. Elevii ar trebui să fie învăţaţi să meargă pe urmele Sale. Ei ar 
trebui să fie învăţaţi să dea pe faţă un interes creştin, simpatie şi iubire pentru tinerii lor prieteni şi să se străduiască să-i 
atragă la Isus; Hristos ar trebui să fie în inima lor ca un izvor de apă, care ţâşneşte în viaţa veşnică, înviorându-i pe toţi 
aceia cu care vin în contact. 

Tocmai această slujire binevoitoare şi plină de iubire pentru alţii în vremuri de nevoie are valoare înaintea lui 
Dumnezeu. În felul acesta, chiar când merg la şcoală, elevii pot fi misionari activi pentru Dumnezeu, dacă sunt sinceri 
faţă de mărturisirea lor de credinţă. Toate acestea vor lua timp, dar timpul astfel folosit este eficient, deoarece elevul 
învaţă cum să prezinte lumii creştinismul. 

Hristos nu a refuzat să Se apropie de alţii prin legături de prietenie, când a fost invitat la masă de farisei sau vameşi. 
În asemenea ocazii, fiecare cuvânt rostit de El era o mireasmă de viaţă spre viaţă pentru ascultătorii Săi, deoarece EI 
făcea din ora prânzului o ocazie pentru a da multe învățături preţioase, adaptate la nevoile lor. Astfel Hristos 
i-a învăţat pe ucenicii Lui cum să se poarte în compania celor religioşi sau nereligioşi. — 6T 172,173 [406] 

Inima Îi aparţine lui Isus. El a plătit un preţ infinit pentru suflet; El vine în faţa Tatălui ca Mijlocitor al nostru, nu pentru 
a pretinde ceva, ci ca un cuceritor care cere să | se dea ceea ce este al Său. El poate să mântuiască pe deplin, pentru că El 
trăieşte veşnic spre a mijloci pentru noi. O inimă tânără este o jertfă prețioasă, cel mai valoros dar ce poate fi adus în 
faţa lui Dumnezeu. Tot ceea ce eşti şi toate capacităţile pe care le ai îţi sunt încredințate de Dumnezeu şi trebuie să | le 
înapoiezi ca pe o jertfă sfântă, de bunăvoie. Nu-l poţi da lui Dumnezeu nimic din ceea ce nu ţi-a fost dăruit mai întâi de 
El. De aceea, când Îi jertfeşti inima lui Dumnezeu, înseamnă că Îi dăruieşti un dar care vine de la El şi Îi aparţine. 

Există multe lucruri care atentează la timpul, sentimentele şi puterea tinerilor. Satana pretinde că tinerii sunt 
proprietatea lui şi există un mare număr de tineri care îşi pun în slujba sa toate capacităţile şi talentele pe care le au. 
Lumea cere inima noastră, dar ea Îi aparţine Celui care a mântuit-o. Dacă o dăm lumii, ea va fi umplută cu durere, necaz 
şi dezamăgire; va deveni murdară şi coruptă. Ar fi cel mai grav jaf să dăm lumii inima noastră, pentru că ea Îi aparţine lui 
Dumnezeu. Nu aveţi nici un câştig dacă vă încredinţaţi inima căutării de plăceri. 

Duşmanul neprihănirii a pregătit tot felul de plăceri pentru tineri, în orice mediu s-ar afla; [407] şi acestea nu se 
găsesc doar în oraşele aglomerate, ci în orice loc unde există fiinţe omeneşti. Satana doreşte cu ardoare să înroleze tineri 
în armata sa. Diavolul ştie cu ce fel de material are de-a face şi şi-a concentrat înţelepciunea infernală în găsirea de 
obiceiuri şi plăceri pentru tineri, care îi vor îndepărta de Isus Hristos... 


Fiul risipitor 
Lecţia fiului risipitor este dată ca învăţătură pentru tineri. În viaţa sa de plăceri şi păcat, şi-a risipit partea sa de avere 
pe o existenţă destrăbălată. A rămas fără prieteni, într-o ţară străină, îmbrăcat în zdrenţe, flămând, tânjind chiar la hrana 
refuzată de porci. Ultima sa speranţă era să se întoarcă, pocăit şi umil, la casa tatălui său, unde a fost bine primit, iertat 
şi iubit de tatăl. Mulţi tineri fac la fel ca el, trăind o viaţă destrăbălată, în mocirla plăcerilor, uitând de fântâna cu apă vie, 
fântâna adevăratei plăceri, săpându-şi puțuri crăpate, care nu pot ţine apa. 


invitaţia plină de har a lui Dumnezeu 


Chemarea lui Dumnezeu se adresează fiecărui tânăr: „Fiule, dă-Mi inima ta şi să găsească plăcere ochii tăi în căile 
Mele”. 

Lui Dumnezeu Îi place să îi vadă pe tineri fericiţi, de aceea le cere să Îi dea Lui inima lor, pentru ca toate capacităţile 
să fie păstrate într-o condiţie sănătoasă şi viguroasă. Ei au în grijă darul vieţii dat de Dumnezeu. El este Cel care face 
inima să bată; El dă putere fiecărei capacităţi. Bucuria [408] curată nu va degrada nici unul dintre darurile lui Dumnezeu. 
Atunci când căutăm plăceri care ne despart de Dumnezeu, păcătuim şi împotriva trupului nostru, şi împotriva lui 
Dumnezeu. Tinerii trebuie să nu uite că în lume sunt puşi la încercare ca să se vadă dacă au caractere demne de a locui 
împreună cu îngerii. 

Când tovarăşii voştri vă îndeamnă să mergeţi pe căile viciului şi ale nesăbuinţei şi tot ce este în jurul vostru vă 
ispiteşte să Îl uitaţi pe Dumnezeu, să distrugeţi capacităţile pe care Dumnezeu le-a pus în voi şi să distrugeţi tot ce este 
nobil în voi, împotriviţi-vă lor. Amintiţi-vă că Îi aparţineţi lui Dumnezeu, fiind cumpăraţi cu preţul suferinţei şi agoniei 
Fiului lui Dumnezeu... 

Domnul Isus vă cheamă în slujba Lui. El vă iubeşte. Dacă vă îndoiţi de dragostea Sa, priviţi spre Calvar. Lumina care se 
revarsă de la cruce vă arată dimensiunile acestei iubiri, care nu poate fi cuprinsă în cuvintele nici unei limbi. „Cine are 
poruncile Mele şi le păzeşte, acela Mă iubeşte.” Trebuie să ne apropiem de poruncile lui Dumnezeu prin studiu 
sârguincios, iar apoi să arătăm că suntem fiii şi fiicele Sale, care ascultăm de El. 


înconjurați de mila lui Dumnezeu 


Mila lui Dumnezeu vă este arătată în fiecare moment şi este bine să vă gândiţi cum şi de unde vin binecuvântările pe 
care le primiţi în fiecare zi. Lăsaţi binecuvântările preţioase ale lui Dumnezeu să trezească recunoştinţa în inimile 
voastre. Nu puteţi număra binecuvântările lui Dumnezeu, iubirea şi bunătatea care vă sunt arătate, pentru că sunt la fel 


de multe ca picăturile de ploaie. Nori de milă sunt deasupra voastră, fiind gata să se reverse peste voi. Dacă veţi aprecia 
preţiosul dar al mântuirii, veţi simţi reînviorarea zilnică, ocrotirea şi dragostea lui Isus şi veţi fi conduşi pe calea păcii. 

Priviţi la lucrurile minunate pe care le-a făcut Dumnezeu în natură şi lăsaţi inima să se umple de recunoştinţă faţă de 
Creator. În cartea naturii există un studiu minunat pentru minte. Nu fiţi nerecunoscători şi nepăsători. Deschideţi ochii 
înţelegerii; vedeţi armonia care domneşte în legile naturii şi daţi slavă Creatorului, Celui care domneşte peste cer şi 
pământ. Vedeţi-L cu ochii credinţei cum Se apleacă plin de dragoste asupra voastră, spunând cu milă: „Fiule, dă-Mi inima 
ta”. Predaţi-vă lui Dumnezeu şi, cu inima plină de mulţumire, puteţi spune: „Dar ştiu că Răscumpărătorul Meu este viu”. 
Credinţa voastră în Isus vă va da putere şi vă va întări caracterul. 

Toată fericirea, pacea, bucuria şi succesul în această viaţă depind de credinţa sinceră în Dumnezeu. Această credinţă 
va duce la ascultarea de poruncile lui Dumnezeu. Cunoaşterea lui Dumnezeu şi încrederea în El vă vor ajuta să vă ţineţi 
departe de orice lucru rău şi vă vor motiva pentru toate lucrurile bune. 

Credeţi în Isus, pentru că El este Cel care vă iartă păcatele, Cel care doreşte să fiţi fericiţi în locaşurile pe care vi le-a 
pregătit. El doreşte să trăiţi în prezenţa Lui; să aveţi viaţă veşnică şi să primiţi o cunună de slavă. — YI, 5 ianuarie 1887 
[410] 


139 
INFLUENȚA ANTURAJULUI 


Este inevitabil ca tinerii să nu aibă prieteni şi, în mod automat, ei vor resimţi influenţa celor cu care se asociază. Există 
nişte legături tainice care apropie sufletele, astfel încât inima unuia să răspundă inimii celuilalt. Ei iau unul de la celălalt 
idei, sentimente şi chiar spiritul. Această asociere poate fi o binecuvântare sau un blestem. Tinerii se pot ajuta şi întări 
unul pe altul, îmbunătăţindu-şi comportamentul, dispoziţia, cunoştinţele; sau, permiţându-şi să fie neglijenţi şi 
necredincioşi, ei pot exercita o influenţă demoralizatoare. 

Problema alegerii tovarăşilor este o problemă pe care elevii trebuie învăţaţi să o privească în mod serios. Printre 
tinerii ce frecventează şcolile noastre, întotdeauna vor exista două categorii: cei care caută să-l placă lui Dumnezeu şi să 
asculte de profesori şi cei plini de un duh de neascultare. Dacă tinerii noştri merg alături de cei mulţi, care fac răul, 
influenţa acelora îi va arunca de partea vrăjmaşului sufletelor. 

S-a spus pe bună dreptate: „Spune-mi cu cine te însoţeşti, ca să-ţi spun cine eşti”. Tinerii nu reuşesc să îşi dea seama 
cât de uşor le pot fi afectate caracterul şi reputaţia, în funcţie de alegerea companiei. Omul caută compania acelora ale 
căror gusturi, obiceiuri şi practici îi sunt plăcute. Cel care preferă societatea celor ignoranţi şi vicioşi, în locul societăţii 
celor buni şi înţelepţi, dovedeşte că propriul [411] caracter este deficitar. La început, gusturile şi obiceiurile lui pot fi total 
diferite de ale acelora a căror companie o caută; dar, pe măsură ce se amestecă în această categorie, gândurile şi 
simţămintele lui se schimbă. El sacrifică principiile şi, discret, dar inevitabil, se coboară la nivelul tovarăşilor lui. Aşa cum 
întotdeauna o apă curgătoare preia caracteristicile solului pe care îl străbate, principiile şi obiceiurile tânărului devin, în 
mod invariabil, impregnate de caracterele celor cu care acesta se însoţeşte... 


Măsura puterii 

Tăria caracterului constă în două elemente — puterea voinţei şi puterea autocontrolului. Mulţi tineri consideră greşit 
pasiunea puternică, necontrolată, drept tărie de caracter. Adevărul este că acela care este condus de propriile pasiuni 
este un om slab. Adevărata măreție şi nobleţe a omului se măsoară în funcţie de puterea lui de a-şi controla simţurile, şi 
nu în puterea simţurilor lui de a-l subjuga. Cel mai tare om este cel care, sensibil la nedreptate, îşi reprimă totuşi mânia 
şi îşi iartă vrăjmaşii. 

Dumnezeu ne-a dat putere intelectuală şi morală, dar, în mare măsură, fiecare este arhitectul propriului caracter. Cu 
fiecare zi, construcţia se apropie de termen. Cuvântul lui Dumnezeu ne avertizează să avem grijă cum construim, să 
vedem dacă clădirea noastră are drept temelie stânca veşnică. Vine timpul când se va dovedi cum este construcţia 
noastră. Acum este vremea ca toţi să îşi cultive capacităţile pe care li le-a dat Dumnezeu pentru a-şi putea [412] forma 
caractere folositoare aici, dar şi într-o viaţă mai bună, de apoi. 

Credinţa în Hristos, ca Mântuitor personal, va da tărie şi consistenţă caracterului. Aceia care au o credinţă sinceră în 
Hristos vor fi calmi, ştiind că ochiul lui Dumnezeu este asupra lor, că Judecătorul tuturor oamenilor le cântăreşte 
valoarea morală, că inteligenţele cerului veghează să vadă ce fel de caracter dezvoltă. 

Tinerii fac uneori nişte greşeli atât de grave, deoarece nu învaţă din experienţa celor mai în vârstă decât ei. Elevii nu 
îşi pot permite să ia în derâdere sau să ironizeze atenţionările părinţilor şi educatorilor. Ei trebuie să preţuiască orice 
lecţie, realizând în acelaşi timp câtă nevoie au de o învăţătură mai adâncă decât ar putea să ofere orice om. Atunci când, 
prin credinţă, Hristos locuieşte în inimă, Duhul Său devine o putere de curăţire şi înviorare a sufletului. Adevărul păstrat 
în inimă nu poate să nu aibă o influenţă de îndreptare asupra vieţii. 

Acei elevi care acum se află departe de căminul lor, departe de directa influenţă a părinţilor lor, nu trebuie să uite că 
ochiul Tatălui ceresc este asupra lor. El îi iubeşte pe tineri, le cunoaşte nevoile, le înţelege ispitele. El vede în ei mari 
posibilităţi şi este gata să îi ajute să atingă cel mai înalt standard, dacă ei realizează că au nevoie şi-l caută ajutorul. 

Copii, zi şi noapte, rugăciunile părinţilor voştri se înalţă la Dumnezeu pentru voi; zi de zi, grija lor iubitoare vă 
urmăreşte. Ascultaţi de rugăminţile şi avertizările lor şi hotărâţi-vă ca, prin [413] orice mijloc, să vă ridicaţi deasupra 
răului care vă înconjoară. Nu puteţi să distingeţi cât de perfid va lucra vrăjmaşul pentru a vă corupe mintea şi obiceiurile 
şi pentru a vă insufla principiile răului. 

S-ar putea să nu vedeţi un real pericol în primul pas de frivolitate şi căutare a plăcerii şi să credeţi că, atunci când veţi 
dori să vă schimbaţi cursul, o veţi face la fel de uşor ca atunci când aţi înfăptuit răul. Dar este o greşeală. Prin alegerea 


unor tovărăşii rele, mulţi au fost îndepărtați pas cu pas de pe calea virtuţii, în adâncurile neascultării şi pierzării, unde, 
cândva, crezuseră că este imposibil ca ei să cadă. 

Elevul care cedează ispitei îşi slăbeşte influenţa spre bine, iar cel care, printr-un greşit curs al faptelor, devine agentul 
vrăjmaşului sufletelor trebuie să-l dea lui Dumnezeu socoteală pentru rolul jucat ca piatră de poticnire în calea altora. De 
ce să aibă copiii legătură cu marele apostat? De ce să devină agenţii lui, care-i ispitesc pe alţii? De ce să nu înveţe ei mai 
degrabă să-şi ajute şi să-şi încurajeze colegii şi profesorii? Este privilegiul lor de a-i ajuta pe profesori în sarcinile lor, pe 
care Satana vrea să le facă grele şi descurajatoare. Ei pot crea o atmosferă bună, destinsă. Fiecare elev se poate bucura 
de conştienţa că se află de partea lui Hristos, dovedind respect pentru ordine, sârguinţă şi ascultare şi refuzând să-i 
acorde câtuşi de puţin din capacităţile şi [414] influenţa sa marelui vrăjmaş a tot ce este bun şi înălţător. 

Elevul care are consideraţie pentru adevăr şi o reală înţelegere despre datorie poate face mult pentru a-şi influenţa 
colegii spre Hristos. Tinerii care sunt la acelaşi jug cu Mântuitorul nu vor fi nesupuşi. Ei nu vor urmări plăcerea lor 
egoistă. Pentru că sunt una cu Hristos în duh, ei vor fi una cu El şi în fapte. Elevii mai mari din şcolile noastre ar trebui să 
ştie totdeauna că stă în puterea lor formarea obiceiurilor şi practicilor elevilor mai mici ca ei şi ar trebui să valorifice la 
maximum orice ocazie. Aceşti elevi mai mari să fie hotărâți ca, prin influenţa lor, să nu-şi trădeze camarazii, dându-i pe 
mâna vrăjmaşului. 

Isus va fi ajutorul tuturor celor care îşi pun încrederea în El. Aceia care sunt în legătură cu Hristos au fericirea în 
puterea lor. Ei urmează calea pe care îi conduce Mântuitorul lor, răstignindu-se pentru El, împreună cu poftele şi 
slăbiciunile lor. Ei şi-au clădit speranţele pe Hristos, şi astfel furtunile pământului nu au puterea să-i clatine din temelia 
lor cea sigură. 


Demni de încredere şi credincioşi 

Rămâne ca voi, tineri şi tinere, să hotărâți dacă veţi deveni demni de încredere şi credincioşi, pregătiţi şi hotărâți să 
luaţi o decizie dreaptă în orice împrejurare. Vreţi să vă formaţi obiceiuri corecte? Căutaţi atunci compania acelora cu un 
moral sănătos şi ale căror aspirații vizează ce este bine. Preţiosul timp de [415] probă este oferit pentru a vă putea 
îndepărta orice defect din caracter, şi asta trebuie să urmăriţi nu numai pentru a obţine viaţa veşnică, ci şi pentru a 
putea fi de folos în această viaţă. Un caracter bun este un capital mai de preţ decât aurul şi argintul. El nu este atins de 
panică sau de eşecuri şi, atunci când posesiunile pământeşti vor fi spulberate, el va aduce beneficii mari. Integritatea, 
fermitatea şi perseverenţa sunt calităţi pe care toţi trebuie să caute să le cultive cu seriozitate; ele îl îmbracă pe 
posesorul lor cu o putere irezistibilă — o putere care-l întăreşte pentru a face binele, pentru a rezista răului şi a suporta 
greul. 

Dragostea de adevăr şi simţul responsabilităţii de a-L slăvi pe Dumnezeu sunt cele mai puternice stimulente pentru 
cultivarea intelectului. Cu această motivaţie, copilul nu poate fi un uşuratic. El va fi întotdeauna serios, învățând ca unul 
conştient că ochiul lui Dumnezeu veghează şi că cerul întreg este angajat în educarea lui. El va deveni bine intenţionat, 
generos, bun, curtenitor, eficient, asemenea lui Hristos. Inima şi mintea lui vor fi în armonie cu voinţa lui Dumnezeu. — 
CT 220-226 [416] 

Viaţa Domnului Hristos era o influenţă continuă, care se extindea mai departe şi tot mai departe, o influenţă ce-L lega 
de Dumnezeu şi de întreaga familie omenească. Prin Domnul Hristos, Dumnezeu l-a învestit pe om cu o influenţă care 
face posibil ca el, omul, să trăiască nu numai pentru sine. Noi suntem în mod individual legaţi de semenii noştri, suntem 
o parte din marele întreg al lui Dumnezeu şi avem obligaţii reciproce. Nimeni nu poate fi independent de semenii săi, 
pentru că bunul mers al unuia îi afectează şi pe ceilalţi. Este scopul lui Dumnezeu acela ca fiecare dintre noi să simţim 
faptul că suntem necesari pentru bunul mers al altora şi, în consecinţă, să urmărim promovarea fericirii lor. 

Fiecare suflet este înconjurat de o atmosferă proprie — care poate fi o atmosferă încărcată cu puterea credinţei 
dătătoare de viaţă, de curaj, speranţă şi înmiresmată cu parfumul iubirii. Sau poate fi o atmosferă rece, apăsătoare, 
datorită nemulțumirii şi egoismului, sau otrăvită de mânjitura aducătoare de moarte a păcatului preferat. În mod 
conştient sau nu, fiecare persoană cu care venim în contact este influenţată de atmosfera pe care o emanăm în jur. 


Responsabilitatea noastră 

Aceasta este o responsabilitate de care nu ne putem elibera. Cuvintele noastre, îmbrăcămintea noastră, 
comportamentul nostru, chiar şi expresia înfăţişării noastre, toate au o influenţă. De impresia pe care o facem astfel 
depind rezultatele spre bine sau spre rău, pe care nimeni nu le poate aprecia. Fiecare impuls în acest fel este o sămânță 
semănată, [417] care îşi va aduce roadele. Ea este o verigă în lanţul cel lung al evenimentelor omeneşti, fără să ştim până 
unde se va întinde. Dacă prin exemplul nostru îi ajutăm pe alţii să-şi dezvolte principiile bune, le dăm puterea de a face 
binele. La rândul lor, ei exercită aceeaşi influenţă asupra altora, iar aceştia, la rându-le, asupra altora. În acest fel, fără să 
ne dăm seama, prin influenţa noastră, mii de oameni ajung să fie binecuvântaţi. 

Dacă aruncăm o pietricică într-un lac, se va forma un mic val concentric şi apoi altul; şi, treptat, cercul se măreşte, 
până când ajunge la țărm. Tot aşa stau lucrurile şi cu influenţa noastră. Dincolo de cunoaşterea sau controlul nostru, ea 
vorbeşte altora, fiind o binecuvântare sau un blestem. 

Caracterul este putere. Mărturia tăcută a unei vieţi credincioase, neegoiste şi evlavioase are în sine o influenţă 
irezistibilă. Manifestând în viaţa noastră caracterul Domnului Hristos, noi conlucrăm cu El în lucrarea de salvare de 
suflete. Noi putem coopera cu El numai dacă manifestăm în viaţa noastră caracterul Său. 

Şi cu cât este mai mare, mai întinsă influenţa noastră, cu atât mai mare este binele pe care-l putem face. Când cei 
care mărturisesc a sluji pe Dumnezeu urmează exemplul Domnului Hristos, trăind în viaţa lor zilnică principiile Legii Sale, 
când fiecare faptă este o mărturie că Îl iubesc pe Dumnezeu mai presus de orice, iar pe aproapele lor ca pe ei înşişi, 
atunci biserica va avea putere să influenţeze lumea. — COL 339,340 [418] 

ALEGEREA PRIETENILOR 


Trebuie să alegem societatea cea mai favorabilă dezvoltării noastre spirituale, şi în acest scop să ne folosim de orice 
ajutor pe care îl putem obţine; pentru că Satana va pune multe piedici în calea noastră, pentru a face cât mai greu cu 
putinţă drumul spre cer. Este posibil să trecem prin încercări şi mulţi dintre noi să nu aibă mediul pe care şi l-ar fi dorit, 
dar nu trebuie să ne expunem de bunăvoie la influenţe nefavorabile pentru formarea caracterului creştin. Când datoria 
ne cheamă, trebuie să veghem în rugăciune, pentru ca, ajutaţi de Hristos, să rămânem neîntinaţi. 

Lot a ales să se stabilească în Sodoma, pentru că a privit mai mult la avantajele temporare decât la influenţa morală 
asupra lui şi familiei sale. Ce a câştigat chiar şi în ceea ce priveşte lucrurile pământeşti? Averea lui a fost distrusă, o parte 
din copiii lui au murit în timpul distrugerii oraşului, soţia sa a fost transformată într-un stâlp de sare pe drum şi el însuşi a 
fost practic salvat, am putea spune, „din foc”. Însă rezultatele alegerii sale egoiste nu s-au oprit aici; întinarea morală s-a 
întipărit în caracterul copiilor lui, aşa încât nu au mai putut distinge între bine şi rău, între păcat şi neprihănire. — ST, 29 
mai 1884 [419] 

REGULA DE AUR 


În prietenia ta cu alţii, aşază-te în locul lor. Pătrunde în simţămintele lor, în greutăţile lor, în dezamăgirile lor, în 
bucuriile şi întristările lor. Identifică-te cu ei, apoi poartă-te cu ei aşa cum ai dori să se poarte ei cu tine, dacă ar fi să 
schimbaţi locurile cu ei. Aceasta este adevărata regulă a sincerităţii. Este o altă manifestare a poruncii. „Să iubeşti pe 
aproapele tău ca pe tine însuţi”. Şi aceasta este şi esenţa învăţăturii profeților. Este principiul cerului şi va fi împlinit în 
toţi cei ce sunt pregătiţi pentru societatea lui sfântă. 

Regula de aur este principiul adevăratei curtenii şi ilustrarea ei cea mai adevărată se vede în viaţa şi caracterul lui 
Isus. O, ce raze de blândeţe şi frumuseţe străluceau în viaţa zilnică a Mântuitorului nostru, câtă nobleţe se revărsa din 
însăşi prezenţa Sa! Acelaşi spirit va fi descoperit şi în copiii Săi. Aceia în care locuieşte Hristos vor fi înconjurați de o 
atmosferă divină. Veşmintele lor albe vor fi îmbibate cu un parfum din grădinile Domnului. Feţele lor vor străluci de 
lumina Sa, luminând calea pentru picioarele care şovăie şi obosesc. 

Nici un om care are adevăratul ideal cu privire la un caracter desăvârşit nu va da greş în a dovedi simpatia şi iubirea 
lui Hristos. Influenţa harului trebuie să înmoaie inima, să înnobileze şi să curețe sentimentele, dând o delicateţe cerească 
şi bună-cuviinţă. — MB 134,135 [420] 

ADEVĂRATUL RAFINAMENT 


Domnul Isus pretinde să recunoaştem drepturile fiecărui om. Trebuie luate în consideraţie drepturile sociale ale 
oamenilor şi drepturile lor de creştini. Toţi trebuie să fie trataţi cu rafinament şi delicateţe, ca fii şi fiice ale lui 
Dumnezeu. 

Creştinismul va face ca omul să fie nobil. Hristos a fost amabil chiar şi faţă de persecutorii Săi; şi urmaşii Săi vor 
manifesta acelaşi spirit. Priviţi-l pe Pavel când a fost adus înaintea dregătorilor. Cuvântarea sa ţinută înaintea lui Agripa 
este o ilustrare atât a adevăratei politeţi, cât şi a unei lecţii de elocvenţă. Evanghelia nu încurajează politeţea formală, 
care este o practică obişnuită în lume, ci amabilitatea care izvorăşte dintr-o bunătate neprefăcută a inimii. 

Cea mai atentă cultivare a manifestărilor exterioare nu este de ajuns pentru a ascunde toată răutatea, judecata aspră 
şi vorbirea necuviincioasă. Adevăratul rafinament nu va fi niciodată dat pe faţă atâta timp cât eul este considerat valoare 
supremă. lubirea trebuie să locuiască în inimă. Un creştin care nu acceptă compromisuri îşi găseşte motivaţia faptelor în 
iubirea adâncă din inima sa, iubirea pentru Stăpânul său. Prin rădăcinile iubirii faţă de Hristos, se înalţă seva unui interes 
neegoist faţă de fraţii săi. Dragostea dă celui care o are graţie, decenţă şi un comportament atrăgător. Ea luminează 
înfăţişarea şi modelează vocea; rafinează şi înalţă întreaga fiinţă. — MH 489,490 [421] 


Nevoia de adevărată curtoazie 


Este foarte mare nevoie ca aceia care cunosc voia lui Dumnezeu să înveţe să devină lucrători cu succes în cauza Lui. Ei 
trebuie să fie persoane cu maniere alese, înţelegătoare, nu având o înșelătoare strălucire exterioară, dar cochetând cu 
cele lumeşti, ci acea amabilitate şi acea curăţie care au savoarea cerului şi pe care le va avea fiecare creştin, dacă este 
părtaş al naturii divine. Lipsa adevăratei demnități şi a curăţiei creştine în rândurile păzitorilor Sabatului vorbeşte 
împotriva noastră ca popor şi face ca adevărul pe care-l mărturisim să fie dezgustător. Lucrarea de educare a minţii şi 
manierelor poate fi continuată spre desăvârşire. Dacă cei care mărturisesc adevărul nu folosesc acum privilegiile şi 
ocaziile lor spre a creşte până la statura plinătăţii de bărbaţi şi femei în Hristos Isus, ei nu vor fi o cinste pentru cauza 
adevărului şi nici pentru Hristos. — 4T 358,359 


Alegerea tovarăşilor 


Tinerii care sunt în armonie cu Hristos îşi vor alege tovarăşi care să-i ajute să facă binele şi vor evita societatea acelora 
care nu-i ajută în stabilirea unor principii şi scopuri nobile. Pretutindeni se găsesc tineri a căror minte este îndreptată 
către modele inferioare. Când vin în contact cu această categorie, tinerii care sunt fără rezervă de partea lui Hristos vor 
sta hotărâți pentru ceea ce raţiunea şi conştiinţa le spun că este drept. — CT 226 [422] 

RESPINGEREA PRIETENIILOR LUMEȘTI 


Tinerii ar trebui să se gândească serios la scopul vieţii şi muncii lor şi să pună o temelie în aşa fel, încât obiceiurile lor 
să fie departe de ispită şi întinare. Dacă vor avea o poziţie în care au influenţă asupra celorlalţi, trebuie să fie nişte 
oameni de încredere. Nuferii de pe lacuri îşi înfig rădăcinile puternic în adâncul noroios şi, prin tulpina poroasă, absorb 
proprietăţile care îi ajută să crească şi să aducă la lumină floarea nepătată de la suprafaţa lacului. Ei nu se ating de nimic 
ce ar putea să le păteze petalele imaculate. 

Trebuie să învăţăm o lecţie de la nufăr şi, chiar dacă suntem înconjurați de influenţe care ne ispitesc şi încearcă să ne 
păteze morala şi să ne distrugă sufletul, trebuie să ne opunem şi să ne aşezăm acolo unde prietenia rea să nu ne păteze 
inimile. Tinerii ar trebui să caute prietenia acelora care se trudesc să ajungă mai sus şi înaintează cu paşi fermi. Ei ar 
trebui să evite apropierea de cei care absorb orice influenţă rea, care sunt inactivi şi care nu au o dorinţă arzătoare de a 
ajunge la standarde înalte ale caracterului, oameni pe care nu te poţi baza, pentru că nu au nişte principii după care să 
se ghideze. Tinerii trebuie să se apropie de cei care se tem de Dumnezeu şi Îl iubesc; pentru că aceste caractere nobile şi 
ferme sunt reprezentate de nufăr, care îşi deschide potirul nepătat la suprafaţa lacului. Ei refuză să fie murdăriţi de 
influenţe care să le scadă [423] moralitatea şi adună doar ceea ce îi ajută să îşi dezvolte un caracter curat şi nobil. Ei 
caută să fie asemenea modelului divin. — YI, 5 ianuarie 1893 


Cuvintele noastre, un izvor de ajutor 


Creştinii discută mult prea puţin între ei despre întâmplările valoroase din experienţa lor. Lucrarea lui Dumnezeu este 
paralizată şi Dumnezeu este dezonorat prin folosirea greşită a talantului vorbirii. Invidia, supunerea faţă de rău şi 
egoismul se adună în inimă şi cuvintele arată răul din interior. A gândi rău şi a vorbi de rău pe alţii este o practică a 
multora dintre cei care cheamă Numele Domnului. Aceştia vorbesc foarte rar despre bunătatea, mila şi dragostea lui 
Dumnezeu, manifestată în jertfa Fiului Său. lată ce a făcut El pentru noi! Oare nu ar trebui să ne exprimăm recunoştinţa 
şi dragostea pentru aceasta? Nu ar trebui să ne străduim să facem din cuvintele noastre un izvor de ajutor şi încurajare 
unul pentru celălalt, în experienţa noastră creştină? Dacă Îl iubim cu adevărat pe Hristos, trebuie să Îi dăm slavă prin 
vorbele noastre. Necredincioşii vin adesea la pocăință ascultând cuvinte sincere de laudă şi recunoştinţă faţă de 
Dumnezeu. — RH, 25 ianuarie 1898 


Influenţa noastră 


Exemplul personal şi cuvintele folosite de un creştin trebuie să trezească în păcătos dorinţa de a veni la Fântâna vieţii. 
— RH, 29 noiembrie 1887 [424] 

DISCUȚII DESPRE LUCRURILE CEREȘTI 


Cei foarte educați în ceea ce priveşte ştiinţa nu sunt întotdeauna cele mai bune instrumente pe care le poate folosi 
Dumnezeu. Sunt mulţi care se văd daţi la o parte, iar cei care au avut mai puţine posibilităţi să studieze le iau locul, 
pentru că ei cunosc lucrurile practice, care sunt esenţiale în viaţa de zi cu zi; cei care se cred învăţaţi se socotesc 
atotştiutori şi consideră că nu mai au nimic de învăţat, nici chiar de la Isus, cel mai bun învăţător pe care L-a avut lumea 
vreodată. 

Cei care s-au dezvoltat şi şi-au îmbunătăţit capacităţile prin cerce-tarea Scripturilor vor cunoaşte voia lui Dumnezeu şi 
vor deveni de folos; căci Cuvântul lui Dumnezeu a pătruns în inima şi în caracterul lor. Cuvântul lui Dumnezeu trebuie să 
devină hrana cu ajutorul căreia creştinul devine mai puternic, în spirit şi intelect, mai pregătit să lupte de partea 
adevărului şi a neprihănirii. 


Motivele standardelor scăzute 


De ce tinerii noştri şi chiar şi cei maturi sunt atât de uşor ispitiţi şi atraşi în păcat? Acest lucru se întâmplă pentru că 
nu studiază îndeajuns Cuvântul Domnului şi nu meditează asupra lui aşa cum ar trebui. Dacă ar face [425] acest lucru, ar 
avea parte de o atitudine interioară corectă, de un spirit puternic, ce ar rezista încercărilor lui Satana de a îndemna la 
rău. În viaţă şi caracter nu există o voinţă fermă, hotărâtă, pentru că învăţăturile sfinte ale lui Dumnezeu nu reprezintă 
subiectul meditaţiei şi studiului. Nu se depune efort aşa cum ar trebui, pentru a-şi umple mintea cu gânduri curate şi 
sfinte şi pentru a le ţine la distanţă pe cele pătate şi false. Tinerii nu îşi aleg partea cea bună, stând la picioarele lui Isus, 
aşa cum a făcut Maria, să înveţe lecţiile divinului Învățător, care trebuie păstrate în inimă şi puse în practica de zi cu zi. 
Meditaţia asupra lucrurilor sfinte va înălța mintea şi va dezvolta caracterul unor adevăraţi creştini. 

Dumnezeu nu va accepta pe cineva care îşi risipeşte forţele pe lucruri pământeşti, trecătoare, fie că este vorba de 
gând, cuvânt sau faptă. Cerul este un loc sfânt, unde nimeni nu poate intra până ce nu este cizelat, curăţat, umplut de 
Duh Sfânt. Este o lucrare pe care trebuie să o facem pentru noi înşine şi vom fi în stare să facem aceasta doar prin putere 
primită de la Isus. Trebuie să studiem Biblia înainte de orice altă carte; trebuie să o iubim şi să ascultăm de ea ca fiind 
glasul lui Dumnezeu. Trebuie să vedem şi să înţelegem restricţiile şi cererile ei — „să faci” şi „să nu faci” — şi să înţelegem 
adevăratul sens al Cuvântului lui Dumnezeu. 


Nevoia de a căuta lucrurile cereşti 


Când Cuvântul lui Dumnezeu devine cel mai important sfătuitor al nostru şi cercetăm Scriptura pentru a primi lumină, 
îngerii din [426] cer vin să ne deschidă mintea şi să ne facă să înţelegem, aşa încât să se poată spună cu adevărat: 
„Descoperirea cuvintelor Tale dă lumină, dă pricepere celor fără răutate”. Nu e de mirare că nu mai există minţi deschise 
glasului ceresc la tinerii care îşi spun astăzi creştini, pentru că se acordă atât de puţină importanţă Cuvântului lui 
Dumnezeu. Sfaturile divine nu sunt însuşite; mustrările nu sunt ascultate; harul şi înţelepciunea divină nu sunt preţuite, 
pentru ca păcatele trecute să nu se mai repete şi fiecare urmă de păcat să fie ştearsă din caracter. Rugăciunea lui David a 
fost: „Fă-mă să pricep calea poruncilor Tale, şi voi cugeta la lucrurile Tale cele minunate”. 

Dacă atât cei tineri, cât şi cei maturi şi-ar îndrepta mintea spre ce trebuie atunci când se întâlnesc, discuţiile dintre ei 
ar fi îndrumate spre subiecte înălțătoare. Când mintea este curată, iar gândurile sunt înălțate, prin adevărul lui 
Dumnezeu, cuvintele vor fi „ca nişte mere de aur în coşuleţe de argint”. Dar, cu înţelegerea de faţă, cu practicile de azi şi 
cu standardele scăzute pe care le au chiar şi cei care se numesc creştini, conversațiile sunt ieftine şi fără câştig. Sunt „de 
pe pământ, pământeşti”, nu au mireasma adevărului sau a cerului şi nu ajung nici măcar la standardul acelora practicate 
de cei mai culţi dintre cei lumești. 


Un proces puternic de sfințire 


Când Hristos şi cerul devin teme de contemplare, conversaţia va evidenția acest lucru. Vorbirea va avea har şi [427] 
vorbitorul va dovedi că a fost educat în şcoala Învăţătorului divin. Psalmistul spune: „Aleg calea adevărului, pun legile 
Tale sub ochii mei”. El a prețuit Cuvântul Domnului. Şi-a făcut loc, în înţelegerea lui, nu pentru a fi dezonorat, ci pentru a 
fi pus în aplicare în viaţa zilnică... 


Zi de zi şi oră de oră trebuie să existe un proces puternic de lepădare de sine şi de sfințire; şi atunci cuvintele vor 
dovedi că Isus locuieşte în inimă prin credinţă. Sfinţirea nu închide căile sufletului spre cunoaştere, ci dezvoltă mintea, o 
inspiră în căutarea adevărului, care este ca o comoară ascunsă; şi cunoaşterea voinţei lui Dumnezeu înaintează lucrarea 
de sfințire. Există o împărăție cerească şi cât de mult ar trebui să ne străduim să ajungem acolo! 

Fac apel la elevii din şcolile şi colegiile noastre să creadă în Isus, Mântuitorul nostru. Să credeţi că El este gata să vă 
ajute prin harul Său, când veniţi la El din toată inima. Trebuie să duceţi lupta cea bună a credinţei. Trebuie să câştigaţi 
cununa vieţii. Vegheaţi, căci Satana vă urmăreşte şi, dacă nu vă depărtaţi de el, veţi fi distruși. Ispitele sunt la tot pasul, 
dar trebuie să staţi în picioare şi să nu vă abateţi. Luptaţi, căci aveţi de câştigat o cunună. Luptaţi, căci, dacă nu veţi primi 
cununa, veţi pierde totul în această viaţă şi în cea viitoare. Luptaţi, dar luaţi-vă puterea de la Mântuitorul cel înviat. — RH, 
21 august 1888; FE 131-137 [428] 

SEMĂNAREA SEMINȚELOR SĂLBATICE 


Puțin timp petrecut în semănarea unor seminţe sălbatice, dragi tineri, va produce o recoltă care vă va amări toată 
viaţa; un ceas de necugetare şi o cedare în faţa ispitei vă pot orienta întreaga viaţă în direcţia cea rea. Puteţi avea numai 
o tinereţe, faceţi-o folositoare. O dată ce aţi trecut pragul, nu vă mai puteţi întoarce să reparaţi greşelile. Cel care refuză 
legătura cu Dumnezeu şi se aşază în calea ispitei va cădea cu siguranţă. Dumnezeu îl încearcă pe fiecare tânăr. Mulţi şi- 
au scuzat nepăsarea şi lipsa de respect din cauza exemplului rău pe care li l-au dat mărturisitori ai credinţei mai 
experimentați. Dar aceasta nu trebuie să împiedice pe nici unul să facă binele. La ziua socotelilor de pe urmă, nu veţi 
invoca astfel de scuze pe care le invocaţi acum. Veţi fi condamnaţi pe drept, pentru că aţi cunoscut calea, dar n-aţi ales 
să mergeţi pe ea. 


Ispita 


Satana, acel arhivrăjmaş, se preface într-un înger de lumină şi vine la tineri cu ispitele lui amăgitoare, reuşind să-i 
câştige, pas cu pas, şi să-i întoarcă de pe calea datoriei. El este descris ca fiind un acuzator, un înşelător, un mincinos, un 
chinuitor şi un ucigaş. „Cine păcătuieşte este de la diavolul.” Fiecare călcare de lege atrage condamnarea sufletului şi 
provoacă neplăcerea divină. Gândurile inimii sunt cunoscute [429] de Dumnezeu. Când sunt nutrite gânduri necurate, nu 
este necesar ca ele să fie exprimate prin cuvinte sau fapte pentru a comite păcatul, aducând astfel condamnarea asupra 
sufletului. Curăţia lui este pătată şi ispititorul a triumfat. 

Fiecare om este ispitit când este atras de pofta lui însuşi şi momit. El s-a îndepărtat de calea virtuţii şi a binelui real, 
urmând propriile înclinații. Dacă tinerii sunt integri din punct de vedere moral, ispitele cele mai puternice pot fi 
prezentate în zadar. Acţiunea lui Satana este să te ispitească, dar a ceda este alegerea ta. Nu stă în puterea întregii oştiri 
a lui Satana să-l forţeze pe cel ispitit să păcătuiască. Nu există scuză pentru păcat. 

În timp ce unii tineri îşi irosesc puterile în deşertăciune şi fapte neînţelepte, alţii îşi instruiesc mintea, adunând 
cunoştinţă, încingându-se cu armură spre a se angaja în lupta vieţii, hotărâți s-o facă să fie un succes. Dar ei nu pot avea 
succes în viaţă, oricât de sus ar încerca să urce, dacă nu-şi concentrează afecțiunile asupra lui Dumnezeu. Dacă vor să se 
întoarcă la Domnul cu toată inima, respingând linguşirile celor care slăbesc în cea mai mică măsură ţinta lor de a face 
binele, ei vor avea tărie şi încredere în Dumnezeu. 


Amuzamentele deşarte nu aduc adevărata fericire 


Cei care iubesc societatea îşi satisfac frecvent această caracteristică, până ce devine o pasiune dominantă. A se 
îmbrăca, a vizita locuri de distracţie, a râde şi a discuta despre subiecte mai uşoare decât deşertăciunea — aceasta este 
ţinta vieţii lor. Ei nu pot suporta să citească Biblia şi să-şi aţintească privirea spre lucrurile cereşti. Sunt nenorociţi dacă 
nu există ceva [430] care să le stârnească entuziasmul. N-au în ei putere ca să fie fericiţi, ci fericirea lor depinde de 
societatea altor tineri, tot atât de necugetaţi şi nepăsători ca ei. Puterile, care ar trebui să fie folosite pentru scopuri 
nobile, le predau nebuniei şi risipei... 

Tânărul care găseşte bucurie şi fericire în citirea Cuvântului lui Dumnezeu şi în ora de rugăciune este continuu 
reîmprospătat prin energia care vine din fântâna vieţii. El va atinge o înălţime de desăvârşire morală şi o lărgime de 
cugetare pe care alţii n-o pot concepe. Comunicarea cu Dumnezeu încurajează cugete curate, aspirații nobile, înţelegeri 
clare ale adevărului şi ţinte înalte de acţiune. Cei care îşi leagă în felul acesta sufletele de Dumnezeu sunt recunoscuţi de 
El ca fii şi fiice ale Sale. Ei ajung continuu din ce în ce mai sus, obţinând vederi mai clare despre Dumnezeu şi veșnicie, 
până când Domnul îi va face canale de lumină şi înţelepciune pentru lume... 

Cei care rămân în Hristos vor fi fericiţi, veseli şi bucuroşi în Dumnezeu. O blândeţe calmă se va manifesta în glas, un 
respect pentru lucrurile spirituale şi veşnice va fi exprimat în acţiune şi muzică, o muzică veselă, care va răsuna de pe 
buze, pentru că ea adie de la tronul lui Dumnezeu. Aceasta este taina evlaviei, care nu-i uşor de explicat, dar, cu toate 
acestea, este simțită şi gustată. O inimă încăpăţânată şi răzvrătită poate închide uşa pentru toate plăcutele influenţe ale 
harului lui Dumnezeu şi pentru toată bucuria în Duhul Sfânt, dar căile înţelepciunii sunt căi ale prieteniei şi toate cărările 
ei sunt pace. Cu cât suntem mai strâns legaţi de Hristos, cu atât mai mult cuvintele şi faptele noastre vor arăta puterea 
alinătoare şi transformatoare a harului Său. — 4T 622-626 [431] 


147 
VIZITATORII NECREDINCIOȘI 


Nu este bine pentru creştini să aleagă societatea celor care nu au legătură cu Dumnezeu şi ale căror căi nu sunt 
plăcute Lui. Câţi creştini totuşi nu se avântă în locul unde nu trebuie să meargă! Mulţi invită în casele lor rude din lume, 
necredincioase, batjocoritoare; şi, adesea, exemplul acestora lasă amprente de durată în mintea copiilor din căminul 
respectiv. Influenţa este la fel ca aceea din asocierea evreilor cu canaaniţii nelegiuiţi... 

Mulţi cred că trebuie să facă unele concesii pentru a fi pe placul rudelor şi prietenilor care nu sunt creştini. Pentru că 
niciodată nu este uşor să pui o limită, o concesie pregăteşte calea pentru alta, până când cei care au fost cândva 
adevăraţi urmaşi ai lui Hristos îşi supun viaţa şi caracterul obiceiurilor lumii acesteia. Legătura cu Dumnezeu este 
întreruptă. Ei sunt creştini numai cu numele. Când vine ceasul încercării, speranţele lor nu au temelie. Ei s-au vândut pe 
ei şi copiii lor duşmanului, L-au dezonorat pe Dumnezeu şi, la descoperirea judecăților Sale drepte, vor culege ce au 
semănat. Hristos le va spune aşa cum le-a spus evreilor din vechime: „Dar voi n-aţi ascultat de glasul Meu. Pentru ce aţi 
făcut lucrul acesta?” — ST, 2 iunie 1881 [432] 


Secţiunea a XV-a 


CURTENIA ŞI CĂSĂTORIA 


Legătura familială este cea mai strânsă, mai gingașă și mai sfântă din câte există pe pământ. A 
fost destinată să fie o binecuvântare pentru omenire. Și este o binecuvântare ori de câte ori 
legământul căsătoriei este încheiat cu înţelepciune, în frică de Dumnezeu și cu atenţia cuvenită față 
de răspunderile acestuia. — MH 356,357 


148 
DRAGOSTEA ADEVĂRATĂ 


Dragostea este un dar preţios, pe care îl primim de la Isus. lubirea pură şi sfântă nu este un sentiment, ci un principiu. 
Cei care sunt influenţaţi de dragostea adevărată nu sunt iraţionali şi nici orbi. Învăţaţi de Spiritul Sfânt, ei Îl iubesc pe 
Dumnezeu mai presus de orice şi pe aproapele lor ca pe ei înşişi. 

Cei care se gândesc la căsătorie cântăresc fiecare sentiment şi urmăresc fiecare dezvoltare a caracterului în cel sau 
cea cu care se gândesc să-şi unească destinul vieţii lor. Fiecare pas spre o legătură de căsătorie să fie caracterizat de 
modestie, simplitate şi sinceritate şi să aibă scopul stăruitor de a-l face pe plac lui Dumnezeu şi de a-L onora. Căsătoria 
afectează viaţa ce o urmează atât în această lume, cât şi în cea care va veni. Un creştin sincer nu va face nici un fel de 
planuri pe care Dumnezeu să nu le aprobe. 


Căutaţi sfat 


Dacă sunteţi binecuvântaţi cu părinţi temători de Dumnezeu, cereţi-le sfatul. Deschideţi-vă către ei, împărtăşindu-le 
speranţele şi planu-rile, învăţaţi lucruri pe care le-au învăţat şi ei de-a lungul vieţii şi inima voastră va fi scutită de multă 
durere. Şi, mai presus de toate, faceţi-L pe Hristos stăpânitorul vostru. Studiaţi Cuvântul Său cu rugăciune. 

Sub o astfel de călăuzire, o tânără va accepta ca partener de viaţă numai un tânăr care are trăsături de caracter 
curate şi ferme, care este sârguincios, plin de idealuri şi cinstit, care Îl iubeşte pe Dumnezeu şi se teme de El. Un tânăr să 
caute pe cineva care să-i stea alături, o fată care este [435] potrivită să poarte partea ei de poveri, o persoană a cărei 
influenţă îl va înnobila şi rafina şi care-l va face fericit prin dragostea ei. 

„O nevastă pricepută este un dar de la Domnul.” „Inima bărbatului se încrede în ea... Ea îi face bine şi nu rău, în toate 
zilele vieţii sale.” „Ea deschide gura cu înţelepciune, şi învățături plăcute îi sunt pe limbă. Ea veghează asupra celor ce se 
petrec în casa ei, şi nu mănâncă pâinea lenevirii. Fiii ei se scoală şi o numesc fericită; bărbatul ei se scolă şi-i aduce laude 
zicând: "Multe fete au o purtare cinstită, dar tu le întreci pe toate'.” Cine găseşte o astfel de nevastă „găseşte fericirea; 
este un har pe care-l capătă de la Domnul”. — MH 358,359 


Alegerea partenerilor 


Tinerii creştini ar trebui să manifeste o mare grijă în prieteniile pe care le leagă şi în alegerea tovarăşilor. Fiţi atenţi ca 
nu cumva ceea ce consideraţi acum a fi aur curat să se dovedească un metal fără valoare. Tovărăşiile omeneşti tind să 
pună obstacole în calea slujirii voastre pentru Dumnezeu şi multe suflete sunt ruinate prin legături nepotrivite, fie că 
sunt legături de afaceri, fie căsătorii cu cei care niciodată nu vor putea cultiva sau înnobila. Poporul lui Dumnezeu n-ar 
trebui să se aventureze pe pământ interzis. Dumnezeu interzice căsătoria dintre credincioşi şi necredincioşi. Dar, prea 
adesea, inima neconvertită îşi urmează propriile înclinații, propriile dorinţe, şi sunt încheiate căsătorii lipsite de 
binecuvântarea lui Dumnezeu. — FE 500 [436] 


149 
FORME GREȘITE DE CURTENIE* 


Lipsa de fermitate şi de negare de sine ce caracterizează caracterul vostru este un neajuns serios în obţinerea unei 
experienţe religioase veritabile, care să nu fie ca nisipurile mişcătoare. Ar trebui cultivate fermitatea şi integritatea 
scopului. Aceste calităţi sunt absolut necesare pentru o viaţă creştină de succes. Dacă vei fi un suflet integru, nu vei fi 
îndepărtat de la bine. Nici un motiv nu va fi suficient pentru a te mişca de la linia dreaptă a datoriei, vei fi credincios şi 
vei umbla în adevăr pentru Dumnezeu. Rugăminţile pline de afecţiune şi dragoste, dorinţele arzătoare ale prietenilor nu 
te vor mişca pentru a te îndepărta de la adevăr şi datorie; nu vei sacrifica datoria în beneficiul înclinațiilor. 

Dacă tu, fratele meu, eşti tentat să-ţi uneşti interesul de o viaţă cu o tânără neexperimentată, care are deficienţe 
mari în ceea ce priveşte îndatoririle comune, practice, de zi cu zi ale vieţii, faci o greşeală; dar această deficiență nu este 
nimic în comparaţie cu ignoranţa ei în ceea ce priveşte datoria faţă de Dumnezeu. Ea nu a fost lipsită de lumină şi a avut 
privilegii religioase, dar n-a simţit mizeria păcătoşeniei fără Hristos. 


Influenţa asupra experienţei religioase 


Dacă, în orbirea ta, te îndepărtezi în mod repetat de întrunirile de rugăciune, unde Dumnezeu Se întâlneşte cu 
poporul Său, pentru a te bucura de compania unuia care nu are dragoste pentru Dumnezeu şi care nu vede nimic 
atrăgător [437] la viaţa religioasă, cum te poţi aştepta ca Dumnezeu să binecuvânteze o astfel de unire? 

Nu vă grăbiţi. Căsătoriile în pripă ar trebui descurajate. Dacă unul nu are nici un fel de respect pentru cererile lui 
Dumnezeu, dacă nu a dat atenţie cererilor care l-ar fi legat de religie, va exista pericolul de a nu privi cu atenţie cererile 
soţului sau ale soţiei. Este periculos obiceiul de a fi frecvent în compania persoanei alese, când aceasta presupune 
sacrificarea privilegiilor religioase şi a orelor de rugăciune; veţi îndura o pierdere pe care nu v-o puteţi permite. 

Obiceiul de a sta împreună până noaptea târziu a devenit ceva obişnuit, dar nu este pe placul lui Dumnezeu, chiar 
dacă voi amândoi sunteţi creştini. Aceste ore târzii prejudiciază sănătatea, iar mintea nu mai este pregătită pentru 
îndatoririle unei zile ce va urma, având o aparenţă de lucru rău. Fratele meu, sper că vei avea suficient respect de sine 
pentru a evita aceasta, când curtezi pe cineva. Dacă vei avea ochii îndreptaţi numai spre slava lui Dumnezeu, vei lucra cu 
o prudenţă bine chibzuită. Nu vei permite ca dragostea aceea bolnăvicioasă să te orbească, astfel încât să nu mai poţi 
discerne cererile înalte pe care Dumnezeu le are pentru tine, care eşti creştin. — 3T 44,45 


Căsătoriile timpurii 
Căsătoriile timpurii nu ar trebui încurajate. O relaţie atât de importantă cum este căsătoria, care ajunge atât de 


departe cu rezultatele ei, nu ar trebui încheiată în grabă, fără o pregătire suficientă şi mai înainte ca puterile fizice şi 
mintale să fie complet dezvoltate. — MN 358 [438] 


150 
LOGODNE CU NECREDINCIOȘI 


Dragă soră, am aflat despre planurile tale de căsătorie cu o persoană care nu are aceeaşi credinţă religioasă ca tine şi 
mă tem că nu ai cântărit cu atenţie acest pas important. Înainte de a face un pas care îţi va influenţa toată viaţa, te 
îndemn să consacri pentru acest subiect un timp de meditaţie atentă şi mai ales un timp de rugăciune. Se va dovedi 
această relaţie o sursă de fericire adevărată? Va fi el un ajutor pentru tine în viaţa de creştin? Ar putea urma şi alţii, în 
siguranţă, exemplul tău? 


Probe pentru dragoste 


Înainte de a-şi da acceptul în privinţa căsătoriei, fiecare femeie ar trebui să se întrebe dacă cel cu care este pe cale să- 
şi unească destinul este demn. Care este trecutul lui? Este viaţa lui curată? Este dragostea lui pentru ea nobilă, de un 
caracter elevat, sau este numai o emoție puternică? Are el trăsături de caracter care o vor face fericită? Poate găsi ea 
pace şi bucurie adevărată în afecțiunea lui? Îi va permite el să-şi păstreze individualitatea sau va trebui să-şi subordoneze 
conştiinţa şi judecata controlului soţului ei? Ca urmaş al lui Hristos, ea nu-şi aparţine, ci a fost cumpărată cu un preţ. Va 
putea ea să onoreze cererile Mântuitorului mai presus de orice? Vor fi corpul şi sufletul, gândurile şi ţelurile păstrate 
curate şi sfinte? Aceste întrebări au o importanţă vitală, pentru că îndreaptă asupra binelui fiecărei femei care intră într- 
o relaţie de căsătorie. [439] 

În cămin este nevoie de religie. Numai aceasta poate preveni problemele grave care atât de adesea amărăsc viaţa de 
căsătorie. Numai acolo unde domneşte Hristos poate exista o dragoste profundă, adevărată şi neegoistă. Atunci un 
suflet se va lega de celălalt şi cele două vieţi vor fi unite în armonie. Îngerii Domnului vor fi oaspeţi în cămin şi 
supravegherea lor sfântă va sfinţi şi onora camera conjugală. Senzualitatea degradantă va fi alungată. Dacă gândurile vor 
fi îndreptate spre Dumnezeu, spre El va urca şi devoţiunea inimii. 


Rezultatele neascultării 


Inima arde de dor după dragostea umană, dar această dragoste nu este suficient de puternică sau suficient de pură 
sau valoroasă pentru a înlocui dragostea lui Isus. Numai în Mântuitorul ei va găsi soţia înţelepciune, putere şi har pentru 
a face faţă grijilor, responsabilităţilor şi întristărilor vieţii. Ar trebui să facă din Isus puterea şi călăuzitorul ei. Femeile să 
se consacre pe ele însele lui Hristos înaintea oricărui prieten omenesc şi să nu intre în nici o relaţie care va genera 
conflict cu El. Cei care găsesc adevărata fericire trebuie să aibă binecuvântarea cerului peste tot ceea ce au şi fac. 
Neascultarea de Dumnezeu umple de mizerie atât de multe case şi inimi. Sora mea, dacă nu vrei să ai un cămin de 
deasupra căruia umbrele să nu se mai ridice niciodată, nu te căsători cu cineva care este duşmanul lui Dumnezeu. 

Ca una care se aşteaptă să întâlnească aceste cuvinte la judecată, te implor să-ţi măsori paşii pe care vrei să-i faci. 
Întreabă-te: „Nu-mi va conduce un soţ necredincios gândurile departe de Isus? El este iubitor de plăceri mai mult decât 
iubitor de Dumnezeu; [440] nu mă va conduce să mă bucur de lucrurile de care se bucură el?” Cărarea către viaţa veşnică 
este aspră şi accidentată. Nu te împovăra cu greutăţi suplimentare, care-ţi vor întârzia înaintarea... 

Aş vrea să te avertizez cu privire la pericolul în care te afli, înainte de a fi prea târziu. Asculţi cuvinte plăcute şi 
ademenitoare, care te conduc să crezi că va fi bine, dar nu-ţi dai seama de motivele care inspiră aceste discursuri 
iscusite. Nu poţi vedea adâncurile păcătoşeniei ascunse în inimă. Nu poţi să priveşti în spatele scenei şi să distingi cursele 
pe care Satana le întinde pentru sufletul tău. El te va conduce să urmezi un astfel de curs, astfel încât el să poată obţine 
uşor accesul pentru a ţinti cu săgețile ispitelor spre tine. Nu-i oferi nici cel mai mic avantaj. În timp ce Dumnezeu mişcă 
mintea slujitorilor Săi, Satana lucrează prin fiii neascultării. Nu există nici o asemănare între Dumnezeu şi Belial. Cei doi 
nu se pot armoniza. A te uni cu un necredincios înseamnă a te plasa singur pe terenul lui Satana. Vei întrista Spiritul lui 
Dumnezeu şi vei pierde protecţia Sa. Îţi poţi permite ca în bătălia pentru viaţa veşnică să lupţi împotriva unor forţe atât 
de puternice? 


O logodnă ruptă 


Poate vei spune: „Dar am promis. Ce pot face acum — să-mi retrag cuvântul?” Eu îţi spun că, dacă ai făcut o 
promisiune ce contravine Scripturilor, prin orice mijloc, retrage-ţi cuvântul fără întârziere şi, în umilinţă faţă de 
Dumnezeu, căieşte-te de orbirea ce te-a condus să faci în grabă o astfel de promisiune. Mult mai bine este să nu 


împlineşti o astfel de promisiune, în temere de Dumnezeu, decât să o păstrezi şi astfel să-L dezonorezi pe Creatorul tău. 
[441] 

Aminteşte-ţi, ai de câştigat cerul şi de evitat cărarea care duce la pierzare. Dumnezeu pune în aplicare ceea ce spune. 
Când le-a interzis primilor noştri părinţi să mănânce din fructul pomului cunoștinței binelui şi răului, neascultarea lor a 
deschis porţile în faţa duşmanului pentru întreaga lume. Dacă umblăm contrar dorinţei lui Dumnezeu, şi El va umbla 
împotriva noastră. Singurul curs sigur pentru noi este să dăm ascultare tuturor poruncilor Sale, oricât ne-ar costa. Toate 
aceste porunci sunt bazate pe dragoste şi înţelepciune. — ST 361-365 


Judecata matură — un lucru esenţial 


Binele societăţii, la fel ca şi cel mai înalt interes al studenţilor, cere ca ei să nu încerce să-şi aleagă un partener de 
viaţă atâta timp cât caracterul lor nu este încă dezvoltat, judecata lor este lipsită de maturitate şi atâta timp cât sunt 
lipsiţi, de asemenea, de grija şi îndrumarea părintească... 

Cei care încearcă să-i apere pe tineri de ispită şi să-i pregătească pentru o viaţă plină de utilitate s-au angajat într-o 
lucrare bună. Suntem bucuroşi să vedem în orice instituţie de învăţământ o recunoaştere a importanţei unei restricţii şi 
discipline adecvate pentru tineri. Fie ca eforturile tuturor acestor educatori să fie încununate de succes. — FE 62,63 [442] 


151 
NEVOIA DE SFAT ȘI CĂLĂUZIRE 


În aceste timpuri periculoase şi corupte, tânărul este expus în faţa multor încercări şi ispite. Mulţi navighează spre un 
port periculos. Au nevoie de un pilot, dar mulţi arată dispreţ în a accepta cel mai de dorit ajutor, simțind că sunt capabili 
să-şi călăuzească singuri barca, fără să realizeze că sunt gata să se lovească de o stâncă ascunsă, care le-ar putea provoca 
naufragiul în ceea ce priveşte credinţa şi fericirea. Ei sunt orbiţi de subiectul curteniei şi al căsătoriei şi principala lor 
preocupare este să se descurce pe cont propriu. În această cea mai importantă perioadă a vieţii lor, ei au nevoie de un 
sfătuitor şi un ghid infailibil. Pe acesta îl vor găsi în Cuvântul lui Dumnezeu. Dacă nu vor fi cercetători sârguincioşi ai 
acestui Cuvânt, vor comite grave erori, care vor distruge fericirea lor şi a altora atât pentru viaţa prezentă, cât şi pentru 
cea viitoare. 

Mulţi au tendinţa de a fi nerăbdători şi încăpăţânaţi. Ei nu au acordat atenţie sfatului preţios, cuprins în Cuvântul lui 
Dumnezeu; nu s-au luptat cu eul lor şi n-au obţinut victorii importante; şi voinţa lor nesupusă, mândră, i-a îndepărtat de 
la calea datoriei şi a ascultării. Aruncaţi o privire asupra trecutului vostru, dragi tineri, şi plini de credinţă reconsideraţi 
cursul vieţii voastre în lumina Cuvântului lui Dumnezeu. Aţi cultivat voi preocuparea pentru obligaţiile faţă de părinţii 
voştri, pe care Biblia le aminteşte? Aţi tratat-o cu amabilitate şi cu dragoste pe mama, care a avut grijă de voi din 
copilărie? Aţi luat [443] în considerare dorinţele ei sau aţi produs durere şi tristeţe inimii ei, satisfăcându-vă dorinţele şi 
planurile voastre? Adevărul pe care-l practicaţi v-a sfinţit inima şi a înmuiat şi subordonat voinţa voastră? Dacă nu, aveţi 
de făcut o muncă susţinută pentru a îndrepta greşelile trecute. 


Un ghid desăvârşit 

Biblia prezintă un standard perfect al caracterului. Această carte sfântă, inspirată de Dumnezeu şi scrisă de oameni 
sfinţi, este un ghid desăvârşit în toate împrejurările vieţii. Ea stabileşte datoriile pe care le au atât cei tineri, cât şi cei 
vârstnici. Dacă facem din ea ghidul vieţii noastre, învăţăturile sale ne vor duce spre cer. Ea va înălța mintea, va dezvolta 
caracterul şi ne va da pace în inimi. Dar mulţi tineri au ales să îşi fie ei înşişi sfătuitori şi ghid şi să îşi ia destinul în 
propriile mâini. Aceştia au nevoie să studieze mai mult învăţăturile Bibliei. În paginile ei vor găsi care sunt datoriile lor 
faţă de părinţi şi faţă de fraţii lor în credinţă. Porunca a cincea spune: „Cinsteşte pe tatăl tău şi pe mama ta, ca să ţi se 
lungească zilele în ţara pe care ţi-o va da Domnul, Dumnezeul tău”. Din nou citim: „Copii, ascultați în Domnul de părinţii 
voştri, căci este drept”. 

Unul dintre semnele faptului că trăim ultimele zile ale acestui pământ este neascultarea copiilor faţă de părinţi, lipsa 
de sfinţenie, de recunoştinţă. Cuvântul lui Dumnezeu abundă de sfaturi în ceea ce priveşte ascultarea şi respectul faţă de 
părinţi. Datoria sfântă a copiilor este aceea de a-i iubi pe cei care i-au îndrumat în copilărie şi tinereţe, pentru a ajunge 
adulţi, [444] şi care depind acum într-un grad important de ei, pentru a fi bucuroşi şi pentru a avea pace. 

Tinerii au multe lecţii de învăţat, şi cea mai importantă lecţie este cunoaşterea de sine. Trebuie să ştie exact care le 
sunt obligaţiile şi datoriile faţă de părinţi şi trebuie să înveţe mereu în şcoala lui Hristos să aibă o inimă supusă şi 
ascultătoare. Trebuie să îşi iubească şi să îşi onoreze părinţii, dar trebuie să îi respecte şi pe oamenii cu experienţă din 
biserică. 

Comportamentul onorabil 


Un tânăr care se bucură de tovărăşia unei tinere şi îi câştigă prietenia fără ştirea părinţilor acesteia nu se poartă ca un 
adevărat creştin nici faţă de părinţii ei şi nici faţă de ea. Prin întâlniri secrete, el poate să aibă influenţă asupra minţii ei; 
dar nu dovedeşte că are un suflet nobil şi integru, aşa cum trebuie să aibă un copil al lui Dumnezeu. Pentru a-şi îndeplini 
scopurile, ei nu sunt deschişi conform standardului biblic şi se dovedesc nesinceri cu cei care îi iubesc şi încearcă să îi 
vegheze cu credincioşie. Căsătoriile încheiate sub astfel de influenţe nu sunt aprobate de Cuvântul lui Dumnezeu. Cel 
care va îndepărta o fiică de îndatoririle ei, care îi va aduce confuzie în ideile referitoare la poruncile clare ale lui 
Dumnezeu de a asculta de părinţi şi de a-i onora, nu este o persoană care să fie credincioasă faţă de obligaţiile 
căsătoriei. [445] 

Se pune întrebarea: „Cum îşi va ţine tânărul curată cărarea?” şi este dat răspunsul: „Îndreptându-se după Cuvântul 
Tău”. Tânărul care îşi alege drept ghid Biblia nu va da greş pe calea datoriei şi a siguranţei. Acea carte binecuvântată îl va 
învăţa să îşi păstreze integritatea caracterului, să fie sincer, să nu înşele. „Să nu furi” este o poruncă ce a fost scrisă cu 


degetul lui Dumnezeu pe tablele de piatră; şi totuşi cât de mulţi sunt cei care consideră furtul de sentimente o practică 
scuzabilă! 

Este menţinută o curtenie înşelătoare, o comunicare în secret, până când sunt câştigate sentimentele fetei fără 
experienţă, care, pe măsură ce lucrurile evoluează, transferă dragostea şi respectul pe care ar trebui să le aibă faţă de 
părinţi asupra unei persoane care nu merită dragostea ei. Biblia condamnă orice fel de necinste şi cere să se facă ceea ce 
trebuie în orice împrejurări. Cel care face din Biblie călăuza tinereţii sale şi lumina cărării sale se va supune în toate 
învățăturilor ei. El nu va încălca nici o iotă sau un cuvânt al Legii pentru împlinirea vreunui obiectiv al său, chiar dacă va 
trebui să facă sacrificii mari. Dacă el crede în Biblie, ştie că binecuvântarea lui Dumnezeu nu se va revărsa asupra sa dacă 
se îndepărtează de cărarea strictă a corectitudinii. Chiar dacă s-ar părea că prosperă o vreme, va culege cu siguranţă 
rodul faptelor sale. 

Blestemul lui Dumnezeu zace asupra multor legături nepotrivite şi inoportune, care se formează în acest veac al lumii. 
Dacă Biblia ar fi lăsat o lumină vagă şi neclară privitoare la aceste întrebări, atunci [446] cursul pe care mulţi dintre tinerii 
de astăzi îl urmează în ataşamentul lor unul faţă de celălalt ar putea fi scuzat. Dar cererile Bibliei nu sunt dispoziţii 
formale, făcute pe jumătate; ele cer o curăţie totală a gândului, a cuvântului şi a faptei. Suntem recunoscători lui 
Dumnezeu, deoarece Cuvântul Său este o lumină pentru picioare şi nimeni nu trebuie să greşească pe cărarea datoriei. 
Tinerii ar trebui să-şi facă o preocupare din a consulta paginile ei şi de a-i urma cu atenţie sfaturile; pentru că cele mai 
triste greşeli se fac întotdeauna ca urmare a depărtării de preceptele şi principiile sale. 


Nevoia de o judecată sănătoasă 


Dacă există vreun subiect care ar trebui luat în considerare cu o judecată calmă, lipsită de nerăbdare, acela este 
subiectul căsătoriei. Dacă este vreun moment în care Biblia este indispensabilă ca sfătuitor, este cel înaintea unui pas 
care uneşte două persoane pentru o viaţă întreagă. Dar opinia care predomină este că în această privinţă trebuie să ne 
lăsăm conduşi de sentimente; şi în prea multe cazuri, sentimentalismele ieftine preiau conducerea şi îl îndrumă pe cel în 
cauză la ruină si-gură. În această situaţie, tinerii manifestă mai puţină inteligenţă decât în oricare alta; în această 
privinţă, ei refuză orice intervenţie rezonabilă. Problema căsătoriei pare să aibă puterea unei vrăji asupra lor. Ei nu se su- 
pun lui Dumnezeu. Simţurile lor sunt înrobite şi ei merg înainte în secret, parcă temându-se ca nu cumva cineva să se 
opună planurilor lor. 

Modul ascuns în care se împlinesc curtenia şi căsătoria este cauza multor necazuri şi Dumnezeu este singurul care ştie 
până unde poate duce această practică. Pe această stâncă au naufragiat sufletele multora. Creştini adevăraţi, ale căror 
vieţi [447] sunt integre şi care par sensibili la orice alt subiect, fac greşeli înspăimântătoare în acest domeniu. Ei 
manifestă o voinţă hotărâtă, dârză, pe care raţiunea nu o poate schimba. Devin atât de fascinaţi de sentimentele 
omeneşti şi de impulsuri, încât nu mai doresc să cerceteze Biblia şi să intre într-o relaţie strânsă cu Dumnezeu. 

Satana ştie exact cu cine are de-a face şi îşi concentrează înţelepciunea diavolească pentru a duce suflete la ruină. El 
urmăreşte fiecare pas făcut şi dă multe sugestii şi, adesea, sunt mai degrabă urmate sfaturile sale decât sfatul Cuvântului 
lui Dumnezeu. Această urzeală periculoasă este ţesută cu îndemânare, pentru a-i prinde pe tineri. Ea poate fi adesea 
ascunsă în spatele unui înveliş de lumină, dar cei care îi cad victime descoperă multe necazuri. Ca rezultat, putem vedea 
peste tot epave umane. 


Trebuie să cereţi sfatul părinţilor 


Când vor deveni tinerii noştri înţelepţi? Până când va mai dăinui acest fel de a lucra? Copiii trebuie să asculte doar de 
propriile dorinţe şi înclinații, fără să dea atenţie sfaturilor şi judecății părinţilor? Se pare că unii nici nu se gândesc la 
dorinţele şi preferinţele părinţilor şi nu preţuiesc judecata lor matură. Egoismul a închis uşa inimii la dragostea faţă de 
părinţi. Mintea tinerilor trebuie să fie trezită în privinţa aceasta. Porunca a cincea este singura poruncă la care este 
adăugată o făgăduinţă; dar este luată cu uşurinţă sau chiar ignorată de către cel îndrăgostit. [448] Dispreţul faţă de 
dragostea mamei, dezonoarea faţă de grija tatălui sunt păcate scrise în dreptul multor tineri. 

Una dintre cele mai mari greşeli legate de acest subiect este că cei tineri şi fără experienţă nu trebuie să fie tulburaţi 
în sentimentele lor, că nu trebuie să existe nici un obstacol în experienţa dragostei. Dacă există vreun subiect care 
trebuie analizat din toate unghiurile, atunci acesta este. Este esenţial ajutorul experienţei altora şi o cântărire cu mult 
calm şi atenţie a lucrurilor. Acesta este un subiect tratat cu prea multă uşurinţă de majoritatea oamenilor. 

Prieteni tineri, faceţi din Dumnezeu şi din părinţii voştri, care se tem de Dumnezeu, sfătuitorii voştri. Rugaţi-vă pentru 
lucrul acesta. Cântăriţi fiecare sentiment şi priviţi evoluţia caracterului la cel de care vreţi să vă legaţi destinul. Pasul pe 
care îl veţi face este unul dintre cei mai importanţi din viaţă şi nu trebuie făcut în grabă. Chiar dacă iubiţi, nu iubiţi 
orbeşte. 


Examinaţi cu atenţie, pentru a vedea dacă veţi avea o căsnicie fericită sau nearmonioasă. Puneţi-vă întrebarea: Mă va 
ajuta această căsătorie să cresc pentru cer? Va ajuta la creşterea dragostei mele faţă de Dumnezeu? Dacă la aceste 
întrebări răspunsul este pozitiv, atunci, în temere de Dumnezeu, mergeţi mai departe. 

Dar, chiar dacă v-aţi logodit, fără cunoaşterea deplină a caracterului celui cu care vreţi să vă uniţi, nu vă gândiţi că 
logodna vă obligă să vă uniţi [449] prin căsătorie cu cineva pe care nu-l puteţi iubi şi respecta. Aveţi mare grijă înainte de 
a vă logodi; dar este mai bine, mult mai bine, să rupeţi logodna înainte de a vă căsători, ca să nu vă despărțiți după 
aceea, aşa cum fac mulţi. 


Comportamentul faţă de mamă, un test 


Adevărata dragoste este ca o plantă care are nevoie de îngrijire. Femeia care doreşte o căsnicie liniştită, fericită, care 
doreşte să nu aibă în viitor necazuri, trebuie să se întrebe înainte de a-şi încredința sentimentele: Are iubitul meu o 
mamă? Care este pecetea caracterului ei? Îşi recunoaşte el obligaţiile faţă de ea? Este interesat de dorinţele 
şi de fericirea ei? Dacă nu îşi respectă mama, oare va manifesta el respect, dragoste, bunătate şi atenţie faţă de cea care 
îi va fi soţie? Când noutatea căsătoriei nu va mai fi, mă va mai iubi? Va fi răbdător atunci când voi greşi sau mă va critica 
şi va fi dictator, lăsând pe mine tot greul? Adevăratele sentimente vor trece peste multe greşeli; dragostea nici nu le va 
ţine în seamă. 


Impulsurile nu sunt relevante 


Tinerii se încred prea mult în impuls. Nu ar trebui să se lase aşa de uşor captivaţi de exteriorul unei persoane. 
Curtenia, aşa cum se face în veacul acesta, este plină de decepţii şi ipocrizie, cu care duşmanul sufletelor are mult mai 
mult de-a face decât Domnul. În această privinţă, este nevoie de bun-simţ; dar, de fapt, el este foarte puţin folosit aici. 

Dacă ar fi mai apropiaţi de părinţi, dacă ar avea mai multă încredere în ei, făcându-i părtaşi [450] la bucuriile şi 
necazurile lor, copiii ar fi feriţi de multe suferinţe pe viitor. Când vor să afle care este calea cea bună, trebuie să arate 
mai întâi părinţilor cum văd ei lucrurile şi să le ceară sfatul. Cine este mai în măsură să le arate pericolele, dacă nu 
părinţii lor? Cine le poate înţelege temperamentul mai bine decât părinţii? 

Copiii creştini vor vedea în fiecare binecuvântare pământească dragostea şi aprobarea părinţilor lor temători de 
Dumnezeu. Părinţii simt împreună cu copiii şi se roagă pentru ei şi împreună cu ei, pentru ca Dumnezeu să îi călăuzească. 
Dar, mai presus de orice, vor arăta spre cel mai bun Prieten şi Sfătuitor, care priveşte cu milă la lipsurile lor. El, care a 
fost ispitit în toate lucrurile ca şi noi, totuşi fără păcat, ştie cum să îi ajute pe cei care sunt ispitiţi. — RH, 26 ianuarie 1886 


Dragostea divină 


În unirea voastră pe viaţă, afecțiunea trebuie să lucreze fericirea voastră reciprocă. Fiecare trebuie să lucreze la 
fericirea celuilalt. Aceasta este voia lui Dumnezeu cu privire la voi. Dar, deşi trebuie să vă contopiţi într-unul singur, nici 
unul dintre voi nu trebuie să îşi piardă individualitatea în a celuilalt. Dumnezeu este proprietarul personalităţii voastre... 

Trăind pentru Dumnezeu, sufletul îndreaptă către El simţămintele lui cele mai bune şi mai înalte. Oare se revarsă 
iubirea noastră cea mai profundă către Acela care a murit pentru noi? Dacă lucrurile stau astfel, iubirea noastră, a unuia 
faţă de celălalt, va fi după planul ceresc. — 7T 45,46 [451] 


152 
CĂSĂTORIA PREMATURĂ 


Băieți şi fete intră în relaţia căsătoriei cu o dragoste necoaptă, o judecată imatură, fără sentimente nobile, şi îşi 
asumă legământul căsătoriei conduşi în întregime de pasiunile specifice vârstei lor... 


Pericolul prieteniilor premature 


Prieteniile formate în copilărie au avut ca urmare legături foarte nefericite sau au dus la despărţiri dezagreabile. 
Căsătoriile timpurii, dacă sunt făcute fără consimţământul părinţilor, s-au dovedit arareori fericite. Afecţiunile 
adolescentine ar trebui ţinute în frâu până când soseşte momentul, la vârsta potrivită şi la experienţa potrivită, încât 
exprimarea lor să fie onorabilă. Cei care nu se vor înfrâna vor fi în pericolul de a aluneca într-o existenţă nefericită. Un 
adolescent care abia a păşit pragul spre maturitate are o judecată slabă cu privire la o altă persoană de aceeaşi vârstă cu 
el, care să-i fie tovarăş de viaţă. După ce judecata lor s-a maturizat, ei se văd legaţi pe viaţă unul de altul şi poate nu sunt 
capabili să se facă fericiţi unul pe celălalt. Apoi, în loc să facă tot posibilul în ce priveşte partea fiecăruia, reproşurile vor 
lua locul, se va crea o ruptură tot mai mare, până când se instalează indiferența şi neglijenţa faţă de celălalt. Pentru ei nu 
există nimic sfânt în cuvântul „cămin”. Atmosfera care-i înconjoară este înveninată de cuvinte lipsite de dragoste şi 
reproşuri amare. — A Solemn Appeal 11,12 (Ediţia Signs Publishing Company Limited) [452] 

CĂSĂTORII ÎNȚELEPTE ȘI NEÎNȚELEPTE 


Căsătoriile imature sunt izvorul multor rele care există azi. Într-o căsătorie timpurie, nu există nici sănătate fizică, nici 
vigoare mintală. Mulţi se gândesc prea puţin la acest lucru. Mulţi tineri acţionează din impuls. Acest pas, care îi afectează 
în bine sau în rău, care va fi un blestem sau o binecuvântare pentru întreaga viaţă, este făcut prea adesea în grabă, sub 
impulsul sentimentului. Mulţi nu vor asculta gândirea şi sfaturile punctului de vedere creştin... 

Astăzi, lumea este plină de necazuri şi păcat, drept consecinţă a căsătoriilor nepotrivite. În multe cazuri, trec doar 
câteva luni şi soţul şi soţia îşi dau seama că nu pot convieţui; şi rezultatul este discordia din familie, unde ar trebui să 
existe doar dragostea şi armonia cerului. 

Prin certuri, este cultivat un spirit de amărăciune. Disputele deschise aduc necazuri în familie şi îi despart pe cei care 
ar trebui să fie uniţi de legăturile dragostei. Mii de astfel de oameni s-au sacrificat prin căsătorii neînţelepte şi s-au 
afundat pe calea pierzării. 


Un jug nepotrivit 

Căsătoria cu cei necredincioşi este un lucru periculos. Satana ştie bine că, în momentul căsătoriei, mulţi bărbaţi [453] 
şi multe femei îşi încheie experienţa religioasă. Poate, pentru un timp, ei vor face eforturi ca să trăiască o viaţă creştină, 
dar totul merge împotriva unei influenţe puternice din direcţia opusă. Cândva, considerau un privilegiu să vorbească 
despre bucuria şi speranţa lor; dar curând nu le-a mai plăcut să abordeze acest subiect în conversații, ştiind că cel de 
care şi-au legat destinul nu este interesat de aceste lucruri. Satana aruncă peste aceşti oameni o plasă de scepticism, iar 
credinţa în adevărul preţios moare în inima lor. 

Satana face un efort susţinut pentru a-i înlănţui pe tineri în păcat; pentru că astfel este sigur că vor fi ai săi. Duşmanul 
sufletelor doreşte să distrugă orice încercare de a-i îndrepta pe tineri în direcţia corectă. El urăşte orice lucru care ar 
putea da o imagine corectă despre Dumnezeu şi Hristos. Eforturile sale sunt îndreptate în mod special împotriva celor 
care primesc lumină cerească; pentru că el ştie că orice încercare a lor de a intra în legătură cu Dumnezeu le va da 
putere să reziste ispitelor sale. El vine la tineri ca un înger de lumină cu ispitele sale şi prea adesea reuşeşte să îi atragă, 
pas cu pas, de la calea datoriei. 


Prietenie potrivită 
Tinerii care sunt atraşi unul de altul pot face din prietenia lor o binecuvântare sau un blestem. Ei trebuie să se 
sprijine, să dea putere şi să se binecuvânteze unul pe celălalt, îmbunătăţindu-şi comportamentul [454] şi cunoaşterea; 
sau, permiţându-şi să devină necredincioşi, vor exercita doar o influenţă demoralizatoare. — YI, 10 august 1899 


Căsătoriile făcute în grabă 
Satana este foarte ocupat să-i grăbească pe tinerii fără experienţă să intre în legătura căsătoriei. Dar, cu cât ne 
lăudăm mai puţin cu căsătoriile care au loc acum, cu atât mai bine. Când natura sacră şi cerinţele căsătoriei sunt 
înţelese, ea va fi aprobată chiar acum de cer şi rezultatul va fi fericire pentru ambele părţi, iar Dumnezeu va fi proslăvit... 
Adevărata religie înnobilează mintea, purifică gustul, sfințește judecata şi-l face pe posesor părtaş al curăţiei şi 
influențelor cereşti; ea aduce îngerii aproape şi-l desparte din ce în ce mai mult pe credincios de spiritul şi influenţa 
lumii. — 2T 252,253 


Influențat de Satana pentru căsătorie 


Satana este foarte preocupat ca aceia care sunt cu totul nepotriviţi unul cu altul să-şi unească interesele. El jubilează 
în această lucrare, pentru că prin ea poate produce familiei umane mai multă mizerie şi nenorocire, fără speranţă de mai 
bine, decât exercitarea iscusinţei lui în orice altă direcţie. — 2T 248 [455] 

PRIVILEGIUL CĂSĂTORIEI 


Dumnezeu l-a pus pe om în lume şi este un privilegiu pentru acesta să mănânce, să bea, să vândă şi să cumpere, să se 
căsătorească, dar aceste lucruri pot fi făcute în siguranţă doar în temere de Dumnezeu. Ar trebui ca noi să trăim în 
această lume raportându-ne la lumea veşnică. Cea mai mare greşeală a căsătoriilor din vremea lui Noe a fost că fiii lui 
Dumnezeu au luat pe fiicele oamenilor. Cei care Îl recunoşteau pe Dumnezeu şi se închinau Lui s-au unit cu cei cu inimi 
corupte; şi, fără discernământ, s-au căsătorit cu cine au vrut. Există şi în zilele noastre mulţi care nu au o experienţă 
religioasă profundă şi care vor face exact aceleaşi lucruri ca în zilele lui Noe. Se vor căsători fără să analizeze atent pasul 
pe care îl fac şi fără să se roage. Mulţi fac legământul sacru al căsătoriei ca şi cum ar încheia o afacere, o tranzacţie; 
dragostea adevărată nu este motivul căsătoriei lor. 


Pasiune nesfântă 


Gândul căsătoriei pare să aibă puterea unei vrăji asupra minţii multor tineri. Doi tineri se cunosc; se îndrăgostesc 
nebuneşte şi toată atenţia se concentrează asupra acestei pasiuni. Rațiunea este orbită şi judecata clară este dată 
deoparte. Ei nu se vor supune nici unui sfat sau control, ci vor insista să fie lăsaţi să îşi urmeze propriul drum fără să se 
gândească la consecinţe. 

Ca o epidemie sau ca o boală contagioasă, care trebuie [456] să îşi urmeze cursul, este şi pasiunea care-i stăpâneşte şi 
pare să nu existe nimic în stare să o împiedice. Poate există oameni în jurul lor care îşi dau seama că din această unire nu 
va rezulta decât o viaţă plină de nefericire. Dar orice intervenţie este zadarnică. Poate, printr-o astfel de unire, utilitatea 
celui pe care Dumnezeu l-a binecuvântat în slujba Sa este distrusă; raţiunea şi sfaturile sunt nebăgate în seamă. 

Orice lucru spus de bărbaţi şi femei cu experienţă se dovedeşte a fi ineficient; nimic nu are putere să schimbe decizia 
la care i-a condus dorinţa lor. Ei îşi pierd interesul pentru întâlnirile de rugăciune şi pentru orice are de-a face cu religia. 
Sunt atât de îndrăgostiţi unul de celălalt, încât toate datoriile sunt neglijate ca şi cum ar fi nişte lucruri fără importanţă. 
Noapte de noapte, aceşti oameni stau şi discută — oare cu privire la lucruri solemne? O, nu. Mai degrabă despre 
frivolităţi şi lucruri fără importanţă. 


Călcarea legilor sănătăţii şi ale modestiei 


Îngerii lui Satana îşi îndreaptă atenţia asupra celor care îşi petrec o mare parte din noapte curtând pe cineva. Dacă ar 
avea ochii deschişi, ar vedea un înger care înregistrează tot ce fac şi ce spun. Legile sănătăţii şi ale modestiei sunt 
încălcate. Ar fi mult mai potrivit să fie lăsate unele dintre orele petrecute înainte de căsătorie pentru perioada de după 
căsătorie. Dar, în general, căsătoria pune punct devotamentului manifestat în perioada de curtenie. 

Aceste ore risipite de la miezul nopţii, în această epocă de depravare, [457] duc cel mai adesea la ruina ambelor părţi 
implicate. Satana tresaltă de bucurie, iar Dumnezeu este dezonorat când oamenii se dezonorează pe ei înşişi. Bunul 
nume al onoarei este sacrificat sub vraja pasiunii oarbe, iar căsătoria unor astfel de persoane nu poate fi sfinţită cu 
aprobarea lui Dumnezeu. Ei se căsătoresc pentru că au fost conduşi de pasiune şi, când noutatea s-a dus, vor începe să 
îşi dea seama de ceea ce au făcut. În şase luni după ce s-au făcut jurămintele, sentimentele lor unul faţă de altul suferă o 
schimbare. Fiecare a aflat în viaţa de căs-nicie mai multe despre cel de alături. Fiecare descoperă defecte care, în timpul 
orbirii de dinainte, nu erau evidente. Promisiunile de la altar nu i-au legat. În consecinţă, aceste căsătorii făcute în grabă, 
chiar între copii ai lui Dumnezeu, duc la separări, divorţuri şi confuzie în biserică. 


Dispreţuirea sfaturilor 


Acest tip de căsătorie este preferat de Satana, care îşi duce la îndeplinire planurile în majoritatea cazurilor. Simt că nu 
pot ajuta cu nimic atunci când vin la mine persoane pentru a primi consiliere în această problemă. Poate că le vorbesc 
din partea lui Dumnezeu, dar, de cele mai multe ori, vor pune la îndoială fiecare cuvânt şi cred că au înţelepciunea să îşi 
îndeplinească scopurile, iar în cele din urmă chiar aşa fac. 

Ei par să nu aibă putere să îşi învingă dorinţele şi înclinațiile şi se căsătoresc la [458] întâmplare. Ei nu meditează la 
această problemă şi nu se roagă, pentru a se lăsa în mâna lui Dumnezeu, pentru a fi conduşi şi călăuziţi de Spiritul Său. 


Teama de Dumnezeu nu pare să fie înaintea ochilor lor. Ei cred că înţeleg problema pe deplin, fără înţelepciune de la 
Dumnezeu şi fără sfat de la oameni. 

Descoperă prea târziu că au greşit şi au pierdut şi fericirea în această viaţă, şi salvarea sufletului. Ei n-ar fi vrut să se 
afle lucrul acesta. Dacă ar fi ascultat sfaturile, s-ar fi ferit de câţiva ani de nefericire, necazuri şi suferinţă. Dar sfatul este 
dat la o parte de cei care hotărăsc să îşi urmeze propria cale. Pasiunea îi face pe astfel de oameni să depăşească orice 
barieră pusă de rațiune. 


Caracteristicile iubirii adevărate 


Dragostea este o plantă de origine cerească. Nu este lipsită de rațiune, nu este oarbă. Este curată şi sfântă. Pasiunea 
inimii fireşti este altceva. În timp ce dragostea adevărată Îl include pe Dumnezeu în toate planurile şi va fi în perfectă 
armonie cu Spiritul lui Dumnezeu, pasiunea va fi închisă la sfaturi, grăbită, lipsită de rațiune, va dispreţui orice 
constrângere şi va face din obiectul alegerii sale un idol. 

În orice faptă a celui care are dragostea adevărată se va vedea harul lui Dumnezeu. Modestia, simplitatea, 
sinceritatea, moralitatea şi credinţa vor caracteriza fiecare pas spre căsătorie. Cei care sunt conduşi de aceste lucruri nu 
vor fi [459] absorbiți unul de celălalt şi nu îşi vor pierde interesul faţă de rugăciune şi biserică... 

Căutarea călăuzirii divine 

Dacă bărbaţii şi femeile au obiceiul să se roage de două ori pe zi înainte de a se gândi la căsătorie, ar trebui să se 
roage de patru ori pe zi când se hotărăsc pentru acest pas. Căsătoria vă va influenţa şi vă va afecta întreaga viaţă, atât 
aceasta, cât şi cea viitoare. Un creştin sincer nu va avansa în această direcţie fără aprobarea lui Dumnezeu. El nu va dori 
să aleagă pentru el însuşi, ci va simţi că Dumnezeu alege pentru el. Noi nu trebuie să ne facem plăcerile noastre, pentru 
că Hristos nu a făcut aşa. Nu trebuie să înţelegeţi că trebuie să vă căsătoriţi cu o persoană pe care nu o iubiţi. Ar fi păcat. 
Dar natura emoţională nu trebuie lăsată să distrugă. Dumnezeu cere întreaga inimă, dragostea supremă. 

Majoritatea căsătoriilor din zilele noastre şi modul în care sunt făcute reprezintă un semn al zilelor din urmă. Bărbaţi 
şi femei sunt atât de insistenţi, atât de reticenţi la sfaturi, încât Dumnezeu este scos din discuţie. Religia este lăsată 
deoparte, ca şi cum nu ar avea nici un rol în această problemă solemnă şi importantă. În loc să fie sfinţiţi prin căsătorie şi 
înălţaţi în caracter, cei care cred în adevăr stau în faţa lui Dumnezeu ca nişte păcătoşi care nu au primit lumină în 
legătură cu aceste lucruri. — RH, 25 septembrie 1888 [460] 

RESPONSABILITĂȚILE CĂSĂTORIEI 


Mulţi s-au căsătorit fără să aibă avere sau moştenire. Nu aveau puterea fizică sau energia mintală pentru a strânge 
bunuri materiale. Sunt ca şi cei care s-au căsătorit în grabă şi nu s-au gândit la responsabilităţi. Nu aveau sentimente 
nobile, alese, şi nu s-au gândit la datoria de soţ şi tată şi la efortul de a asigura cele necesare familiei. Nu au arătat 
interes faţă de bunăstarea familiei, cum nu au fost interesaţi nici de afaceri... 

Instituţia căsătoriei a fost dată de Cer ca o binecuvântare pentru om; dar, în general, s-a abuzat de ea şi a fost 
transformată într-un blestem teribil. Mulţi s-au angajat în relaţia de căsătorie ca şi cum singurul lucru important era că 
se iubesc unul pe celălalt. Ar trebui să îşi dea seama că au o responsabilitate mult mai mare. Trebuie să ţină cont de 
sănătatea fizică şi mintală a viitorilor copii. Dar puţini au avut motive înalte şi au ţinut cont de lucruri care nu pot fi lăsate 
deoparte — lucruri pe care societatea le cere şi care vor face ca balanţa influenţei familiei lor să se încline într-o parte sau 
în cealaltă. — A Solemn Appeal 63, 64 (Ediţia: Signs Publishing Company Limited) [461] 

JUDECATA SĂNĂTOASĂ ȘI AUTOCONTROLUL ÎN CĂSNICIE 


Cei care mărturisesc a fi creştini nu ar trebui să intre în legături de căsătorie până ce nu s-a meditat cu atenţie şi 
rugăciune asupra problemei dintr-un înalt punct de vedere, spre a vedea dacă Dumnezeu poate fi slăvit prin unire. Apoi, 
ei trebuie să aibă în vedere rezultatul fiecărui privilegiu al legăturii de căsătorie, iar la baza fiecărei acţiuni să stea 
principiul sfinţit. 

Să privim înainte 

Înainte de a-şi înmulţi familia, ei trebuie să ia în considerare dacă Dumnezeu va fi slăvit sau va fi dezonorat prin 
aducerea de copii pe lume. Ei trebuie să caute să-L slăvească pe Dumnezeu prin unirea lor din primul şi din fiecare an din 
viaţa lor de căsătorie. Trebuie să ţină seama ce fel de aprovizionare pot face pentru copiii lor. Ei nu au dreptul să aducă 
pe lume copii care să fie o sarcină pentru alţii. Au ei o ocupaţie pe care se pot baza pentru a întreţine familia, aşa încât să 
nu fie nevoie să devină o povară pentru alţii? Dacă nu au, comit o crimă prin aducerea de copii pe lume, spre a suferi din 
lipsă de grijă potrivită, de hrană sau îmbrăcăminte. 

Înfrânarea pasiunii 

În acest veac frivol şi corupt, lucrurile acestea nu sunt luate în seamă. Patima desfrânată stăpâneşte şi nu vrea să se 
supună controlului, cu toate că slăbiciunea, mizeria [462] şi moartea sunt rezultatele dominaţiei ei. Femeile sunt forţate 
la o viaţă de greutăţi, durere şi suferinţă din cauza patimilor nestăpânite ale bărbaţilor care poartă numele de soţi — mai 
corect, ar putea fi numiţi brute. Mamele duc o existenţă mizerabilă, cu copii în braţe aproape tot timpul, abia reuşind 
zilnic să le dea o bucată de pâine şi o haină. Astfel de mizerie acumulată umple lumea. 

Există numai puţină dragoste reală, veritabilă, consacrată şi curată. Acest atribut preţios este foarte rar. Patima este 
socotită iubire. Multe femei au fost jignite în sensibilităţile lor fine şi afectuoase, pentru că legătura de căsătorie a 
îngăduit celui pe care ea îl numeşte soţ să fie brutal faţă de ea. Ea găseşte iubirea lui atât de josnică, încât o dezgustă. 

Nevoia de autocontrol 

Foarte multe familii trăiesc în cea mai nefericită stare, din cauză că soţul şi tatăl îngăduie ca senzualitatea din natura 
lui să predomine intelectul şi moralitatea. Rezultatul este că adesea se simte o moleşeală şi o deprimare, dar cauza este 
foarte rar bănuită a fi urmarea greşită a propriului curs al vieţii. Noi avem obligaţia faţă de Dumnezeu de a păstra duhul 
curat şi trupul sănătos, ca să fim de folos pentru omenire şi să facem pentru Dumnezeu un serviciu desăvârşit. — 2T 
380,381 [463] 

EXEMPLUL LUI ISAAC 


Nimeni dintre cei ce se tem de Dumnezeu nu se poate uni cu cineva care nu se teme de El, fără să fie în primejdie. 
„Merg oare doi oameni împreună fără să fie învoiţi?” Fericirea şi binele în căsătorie depind de unitatea celor doi; dar 
între cel credincios şi cel necredincios există o radicală deosebire în ceea ce priveşte gustul, înclinațiile şi scopurile. Ei 
slujesc la doi stăpâni, între care nu poate fi nici o înţelegere. Oricât de curate şi corecte ar fi principiile cuiva, influenţa 
tovarăşului necredincios va avea tendinţa de a-L îndepărta pe cel credincios de Dumnezeu. 

Acela care a păşit în legământul căsătoriei pe când era neconvertit, prin pocăinţa sa, se aşază sub obligaţii mai 
puternice pentru a fi credincios soţului său, oricât de mult s-ar deosebi cu privire la credinţa religioasă; cu toate acestea, 
cerinţele lui Dumnezeu trebuie să fie aşezate mai presus de orice legături pământeşti, chiar dacă urmarea ar fi 
încercările şi persecuțiile. În spiritul dragostei şi al blândeţii, această credincioşie poate influenţa câştigarea celui 
necredincios. Dar căsătoria unui creştin cu un necreştin este interzisă de Sfânta Scriptură. Îndrumarea dată de 
Dumnezeu este: „Nu vă înjugaţi la un jug nepotrivit cu cei necredincioşi”. 

Isaac a fost foarte mult onorat de Dumnezeu atunci când a fost făcut moştenitor al făgăduinţelor prin care lumea 
avea să fie binecuvântată; şi cu toate acestea, când el avea patruzeci de ani, s-a supus judecății tatălui său, când l-a 
rânduit pe slujitorul său cu experienţă şi temător de Dumnezeu ca să-i aleagă [464] o soţie. Şi rezultatul acestei căsătorii, 
aşa cum este el prezentat în Sfintele Scripturi, este un tablou duios şi plin de frumuseţea fericirii casnice: „Isaac a dus pe 
Rebeca în cortul mamei sale, Sara, a luat pe Rebeca, ea a fost nevasta lui, şi el a iubit-o. Astfel a fost mângâiat Isaac 
pentru pierderea mamei sale”. 

Ce contrast între purtarea lui Isaac şi aceea dată pe faţă de tinerii din zilele noastre, chiar şi printre cei ce mărturisesc 
că sunt creştini! Prea adesea tinerii consideră că dăruirea sentimentelor lor este o problemă asupra căreia numai eul lor 
trebuie consultat, o problemă în care nici Dumnezeu şi nici părinţii lor n-ar trebui să se amestece. Cu mult înainte să fi 
ajuns la maturitate, tinerii şi tinerele îşi închipuie că sunt capabili să facă singuri alegerea, fără ajutorul părinţilor. Câţiva 
ani de căsătorie sunt de obicei suficienţi pentru a le arăta greşeala, dar adesea este prea târziu pentru a preveni urmările 
ei dezastruoase. Căci aceeaşi lipsă de înţelepciune şi stăpânire de sine, care i-a împins să facă o alegere grăbită, este 
lăsată să facă răul şi mai mare, până când legătura căsătoriei ajunge un jug chinuitor. Mulţi şi-au distrus astfel fericirea în 
această viaţă şi nădejdea pentru viaţa viitoare. 

Dacă există un subiect care ar trebui să fie cercetat cu grijă şi în care sfatul persoanelor mai în vârstă şi cu mai multă 
experienţă ar trebui căutat, atunci acesta este subiectul căsătoriei; dacă a fost vreodată un timp când Biblia a fost 
necesară ca îndrumător, dacă a fost vreodată un timp când călăuzirea divină ar trebui căutată în rugăciune, atunci acesta 
este înainte de a face pasul acela care leagă oameni pentru toată viaţa. 

Părinţii n-ar trebui niciodată să piardă din vedere răspunderea pe care o au pentru fericirea viitoare a copiilor lor. 
Respectul lui Isaac pentru judecata tatălui său a fost rezultatul educaţiei care îl învățase să iubească [465] o viaţă de 
ascultare. În timp ce Avraam le cerea copiilor săi să respecte autoritatea părintească, viaţa sa zilnică dădea mărturie că 
acea autoritate nu însemna o stăpânire egoistă sau arbitrară, ci era întemeiată pe dragoste şi avea în vedere binele şi 
fericirea lor. 

Taţii şi mamele ar trebui să considere că au datoria de a îndruma sentimentele tinerilor, pentru ca ele să poată fi 
legate de persoane care le vor fi tovarăşi potriviţi. Ei trebuie să-şi dea seama că au datoria ca, prin învăţătura şi exemplul 
lor, cu ajutorul harului lui Dumnezeu, să modeleze într-atât caracterul copiilor lor, chiar din cea mai fragedă vârstă, încât 
ei să fie curaţi şi nobili şi să fie atraşi de ceea ce este bun şi adevărat. Cei ce se aseamănă se adună; cei ce se aseamănă 
se preţuiesc între ei. Fie ca dragostea pentru adevăr să fie sădită de timpuriu în suflet şi tinerii vor căuta societatea 
acelora care au aceste caracteristici... 

Adevărata iubire este un principiu înalt şi sfânt, cu totul deosebit în caracter de acea iubire care se naşte prin impuls, 
dar care moare de îndată ce este greu încercată. Prin credincioşia faţă de datorie în casa părintească se pregătesc tinerii 
pentru propriile cămine. Aici trebuie să practice renunţarea de sine şi să se dea pe faţă bunătatea, curtoazia şi simpatia 
creştină. În acest fel, iubirea va fi păstrată caldă în inimă şi acela care pleacă dintr-un astfel de cămin ca să stea în fruntea 
propriei familii va şti cum să sporească fericirea aceleia pe care o va alege ca tovarăşă de viaţă. Căsătoria, în loc de a fi 
sfârşitul iubirii, va fi numai începutul ei. — PP 174-176 [466] 


